Carsac Francis

Kosmoso robinzonai

Francis Carsac

Kosmoso robinzonai

Mokslinis fantastinis romanas ir apsakymai

Iš prancūzų kalbos vertė Irmina Domeikienė

Francis Carsac

Les Robisons du Cosmos

Paris, Neo, 1989

Copyright © by Francis Carsac, 1952

Cover art copyright © by Max Bertolini, 2005

Vertimas į lietuvių kalbą, leidykla „Eridanas”, 2005

PASAULINĖS FANTASTIKOS AUKSO FONDAS

PROLOGAS

Neketinu rašyti istorijos apie katastrofą ar Telo užkariavimą: visa, kas nutiko, jau seniai išstudijuota ir išsamiai išdėstyta mano brolio darbuose. Tenoriu papasakoti apie savo gyvenimą. Galbūt jums, mano ir mano bičiulių ainiams, bus įdomu sužinoti, ką patyrė ir išvydo žmogus, gimęs kitoje planetoje ir šiame pasaulyje atsiradęs dėl neregėto bei iki galo neperprasto reiškinio. Jums, gyvenantiems šioje planetoje, kurią laikote sava gimimo teise, sunku suvokti, kiek mes ištvėrėme, kol galiausiai įveikėme neviltį ir supratome, kokia stulbinanti ateitis mūsų laukia.

Kodėl rašau? Ko gero, dabar tik nedaugelis panorės perskaityti šią knygą, nes jos esmė žinoma visiems. Bet aš rašau ateičiai. Atmenu, kaip jums nepažįstamoje Žemėje, skriejančioje kažin kur kosmoso platybėse, istorikai vertino liudininkų prisiminimus. Prabėgs penki ar šeši šimtmečiai, ir manoji knyga taip pat virs vertingu dokumentu, nes ji — pasakojimas liudininko, savo akimis regėjusio Didžiąją Pradžią.

Aš jau senas, sukumpęs ir retsykiais pernelyg daug plepu, bet tuo metu, nuo kurio pradėsiu savo pasakojimą atrodžiau kitaip. Buvau vos dvidešimt trejų — nuo tų laikų šešiasdešimt metų praūžė nelyginant veržli tėkmė! Žinau, jog nūnai tapau žemesnis, mano judesiai nebe tokie miklūs, aš greitai pavargstu ir mane gyvenime mažai kas bedomina — na, nebent vaikai, anūkai bei dar, ko gero, geologija. Man norisi pasėdėti bei pasišildyti saulutėje, jei šitaip galima sakyti: juk saulės čia dvi! Rankos pernelyg virpa, aš negaliu rašyti, todėl diktuoju istoriją savo anūkui Pjerui. Man padeda dienoraštis, kurį rašiau visus šiuos metus. Kai knyga bus baigta, dienoraštį sunaikinsiu. Viskas, kas svarbu, liks knygoje. O kalbant apie mano kuklius džiaugsmus bei nusivylimus… visiškai nenoriu, kad juose raustųsi nenuilstantys ir dažnai negailestingai smalsūs istorikai.

Aš skubu. Tik retsykiais sustoju bei žvelgiu pro langą už ku rio vėjyje siūruoja javai. Ir retsykiais man dingojasi, neva vėl esu savo gimtojoje Žemėje. Bet paskui įsižiūriu įdėmiau ir regiu, jog medžiai meta du šešėlius…

PERSPĖJIMAS

Truputį apie save. Jums, mano artimiausiems ainiams, šitai neįdomu. Bet veikiai jūsų vaikai ir jūsų vaikų vaikai pamirš netgi tai, jog apskritai egzistavau. Ar daug aš pats žinau apie savo prosenelį?

Anų, lemtingųjų, metų liepą baigėsi pirmieji mano darbo metai — tuo laiku dirbau asistentu geologijos fakultete Bordo, Žemės mieste. Man buvo dvidešimt treji, ir nors gražuoliu manęs nevadino, sudėjimu nesiskundžiau. Gal dabar šiame jaunų milžinų pasaulyje išdžiūvęs senis atrodo juokingai, bet Žemėje manieji šimtas aštuoniasdešimt trys centimetrai ir masyvi figūra išties darė įspūdį. Tai jums šimtas aštuoniasdešimt trys — viso labo vidutinis ūgis! Jei norite žinoti, kaip atrodžiau, pažvelkite į mano pirmąjį anūką Žaną Buvau toks pat tamsiaplaukis, didžianosis, didžiarankis, turėjau tokias pat pilkšvai žalias akis.

Mėgau savo darbą ir nuoširdžiai apsidžiaugiau, kai, papildęs žinių bagažą apleidau universitetą bei grįžau į laboratoriją kur prieš keletą metų pirmąkart susipažinau su iškasenomis. Dabar mane juokino studentų klaidos — jie painiojo artimas rūšis, nors patyręs žmogus skirtumą pastebėtų išsyk.

Taigi, prasidėjo liepa. Egzaminai baigėsi, ir mudu su broliu Poliu nusprendėme praleisti atostogas pas savo dėdę Pjerą Burnė, naujos, tik ką Alpėse pastatytos observatorijos direktorių. Nuo šiol gigantiško (penkių ir pusės metro skersmens) observatorijos teleskopo veidrodžio dėka prancūzų astronomai galės varžytis su savo kolegomis iš Amerikos. Drauge su dėde turėjo dirbti jo padėjėjas Roberas Menaras, nepaprastai kuklus, nepaprastai išsimokslinęs keturiasdešimtmetis viengungis bei visa armija astronomų, skaičiuotojų ir technikų. Vieni jų katastrofos metu atostogavo, kiti dar nebuvo spėję atvykti į vietą Tad atvažiavę radome tik Menarąbei du dėdės mokinius — brolį ir seserį, Mišelį ir Martiną Sovažus. Tuo metu jų dar nepažinojau.

Po Mišelio mirties praėjo jau šešeri metai, o jūsų senelė Maitina, kaip visi žinote, mane apleido prieš trejetą mėnesių. Bet anuo metu nė neįtariau, kokie jausmai mus susies ateityje. Atvirai šnekant, su savo ganėtinai uždaru charakteriu būčiau pasitenkinęs vien dėdės ir brolio draugija — Menaro galima neskaičiuoti — ir tuos du iš anksto vertinau kaip nemalonų priedą. Nemalonų, nepaisant jų jaunatvės; o gal kaip tik atvirkščiai: būtent dėl jų jaunatvės! Mi— šeliui buvo trisdešimt, o Martinai dvidešimt dveji.

Apie pirmuosius artėjančios katastrofos požymius išgirdau liepos dvyliktą dieną šešioliktą valandą. Buvau beveik susiruošęs į kelią kai kažin kas paskambino į duris. Atidariau ir išvydau savo pusbrolį Bernarą Verilaką — jis, kaip ir aš, buvo geologas. Prieš trejus metus Bernaras dalyvavo pirmojoje ekspedicijoje Žemė-Marsas, o praėjusiais metais leidosi į naują tarpplanetinį skrydį.

— Iš kur atsiradai?! — sušukau.

— Iš niekur, — atsakė Bernaras. — Mes nenusileisdami praskrie— jome elipsine orbita anapus Neptūno. Nelyginant kometa.

— Per tokį trumpą laikotarpį?

— Polis puikiai pasidarbavo prie mūsų senojo „Ronio” — dabar jis įveikia du tūkstančius kilometrų per sekundę, ir kad nors kas!

— Skrydis buvo sėkmingas?

— Dar koks! Padarėme aibę stulbinančių nuotraukų. Užtat kelyje atgalios buvo riesta.

— Kažkas nutiko? Nesklandumai?

— Taigi ne. Mus kažin kur užnešė. Polis ir šturmanas-astronau— tas Klodas Romjė tikina, jog susidarė įspūdis, neva į Saulės sistemą įsiveržė materijos masė — didžiulė, tačiau visai neregima. Tiesa, Si— gurdas galvoja kitaip, o mūsų žurnalistas Rėjus Mak-Li tvirtina, kad pasišalinimo iš Neptūno orbitos proga mes mažumėlę padauginome ir todėl visi mūsų skaičiavimai niekam tikę.

Jis dirstelėjo į savo laikrodį.

— Šešiolika dvidešimt. Turiu eiti. Smagių tau atostogų! O kada susiruoši traukti su mumis? Kitas objektas — Jupiteris. Žinai, ten darbo pakaks ne tik dviems geologams! Išsirinksi tokią temą disertacijai, kokios dar nieks neregėjo. Na, tiek to, pasišnekėsime kitą sykį. Šią vasarą norėčiau aplankyti tavo dėdulę.

Durys užsivėrė. Jei būčiau žinojęs, kad mums jau niekada nelemta pasimatyti! Senis Bernaras… Ko gero, jis jau miręs. Dabar jam būtų devyniasdešimt šešeri. Tiesa, pusbrolis tikino, jog marsie— čiai sugeba kone dvigubai pailginti savo gyvenimo trukmę, tad, galimas daiktas, jis tebėra gyvas ir klajoja kažin kur kosmose. Bet

jei Bernaras būtų žinojęs, kas laukia manęs, veikiausiai nebūtų taip paprastai užtrenkęs durų!

Tą vakarą mudu su broliu sėdome į traukinį ir jau kitą dieną ketvirtą po pusiaudienio atvykome į vietą, į… pavadinimo neatmenu, bet tai ir nesvarbu.

Stotis buvo mažutė ir neįsimintina. Mūsų jau laukė. Nerūpestingai pasirėmęs į sparną, prie mašinos stovėjo ilgšis blondinas — dar aukštesnis už mane. Pastebėjęs mus, pamojo ranka, priėjo ir prisistatė:

— Mišelis Sovažas. Dėdė atsiprašo, jog negalėjo judviejų pasitikti, mat turi svarbaus ir skubaus darbo.

Mašina sparčiai didino greitį.

— Kas nors nauja žvaigždiniuose ūkuose? — pasiteiravo mano brolis.

— Veikiau jau visoje Visatoje. Vakar vakare norėjau nufotografuoti Andromedos ūką — ten yra viena neseniai atrasta žvaigždė. Atlikęs skaičiavimus įjungiau didžiojo teleskopo automatiką, bet, laimei, iš smalsumo dirstelėjau į ieškiklį — mažą žiūroną, įtvirtintą lygiagrečiai su didžiuoju objektyvu. Ir kąjūs sau manote! Andromedos ūkas tvyrojo aštuoniolika laipsnių į šalį nuo savo normalios padėties! Vos ne vos jį aptikau…

— Kaip keista! — gyvai atsiliepiau aš. — Vakar prieš kelionę Bernaras Verilakas man sakė…

— Vadinas, jis grįžo? — pertraukė Mišelis.

— Taip, iš Neptūno orbitos. Tai štai, Bernaras sakė, kad jie arba suklydo skaičiuodami, arba atgaliniame kelyje kažin kas nukreipė laivą į šalį.

— Štai kaip? PonąBurnė ši naujiena nepaprastai sudomins.

— Bernaras Verilakas žadėjo šią vasarą apsilankyti observatorijoje, o kol kas galiu jam parašyti ir paprašyti pranešti smulkmenas…

Mes plepėjome, o mašina lėkė per slėnį. Greta plento spindėjo geležinkelis.

— Ką ar traukinys dabar važiuoja iki pat kaimo?

— Ne, šią liniją neseniai nutiesė iki lengvųjų metalų gamyklos, kuri mums atiteko palikimo. Gerai, kad gamykla visiškai automatizuota, antraip tektų perkelti observatoriją — dėl dūmų.

— Ar gamykla didelė?

— Dabar čia viso trys šimtai penkiasdešimt darbuotojų. Turėtų būti bent dvigubai daugiau.

Prasidėjo serpantinas: kelias ropštėsi link observatorijos, stūksančios neaukšto kalno viršūnėje. Papėdėje išsipleikė nedidelis aukštikalnių slėnis su mažu žavingu kaimeliu. Kiek aukščiau kaimo šmėžavo standartiniai nameliai, susigrūdę aplink gamyklą. Tolumon už kalnų viršūnių driekėsi aukštos įtampos linija.

— Srovė tiekiama gamyklai, — paaiškino Mišelis. — Jai pastatė ir užtvanką. Ta pati linija elektrą tiekia ir mums.

Prie pat observatorijos spietėsi nameliai, kuriuose gyveno mano dėdė ir jo padėjėjai.

— Tik pamanyk, kaip per viso labo dvejus metus viskas pasikeitė! — pastebėjo brolis.

— Šįvakar prie stalo susirinks didelė kompanija: jūsų dėdė, Me— naras, judu abu, mudu su seserimi, biologas Vandalis…

— Vandalis? Jį pažįstu nuo pat vaikystės! Jis senas mūsų šeimos draugas.

— O su juo ir kolega iš Medicinos akademijos, įžymusis chirurgas Masakras.

— Nieko sau pavardė chirurgui! — pašmaikštavo Polis. — Masakras, „žmogžudystė”! Nenorėčiau pas jį operuotis… Br-r…

— Ir be reikalo. Jis — geriausias chirurgas visoje Prancūzijoje, o gal net visoje Europoje. Beje, bus ir vienas Masakro draugas bei mokinys, antropologas Andrė Breforas.

— Tas pats, kuris domisi patagoniečiais?

— Taip. Taigi, nors namelis nemenkas, visi kambariai užimti.

Kai tik mašina sustojo, nukūriau prie observatorijos ir pasibeldžiau į dėdės kabinetą.

— Kas ten?! — piktokai riktelėjo jis, tačiau, išvydęs mane, atlyžo. — A, čia tu! Na, prieik, prieik…

Dėdė pakilo iš krėslo visu savo milžinišku ūgiu ir sugniaužė mane meškiškam glėby. Tokį jį regiu ir šiandien: žila ševeliūra, žili antakiai, po kuriais žiba it angliukai liepsnojančios akys, ir juodutėlė barzda.

— Laba diena! — kukliai pasigirdo už kampo.

Atsigręžiau: liesutis Menaras stovėjo už savo stalo, užversto lapeliais su algebrinėmis formulėmis. Tai buvo menkutis akiniuotas žmogutis su ožiška barzdele ir didžiule raukšlėta kakta. Po tokia neįsidėmėtina išvaizda slėpėsi žmogus, laisvai šnekantis tuzinu kalbų ir gebantis traukti neįsivaizduojamas šaknis; pačios drąsiausios fizikinės bei matematinės teorijos jam buvo tokios pat supranta mos ir aiškios, kaip man — geologiniai Bordo apylinkių pjūviai. Mano dėdė, puikus tyrinėtojas ir eksperimentatorius, teorijų srityje nė iš tolo negalėjo lygintis su Menaru. Užtat poroje jiedu buvo galinga komanda, gebanti spręsti sudėtingiausias astronomijos bei atominės fizikos problemas.

Rašomosios mašinėlės bildesys privertė mane grįžtelti į kitą kampą.

— Ak, tave reikia pristatyti, — pratarė dėdė. — Madmuazele, susipažinkite: mano sūnėnas Žanas, plevėsa, nesugebantis perskaičiuoti net restorano sąskaitos, mūsų šeimos gėda!

— Kodėl mane vieną vadinate šeimos gėda? — juokais įsižeidžiau aš. — Polis matematikoje išmano neką daugiau!

— Deja, taip! — pritarė dėdė. — Ir kas galėtų patikėti, kad jo tėvas triauškino integralus nelyginant riešutus! Giminė išsigimsta! Tačiau nespręskime apie juos pernelyg griežtai. Žanas ketina tapti puikiu geologu, o Polis, tikiuosi, šį tą nutuokia apie savo asirus.

— Apie indus, dėdule, apie indus!

— O koks skirtumas? Žanai, čia mūsų asistentė Martina Sovaž, Mišelio sesuo.

— Kaip sekėsi kelionėje? — pasiteiravo mergina, tiesdama man ranką.

Spustelėjau ją, nespėjęs kaip reikiant atsitokėti. Įsivaizdavau, kad dėdės asistente tegali būti kukli akiniuota laboratorijos žiurkė, o išvydau jauną gražuolę su graikiškos statulos figūra ir tokiu taisyklingu veidu, jog bet kas pultų į neviltį. Jos bruožai rodėsi tobuli, beje, kakta gal kiek žemoka, tačiau po ja spindėjo nuostabios pilkos akys. Veidą rėmino ilgos stebėtinai juodų plaukų sruogos — juk Martinos brolis buvo blondinas! Negalėjai sakyti, kad ji tiesiog graži. Ne, ji buvo žavinga, žavingesnė už visas moteris, kurias man kada nors teko matyti.

Mergina draugiškai ir trumpai spustelėjo mano ranką ir išsyk grįžo prie nutraukto darbo.

— Kaip matau, tu jau nukautas, — pašaipiai sukuždėjo dėdė, vesdamasis mane į šalį. — Martina kerta taikliai; matyt, kontrastas su aplinka sustiprina efektą. O dabar atleisk — iki vakaro turiu užbaigti darbą, kad kaip reikiant pasirengčiau naktiniams stebėjimams. Juk tu žinai, padėjėjų neturiu. Susitiksime prie pietų stalo septintą trisdešimt.

— Ar jis labai svarbus, tas tavo darbas? — pasiteiravau. — Mišelis man pasakojo apie kažkokius keistus reiškinius…

— Keistus! Tie reiškiniai apverčia aukštyn kojom visą mūsų mokslą! Tik pagalvok: Andromedos ūkas per aštuoniolika laipsnių nukrypo nuo savo normalios padėties! Viena iš dviejų: arba ūkas išties pajudėjo, bet tokiu atveju jis turėjo išvystyti fiziškai neįsivaizduojamą greitį, nes dar užvakar buvo savo įprastoje vietoje, arba, kaip manau aš ir mano kolegos iš Maunt Palomaro observatorijos, ūko šviesa nukrypo dėl kažin kokio fenomeno, kuris užvakar dar neegzistavo. Ir ne tik Andromedos ūko šviesa — tas pat nutiko visų žvaigždžių, išsidėsčiusių ta pačia kryptimi, spinduliams, Neptūno šviesai, gal netgi… Iš visų hipotezių mažiausiai kvailai atrodo ši: tu veikiausiai žinai — beje, atvirkščiai, tu, aišku, nežinai, — kad šviesos spindulį gali nukreipti galingas gravitacijos laukas. Galima būtų manyti, jog dabar tarp Žemės ir Andromedos ūko pasirodė milžiniška materijos masė. Tačiau ji, toji masė, neregima! Neįsivaizduojama, kvaila, ir vis dėlto taip.

— Bernaras man sakė, jog atgaliniame kelyje…

— Tu jį matei? Kada?

— Vakar.

— O kada jisai sugrįžo?

— Užvakar naktį, kaip tik iš Neptūno orbitos. Jis irgi minėjo, kad, matyt, juos kažin kas nukreipė į šalį…

— Kiek? Ir kur?

— Nepaklausiau. Bernaras atlėkė vos sekundei ir dingo. Bet šią vasarą pažadėjo atvykti.

— Šią vasarą! Ar girdit? Šią vasarą! Pasiųsk jam telegramą, kad atvyktų tučtuojau — su visa savo įgula ir laivo žurnalu. Sodininko sūnus nulėks į paštą. Gal čia ir slypi paslapties įminimo raktas? Šią vasarą! Ko gi tu stovi? Mikliau!

Išpuoliau iš laboratorijos, brūkštelėjau telegramą, padaviau mažyliui Benua, ir tas nuskuodė į kaimą. Bet niekada nebesužinojau, ar mano telegrama pasiekė Bernarą, ar ne.

Kai nuėjau į dėdės namus, visi kviestieji jau buvo susirinkę. Pirmiausiai pasisveikinau su Vandaliu, kuris mane mokė dar tuomet, kai ruošiausi brandos atestato egzaminams. Vandalis buvo aukštas, sukumpęs ir visiškai žilas, nors jam sukako vos keturiasdešimt ketveri. Biologas pristatė mane savo bičiuliui Masakrui, žemam juodbruvam vyriškiui, judančiam gracingai nelyginant katė, ir Breforui, kaulėtam, niauriam ir nekalbiam žaliūkui.

Septintą dvidešimt pasirodė namų šeimininkas su savo svita. Septintą trisdešimt mes sėdome prie stalo.

Neskaitant susirūpinusių dėdės ir Menaro veidų, pietūs praėjo linksmai. Net Breforas ne be humoro papasakojo, kaip jam tik vargais negalais pavyko išvengti ganėtinai garbingų, bet ne itin malonių vedybų su Ona genties vado dukra Ugnies Žemėje. Tačiau mano dėmesį visiškai užvaldė Martina. Kai mergina būdavo rimta, jos veidas panėšėdavo į ledinį statulos marmurą, bet kai juokdavosi, atlošdama galvą ir atmesdama sunkią plaukų kupetą, Dieve tu mano, kaip spindėdavo jos akys ir kokia graži ji atrodė!

Bet tą vakarą aš neilgai mėgavausi Martinos draugija. Aštuntą penkiolika dėdė pakilo ir linktelėjo merginai. Jie išėjo drauge su Menaru, ir pro langą mačiau, kaip trys figūrėlės kopia link observatorijos.

KATASTROFA

Kavą gėrėme terasoje. Vakaras buvo tykus. Besileidžianti saulė nudažė tolimų kalnų viršūnes rožine spalva. Mišelis skundėsi atsainiu požiūriu į astronomines planetų studijas — ši problema atsirado tuomet, kai Polio Bernadako ekspedicijos ėmė tyrinėti planetas, kaip sakoma, „iš arti”. Vandalis papasakojo apie paskutiniuosius atradimus biologijos srityje. Temo. Virš kalnų kybojo mėnulio puselė, žibėjo žvaigždės. Su tamsa plūstelėjo vėsa, ir mes sugrįžome į svetainę. Atsisėdau šalia Mišelio veidu į langą.

Atmintin stebėtinai ryškiai įsirėžė menkiausios to vakaro smulkmenos, nors nuo tų laikų prabėgo šitiek metų! Mačiau observatorijos kupolą; vakarinio dangaus fone aiškiai išsiskyrė maži bokšteliai su pagalbiniais teleskopais. Bendras pokalbis veikiai užgeso, visi neskubiai šnekučiavosi poromis. Aš kalbėjausi su Mišeliu. Nežinia kodėl jaučiausi lengvas ir laimingas. Atrodė, jog nieko nesve— riu ir netgi ne sėdžiu, o sklendžių virš savojo krėslo nelyginant plaukikas vandenyje.

Observatorijoje nušvito vienas langelis, užgeso ir nušvito vėl.

— Patronas kviečia, — pratarė Mišelis. — Teks eiti.

Jis dirstelėjo į švytintį savo laikrodžio ciferblatą.

— Kelinta valanda? — paklausiau.

— Vienuolika trisdešimt šešios.

Mišelis atsistojo, ir ūmai visiškai netikėtai šis paprasčiausias judesys bloškė vaikiną link sienos, esančios už gerų trijų metrų. Visi apstulbo.

— Po velnių!.. Tapau besvoris!

Aš irgi pakilau ir, nepaisant visų atsargos priemonių, rėžiausi galva į sieną.

— Nieko sau!

Iš visų pusių aidėjo nuostabos šūksniai. Kelias minutes skrajojome po svetainę nelyginant vėjo blaškomos dulkelės. Visus persmelkė keistas kažin kokios vidinės tuštumos jausmas. Man svaigo galva. Buvo sunku suvokti, kur dabar viršus, o kur apačia. Kabindamasis už baldų, šiaip ne taip nusigavau iki lango. Pasidingojo, kad išsikrausčiau iš proto: žvaigždės šoko pašėlusią sarabandą — tokią jų atspindžiai šoka juodam vandeny. Žvaigždės mirgėjo, įsižiebdavo, užgesdavo ir tvyksteldavo vėl, staigiai liuoksėdamos iš vietos į vietą.

— Pažvelkite! — sušukau.

— Pasaulio pabaiga, — sudejavo Masakras.

— Panašu, — sukuždėjo Mišelis, mėšlungiškai kabindamasis į mano petį.

Nuo žvaigždžių šokio ribuliavo akyse; pažvelgiau žemiau ir surikau vėl:

— Pažvelkite!

Kairėje pusėje viena po kitos nyko kalnų viršūnės, nurėžtos lygiau nei peiliu pjaustomas sūris. Ir toji stichija artėjo mūsų link!

— Sesuo! — kimiai aiktelėjo Mišelis ir puolė prie durų.

Regėjau, kaip jisai skuodžia taku link observatorijos, liuoksėdamas nerangiais dešimtmetriniais žingsniais. Apie nieką negalvodamas, nepatirdamas ničnieko, netgi baimės, automatiškai dėjausi atmintin visa, kas vyksta.

Atrodė, jog iš viršaus įstrižai krinta didžiuliai neregimi ašmenys, aukščiau kurių viskas dingo. Veikiausiai tai truko dvidešimt sekundžių. Aplink girdėjau slopius svečių šūksnius. Mačiau, kaip Mišelis įsiveržė į observatoriją. Ir staiga ji taip pat pranyko! Dar spėjau pastebėti, kaip keliais šimtais metrų žemiau prasivėrė kalnas, apnuogindamas visus savo geologinius sluoksnius, nutviekstus negyva kito pasaulio šviesa. Ir po akimirkos katastrofa užgriuvo mus pačius…

Namas sudrebėjo. Įsikirtau į stalą, ir tuomet išlėkė langas, tarsi išmuštas milžino keliu. Siaubingas viesulas išsviedė mane su visais likusiais laukan, ir mes nusiritome šlaitu, kabindamiesi už krūmų bei akmenų, apakinti, apkurtinti, dūstantys.

Viskas baigėsi po kelių sekundžių. Atsitokėjau už penkių šimtų metrų nuo namo tarp medienos nuolaužų, stiklo šukių ir čerpių duženų. Observatorija atsirado vėl — ir, matyt, visiškai sveikutėlė. Aplink tvyrojo prieblanda; iš viršaus liejosi keista rausva šviesa. Pakėliau akis ir išvydau saulę — mažutę, raudoną it varis, tolimą Ausyse spengė, kairysis kelis ištino, akis aptraukė ūkana. Ore tvyrojo nemalonus nepažįstamas kvapas.

Pirmiausiai pagalvojau apie brolį. Jis gulėjo ant nugaros už poros metrų nuo manęs. Puoliau artyn ir nustebęs pastebėjau, kad vėlei atgavau svorį. Polis tysojo užsimerkęs, iš kairiosios blauzdos, giliai perrėžtos stiklo dužena, sruvo kraujas. Kol veržiau jo koją tvarsčiu, paskubomis susuktu iš nosinės, brolis atsipeikėjo.

— Mes dar gyvi?

— Taip, tu sužeistas, tačiau nepavojingai. Tuoj pasižiūrėsiu, kaip jaučiasi likusieji.

Vandalis jau stojosi, Masakras apskritai atsipirko pamušta akimi. Jis priėjo prie Polio ir apžiūrėjo žaizdą.

— Niekai! Ko gero, veržti nereikia. Stambiosios kraujagyslės nepažeistos.

Breforas nukentėjo smarkiau: jis gulėjo be sąmonės su perskelta kaukole.

— Reikalinga skubi operacija, — subruzdo chirurgas. — Jūsų dėdės namuose turiu viską, ko gali prireikti.

Pažvelgiau į namą: jis gana sėkmingai atlaikė išbandymą. Dalis stogo nuplėšta, langai išmušti, langinės nudrėkstos, bet visa kita lyg ir sveika. Mes pernešėme Breforą ir Polį į namą. Viduje viskas buvo apversta aukštyn kojom, ir spintų turinys voliojosi ant grindų. Šiaip ne taip pastatėme didįjį stalą ir paguldėme ant jo Breforą. Vandalis pasišovė padėti Masakrui.

Tik tuomet galiausiai prisiminiau dėdę. Observatorijos durys buvo atlapos, tačiau pro jas niekas neišėjo.

— Nueisiu pasižiūrėti, — pasisiūliau ir šlubčiodamas iškiūtinau laukan.

Už namo kampo sutikau sodininką Anselmą kurį buvau visiškai pamiršęs. Visas vargšelio veidas sruvo krauju. Pasiunčiau Anselmą persirišti žaizdų, nusigavau iki observatorijos ir užkopiau laiptais. Po kupolu šalia didžiojo teleskopo neradau nė gyvos dvasios. Tuomet įpuoliau į kabinetą. Čia aptikau susitaršiusį Menarą, knebinėjantį savo akinius.

— Kur dėdė? — sušukau.

— Nežinau, — atsakė jis, trindamas stiklus nosinaite. — Kai visa tai nutiko, jie ketino išeiti…

Išlėkiau iš kabineto ir surikau:

— Dėde! Mišeli! Martina!

Kažkas atsiliepė. Aplenkiau akmenų krūvą ir išvydau dėdę, atsišliejusi į uolos nuolaužą. Greta stovėjo Martina su perplėšta suknele. Net tą akimirką negalėjau nesigrožėti jos rankų dailumu.

— Jam išniro kulkšnis, — paaiškino mergina.

— O kur Mišelis?

— Nuėjo prie upelio vandens.

— Kas čia buvo, dėde? — paklausiau.

— Ką galiu atsakyti, jeigu pats ničnieko nežinau! Kaip jaučiasi likusieji?

Papasakojau, kas jiems nutiko.

— Reikia nusileisti į kaimą, pasižiūrėti, kaip laikosi gyventojai.

— Betgi saulė jau leidžiasi…

— Leidžiasi? Atvirkščiai, ji kyla!

— Saulė leidžiasi, dėde. Ji tik ką buvo kur kas aukščiau.

— Ak, tu kalbi apie šitą mažutį apgailėtiną vario žibintą? Verčiau atsigręžk atgal!

Taip ir padariau: virš nuniokotų kalnų viršūnių kilo spindintis žydras šviesulys. Akys manęs neapgavo: šiame pasaulyje buvo dvi saulės.

Laikrodis ant mano rankos rodė dešimt minučių pirmos.

TARP GRIUVĖSIŲ

Kad ir kaip keista atrodė visa, kas nutiko, aš instinktyviai stengiausi aiškinti įvykį pagal įprastas žemiškąsias normas — uraganas, žemės drebėjimas, vulkano išsiveržimas. Ir ūmai buvau priverstas suvokti neįtikėtiną beprotišką ir podraug visiškai realų faktą: atsidūriau pasaulyje, kuriame švietė dvi saulės! Ne, aš nepajėgiu perteikti mane persmelkusios sumaišties. Bergždžiai mėginau nuginčyti akivaizdžią tiesą.

— Betgi mes Žemėje! Pažvelk, antai kalnas, observatorija, o tenai, apačioje, kaimas…

— Žinoma, aš sėdžiu ant žemės! — atsiliepė dėdė. — Tačiau, kiek išmanau astronomiją, mūsų sistemoje tėra viena Saulė, o čia jos dvi. Nesu toks asilas, kad nesuprasčiau šio fakto reikšmės.

— Bet kurgi tokiu atveju mes esame?

— Jau sakiau tau: nežinau! Mes buvome observatorijoje. Staiga ji pradėjo virpėti. Pamaniau, žemės drebėjimas, ir mudu su Martina išbėgome. Mišelį susitikome laiptuose, ir tuomet visus mus išsviedė laukan. Praradome sąmonę ir todėl ničnieko nematėme.

— Užtat aš mačiau, — krūpčiodamas atsakiau. — Kalnai kartu su observatorija pranyko kažkokioje negyvėliškoje šviesoje. O paskui mane irgi sviedė laukan, o kai atsipeikėjau, observatorija vėl stovėjo savo vietoje…

— Tik pamanyk! — karčiai šūktelėjo dėdė. — Keturi astronomai, ir nė vienas nepamatė šio stulbinančio nutikimo!

— Mišelis regėjo pačią pradžią. Beje, kurgi jis dingo?

— Išties, Mišelis vėluoja, — sunerimo Martina. — Eisiu pasižiūrėti.

— Ne, verčiau eisiu aš. Bet, dėl Dievo meilės, dėde, kur, tavo manymu, mes esame?

— Nieko nežinau, kiek sykių turėsiu kartoti! Šiaip ar taip, ne Žemėje. Ir gal netgi ne mūsų Visatoje, — pusbalsiu pridėjo jis.

— Vadinas, Žemė… mums… amžiams?

— Bijau, kad taip ir yra. Tačiau dabar pirmiausiai reikia surasti Mišelį.

Išvydau jį, nespėjęs nueiti nė dešimties žingsnių. Vaikinas išniro iš už posūkio, lydimas dviejų nepažįstamųjų — trisdešimtmečio bruneto ir ugniaplaukio kresno vyriškio, kuriam iš pažiūros galėjo būti apie keturiasdešimt. Mišelis ceremoningai pristatė juos abu — atrodė gana juokingai, ypač įvertinus susidėjusias aplinkybes:

— Simonas Bevenas, inžinierius elektrikas! Žakas Etranžas, metalurgas, gamyklos direktorius!

— Norėjome sužinoti, kas jums nutiko, — paaiškino Etranžas. — Iš pradžių apsilankėme kaime. Ten jau triūsia gelbėjimo komandos, joms į pagalbą pasiuntėme ir savo darbininkus. Bažnyčia subyrėjo. Merija taip pat sugriuvo, po nuolaužomis palaidodama merą ir jo šeimą. Pirmaisiais duomenimis kaime apie penkiasdešimt nukentėjusiųjų, yra sunkiai sužeistų. Be mero šeimos žuvo dar vienuolika žmonių. Tačiau didžiuma namų atsilaikė.

— O kaipgi jūsų gamykla? — paklausė dėdė.

— Žala menka, — atsakė Bevenas. — Jūs gi žinote, standartiniai namai — monolitiniai ir lengvi. Pačioje gamykloje pasislinko kelerios staklės.

— Pas mus kaip sykis vieši chirurgas, pasiųsime jį į kaimą, — pratarė dėdė. Tada atsigręžė į mus su Mišeliu: — Judu padėkite man: noriu pasiekti namą. Martina, atveskite Menarą! Eime su mumis, draugai!

Kai įėjome į namus, įsitikinau, jog Vandalis su Masakru pasidarbavo iš peties. Mano brolis ir Breforas gulėjo lovose. Masakras krovėsi savo gydytojo lagaminėlį.

— Eisiu žemyn, — pratarė jis. — Manau, ten irgi rasiu darbo.

— Taip, taip, — atsiliepė dėdė. — Štai šie ponai tik ką iš kaimo. Ten daug sužeistų.

Prisėdau ant Polio lovos.

— Kaip jautiesi, seni?

— Neblogai. Tik koją truputį skauda.

— O Breforas?

— Irgi nieko sau. Jau atgavo sąmonę. Bijojome, kad bus kur kas blogiau.

— Tuomet ir aš leisiuosi į kaimą.

— Eik, — sutiko dėdė. — Martina, Mišelis ir Vandalis taip pat gali eiti. Mudu su Menaru pabudėsime čia.

Mes iškeliavome. Pakeliui paklausiau inžinieriaus:

— Ar žinote, kokį rajoną aprėpė katastrofa?

— Ne. Pasidomėti dar suspėsime. Iš pradžių pasirūpinsime kaimu ir artimiausiomis fermomis, o paskui pasižiūrėsime, kas ten toliau…

Pagrindinę kaimo gatvę užvertė namų nuolaužos, užtat skersgatviai išliko beveik sveiki. Labiausiai nukentėjo centrinė aikštė; bažnyčia ir merija virto griuvėsių krūva. Kai priėjome, žmonės iš po nuolaužų traukė mero lavoną.

Atkreipiau dėmesį į vieną gelbėtojų grupę, kuri dirbo itin sparčiai ir darniai. Nuo jos atsiskyrė kažkoks jaunas vyriškis ir pasuko mūsų link.

— Pagaliau sulaukėme pastiprinimo! — džiugiai sušuko jis. — Suskubote pačiu laiku!

Vyriškis vilkėjo mėlyną kombinezoną, buvo kiek žemesnis, tačiau kur kas stambesnis už mane ir, matyt, pasižymėjo nepaprasta jėga. Po juodų plaukų kupeta žibėjo skvarbios akys, nutvieskiančios visą kaulėtą ryškių bmožų^yeidą Man jis išsyk patiko, o tolimesni įvykiai tą tarp mudviejų kilusią simpatiją pavertė tvirta draugyste.

— Kur sužeistieji? — pasiteiravo Masakras.

— Šokių salėje. Jūs gydytojas? Tenai jūsų kolega, jis tikrai neatsisakys pagalbos!

— Aš chirurgas.

— Kokia sėkmė! Ei, Žakai Pjerai, palydėk daktarą į tvarstomąjį!

— Eisiu su jumis, — pasisiūlė Martina. — Galėsiu asistuoti.

Mudu su Mišeliu prisijungėme prie grupės, tvarkančios griuvėsius. Vyriškis mėlynu kombinezonu karštai kažin ko pasiginčijo su inžinieriumi, paskui grįžo prie mūsų.

— Nelengva juos įtikinti, jog dabar visų svarbiausia — atnaujinti vandens ir, jei galima, elektros tiekimą. Inžinieriai irgi norėjo užsiimti valymu! Kada gi daugiau jie pasinaudos savo žiniomis, jeigu ne dabar? Beje, kokios judviejų profesijos?

— Geologas.

— Astronomas.

— Tiek to, pravers vėliau. Dabar turime svarbesnio darbo.

— Vėliau? Ką norite tuo pasakyti?

— Manding, jūs jau žinote, kad mes nebe Žemėje. Nereikia būti mokslininku, kad susigaudytum. Ir vis dėlto kaip keista! Dar vakar inžinieriai dalino man nurodymus, o šiandien jau aš jiems sakau, ką reikia daryti.

— O kas jūs pats? — pasiteiravo Mišelis.

— Lui Morjeras, gamyklos cecho meistras. O judu abu?

— Jis — Mišelis Sovažas, o aš — Žanas Burnė.

— Vadinas, esate mūsų žvaigždžių ganytojo giminaitis? Puikus seniokas!

Šitaip šnekučiuodamiesi kibome į darbą Veikiai prie mūsų prisijungė dar du darbininkai.

— Tyliau! — ūmai pratarė Mišelis. — Ar girdite?

Iš po nuolaužų krūvos aidėjo tykūs pagalbos šauksmai.

— Nagi, Pjerai, — Lui grįžtelėjo į vieną savo darbininką, — sakyk, kas čia gyveno?

— Motušė Feijė su dukrele. Mergaitė buvo dailutė, gal šešiolikos. Palūkėk! Kartą buvau pas jas užsukęs. Štai čia buvo virtuvė. Ojos veikiausiai kambaryje, antai tenai!

Jis parodė į kampą, pusiau užverstą sienos nuolaužomis. Mišelis pasilenkė ir sušuko į plyšį:

— Laikykitės! Mes ateiname jums į pagalbą!

Visi įtemptai įsiklausė. Galiausiai kančios sklidinas mergiškas balselis atsiliepė:

— Greičiau! Greičiau…

Mikliai, bet itin atsargiai pradėjome rausti tunelį, nuolat aptikdami pačius netikėčiausius daiktus: šluotą, rankdarbių krepšį, radijo imtuvą. Praėjo pusė valandos. Aimanos apačioje nutyko. Tuomet nusprendėme surizikuoti, padidinome spartą ir spėjome laiku iš po griuvėsių ištraukti Rozą Feijė. Jos motina buvo mirusi.

Apie šį gelbėjimo darbų epizodą taip nuodugniai pasakoju todėl, kad vėliau Roza, pati to nenorėdama, tapo pirmojo Telo karo priežastimi — nelyginant Spartos Elena.

Nunešėme merginą į lazaretą ir susėdome užkąsti, nes visi jautėmės klaikiai išalkę. Žydroji saulė tviskėjo zenite, o mano laikrodis rodė tik septynias valandas ir septyniolika minučių. Šviesulys pakilo apie dvyliktą nakties. Vadinas, žydroji diena tęsėsi maždaug keturiolika valandų ir trisdešimt minučių.

Visą antrąją dienos dalį dirbome nesudėdami rankų. Vakare, kai žydroji saulė pradingo už horizonto, o rytuose pakilo maža raudona saulė, po griuvėsiais nebeliko nė vieno sužeistojo. Viso jų buvo aštuoniasdešimt vienas. Dvidešimt vienas žmogus žuvo.

Aplinkui nūnai išsekusį šulinį įsikūrė margaspalvis taboras. Pastogės netekę žmonės spietėsi po antklodėmis, ištemptomis ant karčių. Vieną tokią palapinę Lui pastatė savo gelbėjimo komandos nariams. Susėdome prie jos ir pavakarieniavome — valgėme šaltą mėsą su duona, užgerdami raudonu vynu, gyvenime nesu gėręs nieko gardesnio! Paskui nuėjau į tvarstomąjį, vildamasis pasimatyti su Martina, tačiau mergina jau miegojo. Masakras buvo patenkintas: pavojingų atvejų pasitaikė nedaug. Čionai jo nurodymu neštuvais atgabeno Breforą ir mano brolį. Abu jautėsi kur kas geriau.

— Atleiskite man, — prabilo chirurgas, — stačiai krintu iš nuovargio, o rytoj manęs laukia sudėtinga operacija, ypač šiomis sąlygomis.

Grįžau prie savo palapinės, išsitiesiau ant storo šiaudų sluoksnio ir akimoju užmigau.

Mane pažadino variklio gausmas. Buvo „naktis”, tai yra, toji pati purpurinė prieblanda, kurią dabar vadina „raudonąja naktimi”. Automobilis sustojo už sugriuvusio namo. Apėjau griuvėsius ir išvydau savo dėdę: jiedu su Vandaliu atvažiavo sužinoti, kaip mums sekasi.

— Kas naujo? — paklausiau.

— Nieko. Elektros nėra, observatorijos kupolas nejuda. Buvau gamykloje. Etranžas sako, jog srovės nebus dar ilgai: užtvanka liko Žemėje. Beje, galiu pasakyti, kad ši planeta aplink savo ašį apsisuka per dvidešimt devynias valandas ir kad jos ašis visiškai nedaug pasvirusi orbitos plokštumos atžvilgiu.

— Iš kur žinai?

— Labai paprasta. Žydroji diena truko keturiolika valandų trisdešimt minučių. Raudonoji saulė pasiekė zenitą per septynias valandas ir penkiolika minučių. Vadinas, para tęsiasi dvidešimt devynias valandas. Toliau: diena ir „naktis” vienodos trukmės, o mes, kaip matyti, esame toli nuo ekvatoriaus, veikiausiai ties keturiasdešimt penktuoju šiaurinės platumos laipsniu. Išvada: planetos ašis pasvirusi gana nereikšmingai, na, nebent šioje žemėje atsidūrėme lygiadienio periodu. Raudonoji saulė kybo už mūsų orbitos ribų ir, regis, lygiai kaip ir mes sukasi aplink žydrąjį šviesulį. Mus čionai atbloškė tą akimirką kai saulės švietė abipus planetos. Vėliau sulauksime dienų, kai mums švies išsyk abi saulės, o retsykiais nesimatys nė vienos. Ateis juodos ar, tiksliau pasakius, mėnulio dienos.

— Mėnulio dienos? Nejau čia yra mėnulis?

— Pasižiūrėk pats!

Pakėliau akis į dangų. Rausvame skliaute blyškiai spindėjo du mėnuliai: vienas maždaug toks, kaip ir mūsiškis, gi antras gerokai didesnis.

— Tik ką jie buvo trys, — tęsė dėdė. — Pats mažiausias mėnulis jau nusileido.

— Kiekgi truks šita „naktis”?

— Maždaug valandą. Į gamyklą buvo užsukę valstiečiai iš aplinkinių fermų. Ten aukų nedaug. Bet užtat toliau…

— Reikia nuvažiuoti ir pasižiūrėti patiems, — pertraukiau jį aš. — Pasiimsiu tavo mašiną ir su Mišeliu bei Moljeru važiuosime pasižvalgyti. Juk reikia išsiaiškinti, kokia mūsų teritorija!

— Tuomet aš važiuosiu su jumis.

— Ne, dėde, tau išniro kulkšnis. Mes galime įstrigti: teks eiti pėsčiomis. Dabar atliksime visai trumputį reidą. O vėliau…

— Gerai. Tuomet padėk man išlipti ir nuvesk iki jūsų ligoninės. Ar einate su manimi, Vandali?

— Norėčiau traukti į šią žvalgybą — atsiliepė biologas. — Manau, jog žemės paviršiaus lopinys nėra didelis ir mes sugebėsime apsukti jį ratu, tiesa?

— Taip, jei tik keliai bus pravažiuojami, — sutikau. — Ką gi, keliaukim drauge. Gal pamatysime ką nors nauja iš jūsų srities. O ir kelionė bus nelengva, jūsiškė keliautojo patirtis tikrai pravers.

Pažadinau Mišelį ir Lui.

— Gerai, važiuokime, — atsiliepė Moljeras. — Tik pirmiausiai norėčiau pasikalbėti su jūsų dėde. Paklausykite, mesjė Burnė, — kreipėsi jis į astronomą — kol važinėsime, prašau jūsų užsiimti skaičiavimais. Reikia suskaičiuoti gyventojus, maisto atsargas, ginklus, instrumentus ir panašiai. Po mero mirties jūs čia pats gerbiamiau— sias žmogus. Puikiai sutariate ir su kiurė[1], ir su mokytoju. Vienintelis žmogus, kuris jūsų, ko gero, nemėgsta, — smuklininkas Žiulis, nes jūs niekada pas jį neužsukate. Tačiau su smuklininku pasikalbėsiu, ir Žiulis bus it šilkinis. Žinia, visko užbaigti nespėsite, mes grįšime kur kas anksčiau.

Visi įsiropštėme į atvirą automobilį — ganėtinai seną, tačiau vis dar patikimą Jau sugniaužiau vairą, kai dėdė man šūktelėjo:

— Palauk! Pasiimk tą daiktą, kuris guli mano portfelyje!

Atidariau portfelį ir išsitraukiau karišką keturiasdešimt penktojo kalibro pistoletą.

— Čia mano karininko ginklas, — paaiškino dėdė. — Pasiimk jį. Ar maža ką galite sutikti! Pirštinių skyrelyje yra dvi dėžutės su kulkomis.

— Gera mintis! — pritarė Lui. — O kito ginklo neturite?

— Aš neturiu, bet manau, jog kaime rasime medžioklinių šautuvų.

— Teisingai! Užsuksime pas tėtušį Boriu. Kadaise jis buvo kolonijinės armijos karininkas ir užkietėjęs medžiotojas.

Pažadinome senį ir, nepaisant jo protestų, rekvizavome beveik visą arsenalą: vieną vinčesterį, du medžioklinius šautuvus ir karteče užtaisytus patronus.

Kai pajudėjome į rytus, jau kilo saulė. Iš pradžių važiavome keliu; retsykiais pasitaikydavo griūčių, tačiau mums pavykdavo jas aplenkti, ir tik prie vienos kliūties sugaišome ištisą valandą. Po trijų valandų prasidėjo visiško chaoso zona; priešaky, kiek tik akys užmatė, grūdosi pasišiaušę kalnai, milžiniškos žemių, akmenų, medžių krūvos ir — deja! — namų griuvėsiai.

— Ko gero, žemės kraštas jau nebetoli, — pastebėjo Mišelis. — Verčiau eikime pėsčiomis!

Pasiėmę ginklus bei truputį maisto, patraukėme į nuniokotą zoną Automobilį palikome be apsaugos. Ko gero, pasielgėme neapgalvotai.

Daugiau nei valandą skverbėmės į priekį. Visa, kas mus supo, man, geologui, atrodė tikrų tikriausia fantasmagorija! Ko tik čia nebuvo: kristalinė magma, nuosėdinės uolienos ir taip persimaišiusios mezozojaus nuosėdos, jog vienoje vietoje aptikau trilobitą, kreidos periodo amonitą ir tretinius numulitus.

Lui su Vandaliu žingsniavo priešaky. Kol apžiūrinėjau suakmenėjusias iškasenas, jie užsiropštė šlaitu, pasiekė viršūnę ir nustebę šūktelėjo. Mudu su Mišeliu nuskubėjome įkandin.

Priešais mus iki pat horizonto dryksojo milžiniška pelkė, sklidina riebaus vandens, apžėlusi šiurkščia žole, tarsi nužerta pilkomis dulkėmis. Peizažas buvo grėsmingas ir didingas. Vandalis kilstelėjo prie akių binoklį ir atidžiai apžiūrėjo horizontą.

— Tenai kalnai! — pareiškė jis, perduodamas binoklį man.

Toli pietryčiuose pelkę ribojo žydras dantytas kalnagūbris.

„Žemiškoji zona” įsiterpė į pelkę aukštu kyšuliu, ant akmenų visur kur tamsavo išdžiūvęs dumblas. Atsargiai nusileidome prie vandens. Kaip matyti, čia buvo gilu. Vanduo atrodė ganėtinai perregimas, mažumą sūrokas.

— Visur tuščia, — pastebėjo Vandalis. — Nei žuvų, nei paukščių.

— Pažvelkite tenai! — pratarė Mišelis, rodydamas į tolėliau plytinčią dumbliną seklumą. Seklumoje gulėjo kažin koks žalsvas gal metro ilgio padaras. Vienoje jo pusėje įžiūrėjau burnos angą, apjuostą šešiais minkštais čiuptuvais; po kiekvienu blausiai žibėjo pilkšvai žalia akis. Kitame gale dryksojo galinga uodega, užsibaigianti suplotu peleku. Smulkmenų neįžvelgėme: sekluma buvo pernelyg toli. Bet kai pradėjome kopti šlaitu aukštyn, lygiai toks padaras su prie kūno prigludusiais čiuptuvais išniro iš vandens ir tučtuojau pasinėrė vėl; niekas nespėjo nė aiktelti.

Dar sykį apžvelgėme bekraštę pelkę ir pirmąkart per visą viešnagės šioje planetoje laiką aukštai danguje pastebėjome debesėlį. Jis buvo žalsvos spalvos. Tik vėliau mums buvo lemta sužinoti grėsmingą jo reikšmę.

Kai grįžome prie automobilio, šis stovėjo su įjungtais žibintais.

— Šviesa buvo išjungta, atsimenu tiksliai! — sušukau. — Kažkas pabuvojo mašinoje!

Tačiau aplink dulkėtoje žemėje matėsi vien mūsų kojų pėdsa kai. Pasukau svertą, norėdamas išjungti žibintus, ir klyktelėjau: rankenėlė buvo išterliota kažin kuo šaltu bei lipniu nelyginant sraigės gleivės.

Nuriedėjome iki kryžkelės ir pasukome į šiaurę. Gana greit kelią mums pastojo griūtys.

— Verčiau grįžkime į kaimą ir važiuokime keliu link karjero, — pasiūlė Lui. — Čia mes pernelyg arti negyvosios zonos.

Paklausiau jo patarimo. Kaime pamatėme dėdę: ištiesęs sutvarstytą koją, jisai sėdėjo krėsle ir šnekučiavosi su klebonu bei mokytoju. Pasakėme, kad mūsų nelauktų anksčiau rytojaus, ir nusiskubinome stačiai į šiaurę. Iš pradžių kelias užsiropštė į neaukštą perėją paskui nusileido į slėnį, nudrykusį lygiagrečiai kalnagūbriui. Retai pasitaikančios čionykštės fermos beveik nenukentėjo: valstiečiai ginė į laukus galvijus ir dirbo savo darbus, tarsi ničnieko nebūtų nutikę. Dar už poros kilometrų kelią vėl pastojo griūtys. Čia nuniokojimų juosta buvo siaurėlesnė, o chaoso vidury smygsojo nepaliestas kalnas. Įsiropštėme į jį ir apžvelgėme vietovę iš viršaus. Aplinkui „žemę” ir čia tyvuliavo vien pelkės.

Jau prasidėjo raudonoji prieblanda, visi jautėmės nusikamavę ir todėl nusprendėme apsinakvoti artimiausioje fermoje. Šešias valandas išmiegojome kaip užmušti, o paskui iškeliavome į vakarus. Šįkart išvydome ne pelkes, o tuštutėlę jūrą. Tuomet pasukome į pietus.

Mašina nuriedėjo jau bent dvidešimt kilometrų, bet negyvosios zonos dar nesimatė. Tarp griuvėsių per kažin kokį stebuklą išliko kelias, ir mes be vargo stūmėmės į priekį. Žinia, važiuoti teko lėtai, nes retsykiais tekdavo aplenkti uolienų nuolaužas, užgriuvusias dalį plento. Ūmai už posūkio išvydome visiškai nepaliestą kampelį: žavingą slėnį su miškais bei lankomis. Akmenys užtvenkė kalnų upelį, ir tas išsiliejo į spindintį ežerėlį. Nuožulniame šlaite stūksojo mažutė pilis, kurios link vedė ūksminga alėja. Pasukome į ją. Prie įvažiavimo pastebėjau lentelę: „Privati nuosavybė. Įeiti draudžiama!”

— Manding, dabar tai jau nebesvarbu, — sumurmėjo Mišelis.

Kai tik sustojome prie pilies, terasoje pasirodė dvi merginos ir

jaunuolis. Jis buvo aukštas, tamsiaplaukis ir, ko gero, patrauklus, tačiau dabar vaikino veidą iškreipė pagiežingos nuostabos grimasa. Viena mergina, irgi pakankamai daili, veikiausiai buvojo sesuo. Antroji, vyrėlesnė, atrodė pernelyg ryški blondinė, kad jos plaukų spalvą galėtumei palaikyti natūralia. Jaunuolis mikliai nubėgo laiptais žemyn.

— Jūs ką, nemokat skaityti?

— Manau, — pradėjo Vandalis, — esamomis aplinkybėmis…

— Kokios dar aplinkybės? Čia privati valda, ir joje nepageidauju regėti ničnieko, išskyrus savo svečius!

Tuo metu aš buvau jaunas, karštakošiškas, nevaldžiau emocijų, todėl pašaipiai atsiliepiau:

— Paklausyk, pienburni, mes specialiai atvykome pasiteirauti, ar jūsų „giminės” pilis neužvirto ant to, kas tau atstoja galvą Nejau šitaip dera sutikti gelbėtojus?

— Tučtuojau nešdinkitės! — suriaumojo jisai. — Antraip įsakysiu išmesti jus iš čia su visa jūsų griuvena!

— Išvažiuosime ir patys, — atsakė Vandalis, sulaikydamas mane. — Tačiau leiskite pasakyti, jog dabar mes kitoje planetoje, kur jūsų pinigai vargiai ko beverti…

— Kas čia dedasi?

Terasoje pasirodė pagyvenęs plačiapetis vyriškis, lydimas tuzino augalotų ir nesimpatiškų vaikinų.

— Tėti, šie tipai įsiveržė be leidimo, o dabar…

— Patylėk, Šarli! — pertraukė jį pilies šeimininkas. Paskui jis atsigręžė į Vandalį: — Jūs kalbėjote apie kitą planetą. Kaip jus suprasti?

Vandalis paaiškino.

— Vadinas, mes jau nebe Žemėje? Įdomu, įdomu… Planeta negyvenama, neliesta?

— Kol kas dviejose pusėse matėme tik pelkes, o trečiojoje — jūrą. Belieka išsiaiškinti, kas yra ketvirtojoje pusėje — jeigu jūsų sūnus mums leis.

— Šarlis jaunas, jis nežinojo, kas nutiko. Mes čia ničnieko nesupratome. Iš pradžių pamaniau, jog prasidėjo žemės drebėjimas, bet kai pamačiau dvi saules ir tris mėnulius… Dėkoju, dabar man viskas aišku. Tikiuosi, jūs su mumis išlenksite po taurelę?

— Dėkui. Apgailestaujame, tačiau mes neturime laiko.

— Na, ką jūs! Ida, paruošk svečiams…

— Ne, mes išties labai skubame, — pertraukiau jį aš. — Kol šviesu, privalome pasiekti „žemės kraštą” ir iki vakaro sugrįžti į kaimą

— Tokiu atveju negaišinsiu jūsų. Rytoj atvyksiu sužinoti žvalgybos rezultatų.

Mes vėl leidomės į kelią.

— Ta-aip, jie man nelabai patiko, — išsunkė Mišelis.

— Šlykštūs snukiai, — pritarė Lui. — Žinote, kas jie? Honegeriai, pasak jų pačių, šveicarai. Tėvas milijonierius, praturtėjo iš ginklų prekybos. O sūnelis dar bjauresnis už tėvą. Įsivaizduoja, neva visos merginos kraustosi iš proto dėl jo ir jo pinigų. Pasaulyje nėra teisybės! Ak, kad šie tipai būtų pražuvę po griuvėsiais vietoje mūsų geruolio mero!

— O kas gi ta prašmatni blondinė, buvusi su jais?

— Madlena Diušer, — atsakė Mišelis. — Kino aktorė. Įžymi ne tiek savo vaidmenimis, kiek skandalingais nuotykiais. Jos fotografijos buvo visuose laikraščiuose.

— O tuzinas tipų pakaruoklių fizionomijomis?

— Tikriausiai parankiniai purviniems darbeliams, — atsiliepė Lui.

— Bijau, kad šie žmonės pridarys mums nemažai rūpesčių, — susimąstęs pratarė Vandalis.

Vėl prasidėjo dyka zona. Keturias valandas traukėme per ją pėsčiomis, bet šįkart, didžiai savo nuostabai, už nuniokojimo ribos aptikome tvirtą dirvą Baisiausiai susijaudinau. Sustojau ant paskutiniosios kalkakmenio nuolaužos, įsiraususios į neregėtas žoles, nesiryždamas kelti kojos į kito pasaulio žemę. Ne tokie sentimentalūs Lui su Mišeliu tą žingsnį žengė pirmi.

Surinkome daugybę augmenijos pavyzdžių; čia buvo blausiai žalių žolių su šiurkščiais, aštriais stiebais be žiedų ir aibės krūmokšnių su stebėtinai tiesiomis šakomis bei pilka metalinio atspalvio žieve. Lui aptiko ir vieną negyvą čionykštės faunos atstovą. Tas trijų metrų ilgio padaras panėšėjo į plokščią ir aklą bestuburį žaltį. Ant jo „galvos” pastebėjome dvi dideles aštrias žnyples su vidiniais kanalais. Vandalis pasakė, jog bemaž tokį įtaisą turi vabalo plaukiko lervos. Žemėje jis nieko panašaus nebuvo matęs. „Aklas žaltys” atrodė išdžiūvęs. Jo odoje pastebėjau angą, aplink kurią sustingo žvilgančios gleivės.

Vandalis norėjo pasiimti radinį su savimi, tačiau mes įsižiūrėjome atidžiau ir pastebėjome, kad sausa atrodo tik oda, o nepažįstamo gyvūno viduriai jau pūva. Todėl teko pasitenkinti fotonuotraukomis. Baimindamiesi, jog aukštoje žolėje gali slėptis gyvi ir tikriausiai pavojingi šio padaro gentainiai, paskubomis leidomės atgal į kaimą.

Už mūsų nugarų iki pat horizonto driekėsi žole apėjusi stepė, o viršum jos tolumoje kybojo dar vienas žalias debesis.

VIENATVE

Prieš pradėdami tyrinėti planetą, privalėjome kaip reikiant įsikurti išlikusiame žemiškosios teritorijos lopinėlyje ir suorganizuoti šiokią tokią bendruomenę. Kaime mūsų laukė geros žinios: šuliniuose vėl atsirado vanduo — tiesa, mažumą sūrokas, tačiau, Van— dalio manymu, visiškai tinkamas gerti. Surašymas vyko pilnu tempu. Su žmonėmis sunkumų nekilo, kebliau ėjosi su galvijais, bet visų kebliausiai — su materialinėmis atsargomis. Dėdė neklydo perspėdamas: „Mane pažįsta, tačiau aš jiems niekas — ne meras ir netgi ne municipalinis patarėjas”.

Pasak skaičiavimų, kaime bei apylinkių fermose gyveno 2847 žmonės, iš jų 943 vyriškiai, 1007 moterys ir 897 vaikai iki šešiolikos metų. Galvijų, regis, buvo daug, ypač karvių.

Visa tai išsiaiškinęs Lui tarė:

— Rytoj ryte reikia sušaukti visuotinį susirinkimą

Jis surado savanorį šauklį ir įteikėjam atsišaukimą, pieštuku brūkšteltą ant popieriaus skiautės. Tą lapelį saugau iki šiol — pageltusį nuo laiko ir vos gyvą. Štai visas atsišaukimo tekstas:

„Piliečiai ir pilietės! Rytoj ryte aikštėje prie šulinio visuotinis susirinkimas. Astronomas Burnė paaiškins katastrofos priežastis. Lui Morjeras ir jo draugai papasakos apie žvalgybos rezultatus. Rinktis už dviejų valandų po žydrosios saulės patekėjimo. Turime priimti sprendimus dėl ateities. Dalyvavimas būtinas”.

Gerai įsiminiau tą pirmąjį susirinkimą. Iš pradžių žodžio paprašė Lui:

— Dabar mesjė Burnė pasistengs paaiškinti, kas mums nutiko, bet iš pradžių norėčiau pasakyti jums kelis žodžius. K d gero, jau supratote, kad mes nebe Žemėje. Dabar, suteikę pagalbą sužeistiesiems, turėsime imtis sunkiausių darbų. Visų pirma reikia susiorganizuoti. Jokia žmonių visuomenė negali gyventi be įstatymų. Mums liko maždaug trisdešimties kilometrų ilgio ir septyniolikos kilometrų pločio Žemės dalis, kažkas panašaus į rombą, kurio plotas siekia penkis šimtus kvadratinių kilometrų. Tačiau dera žiūrėti tiesai į akis: tik ketvirtis šio ploto tinkamas žemės ūkiui, visa kita — nuniokoti kalnai. Manau, žemės mums pakaks, kad įstengtume prasimaitinti, nors gyventojų skaičius gali gerokai išaugti. Tačiau svarbiausia ne žemė, kiekvienas žmogus galės gauti kad ir po tūkstantį hektarų, nes toliau aplinkui mus visa planeta! Visų svarbiausia — darbo jėga. Dabar pravers kiekvienas žmogus, ir dirbti reikės visiems. Mums neregėtai pasisekė: drauge su mumis šiame naujame pasaulyje atsidūrė inžinieriai bei mokslininkai. Tačiau vis vien turime vertinti save kaip pionierius ir persismelkti atšiauria jų dvasia. Tas, kuris kenks kaimynui užuot jam padėjęs, — nusikaltėlis, ir tokiems atmokėsime pagal nuopelnus. Norime ar ne, nuo šiol tai įstatymas, ir mums teks arba jam paklusti arba… visiems iš— dvėsti! Po susirinkimo drauge su savanoriais surašysiu visų mūsų profesijas. Tie, kurie atėjo, suteiks informaciją apie tuos, kurių nėra. Poryt visuotinis susirinkimas išrinks deputatus, kurie sudarys vyriausybę; įprastais reikalais po senovei užsiims municipalinė taryba. O dabar kalbės astronomas Pjeras Burnė.

Mano dėdė atsistojo, remdamasis lazda.

— Brangūs draugai! — prabilo jis. — Jūs žinote, jog neįtikėtina katastrofa veikiausiai amžiams atplėšė mus nuo senosios Žemės ir nubloškė į nepažįstamą pasaulį. Koks šis pasaulis? Kol kas nežinau. Jau regėjome, kad čia yra dvi saulės ir trys mėnuliai. Tegul tai jūsų nebaugina: mesjė kiurė ir jūsų mokytojas, kurie ne sykį buvo užsukę pas mane į observatoriją, galės patvirtinti, jog panašius reiškinius danguje stebime gana dažnai. Išties stebuklingo atsitiktinumo dėka (kiurė pritariamai linktelėjo) mes pakliuvome į planetą, kurios oras iš esmės beveik nesiskiria nuo žemiškojo ir yra tinkamas mūsų plaučiams. Pasak išankstinių apskaičiavimų, ši planeta turėtų būti truputį didesnė už Žemę. Lui Moljeras tik ką paaiškino, ką reikia daryti toliau. Kai tik sužinosiu ką nors nauja apie pasaulį, kuris nuo šiol tapo mūsų pasauliu, būtinai jums pranešiu.

Susirinkusieji abu pranešimus sutiko palankiai. Regis, valstiečiai iš atokesnių fermų susitaikė su katastrofa: tie namisėdos, šeimos žmonės, prisirišę prie savųjų laukų, iš esmės išsaugojo viską, ką turėjo iki šiol, o visu kitu nelabai ir domėjosi. Darbininkai buvo kur kas nepatiklesni.

— Senis kažką painioja su tuo savo kitu pasauliu. Juk mes gyvi, o į aną pasaulį nenumiręs neiškeliausi!

— Iš kurgi tuomet dvi saulės?

— Na, antroji visai mažytė! Be to, su dabartine technika pamatysime dar ne tiek! Jei norite žinoti, visa tai bošų darbas, o jūsų antroji saulė — kažkas panašaus į atominę bombą!

Daugiausiai šeimyninių dramų kilo tarp kaimo gyventojų. Daugelis neteko artimųjų, žuvusių po namų griuvėsiais ar nuošliaužomis, o vienas jaunuolis niekaip negalėjo susitaikyti su mintimi, jog niekada daugiau nepamatys savo sužadėtinės, išvykusios paviešėti pas pusseserę. Jis bet kokia kaina norėjo pasiųsti jai telegramą!

Už dviejų dienų, sekmadienį, pabudome nuo varpų gaudesio. Parapijiečių padedamas klebonas ištraukė iš po nuolaužų bažnyčios varpus, pakabino juos ant didžiulės ąžuolo šakos ir ėmė skambinti. Kai atskubėjome į aikštę, kiurė po atviru dangumi jau baigė laikyti sekmadienines mišias. Mūsų kiurė buvo šaunus žmogus; vėliau dvasininkas įrodė, kad putniame jo kūne gyvena didvyrio siela.

Prisiartinau priėjo.

— Sveikinu, monsinjore, jūsų varpai priminė mums gimtąją Žemę.

— Monsinjore? — nusistebėjo klebonas.

— Na, taip, juk dabar jūs vyskupas. Beje, ką čia tauškiu — jūs mums patsai popiežius!

— Dieve gailestingas, aš apie tai nepagalvojau! — blykšdamas sulemeno kiurė. — Kokia baisi atsakomybė…

— Nieko, susidorosite!

Palikau suglumusį storulį ir pasukau į mokyklą kur jau triūsė Lui. Jam padėjo mokytojas su žmona ir du jaunuoliai.

— Kaip vyksta surašymo darbai?

— Po truputį stumiamės į priekį. Jei kas nors slapukauja, apie tokį visuomet galima sužinoti iš kaimynų. Štai išankstiniai paskaičiavimai: trys šimtai penkiasdešimt gamyklos darbininkų, penki meistrai, penki inžinieriai, keturi astronomai, geologas — tai tu; chirurgas, gydytojas, vaistininkas, biologas, istorikas — tavo brolis; antropologas, veterinaras, du mokytojai, du račiai, trys akmentašiai, dailidė su pameistriais, automechanikas, kiurė, bažnyčios patarnautojas, trys kavinių savininkai, konditeris, du kepėjai, trys bakalėjininkai, du galanterininkai, kalvis su dviem kūjarankiais, šeši akmens skaldyklos darbininkai, du žandarai, laikrodininkas, jis ir radijo imtuvų meistras, siuvėjas su dviem mokiniais, dvi siuvėjos, girininkas, o likusieji — valstiečiai. Gi tėtušis Boriu primygtinai pareikalavo, kad jį įrašytume kaip brakonierių. Taip, visai pamiršau! Dar pilies šeimininkas su savo sūneliu, dukrele, meiluže ir bent tuzinu asmens sargybinių, neskaitant kitų šeimynykščių. Iš jų nėra ko tikėtis, nebent nemalonumų.

— O kaipgi technika?

— Važiuojančių lengvųjų mašinų — vienuolika, dar tavo dėdės mašina bei galingasis Mišelio automobilis, kuris ryja pernelyg daug benzino; traktoriai — trys, vienas jų vikšrinis; sunkvežimių — aštuoniolika, penkiolika jų priklauso gamyklai; dešimt motociklų ir apie šimtas dviračių. Gaila, tačiau liko tik dvylika tonų benzino bei 13600 litrų dizelino. Atsarginių padangų irgi mažoka.

— Na, be benzino apsieisime, automobilių generatorius pakeisime dujiniais.

— Kurgi pakeisime?

— Žinoma, gamykloj.

— O elektra? Tiesa, turime avarinių generatorių su garo varikliais, tačiau anglies liko labai mažai, o ir malkų nepakaks.

— Kažkur netoliese kalnuose buvo anglies klodai. Tikiuosi, jie „atsekė” mums įkandin. Klodai skurdoki, bet rinktis neturime iš ko.

— Štai ir surask juos, čia tavo darbas. Dabar apie maistą. Kol kas viskas gerai, bet kol surinksime naują derlių, teks vesti griežtą apskaitą. Gal netgi pasitelksime maisto korteles, nors, atvirai šnekant, aš neįsivaizduoju, kaip į tokį žingsnį sureaguos likusieji!

Kitą dieną įvyko pirmieji rinkimai. Niekas nepateikė jokios tikslios programos: susirinkusiems paprasčiausiai pranešė, kad jie privalo išrinkti devynių žmonių Tarybą arba visuomeninį gelbėjimo Komitetą. Į jį pateks tas, kuris surinks daugiausiai balsų; kiekvienas rinkėjas turi pateikti sąrašą su devyniomis pavardėmis, štai ir viskas.

Rinkimų rezultatai apstulbino visus. Pirmuoju, gavęs 987 balsus iš 1302 galimų, į Tarybą pateko buvęs mero pavaduotojas, turtingas valstietis Alfredas Šarnjė. Antruoju, gavęs 900 balsų, buvo išrinktas tolimas jo giminaitis, mokyklos mokytojas. Trečiasis — 830 balsų — kiurė. Toliau išsirikiavo Lui Moljeras — 802 balsai; Mari Prel, buvusi municipalinė patarėja, valstietė, visų gerbiama už raštingumą ir amžių, — 801 balsas; mano dėdė — 798 balsai; Etranžas — 780 balsų; kad ir kaip keista, Mišelis — 706 balsai; pasirodo, jis ganėtinai populiarus tarp moterų! Ir galiausiai paskutiniuoju tapau aš — 700 balsų. Tik vėliau sužinojau, kad už išrinkimą turiu būti dėkingas Lui, kuris surengė tikrą rinkiminę kampaniją, tikindamas žmones, kad tiktai aš sugebėsiu rasti geležį bei tokią būtiną anglį. Užtat pačios didžiausios smuklės šeimininkas gavo viso labo 346 balsus.

Visų labiausiai mus nustebino menkas išrinktų valstiečių skaičius. Gal tomis neįprastomis aplinkybėmis rinkėjai nusprendė pasikliauti tais, kurie, jų manymu, gali išsisukti iš bet kokios padėties ir turi pakankamai žinių, o gal paprasčiausiai nepasitikėjo vieni kitais ir todėl išrinko žmones, nesusijusius su kaimo kivirčais.

Pirmininku norėjome paskirti Alfredą Šarnjė, kadangi pastarasis gavo daugiausiai balsų, tačiau šis atsisakė, tad pirmininkauti patikėjome mokytojui bei kiurė — jie šias pareigas ėjo paeiliui. Tą patį vakarą Lui, apsigyvenęs viename kambaryje su manimi ir Mišeliu, tarė:

— Dabar privalome laikytis išvien. Jūsų dėdė bus su mumis, mokytoju, manding, taip pat galima pasikliauti. Vadinas, Taryboje mūsų bus penketas, tai yra dauguma. Mums teks ginti savo požiūrį, o tai ne visuomet bus lengva. Tačiau mus palaikys darbininkai, inžinieriai tikriausiai irgi, o gal net dalis kaimo gyventojų. Ir svarbu toli gražu ne savimeilė! Šitaip kalbu dėl to, jog, mano manymu, tiktai mes iki galo suvokiame, ką būtent reikia daryti, kad išgelbėtume šį žemiškojo pasaulio lopinėlį.

— Vadinas, tu nori sukurti diktatūrą? — paklausė Mišelis.

— Diktatūros — ne, tačiau stiprią vyriausybę — taip.

— Nematau didesnio skirtumo, — atsiliepiau aš. — Nemanau, jog tai išties būtina. Išsyk atsiras nepatenkintų…

— Kiurė… — pradėjo Mišelis, tačiau Lui jį pertraukė:

— Nebūtinai! Kiurė pakankamai protingas, o kadangi į religinius reikalus mes nesikišime, galėsime netgi patraukti jį savo pusėn. Valstiečiai? Žemės jiems nestigs — imk kiek norėsi! Gi kalbant apie kolektyvinę gamybą — pramonę ir amatus teks kažkiek suvisuomeninti, — tai šioji naujovė jų kol kas nepalies. Ne, manding, sunkiausia bus tuomet, kai imsime laužyti senas įprastas nuostatas. Šiaip ar taip, iš pradžių bus nelengva. Vėliau, pasikeitus kelioms kartoms, iškils nauji uždaviniai, gi dabar mes privalome išgyventi. Ir jei pradėsime nuo tarpusavio priešiškumo ar leisime suvešėti anarchijai bei nusikalstamumui…

— Sutinku! Aš su tavim.

— Aš irgi, — linktelėjo Mišelis, — nors, garbės žodis, niekad gyvenime nesitikėjau, jog kada nors tapsiu direktorijos nariu!

Pirmasis Tarybos posėdis buvo skirtas „ministrų portfelių” dalyboms.

— Pradėsime nuo liaudies švietimo, — prabilo Mišelis. — Ministru siūlau išrinkti mesjė Burnė. Mes privalome bet kokia kaina išsaugoti savo mokslinį paveldą. Kiekvienas mokslininkas turi pasirinkti iš mokinių pačius gabiausius ir iš pradžių perteikti jiems savo praktines žinias. Teoriją dėstysime vėliau — patiems talentingiausiems, jeigu tokių atsiras. Podraug reikės rašyti vadovėlius ir papildyti observatorijos bei mokyklos bibliotekas. Laimei, observatorijoje liko gana daug mokslinių darbų pačiais įvairiausiais klausimais.

— Puiku! — sutiko Lui. — Pramonės ministru siūlau paskirti Et— ranžą, žemės ūkį patikėti Šarnjė, o tu, Žanai, būsi geologijos ministru — tai labai svarbus darbas. Mesjė kiurė bus mūsų teisingumo ministru, o mokytojas — finansų ministru; jis laisvalaikiu savarankiškai studijavo ekonomiką. Prisieis leisti pinigus — juk reikia turėti kokią nors mainų priemonę.

— O aš? — pasiteiravo Mišelis.

— Tu organizuosi policiją.

— Kad aš tapčiau policininku?!.

— Taip. Darbo turėsi daug, jis bus nelengvas: surašymai, rekvizicijos, tvarkos palaikymas ir taip toliau. Tave gerbia, ši aplinkybė tau padės.

— Na, tokiu būdu aš veikiai prarasiu visas simpatijas! O kokį postą užimsi tu?

— Palūkėk! Mari Prel bus sveikatos apsaugos ministre; jai padės daktaras Masakras ir daktaras Žiuljenas. O aš, jei neprieštaraujate, užsiimsiu armijos reikalais.

— Armijos? O gal tuo pačiu ir laivyno?

— Galbūt. Nežinia, kas mūsų laukia šioje planetoje! Be to, nelabai tenustebsiu, jei veikiai apsireikš tas niaurus subjektas iš pilies.

Lui pataikė į dešimtuką! Kitą dieną ant visų sienų pasirodė spausdinti atsišaukimai. Jų tekstas skelbė:

Valstiečiai ir miestiečiai! Vadinamasis visuomenės gelbėjimo komitetas užgrobė valdžią, prisidengdamas demokratijos regimybe. Kas priklauso tam komitetui? Iš devynių narių tiktai keturi čionykščiai gyventojai! Darbininkas, trys mokslo žiurkės, inžinierius, mokytojas — štai jau šeši balsai prieš du valstiečių balsus ir mesjė kiurė, kurį prieš jo valią įtraukė į šią purviną istoriją. Ką visi tie žmonės nutuokia apie teisėtus jūsų reikalavi mus? Tiktai aš, stambus žemvaldys, galiu juos suprasti ir paremti. Stokite į mano partiją! Išvaikykite apsišaukėlių saujelę! Ateikite prie mano pilies Slėnyje!

Joachimas Honegeris.

Lui džiūgavo:

— Na, ką aš jums sakiau? Štai matote! Teks imtis priemonių.

Pirmąja priemone tapo visų ginklų konfiskacija; ginklus vėliau išdalinome patikimiems savanoriams. Tokių radosi penkiasdešimt; jų vadu paskyrėme atsargos leitenantą Simoną Beveną. Toji armijos užuomazga, nepaisant kuo margiausios ginkluotės, jau buvo reikšminga jėga.

Tuo metu galutinai paaiškėjo, kad planetoje mes vieni. Inžinieriai, padedami Mišelio bei mano dėdės, sukonstravo pakankamai galingą siųstuvą, Radio-Telą. Atiduodami pagarbą Žemei, savo naujajam pasauliui suteikėme lotynišką gimtosios planetos pavadinimą — Telas. Patį didžiausią mėnulį praminėme Febu, vidurinį — Seleną, o mažąjį — Artemide. Žydrąją saulę pavadinome Heliju[2], o raudonąją — Soliu.

Simonas Bevenas jaudindamasis pasiuntė į eterį pirmuosius šaukinius. Transliavome juos penkiolika dienų, išmėginome įvairaus ilgio bangas, tačiau nesulaukėme jokio atsako. Eteris tylėjo. Anglies buvo mažai, tad vėliau šaukinius siųsdavome tik kartą per savaitę. Ir lygiai taip nesėkmingai. Reikėjo pripažinti rūsčią tiesą: esame pasmerkti vienatvei. Telo planetoje nebuvo kitų žmonių, tiktai mes, na, nebent kokios nors menkos grupelės be siųstuvų ir imtuvų.

HIDROS

Jei nepaisytume naujų labai panašaus turinio atsišaukimų, Honegeris mūsų nebetrikdė. Kol kas nepavyko nustatyti, kas gi klijuoja tuos atsišaukimus. Tačiau veikiai pilies šeimininkas priminė apie save pačiu tragiškiausiu būdu.

Ar atmenate Rozą Feijė, tą pačią merginą kurią mes ištraukėme iš griuvėsių po katastrofos? Nepaisant jaunatvės — Rozai suka ko vos šešiolika, — ji buvo pati gražiausia mergina visame kaime. Mokytojas mus perspėjo, kad iki katastrofos apie ją atkakliai sukosi Šarlis Honegeris. Ir štai kartą — buvo graži naktis — prabudome nuo šūvių. Mudu su Mišeliu akimoju pašokome, tačiau Lui buvo dar miklesnis, ir mes įkandin jo išlėkėme į lauką. Su revolveriais rankose puolėme į susišaudymo vietą. Ten jau darbavosi naktinė sargyba: aidėjo pavieniai medžioklinių šautuvų šūviai, tratėjo tėtušio Boriu vinčesteris — pastarasis įstojo į mūsų armiją, išsaugodamas turėtą seržanto laipsnį. Gatvę nutvieskė liepsnos liežuviai: degė vienas namas. Susišaudymas buvo chaotiškas, karštligiškas. Kai tik pasiekėme aikštę, viršum mūsų galvų sušvilpė kulkos, pasigirdo automato serijos: užpuolikai buvo ginkluoti automatais! Šliaužte nusigavome iki tėtušio Boriu.

— Vieną patiesiau, — išdidžiai pareiškė šis. — Skuodžiantį, nelyginant laukinę ožką senais gerais laikais!

— Ir kas gi jis?

— Iš kur man žinot? Šunsnukiai mus užpuolė.

Nuaidėjo dar keli šūviai, paskui pasigirdo nevilties sklidinas moters balsas:

— Padėkite! Čionai! Padėkite!..

— Tai Roza Ferjė, — pratarė Lui. — Honegeris nori ją pagrobti, tai niekšas!

Automato serija privertė mus pasilenkti. Šauksmai tyko tolumoje. Kažin kur tamsoje suriaumojo mašinos variklis.

— Na, palauk, kiaule! — sušuko Mišelis.

Jam atsakė kandus juokas, paskui variklio gausmas ėmė tolti, kol galiausiai nutilo visai. Prie degančio namo liko keli nukautieji ir vienas sužeistasis, mėginantis nušliaužti į šalį. Mes nepatikėjome savo akimis — tai buvo kaimo siuvėjas! Kartečė suvarpė jam kulkšnis. Nelaimėlio kišenėje radome automato apkabą.

Apklausa ilgai netruko. Vildamasis išgelbėti savo kailį, išdavikas atskleidė visus Honegerio planus, šiaip ar taip — tuos, kuriuos žinojo. Pilies šeimininkas ketino užgrobti kaimą ir tapti Telo diktatoriumi. Jis vadovavo penkiasdešimčiai samdomų banditų ir turėjo didžiules šiuolaikinių ginklų atsargas. Mūsų laimei, sūnelis nepanoro laukti ir nusprendė su tuzinu gangsterių pasigrobti Rozą Ferjė, kurios palankumo jau seniai (ir bergždžiai) siekė. Siuvėjas buvojo šnipas; po antpuolio vyrukas tikėjosi prisiglausti pilyje. Drauge su siuvėju Honegerio atsišaukimus klijavo smuklininkas Žiulis Modriu. Tą pačią naktį abu išdavikus pakorėme ant didelio ąžuolo šakos.

Susirėmime netekome trijų žmonių, šeši buvo sužeisti. Dingo trys merginos — Roza, Mišelė Oduji ir Žaklina Prel, Mari dukterėčia. Užtat po to naktinio antpuolio visi kaimo ir aplinkinių fermų gyventojai stojo mūsų pusėn. Banditai paliko du nukautus vyrus, du automatus, revolverį ir nemažai šovinių. Auštant, dar nepatekėjus žydrajai saulei, Taryba vienbalsiai paskelbė Šarlį ir Joachimą Honegerius drauge su visais jų bendrais už įstatymo ribų ir išleido įsaką dėl mobilizacijos. Tačiau netikėti įvykiai privertė atidėti pilies ataką.

Tą rytą kai mūsų armija susirinko aikštėje, į kaimą įsiveržė iš siaubo paklaikęs motociklininkas. Tas valstietis su savo žmona ir dviem vaikais gyveno izoliuotoje fermoje už penkių kilometrų nuo kaimo. Prieš tris dienas jisai mums pranešė, jog itin keistomis aplinkybėmis krito viena karvė: ryte ji buvo visiškai sveika, o vakare šeimininkas ganykloje rado tiktai gyvulio skeletą bei kailį. Atrodė, jog iš vargšės karvutės kažin kas iščiulpė visą kraują mėsą bei vidurius. Odoje liko kelios nedidelės angos. Ir štai šiandien tasai valstietis atsiskubino vėl. Jis taip skubiai nušoko nuo motociklo, jog neišsilaikęs griuvo į dulkes ir kimiai sušvokštė:

— Mirtis! Skraidančios dėlės! Jos žudo vienu smūgiu…

Nelaimingasis buvo baltas it kreida ir visas drebėjo. Sugirdėme

jam pilną stiklinaitę degtinės, ir tik tada valstietis įstengė papasakoti, kas gi nutiko.

— Vadinas, auštant išginiau karves, norėjau iškuopti tvartą. Pjeras, mano sūnelis, nuginė jas į ganyklą. Žinia, danguje regėjau žalią debesį, bet kas gi, velniai rautų, žinojo, kas ten per daiktas! Šiame pasaulyje dvi saulės ir trys mėnuliai, pamaniau aš, tai kodėl negali būti ir žalių debesų? Na, ir štai. Ak, kokia šlykštybė! Pjeras jau pasuko namų link, kai debesis ūmai ėmė kristi. Taip, ir nukrito! Ir pamačiau, jog ten geras šimtas žalių dėlių, ir visos su tabaluojančiais čiuptuvais! Jos nudribo tiesiai ant bandos, ir nelaimingos karvės susyk krito negyvos. Šaukiu Pjerui: „Slėpkis!” — tik jis jau nebesuspėjo, vargšelis. Viena dėlė prilėkė priėjo ir iš viršaus, iš gerų trijų metrų aukščio, smogė kažkuo panašiu į ilgą liežuvį, ir vaikis išsyk griuvo negyvas. Tuomet užrakinau žmoną su antruoju kūdikiu name, liepiau sėdėti ir nieku gyvu neiti laukan, o pats šokau ant motociklo — ir čionai! Jie mane vijosi, tie prakeikti padarai, tačiau nepavijo. Prašau, važiuojam drauge, aš bijau, kad jie įsiverš į namus!

Iš valstiečio pasakojimo tučtuojau atpažinome keistuosius pelkių gyventojus, tačiau labai nustebome, kad jie geba skraidyti. Šiaip ar taip, grėsmė buvo rimta. Mudu su Mišeliu pasičiupome du automatus ir sėdome į dengtą mašiną; Vandalis, neprašydamas leidimo, įsitaisė ant užpakalinės sėdynės, Bevenas su visa savanorių grandimi šoko į sunkvežimį dengtu viršum — ir iškeliavome.

Už dviejų kilometrų pamatėme pirmąją hidrą — šitaip Mišelis pakrikštijo tuos nelemtus padarus, ir tas vardas prigijo. Hidra sklandė virš pievos, vaikydama avis. Numušėme ją ir sustojome, nepaisydami valstiečio prašymų pasiskubinti.

— Norint įveikti priešą privalųjį pažinti, — paaiškino Vandalis.

Gyvūnas panėšėjo į didžiulį ištemptą keturių metrų ilgio vyn- maišį su galinga plokščia uodega. Priešaky tabalavo šeši tuščiaviduriai čiuptuvai su raginiais nagais galuose, iš jų sunkėsi gleivės. Kiekvieno čiuptuvo papėdėje glūdėjo po akį. Viduryje, čiuptuvais apjuostame rate, stūksojo kūginis kupstas, iš kurio stirksojo ilgas vamzdelis; raginis jo galas nurėžtas įstrižai nelyginant švirkšto adata.

— Ko gero, geluonis nuodingas, — pastebėjo Vandalis. — Patariu šaudyti, neišlipant iš sunkvežimio; brezentas storas, galbūt jisai jus apsaugos. Būtent tokį padarą matėme pelkėje, tik šis kur kas didesnis ir gali skraidyti. Tačiau kaip? Neaišku…

Išilgai visos viršutinės hidros liemens dalies karojo du maišai, suvarpyti kulkomis. Už čiuptuvų, kur pataikė užtaisas, žalioje mėsoje žiojėjo skylė, į kurią galima buvo įgrūsti kumštį.

Mes pajudėjome į priekį. Mašiną vairavo Mišelis. Atsidariau savo pusės langelį ir iškišau laukan automato vamzdį; antrąjį automatą sugniaužė Vandalis ir saugojo kairiąją pusę. Sunkvežimis riedėjo pavymui.

Už posūkio tarp medžių išvydome dar vieną hidrą. Ji sustingo ore maždaug per tris metrus nuo žemės, laisvai nukorusi mažumą virpančius čiuptuvus. Iš netikėtumo prašoviau pro šalį. Hidra mostelėjo uodega ir ėmė sparčiai kilti aukštyn — maždaug šešiasdešimties kilometrų per valandą greičiu! Taip ir nepavyko jos numušti. Dar už puskilometrio pasirodė ferma; iš kamino rūko taikus dūmelis. Pravažiavome pro šalį ir pasukome į gruntuotą kelią, kur mašinos ratai vargiai įstengė išsiropšti iš gilių provėžų. Už lango stiklo šmėstelėjo persigandę valstietės ir jos antrojo sūnelio, gal vienuolikos metų berniuko, veidai.

Pervažiavome lauką ir atsidūrėme ganykloje. Čia prie karvių lavonų knibždėjo mažiausiai šešiasdešimt hidrų, vieną ar du čiuptuvus panardinusių aukų kūnuose.

— Atsargiai! — riktelėjo mums valstietis. — Tik ką jų buvo kur kas daugiau!

Kol nenuaidėjo pirmas šūvis, hidros nekreipė į mus dėmesio. Kai kurios apsunkusios atsiplėšė nuo karvių lavonų ir pasuko prie vandens — matyt, atsigerti. Kad ir kaip ten būtų, tą akimirką mes tespėjome įžiūrėti, kaip, prilėkusios prie didelės balos, hidros nardino į ją ypatingą storėlesnį čiuptuvą ir godžiai siurbė vandenį. Po to pabaisos pastebimai išsipūtė, tačiau, kad ir keista, jų judesiai tapo akivaizdžiai lengvesni.

Kiekvienas išsirinkome po taikinį. Aš nusitaikiau į artimiausią grupę — šešetą padarų, dorojančių vieną karvę.

— Ugnis! — sukomandavo Bevenas. Sutreškėjo salvė, tarsi kas būtų perdrėskęs šilkinį audinį. Tuščios mano automato gilzės subarbeno į priekinį stiklą; viena įšoko Mišeliui už apykaklės, ir tasai trumpai nusikeikė, po marškiniais pajutęs įkaitusį metalą. Hidros ėmė blaškytis. Daugelis išsyk sudribo ant žemės nelyginant perdurti maišai, — šienavau jas be gailesčio. Vandalis, taiklesnis už mane, įsigudrino viena salve pakirsti po dvi. Medžioklinių šautuvų kartečė draskė hidras į gabalus.

Tos, kurių nepavyko kliudyti išsyk, stebėtinai greit metėsi aukštyn ir po kelių sekundžių žaliu debesėliu pakibo aukštai viršum mūsų galvų. Vėl užtaisiau automatą ir išlipau iš mašinos. Sunkvežimyje įsitaisę savanoriai pasirengė pridengti mus ugnimi. Negyvų karvių oda buvo subadyta neatpažįstamai; raginiai danteliai, vainikuojantys hidrų čiuptuvus, paliko apvalias plėštines angas. Visa poodinė mėsa virto kažkokiu juosvu purvu.

— Išorinis virškinimas, — paaiškino Vandalis. — Nelyginant vabalo plaukiko lervų. Hidra nudobia auką nuodingu geluonimi, paskui per čiuptuvus įšvirkščia skrandžio sulčių, kuris mėsą paverčia maistingomis gleivėmis, ir ramiai susiurbia tą masę.

Norėdamas geriau apžiūrėti pabaisą Vandalis pasilenkė, pritūpė, bet tučtuojau pašoko, staugdamas iš skausmo: jo ranka atsitiktinai palytėjo žalią odą.

— Atsargiai! Nelieskit tos šlykštynės, ji degina!

Kairiąją Vandalio ranką išsyk išbėrė balkšvi spuogeliai.

— Degina kaip velnias! Ar kada lytėjote medūzą? Tai štai, čia tas pat, tik stipriau. Kas palies — nepasidžiaugs!

Jo ranka sparčiai ištino, Vandalis dvi dienas inkštė iš skausmo, bet, laimei, paskui viskas praėjo.

Tuo tarpu žaliasis debesis vis kybojo viršum mūsų galvų, ir mes neišmanėme, ką daryti. Pasišalinti? O jei hidros vėl sumanys pulti fermą? Pasilikti? O jei Honegeris, mums nesant, užims kaimą? Dilemą išsprendė pačios hidros.

— Atgal, į priedangą! — ūmai sukliko Mišelis, nenuleidžiantis akių nuo žaliojo debesies. Mes puolėme prie mašinos; pirmas į ją įšoko Vandalis, įkandin ir mudu su Mišeliu. Spėjau užtrenkti dureles, kai vienas padaras trenkėsi į mašinos stogą ir užsimušė. Laimei, metalas atlaikė smūgį. Likusios pabaisos didžiuliu greičiu ėmė suktis virš sunkvežimio, panėšėdamos į fantastišką karuselę. Paskubomis užvėriau mašinos langelį ir stebeilijau į jas, pasirengęs kiekvieną akimirką atidengti ugnį.

Nuaidėjo šūviai. Savanoriai negailėjo parako! Sužeistos hidros susirietusios dribo ant žemės, o likusios toliau sukosi pašėlusiam šokyje. Ūmai, tarsi pagal komandą, jos metėsi atakon, ištiesusios nuodingus geluonis. Pasigirdo klyksmas — matyt, viena hidra persmeigė brezentą savo grėsminguoju ginklu ir įgėlė kažkuriam vaikinui. Sunkvežimis išsyk pajudėjo. Dabar mes taip pat atidengėme ugnį ir šįsyk šaudėme ganėtinai sėkmingai. Hidros aplipo sunkvežimį, mes baiminomės sužeisti draugus, bet, kadangi mūsų niekas nepuolė, taikėmės neskubėdami ir šaudėme pasirinktinai — tarytum tire. Per kelias minutes pavyko sunaikinti dar trisdešimt pabaisų, o viso jų nukovėme daugiau nei septyniasdešimt. Šįkart pamoka nenuėjo veltui: hidros metėsi aukštyn ir galų gale nuskrido.

Viena negyva, tačiau neprakiurdyta pabaisa liko kyboti per du metrus virš sunkvežimio. Vikriai užmetėme ant jos kilpą ir nuvilko— me į kaimą nelyginant priešų oro balioną. Valstietį su šeima ir pusiau suvirškintą jo sūnelio lavoną taip pat išsivežėme drauge. Lauke liko dvylikos karvių kūnai ir visos nukautos hidros — tiktai vieną Vandalio prašymu aprišome virvėmis ir atsargiai įtraukėme į sunkvežimį, kad vėliau galėtume nuodugniai ištyrinėti.

Beje, paaiškėjo, kad nuogąstavome be reikalo: sunkvežimyje niekas nenukentėjo, tiesiog vienas savanoris sukliko iš baimės. Nepaisant sėkmingos operacijos baigties, dabar žinojome, kokį grėsmingą pavojų mums kelia nepažįstamų Telo pabaisų pasaulis.

Į kaimą grįžome nugalėtojais. Savanoriai uždainavo. Darbininkai iš širdies traukė revoliucines dainas, o mudu su Mišeliu visa gerkle plėšėme maršą iš „Aidos”, stengdamiesi sukelti kuo daugiau triukšmo.

Naujienos, kurias pranešė Lui, mažumą atšaldė netramdomą mūsų entuziazmą.

JĖGA PRIEŠ SMURTĄ

Dvylika savanorių ėjo į žvalgybą prie pilies ir buvo sutikti sunkiojo dvidešimties milimetrų kulkosvaidžio serija. Įrodymui vaikinai parsinešė nesprogusią kulką.

— Dabar jums aišku? — paklausė Lui. — Tų atmatų ginklai kur kas geresni už mūsiškius. Tokiems daikteliams, — jis parideno ant delno sprogstamąją kulką — mes tegalime priešpastatyti triušių medžioklės šautuvus ir megafoną — įtikimumo dėlei… vienintelis rimtas ginklas — tėtušio Boriu vinčesteris.

— Ir du automatai, — pridėjau aš.

— Artimam mūšiui, ne toliau trisdešimties metrų. Be to, kiekgi beliko šovinių? O kautis vis vien teks: šitaip palikti negalima. Tavo sesuo, Mišeli, irgi nesaugi, net observatorijoje.

— Niekšai! Jeigu jie išdrįs…

— Jie išdrįs, seni, išdrįs! Mūsų apie penkiasdešimt, mes apsiginklavę kuo pakliuvo, o jų pusėje — gal šešiasdešimt vyrų ir puikūs ginklai. O čia dar toji skraidanti žalia dvėseliena, velniai ją rautų! Ak, jei su mumis būtų Konstanas!..

— Kas jis?

— Inžinierius Konstanas, raketų specialistas. Atleisk, tu nežinai, mūsų gamykla be viso kito turėjo leisti ir kovines raketas lėktuvams. Prištampavome pilną sandėlį korpusų, betgi tai tik metaliniai vamzdžiai, užtaisų jiems nėra. Na, taip, žinoma, chemijos laboratorijoje liko viskas, ko reikia įdarui, bet kas gi įstengs jį pagaminti? Chemikų neturime!

Stvėriau Lui už pečių ir ėmiau sukti aplink, liuoksėdamas iš džiaugsmo.

— Lui, seni, mes išgelbėti! Ar žinai, kad mano dėdė — artilerijos atsargos majoras?

— Žinau, tik kas iš to? Patrankų vis vien neturime.

— Ir nereikia! Paskutiniuosius metus jis tarnavo priešlėktuviniuose raketiniuose daliniuose ir daug išmano apie raketas. Jeigu

jūs ten išties turite cheminių medžiagų, viskas gerai! Dėdė su Be— venu viską padarys kaip reikiant. Blogiausiu atveju užtaisysime raketas juoduoju paraku, mums ypatingo tolumo nereikia.

— Ko gero, betgi tai truks bent dešimt ar penkiolika dienų. O tuo tarpu…

— O tuo tarpu reikia kuo nors patraukti senjorų iš pilies dėmesį. Nagi, palūkėk!

Nukūriau į ligoninę, kur dar gulėjo Breforas ir mano brolis.

— Klausyk, Poli, — uždusęs kreipiausi į jį, — ar galėtum pastatyti romėnišką katapultą?

— Žinoma. Tačiau kam?

— Reikia apšaudyti pilį. Kiek toli gali skrieti katapultos užtaisas?

— O, viskas priklauso nuo užtaiso svorio. Žodžiu, nuo trisdešimties iki šimto metrų. Pakaks?

— Pakaks! Daryk brėžinį.

Grįžęs pas Lui su Mišeliu, išdėsčiau jiems savo planą.

— Neblogai, — pagyrė Lui. — Bet šimtas metrų — tik šimtas metrų, o dvidešimties milimetrų kulkosvaidis pliekia kur kas toliau!

— Kiek prisimenu, prie pilies yra dauba, į kurią galima atvažiuoti šalutiniu keliu. Ten ir pastatysime katapultą.

— Kiek suprantu, tu nori svaidyti į juos savadarbes bombas, įdarytas geležies laužu, — pratarė Mišelis. — Bet kurgi imsi sprogmenų?

— Akmens skaldykloje yra bent trys šimtai kilogramų dinamito, jį atvežė prieš pat katastrofą

— Na, su tokiomis pajėgomis pilies nepaimsi, — papurtė galvą Mišelis.

— O mes ir neketiname. Svarbiausia — išlošti laiko. Lai sau mano, kad mes tik veltui eikvojame jėgas ir šaudmenis! Tokiu būdu spėsime pagaminti raketas.

Ir papasakojau Mišeliui, ką sužinojau iš Lui.

Tarybos įsakymu Bevenas pasiuntė žvalgus patyrinėti priešo teritorijos. Tie patys žvalgai turėjo pranešti ir apie pasirodžiusias hidras; davėme jiems mažą siųstuvėlį, kurį laisvalaikiu surinko Etranžas. Po to ėmėmės ręsti katapultą: sukalėme rėmą, išskobėme šaukštą (šiam tikslui teko paaukoti jaunutį uosį) ir išmėginome tą prieštvaninį pabūklą, švysteldami kelis akmens luitus. Akmenys skriejo pakankamai toli, tad pastatėme dar dvi katapultas.

Veikiai mažutė mūsų armija, vadovaujama Beveno, iškeliavo pilies link. Savanoriai važiavo trimis sunkvežimiais, o jiems įkandin traktoriai tempė katapultas.

Pirmoji savaitė prabėgo bemaž ramiai, įvyko tik keli nereikšmingi susirėmimai. Visą tą laiką gamykloje virė karštligiškas darbas. Devintąją dieną mudu su Mišeliu atvykome į pozicijas.

— Na, kaip, ar viskas parengta? — paklausė mūsų Bevenas.

— Pirmosios raketos bus atgabentos šiandien arba rytoj, — atsakiau.

— Pagaliau! Prisipažinsiu, mums čia ne itin jauku. Jeigu jie ryžtųsi išpuoliui…

Mes nukulniavome į avanpostą.

— Nekiškit nosies, — perspėjo mus tėtušis Boriu. Šis buvęs seržantas ir Antrojo pasaulinio karo veteranas dabar vadovavo avangardui. — Už keteros viską apšaudo kulkosvaidžiai. Kiek supratau, priešininkas turi keturis: du dvidešimtinius ir du veikiausiai septynių su puse milimetro. Be to, automatai.

— Ar galima juos pasiekti katapultomis?

— Nemėginome, — atsakė Bevenas. — Stengėmės neišsiduoti.

— Kas kitoje pilies pusėje?

— Jie įtvirtino viską aplink. Ten suversti medžiai. O svarbiausia — pilėnai apšaudo kelią, tad katapultų artyn nepriveši.

— Gerai, palauksime.

Šliaužte nusigavome iki keteros. Ją apšaudė sunkusis kulkosvaidis.

— Ko gero, šitą būtų galima užčiaupti, — pastebėjo Mišelis.

— Tikriausiai. Tačiau vis vien neatakuosime, kol neatveš raketų. Palauksime bent jau iki kitos žydrosios aušros.

Numatytą valandą iš kaimo sunkvežimiu atvažiavo dėdė, Breforas bei Etranžas ir ėmė traukti laukan gausybę dėžių.

— Granatos, — trumpai paaiškino Etranžas.

Tai buvo ketaus vamzdžių nuopjovos su detonatoriais.

— O štai raketos, — pareiškė dėdė. — Mes jas išmėginome. Maksimalus šūvio tolumas — trys su puse kilometro; tikslumas pakankamas. Galvutėse — ketaus nuolaužos ir sprogmenų užtaisas. Tuoj atvyks sunkvežimis su kreipiančiosiomis atramomis. Viso turime penkiasdešimt tokio tipo raketų, tačiau gamykloje jau ruošiamos galingesnės.

— Che-che! — patrynė rankas Bevenas. — Mūsų artilerija gausė-

ja!

Tą akimirką į daubą įsirito vienas savanoris.

— Jie mosuoja balta vėliava! — pranešė jis.

— Nejau pasiduoda? — nepatikliai paklausiau aš.

— Ne, nori atsiųsti parlamentarą.

— Atsakymas: „Lai siunčia”, — įsakė Bevenas.

Priešininko pusėje pakilo žmogus ir, mosuodamas balta nosine, pasuko mūsų link. Tėtušis Boriu pasitiko jį pusiaukelėje ant niekieno žemės ir atlydėjo į mūsų pozicijas. Pasirodo, mus nusprendė aplankyti patsai Šarlis Honegeris.

— Ko jums reikia? — paklausė Bevenas.

— Noriu pasišnekėti su jūsų vadeivomis.

— Priešais jus keturi „vadeivos”.

— Norėdamas išvengti bereikalingo kraujo praliejimo, siūlau jums štai ką: jūs paleidžiate savo Tarybą, sudedate ginklus ir perduodate valdžią mums. Tuomet jums nieko nenutiks.

— Na, aišku, jūs paprasčiausiai paversite mus vergais, — atsiliepiau aš. — Štai mūsų pasiūlymas: jūs grąžinate pagrobtas merginas ir pasiduodate. Jūsų žmones perimsime savo žinion, o jus ir jūsų tėvą iki teismo pasodinsime į kalėjimą.

— Įžūlumo jums nestinga! Pažiūrėsim, ką jūs mums padarysite su savo medžioklinėmis pliauškynėmis.

— Perspėju, — įsiterpė Mišelis, — jei nukausite bent vieną mūsų žmogų, mes jus pakarsime.

— Pasistengsiu nepamiršti!

— Kadangi nepageidaujate pasiduoti, — tęsiau, — siūlau pagrobtas merginas, o taip pat jūsų seserį bei madmuazelę Diušer nugabenti į saugią vietą, kad ir ant štai tos kalvos.

— Nieko nebus! Nei Medė, nei mano sesuo ničnieko nesibijo, o į likusias man nusispjaut. Jeigu žus šitos, po pergalės rasis kitų. Kad ir jūsų sesikė…

Nespėjęs baigti sakinio, niekšas žnektelėjo ant žemės su pamušta akim: Mišelis veikė mikliau už mane.

Šarlis Honegeris atsistojo blykšdamas nuo įtūžio.

— Jūs smogėte parlamentarui, — sušnypštė jis.

— Tu šunsnukis, o ne parlamentaras. Nešdinkis, kol sveikas!

Įžūlėlį išlydėjo sustiprintas konvojus.

Kai tik Honegeris dingo už keteros, į daubą įriedėjo antrasis sunkvežimis, ir mes skubiai surinkome raketų paleidimo atramas.

— Po dešimties minučių atidengsime ugnį, — pratarė Bevenas. — Tik gaila, kad neturime stebėjimo punkto.

— O antai ta kalva tiktų? — paklausiau, rodydamas į statų gūbrį, stūksantį maždaug per penkiasdešimt metrų už mūsų pozicijų.

— Ten nėra jokios priedangos.

— Užtat iš ten turi matytis netgi pati pilis! Mano regėjimas puikus, be to, pasiimsiu telefoną. Laido turėtų pakakti.

— Aš su tavim, — pasisiūlė Mišelis.

Mudu ėmėme kopti aukštyn, pakeliui išvyniodami telefono laidą tačiau nepasiekėme nė pusės šlaito, kai pasigirdo čaižus spragsėjimas ir į visas puses pažiro akmenų skeveldros: mus pastebėjo. Prigludę prie uolos, aplenkėme viršūnę ir toliau kopėme priešingu šlaitu.

Iš viršaus priešo linijos matėsi kaip ant delno. Nuo priekin atsikišusio nedidelio posto su sunkiaisiais kulkosvaidžiais į užnugarį vedė gili tranšėja. Flanguose išsimėtė automatininkų lizdai bei pavieniai apkasai, kuriuose krutėjo žmonės.

— Siuvėjas minėjo, kad jų čia penkiasdešimt ar šešiasdešimt, bet, sprendžiant iš įtvirtinimų linijų, turėtų būti daugiau, — pastebėjo Mišelis.

Maždaug per kilometrą nuo mūsų kalvos šlaite aiškiai matėsi laukymė, o jos viduryje — pilis. Prie statinio tolydžio pasirodydavo ir dingdavo keturi taškai.

— Kaip apmaudu, jog Vandalis sudaužė savo binoklį!

— Taip, gaila, — sutikau. — Mums liko tik teleskopai. Galingos mašinos, betgi jų nepajudinsi iš vietos!

— Palauk, o kodėl negalėtume nuimti nuo teleskopo mažo ieškiklio?

— Dar spėsi. Vargu ar pilį užimsime šiandien.

— Alio! Alio! — sutreškėjo telefonas. — Po dešimties minučių atidengiame ugnį. Stebėkite!

Dirstelėjau į mūsų pozicijas: pusė savanorių, išsidėsčiusių grandine, prigludo dauboje prie pat keteros; likusieji triūsė prie katapultų. Etranžas ir mano dėdė uoliai statė kreipiančiąsias raketų atramas. Sunkvežimiai jau išvažiavo.

Lygiai aštuntą trisdešimt šešios ugnies čiurkšlės išsiveržė iš daubos ir pakilo aukštai į dangų, palikdamos juodas dūmų uodegas. Paskui pėdsakas nutrūko: raketos išeikvojo kurą. Parko aikštelėje priešais pilį suspindo tvyksniai, išsipūtė dūmų debesėliai. Po kelių sekundžių išgirdome sprogimų aidą

— Per arti. Iki pilies dar apie trisdešimt metrų, — pranešiau į telefoną. Terasoje pasirodė keturios juodos figūrėlės.

Vėl pakilo šešios raketos. Šįkart jos krito tiksliai: viena susprogo stačiai terasoje, ir mažosios figūrėlės pargriuvo; paskui trys pakilo ir nutempė vidun ketvirtąją. Antroji raketa smogė į pilies langą. Likusios sprogo, atsitrenkusios į sienas, kurios, regis, beveik nenukentėjo.

— Tiesiai į taikinį! — sušukau.

Įkandin pakilo dar aštuoniolika raketų. Viena jų kirto į Honegerio automobilį, paliktą namo dešinėje, ir uždegė jį.

— Nebežiūrėkite į raketas, — pasigirdo Beveno balsas. — Dabar koreguokite katapultų veiksmus.

Trys pirmieji užtaisai perskriejo kulkosvaidininkų postą.

— Mažumą per toli, — pakildamas pranešė Mišelis.

Trūktelėjau jį žemyn: nepajėgdamas pasiekti mūsų žmonių, prigludusių dauboje, priešas kulkosvaidžių bei automatų ugnimi ėmė laistyti mus. Kelias minutes neįstengėme kilstelti galvų, kulkų spiečius dūgzdamas švilpė virš mūsų, versdamas spaustis į akmenis, dvidešimties milimetrų kulkosvaidžio serijos talžė uolą visai šalia, gal per sprindį nuo stebėjimo posto.

— Laimė, kad jie neturi distancinių užtaisų!

— Reikės įtvirtinti šitą stebėjimo punktą. O kol kas verčiau leiskimės žemyn, — pasiūliau aš.

Kulkosvaidis nutilo, automatai taip pat nutraukė ugnį.

— Atidengiame ugnį į priešo pozicijas! — pranešė telefonas. — Stebėkite!

Raketos sproginėjo atvirose vietose ar eglyno tankmėje, nepa— darydamos didesnės žalos — neskaitant padegtos šiaudų kupetos.

Priešas vėl atidengė ugnį, tačiau dabar taikėsi į daubos keterą. Vienas mūsų žmogus sužeistas nušliaužė žemyn. Veikiai atriedėjo sunkvežimis su stambesnio kalibro raketomis; iš kabinos iššoko Masakras.

— Katapultos, dėmesio… salvė!

Šįkart visos bombos sprogo priešo poste. Iš ten pasigirdo klyksmai, aimanos, tačiau kulkosvaidis nenutilo.

— Štai tau akivaizdus išgaubtos ugnies pranašumas poziciniame kare, — pratarė Mišelis. — Plokščia ugnimi jie ničnieko negali mums padaryti, o mes anksčiau ar vėliau suskaldysime jų urvą.

— Nesuprantu, kodėl jie nemėgina užimti daubos keteros?

— Ataką lengva atmušti.

— Pažvelk, ką aš tau sakiau! Dėmesio! — į telefoną riktelėjo Mišelis. — Šeši žmonės šliaužia iš kairės. Matote?

Keturi savanoriai perbėgo į kairįjį flangą. Priešas taip nuožmiai laistė daubos keterą ugnimi, jog išsilaikyti ten tapo nebeįmanoma, ir tėtušis Boriu su savo žmonėmis atsitraukė. Iš priešo apkasų iššoko bent trisdešimt žmonių. Jie bėgo, griuvo kniūpsti ir kilo vėl.

— Ataka visu frontu! — pranešė Mišelis.

Kairėje vėl prasidėjo susišaudymas. Bevenas leido atakuojantiems atsidurti per penkiolika metrų nuo daubos, tada davė įsakymą granatsvaidininkams. Ketaus vamzdžių nuopjovos, įdarytos sprogmenimis, suveikė nepriekaištingai, nukaudamos ar sužeisdamos vienuolika žmonių. Priešui nespėjus atsitraukti, vinčesteriu apsiginklavęs tėtušis Boriu patiesė dar du. Kairiajame flange žuvo vienas mūsiškis, du buvo sužeisti, o priešininkas neteko keturių. Vieną pavyko paimti į nelaisvę, tačiau visa dešinioji kareivio ranka buvo sudraskyta karteče, ir vyrukas nukraujavo anksčiau, nei Masakras suskubo jam į pagalbą.

Katapultos nepaliaudamos svaidė bombas dar penkiolika minučių. Dvyliktoji salvė buvo itin sėkminga: viena bomba pataikė į priešo postą, ir kulkosvaidis nutilo, šįsyk jau galutinai. Trys automatai buvo priversti užsičiaupti, o ketvirtasis nutilo pats: matyt, užsikirto užraktas. Tuomet savanoriai pakilo į ataką. Du mūsiškiai buvo sužeisti, gi likusieji įsiveržė į priešo apkasus ir paėmė tris belaisvius; kiti spėjo atsitraukti.

Kol žvalgai sėlino į priekį, mes apšaudėme pilį, ir maždaug dešimt raketų pasiekė tikslą. Aš smalsiai stebėjau pirmųjų šešių stambaus kalibro raketų skrydį. Šį kartą sienos nebeišlaikė, ir sugriuvo visas pastato sparnas.

Trumpa belaisvių apklausa padėjo nustatyti varžovo pajėgas. Jie neteko dvidešimt devynių žmonių (septyniolika žuvusių, dvylika sužeistų), tačiau pilyje liko dar apie penkiasdešimt gynėjų. Po pirmosios pergalės mes užgrobėme du automatus, veikiantį dvidešimties milimetrų kulkosvaidį ir daug šaudmenų. Mažoji mūsų armija išsyk tapo neišmatuojamai galingesne.

Laukėme žvalgų, nenutraukdami ugnies, ir veikiai pilyje tvykstelėjo gaisras. Galų gale žvalgai sugrįžo. Antrąją priešo gynybos liniją esančią per du šimtus metrų nuo pilies, sudarė apkasai su trimis kulkosvaidininkų postais ir atskirais automatininkų lizdais. Baigdamas pranešimą tėtušis Boriu pridėjo:

— Nesuprantu, ką jie ketino veikti su visais šiais ginklais? Juk negalėjo numatyti, kas mums nutiks! Reiks apie juos pranešti policijai.

— Taigi mes dabar ir esame policija, seni!

— Tiesa, aš ir pamiršau. Na, tuomet viskas kur kas paprasčiau!

Bevenas kartu su mumis užkopė į kalvos viršūnę, atidžiai apžiūrėjo vietovę ir paprašė Mišelio paskubomis brūkštelti planą. Mišelis greit atliko užduotį: laisvalaikiu jis piešdavo ir, tiesą sakant, piešdavo puikiai.

— Jūs su dviem kariais pasiliekate čia, — nusprendė Bevenas, — artilerija taip pat pasilieka. Aš pasiimsiu tik kulkosvaidį ir katapultą. Turiu tris signalines raketas, kai pamatysite jas — nutraukite ugnį. Priešo apkasai driekiasi palei tą neaukštą pylimą laukymės apačioje. Ir šaudykite kuo taikliau!

— Masakrą irgi pasiimsite?

— Ne, jis pasiliks čia. Juk Masakras — vienintelis chirurgas šioje planetoje!

— Teisingai. Tačiau nepamirškite, kad esat inžinierius.

Mūsų savanoriai leidosi link pilies, iš paskos tempdami kulkosvaidį ir katapultas. Įsakiau raketininkams atidengti ugnį į priešo apkasus. Apšaudymas truko keturiasdešimt penkias minutes — po dvi raketas per minutę. Iš viso turėjome du šimtus dešimt raketų, gamykla atidavė viską ką galėjo, todėl prisiėjo taupyti.

Neturėdami binoklio, iš savo stebėjimo punkto negalėjome nustatyti priešui padarytos žalos, tad paprasčiausiai stengėmės sutelkti ugnį į centrą ar į pačius apkasų pakraščius, ten, kur žvalgai pastebėjo kulkosvaidininkų lizdus. Po trisdešimt penktosios salvės galiausiai prabilo ir mūsų kulkosvaidis. Keturiasdešimt penktoji smogė stačiai į pylimą. Išsyk po šio smūgio išvydau dūminę signalinės raketos uodegą ir įsakiau nutraukti ugnį.

Kitoje pilies pusėje prasidėjo susišaudymas: mūsiškiai atakavo iš priešakio ir iš užnugario. Lengviau atsidusau pastebėjęs, kad priešo kulkosvaidžiai tyli. Susirėmimas tęsėsi gal dvidešimt minučių. Nuolat aidėjo granatų sprogimai; dusliai sproginėjo katapultų bombos. Paskui viskas nutyko. Mes susižvalgėme, neįstengdami nuslėpti nerimo. Kuo baigėsi ataka? Ar daug aukų? Galiausiai iš miško išniro savanoris, mosuojantis popieriaus lapu. Vos sulaukėme, kol jis nubėgs šlaitu žemyn.

— Viskas gerai, — dusdamas pranešė vaikinas ir ištiesė pranešimą. Mišelis skubiai išvyniojo lapelį ir balsu perskaitė:

— Apkasai užimti. Penki mūsiškiai nukauti, dvylika sužeistų. Priešininkas patyrė didžiulių nuostolių. Maždaug dvidešimt žmonių užsibarikadavo pilyje. Šokite į sunkvežimį ir atvežkite mūsiškiams raketines atramas bei daktarą. Sustokite prie jėgerių namelio. Būkite atsargūs: miške gali slapstytis priešai.

Prie medžiotojų namelio radome Beveną.

— Mūšis buvo karštas ir atkaklus, laimei, greit baigėsi. Jūsų raketos, — Bevenas kreipėsi į dėdę, — tiesiog nuostabios! Be jų ir be jūsų katapultų, — pridėjo jis, atsigręždamas į mane, — mums būtų buvę riesta.

— Kas iš mūsiškių žuvo?

— Trys darbininkai — Salavenas, Frijo ir Roberas. Ir du valstiečiai — nežinau, kuo jie vardu. Čia, namelyje, guli trys sunkiai sužeisti kariai.

Masakras tučtuojau nuskubėjo pas juos.

— Lengvai sužeidė devynis, — tęsė Bevenas, — aš vienas iš jų. — Jis kilstelėjo sutvarstytą kairiąją ranką. — Niekai, skeveldra palei nykštį.

— O kaip ana pusė?

— Daug nukautų ir sužeistų. Trys paskutiniosios salvės kirto tiesiai į apkasus. Eime pasižiūrėti.

Išties, darbas buvo atliktas „švariai”. Net tikra artilerija vargiai būtų įstengusi nuveikti daugiau.

Pamiršę atsargumą kyštelėjome iš apkasų galvas, ir viršum jų tučtuojau sušvilpė automato serija.

— Jiems pavyko išsinešti lengvąjį kulkosvaidį ir vieną automatą, — pratarė Bevenas, — tad verčiau jau jūs, mesjė Burnė, parodykit mūsų žmonėms, kaip statyti raketų atramas.

— Kodėl? Viską padarysiu pats.

— Neleisiu jums rizikuoti!

— Visų pirma, keturiasdešimt trečiaisiais aš dalyvavau italų kampanijoje, o šitie banditai tikrai nėra baisesni už Hitlerį. Antra, aš, kaip ir visi astronomai, turiu per daug kraujo, tad visai nekenktų mažumą jo nuleisti. Trečia, esu atsargos majoras, o jūs viso labo tik leitenantas, tad daugiau jūsų nebegaišinsiu. Ap-link! — juokdamasis pridėjo dėdė.

— Nusileidžiu! Tik būkite atsargus!

Raketų atramas pastatėme apkasuose per du šimtus metrų nuo pilies. Išdidus statinys gerokai nukentėjo: dešinysis sparnas sudegęs, langai ir durys užbarikaduoti. Laukymėje riogsojo pajuodusio metalo krūva — viskas, kas liko iš prašmatnaus Honegerio limuzino.

— Gal žinote, kas nutiko mūsų merginoms? — paklausė Mišelis.

— Vienas belaisvis tvirtina, kad jas dar prieš ataką užrakino giliame rūsyje. Regis, Honegerio dukrelė nepritarė tėtušio planams, tad ją veikiausiai uždarė ten pat. Matyt, mergina norėjo perspėti mus apie brolio ir tėvo kėslus. Reikia taikytis į langus ir duris, — užbaigė Bevenas, kreipdamasis į dėdę.

Pasukome kreipiančiąsias atramas reikiamu kampu. Vos kuris nors iš mūsų kyšteldavo galvą virš apkasų, akimoju imdavo švilpti kulkos. Galiausiai dėdė įjungė elektros kontaktą. Išgirdome trumpą raketų kauksmą bei kurtinantį sprogimą.

— Tiksliai!

Po antrosios salvės raketos pranyko išdužusiuose languose ir sprogo viduje. Priešo kulkosvaidis nutilo. Paleidome dar tris salves. Už mūsų nugarų įsitaisę savanoriai laistė kulkosvaidžių ugnimi žiojinčius pilies langus. Bet štai iš apvalaus pastogės langelio išniro ranka ir ėmė mosuoti balta skepeta.

— Pasiduoda! Seniai metas.

Pilies viduje nuaidėjo dar keli šūviai: matyt, pasidavimo šalininkai ramino tuos, kurie troško kautis iki pabaigos. Balta skepeta dingo, paskui pasirodė vėl. Susišaudymas nutilo. Baimindamiesi klastos, iš apkasų nelindome, tačiau ugnį visgi nutraukėme. Galų gale pro išmuštų durų angą į terasą išėjo žmogus, nešinas balta nosine.

— Eikš arčiau! — įsakė Bevenas.

Žmogus pakluso. Tai buvo visai jaunutis blondinas, malonaus, tačiau išvargusio veido, su giliais įdubusiomis karščiuojančiomis akimis.

— Ar paliksite mus gyvus, jei pasiduosime? — paklausė jis.

— Būsite teisiami. O jei nepasiduosite, visus greičiau nei per valandą išsiųsime į aną pasaulį. Išduokite mums Honegerius ir išeikite laukymėn, iškėlę rankas.

— Šarlis Honegeris nukautas. Jo tėvas gyvas, tačiau mums teko jį apsvaiginti; kai iškėlėme baltą vėliavą senis ėmė šaudyti į mus.

— Kur merginos?

— Jos rūsyje kartu su Ida, atleiskite, su madmuazele Honeger ir Madlena Diušer.

— Jos gyvos, nenukentėjo?

Blondinas gūžtelėjo pečiais.

— Aišku. Ką gi, išeikite, mes laukiam.

TEISMAS

Dvidešimt išlikusių kareivų išsirikiavo laukymėje, numetė po kojų ginklus ir sudėjo rankas už galvų. Du paskutinieji ištempė Honegerį, kuris vis dar neatgavo sąmonės; prie senio pastatėme sargybinius.

Gniauždami automatus, mudu su Mišeliu įėjome į pilį; vienas belaisvis rodė mums kelią.

Viduje viešpatavo chaosas. Ant salono sienų kreivai šleivai kybojo kulkomis suvarpyti įžymių meistrų paveikslai įmantriuose rėmuose. Du tušti gesintuvai bylojo, kad čia taip pat siautėjo gaisras. Vestibiulyje tysojo sprogimo subjaurotas Šarlio Honegerio lavonas; grindys ir sienos nusėtos skeveldromis.

Sraigtiniais akmeniniais laiptais nusileidome į rūsį; metalinės durys gaudė nuo smūgių, kažin kas beldėsi iš vidaus.

Kai tik atšovėme skląstį, mums priešais iššoko Ida Honeger. Mišelis stvėrė ją už rankos.

— Kur bėgate?

— Kur mano tėvas? Brolis?..

— Jūsų brolis nukautas, o tėvas… kol kas gyvas.

— Nejaugi jūs jį?..

— Madmuazele, — prabilau, — per jį žuvo dvylika mūsiškių, jau nekalbant apie jūsiškius.

— Tai siaubinga. Kodėl jie taip pasielgė? — sulemeno ji ir apsipylė ašarom.

— Šito mes dar nežinome, — atsakė Mišelis. — Kur merginos, kurias jie pagrobė? Ir toji, na, kaip ten ją, kino aktorė?

— Medė Diušer? Ten, požemyje. O likusios, regis, rūsyje kairėj.

Įėjome į požemį. Sienas blausiai apšvietė žibalinė lempa. Nepaprastai išblyškusi Madlena Diušer kiūtojo kampe.

— Tikriausiai jos sąžinė nešvari, — pratarė Mišelis. — Kelkis ir išeik! — grubiai pridėjo jis.

Paskui išlaisvinome tris merginas iš kaimo.

Kai užkopėme į pirmąjį aukštą, ten jau radome Lui su likusiais Tarybos nariais.

— Senasis Honegeris atgavo sąmonę. Eime, reikia jį apklausti.

Honegeris sėdėjo laukymėje šalia dukters. Išvydęs mus, senis atsistojo.

— Aš jūsų neįvertinau. Turėjau patraukti savo pusėn inžinierius, tuomet būtume užvaldę šią planetą.

— O kam? — paklausiau.

— Kaip tai kam? Nejau nesuprantate, jog tai buvo tas retas atvejis, kai žmogus galėtų paimti į savo rankas žmonijos likimą. Po kelių kartų būtume sukūrę superžmonių rasę.

— Iš jūsiškės medžiagos? — pašaipiai paklausiau.

— Mano žaliavoje buvo visko, ko reikia: atkaklumas, vyriškumas, panieka mirčiai. Viltis dėjau ir į jus. Tačiau suklydau manydamas, jog įstengsiu paimti valdžią be jūsų. Ateitį reikėjo kurti drauge.

Jis palinko prie raudančios dukters.

— Pasigailėkite jos; Ida nieko nežinojo apie mano planus, netgi mėgino mums sukliudyti. O dabar sudie…

Jis mikliai kažin ką įsimetė į burną, sumurmėjo: „Cianas”, — ir susmuko ant žemės.

— Na, ką gi, vienu teisiamuoju mažiau, — vietoj įprastų atsisveikinimo žodžių pratarė Mišelis.

Savanoriai jau krovė į mašinas trofėjus: keturias automatines patrankas, šešis kulkosvaidžius, šimtą penkiasdešimt šautuvų bei automatų, penkiasdešimt revolverių ir daugybę šaudmenų. Pilyje slypėjo tikras arsenalas, bet visų vertingiausias radinys buvo naujutėlaitės spausdinimo staklės.

— Nesuprantu, ką su visa šia technika jie ketino veikti Žemėje?

— Vienas belaisvis minėjo, kad Honegeris vadovavo fašistinei organizacijai, — atsakė Lui.

— Šiaip ar taip, viskas į gera. Dabar bus kuo atremti hidrų atakas.

— Beje, po ano sykio jų daugiau nematėme. Vandalis ir Breforas baigia mažosios hidros skrodimą; pabaisą jie panardino į statinaitę su spiritu. Tasai Breforas tiesiog nepakeičiamas. Jis jau išmokė kaimo vaikučius lipinti molinius indus, kaip tą daro Pietų Amerikos indėnai.

Kai sugrįžome į kaimą, buvo ketvirta valanda po pusiaudienio. Kautynės truko mažiau nei dieną. Nusigavau iki namų ir užmigau it užmuštas. Sapnavau savo senąją laboratoriją Bordo mieste, mano šefas man sakė: „Linkiu jums maloniai praleisti atostogas. Esu tikras, ten rasite daug įdomių tyrinėtinų dalykų…” Kokia ironija! Paaiškėjo, kad tie „įdomūs dalykai” — ištisa planeta!

Paskui išvydau masyvią pusbrolio Bernaro figūrą, stūksančią durų angoje, po to kalną, nurėžtą kažin kur papėdėje, per šimtą metrų po manimi…

Šeštą valandą vakaro mane pažadino brolis, ir mudu iškeliavome pas Vandalį. Šis laukė mūsų mokykloje; priešais biologą ant stalo gulėjo pusiau preparuota hidra, skleidžianti dusinantį spirito kvapą. Vandalis ant popieriaus lapelių ir ant lentos piešė eskizus. Breforas su Masakru jam padėjo.

— O, štai ir tu, Žanai, — sutiko mane Vandalis. — Atiduočiau dešimt gyvenimo metų, kad tik galėčiau pademonstruoti šį pavyzdėlį mūsų akademijoje! Stulbinanti anatomija!

Jis nusivedė mane prie piešinių.

— Tik ką pradėjau studijuoti šiuos gyvūnus, bet jau sužinojau daugybę įdomiausių dalykų. Sprendžiant iš visos eilės požymių, jie priskirtini žemiausios kategorijos organizmams. Kraujotakos sistema labai paprasta. Širdis su dviem skilveliais, kraujas melsvas, viena smarkiai išsišakojusi arterija, o toliau kraujas teka limfiniais keliais ir grįžta į širdį viena stora surenkančia vena. Poodinės ertmės vaidina itin svarbų vaidmenį. Hidros kūnas net po mirties stačiai niekingo tankio. Virškinimo sistema itin paprasta. Bet štai kas nuostabu! Visų pirma, nerviniai centrai: jie nepaprastai sudėtingi ir išsivystę, čiuptuvų papėdėje po chitininiu šarvu glūdi tikros smegenys, po jomis — labai įdomus organas, primenantis elektrinę rajų bateriją. Tas organas ir patys čiuptuvai aprūpinti gausiai išsišakojusiais nervais. Akys tobulos nelyginant mūsų žinduolių. Nenustebsiu, jei paaiškės, kad šie gyvūnai tam tikra prasme protingi. Ir antras įdomus dalykas — vandenilio maišai. Šiuose didžiuliuose plė— vėtuose maišuose, aprėpiančiuose visą viršutinę hidros dalį, keturis tūrio penktadalius užima vandenilis! Vandenilis susidaro vandens skaidymosi žemose temperatūrose metu. Porėtu specialaus čiuptuvo kanalu vanduo patenka į ypatingą organą, kuriame vyksta cheminis jo skaidymasis. Manding, deguonis pereina į kraują, juk tas organas perdėm apnarpliotas arteriniais kapiliarais. Ak, jeigu mums pavyktų įminti šios vandens katalizės mįslę! Kai vandeniliniai maišai pilni, lyginamasis hidros svoris mažesnis už oro svorį, ir padaras laisvai sklando atmosferoje. Galinga plokščia uodega atstoja peleką ir — kas svarbiausia — vairą. Hidra juda ypatingų ertmių susitraukimo dėka — jos išmeta lauk orą, sumaišytą su vandeniu. Tas mišinys su didžiule jėga išlekia atgal per tikrų tikriausias tūtas. Vieną tokią ertmę patalpinau į geležinį žiedą ir srove sužadinau jos raumenis. Pažvelk, kas nutiko žiedui!

Storas geležinis lankas susisuko aštuoniuke.

— Raumenų jėga stačiai neįtikėtina!

Kitą rytą pabudau nuo beldimo į duris. Atvyko Lui pasiuntinys. Jis mane perspėjo, kad tuojau prasidės belaisvių teismas (tų belaisvių, kurie nebuvo sužeisti), ir priminė, jog Tarybos narių dalyvavimas būtinas.

Nusiskubinau į teismo vietą. Virš kaimo kilo žydroji saulė.

Teismas susirinko didelėje daržinėje, šiam atvejui paverstoje į posėdžių salę. Tribunolą sudarė Tarybos nariai ir visuomenės atstovai, tarp kurių buvo Vandalis, Breforas, mano brolis Polis, Masakras, penki valstiečiai, Bevenas, Etranžas ir šeši darbininkai. Tarybos nariai sėdėjo prie stalo ant pakylos, likusieji įsitaisė aplink mus. Priešais juos liko laisva erdvė kaltinamiesiems, o toliau išsirikiavo suoleliai, skirti publikai. Ginkluota sargyba saugojo visus išėjimus. Tribunolo pirmininku buvo išrinktas mano dėdė. Amžius bei moralinis autoritetas suteikėjam šitokią teisę. Prieš įsakydamas įvesti kaltinamuosius, astronomas atsistojo ir kreipėsi į susirinkusius:

— Dar niekam iš mūsų neteko būti teisėju, gi šiandien mes esame ypatingojo tribunolo nariai. Kaltinamieji neturės advokatų, vadinas, mes negaišime laiko begaliniams ginčams. Užtat turime stengtis būti kuo teisingesni bei nešališkesni. Du pagrindiniai nusikaltėliai nebegyvi, ir noriu jums priminti, jog šioje planetoje, kur tiek mažai žmonių, dera branginti kiekvieną gyvybę. Tačiau nevalia pamiršti, kad dėl teisiamųjų kaltės žuvo dvylika mūsų savanorių, o trims merginoms teko patirti gėdingus įžeidinėjimus. Įveskite kaltinamuosius!

— Kur Menaras? — pakuždomis paklausiau aš.

— Jis su Martina ruošia katastrofos teoriją. Tai labai įdomu. Pasikalbėsim vėliau.

Į daržinę vienas po kito įėjo kaltinamieji, lydimi ginkluotos sargybos. Jų buvo trisdešimt vienas. Idą Honeger ir Madleną Diušer atlydėjo paskiausiai.

Mano dėdė prabilo vėl:

— Visi jūs kaltinami grobimu, žudynėmis ir ginkluotu antpuoliu, o drauge ir valstybės išdavimu. Kas jūsų vadas?

Kaltinamieji sekundėlę padvejojo, paskui išstūmė priekin rudaplaukį milžiną

— Kai šeimininkų nebūdavo, aš vadovaudavau už juos.

— Jūsų vardas, amžius, profesija?

— Žanas Bironas, trisdešimt dvejų metų. Anksčiau buvau mechaniku.

— Jūs prisipažįstate kaltas?

— O koks skirtumas, prisipažinsiu ar ne? Vis vien mane sušau— dysite!

— Nebūtinai. Jūs galėjote suklysti. Be to, buvote ne vienas! Kas pastūmėjo jus į nusikaltimų kelią?

— Po to sambrūzdžio šefas išrėžė mums kalbą. Pasakė, kad kaimą užėmė, atleiskite, visokiausios padugnės, kad mes esame kitoje planetoje ir kad reikia gelbėti civilizaciją. O paskui, — milžinas truputį padvejojo, — jei viskas klosis gerai, gyvensime it senjorai senaisiais laikais.

— Jūs dalyvavote kaimc^ntpuolyje?

— Ne! Galite paklausti kitų. Visi, kurie užpuolė kaimą nukauti. Tai buvo šeimininko sūnaus žmonės. Pats šeimininkas tuomet labai supyko. Šarlis Honegeris aiškino, jog paėmė įkaitus, o iš tiesų jam reikėjo tiktai tos mergšės, paskui kurią lakstė. Šeimininkas jam nepritarė. Aš irgi. Šarlį įkalbėjo Levrenas.

— O ko gi siekė jūsų šeimininkas?

— Jau sakiau. Jis norėjo būti šio pasaulio ponu. Pilyje turėjo daug ginklų. Tenai, Žemėje, šeimininkas užsiėmė kontrabanda, todėl visur turėjo savo žmonių. Pavyzdžiui, pilies apsaugai samdė mus. Štai ir nusprendė surizikuoti. O kur mes galėjome dėtis? Vis vien praeityje esam pridarę kvailysčių. Be to, šeimininkas žinojo, kad jūs beveik neturite ginklų. Nemanė, kad prisigaminsite jų taip greit!

— Gerai. Išveskite. Kitas!

Prieš teismą stojo šviesiaplaukis jaunuolis, kuris iškėlė baltą vėliavą

— Jūsų pavardė, amžius, profesija?

— Anri Belteras, dvidešimt trejų metų. Politechnikos instituto studentas.

— Kokiu gi būdu atsidūrėte tarp šitų banditų?

— Aš pažinojau Šarlį Honegerį. Kartą mes lošėme pokerį, ir aš per vakarą pralošiau visus savo pinigus mėnesiui į priekį. Jis sumokėjo mano skolas. Po to pasikvietė į pilį ir išgelbėjo man gyvybę. O paskui įvyko katastrofa. Nepritariau nei Šarlio tėvo planams, nei jo elgesiui. Tačiau negalėjau išduoti Sarlio. Aš skolingas jam už gyvybę. Tačiau nė sykio į jus nešoviau!

— Patikrinsim! Kitas. Beje, dar vienas klausimas. Ką jūs studijavote?

— Aerodinamiką.

— Puiku, gal jūsų žinios kada nors pravers.

— Norėčiau pridurti dar kai ką… Ida Honeger… ji padarė viską ką galėjo, norėdama jus perspėti…

— Mes žinome, būtinai tai įvertinsime.

Apklausa tęsėsi. Čia buvo kone visų profesijų žmonių. Didžioji kaltinamųjų dalis priklausė fašistinės krypties organizacijai. Nežinau, ką galvojo likusieji, bet, atvirai šnekant, aš atsidūriau keblioje padėtyje. Daugelis tų žmonių nuoširdžiai atgailavo, o kai kurie darė paprasčiausiai apgautų vaikinų įspūdį. Akivaizdu, jog pagrindinių kaltininkų jau nebėra gyvųjų tarpe. Beltero ištikimybė draugui kėlė užuojautą. Niekas iš kaltinamųjų apie jį nepasakė nieko bloga; atvirkščiai, didžiuma patvirtino, kad kautynėse studentas nedalyvavo. Bet štai prieš teismą stojo dvidešimt devintas. Žiulis Levrenas, keturiasdešimt septynerių metų amžiaus, žurnalistas. Tai buvo mažas kaulėto veido žmogutis. Lui dirstelėjo į savo užrašus.

— Liudininkai nurodė, kad jūs nepriklausote Honegerio parankiniams. Pilyje buvote svečias, tačiau kai kurie mano, kad būtent jūs ir esate pagrindinis šeimininkas. Jūs šaudėte į mūsiškius, šito nenuneigsite. Be to, liudininkai skundėsi jūsų žiaurumu.

— Tai melas! Niekada nesu matęs tų žmonių. Niekur nedalyvavau. Mane paprasčiausiai pakvietė paviešėti.

— Meluoja! — neištvėrė savanoris, saugantis duris. — Jį mačiau prie automatinės patrankos apkasų viduryje. Prie tos pačios, kuri pakirto Salaveną ir Roberą! Tris kartus šoviau į tą šunsnukį, tik, gaila, nepataikiau.

Daugelis salėje pritarė savanoriui. Žurnalistas bandė priešgyniauti, tačiau jį ištempė laukan.

— Įveskite madmuazelę Diušer.

Nepaisant gausios kosmetikos, moteris atrodė apgailėtinai. Buvo išsigandusi ir sutrikusi.

— Madlena Diušer, dvidešimt aštuonerių metų amžiaus, aktorė. Bet aš ničnieko nepadariau!

— Jūs buvote vyresniojo Honegerio meiluže, tiesa?

— Ir vyresniojo, ir jaunesniojo! — pasigirdo balsas.

Salėje nuvilnijo juokas.

— Netiesa! — sušuko ji. — O, tai siaubinga! Klausytis šitokių įžeidinėjimų!

— Gerai, gerai. Prašau laikytis tylos! Su jumis dar išsiaiškinsime.

— Ida Honeger, devyniolikos metų, studentė.

Apsiverkusi ir susitaršiusi mergina atrodė kur kas jaunesnė už aktorę.

— Ką jūs studijavote?

— Teisę.

— Bijau, kad čia jūsų žinios nepravers. Žinome, kad stengėtės užkirsti kelią nelaimei. Gaila, kad jums nepavyko. Bet, šiaip ar taip, jūs padėjote trims į nelaisvę paimtoms merginoms. Ką galite pasakyti apie likusius teisiamuosius?

— Mažai juos pažįstu. Bironas buvo neblogas žmogus, Anri Belteras nusipelno atleidimo. Jis prisiekė man, jog nešaudė, ir aš juo tikiu. Tiesa, Anri draugavo su mano broliu…

Ji sukūkčiojo.

— Mano tėvas ir brolis taip pat ne kokie piktadariai. Jie buvo ūmūs, garbėtroškos. Kai gimiau, tėvai gyveno labai skurdžiai. Turtai atėjo netikėtai ir susuko jiems galvas. Viskuo kaltas tasai žmogus — Levrenas. Tai jis pakišo mano tėvui Nyčę, ir tas įsivaizdavo esąs antžmogis. Tai Levrenas pasiūlė beprotišką planetos užkariavimo planą. Tas žmogus gali padaryti bet ką! O, kaip jo nekenčiu! — Mergina vėl paplūdo ašarom.

— Sėskitės, madmuazele, — negarsiai pratarė dėdė. — Mes pasitarsime, tačiau jums nėra ko baimintis. Jūs veikiau liudininkė, nei kaltinamoji.

Mes pasišalinome už uždangos. Svarstymas užtruko ilgai. Lui ir valstiečiai reikalavo griežčiausių priemonių. Mišelis, mano dėdė, kiurė ir aš pats siūlėme kur kas švelnesnes bausmes. Žmonių buvo mažai, kaltinamieji nieko nesuprato ir paprasčiausiai sekė paskui savo vadeivas. Galiausiai šiaip ne taip susitarėme. Kaltinamuosius vėl įvedė į salę, ir dėdė perskaitė jiems nuosprendį.

— Žiulis Levrenas! Jūs pripažintas kaltu dėl tyčinės žmogžudystės, grobimo ir smurto. Jūs nuteisiamas mirties bausme ir būsite pakartas. Nuosprendis turi būti įvykdytas nedelsiant.

Banditas neišdavė savo jausmų, tik mirtinai išblyško.Teisiamieji sušurmuliavo.

— Anri Belteras. Jūs niekuo nepakenkėte visuomenei ir esate pripažintas nekaltu, bet kadangi nieko nesiėmėte, idant perspėtu— mėte mus…

— Aš negalėjau…

— Tylėkit! Taigi, tęsiu… Kadangi nieko nesiėmėte, idant per— spėtumėte mus, netenkate rinkimų teisės, kol išpirksite savo kaltę.

— Vadinas, aš laisvas?

— Taip — lygiai kaip ir mes visi. Bet jei norite pasilikti kaime, turėsite dirbti.

— O, nieko daugiau ir netrokštu!

— Ida Honeger. Jūs pripažinta nekalta, bet per artimiausius dešimt metų negalėsite būti renkama į Tarybą. Madlena Diušer! Mes nenustatėme jokios nusikalstamos jūsų veiklos, išskyrus abejotiną moralę ir, tarkim, abejotiną palankumą, — salėje pasigirdo krizenimas, — pagrindiniams nusikaltėliams… Prašau laikytis tylos! Jūs netenkate visų rinkiminių teisių ir esate skiriama dirbti į virtuvę. Visi likusieji! Jūs nuteisiami darbams, kurių trukmė — ne daugiau kaip penkeri žemiškieji metai. Šį terminą galite sutrumpinti pavyzdingu darbu bei elgesiu. Iki gyvos galvos netenkate visų politinių teisių, tačiau jos gali būti grąžintos tam, kuris šito nusipelnys, atlikęs žygdarbį visuomenės labui.

Teisiamieji, kurie tikėjosi kur kas griežtesnės bausmės, džiugiai suklego.

— Dėkui, vyručiai! — šūktelėjo Bironas. — Jūs tiesiog šaunuoliai!

— Posėdis baigtas. Išveskite nuteistuosius!

Kiurė prisiartino prie Levreno, panorusio atlikti išpažintį. Žiūrovai išsiskirstė — vieni patenkinti nuosprendžiu, kiti pasipiktinę. Nušokau nuo pakylos ir pasukau link Beltero. Vaikinas guodė Idą.

— Pažvelkite! — tariau dėdei, eidamas pro šalį. — Dabar aišku, kodėl jiedu taip gynė vienas kitą.

— Kur jūs gyvensite? — paklausiau jaunuolių. — Diušer teks miegoti virtuvėje, nori ji ar ne, tačiau judu — visai kitas reikalas. Grįžti į apgriautą pilį, kurią gali užplūsti hidros, būtų tikra beprotystė. Čia irgi daug kas sugriauta, žmonės gyvena ankštai. Be to, judviem reikia surasti darbą. Veltėdžiavimas nuo šiol draudžiamas įstatymu.

— O kur jis parašytas, tas įstatymas? Mes norime būti dorais piliečiais, tačiau šiam tikslui reikia išmanyti įstatymus.

— Apgailestauju, bet kodeksas dar nesudarytas. Turime tik atskirus tekstus bei Tarybos nutarimus. Beje, jūs buvote juristė?

— Baigiau antrą kursą

— Štai ir radome jums darbą Užsiimsite mūsų kodeksu. Pakalbėsiu apie tai Taryboje. O jus, Belterai, kviečiu dirbti drauge. Padėsite man geologijos ministerijoje. Žinodamas mokslinį jūsų pasirengimą greit paversiu tamstą padoriu geologu-žvalgybininku. Atlyginimas — maistas valgykloje ir stogas virš galvos. Toks pat, kokį turiu ir aš.

Prie mūsų priėjo Mišelis.

— Jei ketini prisivilioti Belterą, — perspėjau jį, — turiu pasakyti, jog pavėlavai. Aš su juo jau susitariau.

— Juo blogiau man. Tuomet aš susitarsiu su seserim. Astronomija palauks. Beje, ji su Menaru nusileido iš observatorijos. Vakare Menaras norėtų supažindinti mus su savo teorijomis.

Pažvelgiau į dangų. Helijas dar aukštai.

— Na, vakaras dar negreit! Paklausyk, Mišeli, ar ši mergina galėtų apsigyventi su tavo seserim? Vėliau jai ką nors surastume.

— O štai ir Martina! Gali paklausti jos pačios.

— Verčiau pasiteirauk tu. Aš bijau tavo žvaigždes skaičiuojančios sesers!

— Na, tu neteisus. Ji labai šauni ir į tave žiūri palankiai.

— Iš kur žinai?

— Martina pati man sakė!

Mišelis nusijuokė ir pasišalino.

ORGANIZACIJA

Po pusiaudienio mokyklos salėje įvyko Telo Mokslų Akademijos posėdis. Pranešėju buvo Menaras. Dalyvavo Mišelis ir Martina, Masakras, Vandalis, Breforas, mano dėdė, visi inžinieriai, Kiurė, mokytojas, Ida su Anri, Lui, mano brolis, aš pats ir keli žingeidūs kaimo gyventojai. Menaras užkopė į mokytojo katedrą ir pradėjo:

— Noriu išdėstyti savo paskaičiavimų bei stebėjimų rezultatus. Kaip jau žinote, atsidūrėme kitoje planetoje — vadinsime ją Telu, kadangi šis vardas planetai prilipo. Jos pusiaujo ilgis siekia apie 50 000 kilometrų; paviršiaus traukos jėga — maždaug 0,9 žemiškosios traukos. Telas turi tris palydovus; atstumą iki jų kol kas apskaičiavau labai apytikriai: iki Febo, paties mažiausio, kuris mums atrodo pats didžiausias, — maždaug 100 000 kilometrų; iki Selenos, didesnės už mūsų senąjį Mėnulį, — maždaug 530 000 kilometrų; iki Artemidės, kuri dydžiu tris kartus pranoksta Mėnulį, — bemaž 780 000 kilometrų. Iš pradžių maniau, jog mūsų planetinė sistema yra viena iš sistemų su dviem saulėmis. Tačiau aš suklydau. Iš tiesų Solis, mažoji raudona saulė, — viso labo labai didelė dar neatvėsusi planeta, skriejanti išorine orbita. Solis turi dvylika palydovų. Kur kas toliau jo skrieja ir kitos planetos; visos jos sukasi aplink Heliją. Šiuo metu tęsiasi priešpriešos periodas: kai leidžiasi Helijas, pateka Solis. Tačiau po kurio laiko, maždaug po ketvirčio Telo metų, prasidės periodas, kai vienu metu regėsime dvi saules, paskui — tiktai vieną, o retsykiais — nė vienos. Tas metas bus visų patogiausias astronominiams stebėjimams.

Pastarąjį faktą Menaras pažymėjo su akivaizdžiu pasitenkinimu.

— Dienos ir nakties trukmė buvo ir liks vienoda. Vadinas, mes planetoje, kurios ašis labai mažai pasvirusi į orbitos plokštumą. Vidutinė temperatūra leidžia spėti, jog atsidūrėme maždaug ties keturiasdešimt penktuoju šiaurinės platumos laipsniu. Jei deklinaciją laikytume nuline, observatorijos platuma būtų lygi keturiasdešimt penkiems laipsniams ir dvylikai minučių.

O dabar išdėstysiu jums vienintelę daugmaž protingą katastrofos hipotezę, kurią įstengiau sukurti ir išrutulioti. Ji dingtelėjo man į galvą išsyk po to, kai atsidūrėme Telo planetoje.

Be abejo, jūs visi žinote, jog kai kurie astronomai Visatą vertina kaip tam tikrą viršsferę ar, tiksliau pasakius, kaip tam tikrą virš— sferoidą, nusakomą keturiais matmenimis, be to, užapvalintą ketvirtajame matmenyje, kuriame Visatos storis tėra viena molekulė. Toks sferoidas sklendžia viršerdvėje, kurią įsivaizduoti galime tik labai miglotai, pagal analogiją. Didžiuma teoretikų netgi tvirtino — šiaip ar taip, pastaruoju metu, — jog be mūsų erdvės-laiko ničniekas daugiau neegzistuoja, netgi tuštuma, nes tuštuma — tai erdvė. Man ta teorija visuomet atrodė netobula, ir dabar, regis, galėsiu ją paneigti. Pasak mano hipotezės, viršerdvėje egzistuoja daugybė hi— persferų-Visatų, sklandančių joje taip, kaip, tarkime, šioje salėje galėtų sklandyti daugybė vaikiškų oro balionų. Paimkime du tokius balionus. Vienas — tai mūsų senoji Visata, ten glūdi mūsų Saulės sistema, pasiklydusi kažin kur galaktikos neaprėpiamybėje. Antrasis — tai visata, kurios galaktikoje įkalintas Telas. Dėl nežinomų priežasčių dvi visatos susilietė. Įvyko dalinis dviejų pasaulių tarpusavio įsiskverbimas, kurio metu Žemė ir Telas atsidūrė tokioje vietoje, kur sąveikavo dvi erdvės-laikai! Dėl tokių pat nežinomų priežasčių Žemės gabalas buvo permestas į kitą visatą; galimas daiktas, jog susitikimo metu ir Telas neteko savo masės dalies, ir, galimas daiktas, šiuo metu kur nors Ronos slėnyje žemiečiai medžioja hidras. Aišku tik tiek, kad abi visatos judėjo bemaž vienodu greičiu bei viena kryptimi ir kad Žemės bei Telo sukimasis orbitose taip pat beveik sutapo, nes kitaip mes su jumis vargiai būtume likę gyvi. Tuo aiškinčiau ir faktą, jog tarpplanetinė ekspedicija, kurioje dalyvavo čia esančio Žano Burna pusbrolis, pastebėjo katastrofos priežastis Neptūno prieigose, tačiau aplenkė ją ir suspėjo grįžti į Žemę. Gali būti, jog kai kurios tolimos mūsų Saulės sistemos planetos taip pat „išlėkė” į kitą visatą — įsivaizduoju, kokioje nepavydėtinoje padėlyje tokiu atveju atsidurtų mano žemiškieji kolegos! Beje, asmeniškai aš tuo netikiu.

Lieka dar daug nepaaiškinamų dalykų. Kodėl neįvyko vidinis atomų tarpusavio įsiskverbimas, kuris, matyt, būtų sukėlęs baisingą sprogimą? Kodėl per katastrofą į naują planetą buvo išsviesta viso labo menka Žemės dalelė? Šito nežinome ir vargu ar greit sužinosime. Ir dar viena paslaptinga aplinkybė: per kažkokį stebuklą mes patekome į planetą, kurioje yra organinė gyvybė. Mesjė kiurė čia įžvelgia likimo pirštą. Nežinau, nežinau…

Beveik tuo pat metu man dingtelėjo ir antra, kur kas fantastiškesnė, teorija. Pamaniau, jog įvyko laiko postūmis ir mes atsidūrėme tolimoje mūsų gimtosios planetos praeityje, maždaug ikikemb— riniame periode. Jei laike užsimezgė kažin koks mazgas, tuomet mūsų Solis — paprasčiausiai Jupiteris. Tačiau ši teorija neišsprendžia visos eilės tiek fizinių, tiek ir metafizinių problemų, o Telo bei kitų planetų stebėjimas galutinai ją nuneigia.

Netgi gali būti, jog teisūs yra Martina su Mišeliu, kurie teigia, kad mes atsidūrėme mūsų visatos planetoje, su kuria susilietėme dėl to, jog įvyko erdvės poslinkis ketvirtajame jos matmenyje. Tokiu atveju galime būti kurios nors saulės sistemos planetoje — tarkime, Andromedos ūke ar paprasčiausiai kitame mūsų senosios galaktikos pakraštyje. Tikėsimės, jog tolimesni stebėjimai išspręs mūsų ginčą.

Baigdamas noriu atiduoti pagarbą pranašiškam kai kurių romanistų genijui ir priminti jums, kad Roni-vyresnysis savo „Paslaptin goje galioje” numatė analogišką katastrofą Tiesa, ten buvo kalbama apie visatą, sudarytą iš kitokios materijos nei mūsiškė. Tuos, kurie domisi matematine išdėstytos teorijos puse, prašyčiau kreiptis į mane.

Menaras nulipo nuo katedros ir po minutėlės jau karštai kažin ko ginčijosi su Martina, Mišeliu bei mano dėde. Norėjau prisiartinti prie jų, tačiau išgirdau minint tankius, traukos laukus bei kitus baisingus dalykus ir paskubomis pasitraukiau į šalį. Mane tučtuojau pastvėrė Lui.

— Paklausyk, Menaro teorija neabejotinai įdomi, bet praktiniu požiūriu ji nieko verta. Aišku, kad mums lemta gyventi ir mirti šioje planetoje. Vadinas, reikia organizuoti gyvenimą. Darbų dar devynios galybės! Praėjusį sykį sakei, kad čia netoliese turėtų būti anglies. Kaip manai, ji irgi perskrido čionai?

— Gali būti. Net nustebsiu, jei po viso šio sambrūzdžio į paviršių neiššoko koks nors stefaniškas ar vestfališkas klodas. Ko taip žiūri? Čia tik anglies klodų, kuriuos galima sutikti šiame rajone, pavadinimai. Bet turiu tave perspėti: nieko gero nesitikėk! Keli sluoksneliai, kurių storis nuo penkių iki trisdešimties centimetrų, be to, anglis skurdi, ne koks antracitas.

— Ir tai būtų neblogai! Svarbiausia, kad gamykla tiektų elektrą. Juk žinai, raketų gamybai išeikvojome beveik visas anglies atsargas. Plieno neturime visiškai. Dar gerai, kad liko aliuminio bei diu— ralio.

Kitas dienas karštligiškai triūsėme. Taryba įdiegė visą eilę apsaugos priemonių. Už poros kilometrų aplink kaimą surentėme šešis sargybos postus su hermetiškomis slėptuvėmis. Kiekviena jų buvo aprūpinta viskuo, kas būtiniausia apsiausties atveju, ir primityvia telefono linija sujungta su centriniu postu. Dabar, vos pastebėję hidras, stebėtojai turėjo skelbti pavojų. Evakavome keturias atokiausias fermas, jų gyventojus bei visus galvijus perkeldami į kaimą. Nuo šiol valstiečiai triūsė laukuose, saugomi sunkvežimiuose įsitaisiusių kulkosvaidininkų; taupydami degalus, į mašinas kinkėme galvijus, kurie ir nuveždavo sargybą į vietą, o paskui ganydavosi ar dirbdavo. Patobulinome raketas ir sukūrėme tikrą priešlėktuvinę artileriją. Ji pasiteisino paties pirmo hidrų antpuolio metu: iš pusšimčio pabaisų trisdešimt žnektelėjo ant žemės.

Kartą ryte mudu su Belteru ir dviem ginkluotais kariais iškeliavome ieškoti anglies. Kaip ir įtariau, iškasenos buvo netoli — dalis iš likusioje teritorijoje, bet visų daugiausiai negyvojoje zonoje, kur atskiri klodai išvirto į paviršių.

— Patogiausia pradėti nuo čia, — pratarė Belteras.

— Ko gero. Tik bijau, kad tokiame chaose bus neįmanoma atsekti klodo. Apžiūrėkime nepaliestą sritį.

Aš neklydau: didžiuma sluoksnių buvo vos penkiolikos centimetrų storio ir tiktai vienas — penkiasdešimt penkių.

— Nepavydžiu šachtininkams, — tariau. — Jiems teks kaip reikiant paplušėti.

Pasinaudojęs savo geologijos ministro teise, mobilizavau trisdešimt žmonių ir pavedžiau jiems išardyti bėgius, kadaise vedusius į artimiausią geležinkelio stotį. Išardėme ir antrąjį kelią, nutiestą šalia atšakos, kuri jungė gamyklą su molio karjeru. Iš jo į gamyklą gabeno žaliavą. Muasako ir Vilsono atradimo dėka nuo 1967 metų aliuminis buvo išgaunamas ne vien iš boksitų, ir Telo planetoje prie senojo būdo grįžome tik todėl, jog čia aptikome gausius stulbinančio grynumo boksito klodus.

Žinia, Etranžas protestavo:

— Kaipgi aš gabensiu į gamyklą žaliavą?

— Visų pirma, aš jums palieku vieną kelią iš dviejų. Antra, mums dabar nereikės tokio aliuminio kiekio, šiaip ar taip — kurį laiką. Trečia, jūsų gamykla vis vien negalės dirbti, kol nebus anglies. Ir ketvirta, kai surasiu rūdą, pradėsime lydyti geležį, kurios pakaks viskam. O kol kas surinkite geležies laužą-jo čia nemažai — ir perlydykite į bėgius. Šiaip ar taip, čia jūsų darbas!

Be to, gamykloje rekvizavau du mažus garvežiukus iš šešių turimų bei pakankamą vagonų skaičių. Iš kalkakmenio karjero „pasiskolinau” tris kūjus bei vieną kompresorių.

Po kelių dienų šachta jau veikė, ir kaime vėl atsirado elektra. Septyniolika „katorgininkų” tapo šachtininkais. Jie dirbo su sargyba, kuri ne tiek saugojo darbininkus, kiek gynė juos nuo hidrų. Tie žmonės gana greit pamiršo, jog yra nuteisti, o ir mes, prisipažinsiu, taip pat. Jie tapo tiesiog šachtininkais ir, vadovaujami buvusio kasyklų meistro, greit įsisavino savo požeminę profesiją.

Šitaip, dirbant organizuotus darbus, nepastebimai prabėgo du mėnesiai. Mišelis ir mano dėdė, padedami laikrodininko, pagamino Telo planetos laiko laikrodį. Mums labai kliudė tas faktas, jog parą sudarė dvidešimt devynios žemiškosios valandos; kaskart, norint susigaudyti pagal savo laikrodį, tekdavo atlikti sudėtingus skaičia vimus. Todėl iš pradžių išleidome dviejų tipų laikrodžius: su ciferblatu, padalintu į dvidešimt keturias „dideles” valandas, ir su ciferblatu, padalintu į dvidešimt devynias žemiškąsias valandas. Vėliau, po kelerių metų, buvo priimta sistema, egzistuojanti iki šiol, — tiktai jūs tokia ir naudojatės. Para dalijasi į dešimt valandų po šimtą minučių, kiekvienoje minutėje — šimtas sekundžių, kurios, savo ruožtu, dalijasi dar į dešimt mirksnių. Sekundės beveik nesiskiria nuo žemiškųjų. Beje, vienas iš pirmųjų katastrofos rezultatų buvo tas, jog visi laikrodžiai su švytuoklėmis išsiderino, baisiai sutrikdydami valstiečius. Juk Telo traukos jėga mažesnė nei Žemės!

Maisto atsargų, papildytų trofėjais iš pilies rūsių, pakako dešimčiai žemiškų mėnesių. Mes atsidūrėme nuosaikioje Telo juostoje, amžino pavasario zonoje, ir, jei šiame klimate prigis javai, galėjome tikėtis kelių derlių per metus. Slėnyje nestigo ariamos žemės; mums jos turėjo pakakti, kol gyventojų skaičius nėra pernelyg didelis. Be to, Telo dirva atrodė derlinga.

Suremontavome didžiąją dalį namų ir jau nebesiglaudėme taip ankštai, kaip pradžioje. Vėl veikė mokykla, Taryba posėdžiavo dideliame metaliniame angare. Čia Ida valdė archyvą, ir čia paprastai rasdavau Belterą, kai pastarojo man prireikdavo. Sudarinėjome kodeksą — mūsų įstatymų leidybos pamatą, — stengdamiesi nenukrypti nuo Žemėje priimtų normų, tik supaprastindami jas ar pritaikydami naujoms sąlygoms. Tie įstatymai veikia iki šiol. Be archyvo tame pačiame angare įsikūrė susirinkimų salė ir biblioteka.

Abu geležinkeliai — iš šachtos ir iš molio karjero — veikė normaliai, gamykla dirbo tiek, kiek reikėjo, kad įvykdytų mūsų užsakymus. Visi buvome užsiėmę, nes darbo rankų stigo. Gyvenimas kaime virte virė! Jis priminė veikiau gyvybingą Žemės miestelį nei vienišą gyvenvietę nepažįstamoje planetoje, pasiklydusioje erdvėse ar, galimas daiktas, tarp erdvių.

Prasidėjo pirmieji čionykščiai lietūs — grėsmingos liūtys, trukusios bent dešimt dienų. Stojo pirmosios tamsios naktys, kol kas dar labai trumpos. Sunku apsakyti, ką pajutau, pirmąkart išvydęs žvaigždynus, kuriems buvo lemta amžiams tapti mūsų žvaigždynais!

Tarybos nariai įprato rinktis pusiau oficialiems pašnekesiams kaimiškajame mano dėdės name arba — kur kas dažniau — jau atremontuotame astronomo name prie observatorijos. Ten sutikdavome Vandalį ir Masakrą, drauge su Breforu tyrinėjančius hidras, ten aš išvysdavau Martiną, Beveną su žmona, savo brolį, o retsykiais ir Menarą, kai pastarąjį pavykdavo atplėšti nuo skaičiavimo mašinos. Jei oficialiuose posėdžiuose, kur būdavo sprendžiami praktiniai klausimai, viskam vadovavo Lui, tai čia, kur žmonės daugiau kalbėdavo apie mokslą bei filosofiją, pripažintu ratelio lyderiu tapo mano dėdė — be abejo, savo kolosalios erudicijos dėka. Retsykiais žodžio paprašydavo Menaras, ir mus kaskart apstulbindavo minčių, kurias išsakydavo tasai mažas žmogelis su ožiška barzdele, gelmė. Apie tas sueigas išsaugojau pačius šviesiausius prisiminimus, nes būtent tuomet iš tiesų pažinau ir įvertinau Martiną.

Kartą vakare kopiau į observatoriją kuo puikiausiai nusiteikęs: per tris kilometrus nuo negyvosios zonos ribos, jau Telo teritorijoje, slėnio dugne man pavyko aptikti puikios kokybės geležies rūdą. Tiesą sakant, ją aptikau ne aš, o vienas iš mano žmonių, kuris atnešė man rūdos gabalą ir paklausė, kas gi čia. Tačiau koks skirtumas?

Kelio posūkyje sutikau Martiną.

— O, štai ir jūs! Kaip tik ėjau jūsų pasitikti.

— Nejaugi pavėlavau?

— Ne. Likusieji dar observatorijoje. Menaras pasakoja apie naują atradimą.

— Ir visgi išėjote pasitikti manęs? — pamalonintas paklausiau aš.

— O kodėl gi ne? Mane tas atradimas nelabai tedomina, nes jį padariau pati.

— Ką gi jūs atradote?

— Trumpai tariant…

Bet tądien aš nieko daugiau nesužinojau. Maitina pakėlė akis ir sustingo — prasižiojusi, iš siaubo išpūtusi akis.

Atsigręžiau atgal: stačiai į mus pikiravo gigantiška hidra.

Paskutinę akimirką man pavyko susitvardyti; pastūmiau Martiną ir išsitiesiau ant žemės šalia jos. Hidra prašvilpė pro šalį, tik per plauką nepataikiusi į mus. Iš inercijos ji nuskriejo dar bent šimtą metrų ir apsisuko. Akimoju pašokau nuo žemės.

— Bėkite į kaimą! Ten palei kelią auga medžiai, slėpkitės po

jais!

— O jūs?

— Aš ją sulaikysiu. Turiu revolverį ir tikiuosi…

— Ne, aš pasiliksiu.

— Bėkite gi, dėl Dievo meilės!

Tačiau bėgti buvojau vėlu. Be to, aš žinojau, kad su savo revolveriu vargiai nukausiu pabaisą. Greta uoloje žiojėjo plyšys. Smarkiai stumtelėjau Martiną į angą ir uždengiau ją savo kūnu. Hidrai nespėjus švystelti savo geluonies, iššoviau penkis kartus iš eilės: ko gero, kulkos pataikė į tikslą, nes pabaisa suvirpėjo ore ir mažumą atsitraukė atatupsta. Man beliko trys šoviniai ir peilis, ilgas suomiškas peilis, visuomet aštrus it skustuvas. Hidra pakibo priešais mus, jos čiuptuvai rangėsi nelyginant dėlės, šešios akys stebeilijo į mane blausiai ir grėsmingai. Iš lengvo hidros kūgio susitraukimo supratau, kad ji tuojau švystels geluonį. Paleidau tris paskutines kulkas, palenkiau galvą ir su peiliu rankoje puoliau pabaisą. Man pavyko prasmukti tarp čiuptuvų ir pastverti vieną iš jų. Delną nutvilkė klaikus skausmas, tačiau aš pakibau ant hidros visu kūnu; ji švystelėjo geluonį į Martiną, nepataikė, nes tą akimirką trūktelėjau ją šalin, ir suskaldė raginį smaigalį į uolą Prigludęs prie pabaisos kūno, raižiau ją peiliu. Kas nutiko vėliau, beveik neatmenu. Prisimenu augantį įtūžį, prisimenu pasišlykštėtinos mėsos gabalus, čaižančius man veidą paskui žemė kažin kodėl išslydo iš po kojų, kritimas, smūgis — ir viskas.

Atsipeikėjau dėdės namuose. Tysojau lovoje. Šalia triūsė Masakras ir Polis. Mano rankos paraudo, ištino, atrodė, jog kairiąją veido pusę smaigsto nesuskaičiuojamos adatos.

— Kas Martinai?.. — sukuždėjau.

— Jai nieko nenutiko, — atsakė Masakras. — Lengvas nervinis sukrėtimas. Daviau jai migdomųjų.

— O kas man?

— Nudegimai, išniro kairysis petys. Jums pasisekė. Hidra nubloškė tamstą per gerą dešimtį metrų — ir jokio rimto sužeidimo, neskaitant išnarinto peties! Smūgį sušvelnino krūmai. Petį įtveriau, kol gulėjote be sąmonės, todėl ir atsitokėjote. Dabar kelias savaitėles teks pagulėti.

— Dvi savaites? Aš turiu tiek darbų! Tik ką suradau geležies rūdą…

Rankas sutraukė klaikus skausmas.

— Sakykit, daktare, ar nieko neturite prieš tuos nuodus? Degina tiesiog neištveriamai.

— Po penkių minučių palengvės: užtepiau raminančio tepalo.

Durys atsilapojo, ir į kambarį įsiveržė Mišelis. Jis metėsi prie manęs, bet, išvydęs sutvarstytas rankas, sustojo.

— Daktare, kas jam?

— Niekai!

— Ak, seni, seni! Jeigu ne tu, mano sesers jau nebūtų…

— Nejau manai, kad būčiau leidęs tai skraidančiai dėlei sužiau— moti mus vien dėl to, kad ji suklydo, rinkdamasi maistą? — pamėginau pajuokauti aš. — Beje, ji nebegyva?

— Nebegyva? Ne tas žodis! Juk tu supjaustei pabaisą į diržus! Drauguži, nebežinau, kaip tau dėkoti…

— Nesirūpink! Šioje planetoje dar turėsi progą padaryti man panašią paslaugą.

— O dabar leiskite ligoniui pamiegoti! — pertraukė mus Masakras. — Netrukus jis ims karščiuoti.

Visi paklusniai pasuko durų link. Kai Mišelis jau žengė į koridorių, šūktelėjau jam ir paprašiau rytoj atsiųsti pas mane Belterą.

Veikiai užmigau, ir tas nerimastingas miegas truko kelias valandas. Prabudau visiškai nusilpęs, bet užtat be jokių karščiavimo požymių. Paskui užsnūdau vėl — šįsyk jau ramiai — ir išmiegojau kone iki kito pusiaudienio. Veidą ir rankas skaudėjo kur kas menkiau. Greta mano lovos ant kėdės miegojo dvilinkai sulinkęs Mišelis.

— Jis nesitraukė nuo tavęs visą naktį, — pranešė Polis, pasirodęs tarpduryje. — Kaip jautiesi?

— Geriau, kur kas geriau! Kaip manai, kada galėsiu keltis?

— Masakras sakė, jog po dviejų trijų dienų — jei priepuolis nebepasikartos.

Ūmai iš už Polio nugaros išniro Martina, nešina padėklu, ant kurio stovėjo garuojantis kavinukas.

— Pusryčiai Herakliui! Daktaras leido.

Ji pastatė padėklą ant stalelio, padėjo man atsisėsti, užkišo už nugaros pagalvę ir prabėgom lūpomis pakštelėjo į kaktą.

— Štai jums atlygis, tegul ir menkutis! Tik pamanykite: jeigu ne jūs, dabar būčiau beformis lavonas. Br-r!

Mergina palytėjo Mišelio petį.

— Kelkis, brolau! Tavęs laukia Lui.

Mišelis žiovaudamas atsistojo, pasiteiravo, kaip jaučiuosi, ir pasišalino drauge su Poliu.

— Lui taip pat žadėjo užsukti. O dabar, Herakli, aš jus pamaitinsiu.

— Kodėl Herakli?

— Kaip kodėl? Plikomis rankomis susigrumti su hidromis!..

— O aš maniau, kad jūs turite omeny mano heraklišką kūno sudėjimą! — neva apmaudžiai nutęsiau aš.

— Na, jei juokaujate, vadinas, greit pasveiksite.

Ji pamaitino mane nelyginant kūdikį, paskui ištiesė puodelį kavos.

— Skanu! — pagyriau.

— Džiaugiuosi. Juk pati ruošiau. Bet jei tik žinotumėt!.. Dėl kavos man teko kreiptis į Tarybą, įsivaizduojate? Dabar kava prilyginama vaistams!

— Bijau, kad nuo kavos teks atprasti. Vargu ar Telo planetoje rasime kavamedžių. Bet tai dar pusė bėdos, tačiau ką gi darysime su cukrumi?..

— Nieko baisaus! Surasime kokį nors cukringą augalą! O jei nesurasime — kaime liko avilių. Valgysime medų, kaip senais gerais laikais.

— O gėlės? Mūsų Žemės lopinėlyje jų pakanka, užtat Telo augaluose iki šiol dar nepastebėjome nė vieno žiedelio.

— Pagyvensim — pamatysim. Aš optimistė. Iš milijardo milijardų turėjome tik vieną šansą likti gyvi — ir vis dėlto išlikome!

Mūsų pokalbį nutraukė beldimas į duris. Pasirodė neperskiriami Ida ir Anri.

— Atėjome dirstelti į didvyrį! — pareiškė Ida.

— Hm, didvyrį… Kai tave užspeičia į kampą, norom nenorom tampi didvyriu!

— Nežinau, — atsiliepė Anri. — Ko gero, aš būčiau leidęsis suėda— mas.

— Net jei su tavimi būtų buvusi Ida?

— Ką, ką?..

Nuraudau.

— Ne, pasakyti norėjau ne tai. Įsivaizduok, kad su tavimi būtų buvusi Martina ar kuri kita mergina!

— Atvirai šnekant, nežinau.

— Tu paprasčiausiai savęs neįvertini! Beje, tave pasikviečiau ne tokiems pokalbiams. Pasiimk du žmones, kurie dirbo su manimi, ir nuodugniau ištyrinėk rūdvietę. Atnešk man įvairių pavyzdžių. Tądien, kai suradome geležį, buvojau vėlu, ir aš negalėjau kaip reikiant apžiūrėti klodo. Jeigu jis pasirodys vertingas, pasistenk išsyk nužymėti patogią geležinkelio trasą. Tačiau nepamirš hidrų: pasirodo, jos ne visuomet skraido būriais, aš tuo įsitikinau! Tos pabaisos gali pulti po dvi ar po tris, tad geriau apsaugai pasiimk dešimt žmonių ir sunkvežimį. O kaip sekasi jums, Ida?

— Pradėjau sisteminti jūsų dekretus. Man labai įdomu: stačiai akyse gimsta nauji įstatymai. Tačiau jūsų Taryba… Jūs pasiskyrė— te sau diktatoriškus įgaliojimus!

— Tikiuosi, laikinai. O kol kas kitaip nevalia. Kas nauja kaime?

— Lui niršta. Jis surado stebėtojus, pražiopsojusius jūsų hidrą, — tai vaikinai iš trečiojo posto. O tie teisinasi, sako, kad hidra buvo viena.

— Tai šunsnukiai!

— Lui rėkia, kad juos reikia nušauti.

— Na, šito jau per daug…

Po penkių dienų, remdamasis į Mišelį ir Martiną, pirmąsyk išėjau iš namų. Tada ir sužinojau, kuo baigėsi incidentas: žioplius paprasčiausiai išvijo iš apsaugos ir nuteisė dvejus metus padirbėti šachtoje. Pamažu pasitaisiau, ir viskas vėl grįžo į normalias vėžes.

I rūdvietę nutiesėme geležinkelį ir pastatėme primityvią aukštakrosnę. Rūdos — kaip paaiškėjo, hematito, — aptikome nedaug, užtat geros kokybės, ir kuklioms mūsų reikmėms jos turėjo pakakti.

Nepaisant viso Etranžo išmanymo, pirmasis lydymas nusisekė ne kažin kaip. Tikros koksinės anglies mes neturėjome, todėl ketus išėjo prastokas, tačiau visgi šiaip ne taip perlydėme jį į plieną. Atvirai šnekant, artimiausiai ateičiai geležies turėjome pakankamai, ir šiam lydymui ryžomės veikiau dėl to, kad norėjome išmėginti savo jėgas. Nuliejome bėgius ir vagonų ratus. Prie rūdvietės pastatėme akmenines slėptuves, kur darbininkai galėjo pasislėpti hidrų antpuolio metu, o garvežiukų kabinas perdirbome taip, kad, reikalui prispyrus, juose būtų galima užsidaryti aklinai.

Orai nesikeitė: atrodė, jog čia viešpatauja nesibaigiantis, labai šiltas pavasaris. „Juodosios naktys” pamažu ilgėjo. Mano dėdė ir Menaras išorinėse orbitose atrado jau penkias planetas; artimiausioje planetoje aptiko atmosferą ir debesis. Pro debesuotumo properšas galima buvo įžiūrėti jūras bei žemynus. Spektroskopas nurodė, kad kaimynės atmosferoje yra deguonies bei vandens garų. Toji planeta buvo bemaž tokio pat dydžio kaip Telas ir turėjo du didelius palydovus. Nuostabu, kaip giliai mūsų sielose įsišaknijo aistra be atvangos plėsti savo valdas! Netgi mes, nelaimingi žmonijos trupinėliai, neišmanantys, kas gali nutikti rytoj, netgi mes nu džiugome sužinoję, kad gretimai yra planetų, kuriose galėtų gyventi žmonės.

Netoli rūdvietės atlikome bandymą — saugomi garnizono suarėme maždaug hektarą Telo plėšinių. Dirva buvo lengva, sodriai patręšta perpuvusiomis pilkomis žolėmis. Tučtuojau įsakiau užsėti ją įvairiomis javų rūšimis — nepaisydamas protestuojančių valstiečių, tvirtinančių, jog dabar sėjai „ne metas”. Mišelis pusę dienos jiems aiškino, kad Telo planetoje nėra įprastų metų laikų, todėl sėti ir pjauti visuomet „metas” ir geriau tą padaryti dabar nei paskui.

Kai prasidėjo arimo darbai, mes vėl aptikome plokščiuosius padarus — tokius, kaip tasai, kurį radome pirmosios žvalgybos metu. Valstiečiai juos praminė gyvatėmis, ir šis vardas prigijo, nors su žemiškosiomis gyvatėmis šie gyvūnai neturėjo nieko bendra. Jų ilgis svyravo nuo penkiasdešimties centimetrų iki trijų metrų. Nors jų negalėjome vadinti nuodingais, padarai buvo ganėtinai pavojingi: galingi tuščiaviduriai apatinio žandikaulio dantys sušvirkšdavo aukai nepaprastai stiprių virškinimo sulčių, kurie degino audinius, sukeldami savotišką gangreną, — jei nukentėjusiam tučtuojau nesuteiktum pagalbos, viskas baigtųsi galūnės amputacija ar netgi mirtimi. Laimei, tie labai pikti ir mitrūs padarai pasitaikydavo gana retai. Vienas įkando buliui, kuris tučtuojau pastipo, o kitas — žmogui. Netoliese buvę Vandalis su Masakru nedelsdami užveržė žaizdą ir amputavo sužeistą koją. Tai buvo vienintelės aukos.

Įkandin augalų Telo planetą pradėjo įsavinti žemiškieji vabzdžiai, visų pirma stambios rudosios skruzdėlės, kurių pavadinimą jau pamiršau. Netoli Vandalio rūdvietės aptikome visą skruzdėlyną! Skruzdės godžiai rijo dervą besisunkiančią iš pilkųjų augalų, ir stebėtinai greit dauginosi. Tuo metu, kai bandymų lauke prasikalė pirmieji žali daigai, skruzdės jau knibždėjo visur, lengvai dorodamos mažus Telo vabzdžius, mėginančius kovoti su ateiviais.

Po audringos pradžios stojo taikos ir ramybės dienos. Palaipsniui, po truputį mes įveikėme netgi tai, kas atrodė neįveikiama. Bėgo mėnesiai. Surinkome pirmąjį derlių, gausų „žemiškuose” laukuose ir stačiai stulbinantį išartame Telo planetos sklype. Panašu, jog javai aklimatizavosi puikiai. Galvijų bandos dauginosi, tačiau ganyklų kolei kas užteko. Matyt, žemiškieji augalai buvo stipresni už vietinius, ir aplink jau pasirodė maišytų stepių dėmės. Keista buvo regėti, kaip mums pažįstamos žolės juosia kokį nors dulkinai pilką krūmelį su cinkuotais lapais.

Tik dabar, laisvalaikiu, galėjau pagalvoti apie save. Išsyk po katastrofos jaučiausi sutrikęs, kone apimtas nevilties: žinojau, kad esu pasmerktas amžinai tremčiai, visiems laikams atskirtas nuo draugų, atkirstas nuo jų tokia neįveikiama praraja, kokios neišmatuosi jokiais žemiškaisiais matais. Patyriau siaubą, susitikęs su nepažįstama planeta, kurioje knibždėjo pabaisos. Paskui privalėjome imtis neatidėliotinų veiksmų: kovojome su banditais, organizavome darbą, aš gavau atsakingą ministro postą, kurį man primetė, — visam tam skyriau visą savo laiką bei dėmesį ir tik dabar nustebęs pastebėjau, kad buvusios nuotaikos išgaravo be pėdsako. Mane persmelkė nuotykių troškimas, džiugi ir nenumaldoma neregėtų horizontų atradėjo aistra.

Kartą, eidamas į observatoriją, apie tai papasakojau Martinai: dabar ji su Mišeliu ten lankydavosi tik retkarčiais, didžiąją savo laiko dalį pašvęsdami visuomeniniams reikalams bei jauno piemens Žano Vidalio mokymui — paaiškėjo, kad tas vaikinas nepaprastai gabus. Aš dėsčiau jam geologiją, Vandalis — biologiją, o mano brolis — Žemės istoriją. Vėliau Vidalis tapo žymiu mokslininku ir, kaip žinote, buvo išrinktas respublikos viceprezidentu. Tačiau neužbėkime įvykiams už akių.

— Tik pamanykite! — kalbėjau Martinai. — Kai mano pusbrolis Bernaras norėjo pasiimti mane į tarpplanetinę ekspediciją, griežtai atsisakiau. Pareiškiau, jog iš pradžių privalau baigti institutą, bet iš tiesų paprasčiausiai pabūgau! Dėl kokios nors suakmenėjusios iškasenos buvau pasiryžęs traukti kad ir į pasaulio kraštą, bet vien nuo minties, jog teks apleisti Žemę, imdavau drebėti iš siaubo! O dabar esu Telo planetoje ir nė kiek dėl to nesigailiu. Stebėtina, tiesa?

— Aš stebiuosi dar labiau, — atsiliepė Martina. — Rašiau disertaciją, kurioje įrodinėjau išgaubtos erdvės teorijos nepagrįstumą. Ir štai dabar savo kailiu įsitikinau, kad ji yra teisinga!

Mes buvome jau pusiaukelėje, kai ūmai sukaukė pavojaus sirena.

— Po velnių, vėl tie nelemti padarai! Greičiau į slėptuvę!

Dabar tokios slėptuvės nuo hidrų stovėjo visur, o artimiausia stūksojo per trisdešimt metrų nuo mūsų. Pasileidom bėgte, nemąstydami apie savimeilę, nors šįsyk buvau apsiginklavęs ne tik revolveriu, bet ir automatu. Priverčiau Martiną įeiti vidun, o pats pasilikau ant slenksčio, pasirengdamas šaudyti. Iš viršaus ėmė ristis akmenėliai, o įkandin jų priešais mane išdygo juoda klebono figūra.

— Ak, tai jūs, mesjė Burnė! Iš kur atskrenda hidros?

— Tikriausiai iš šiaurės. Sirena davė tik vieną signalą. Eikite į slėptuvę!

— Viešpatie, ir kada gi mes atsikratysime tų pragaro išperų?

— Bijau, kad dar negreit. O štai ir jos pačios! Slėpkitės, jūs gi neturite ginklo.

Aukštai virš mūsų pasirodė žalias debesėlis. Visai greta jo, tik truputėlį žemiau, danguje išsiskleidė juodi kamuolėliai — sprogo raketos.

Per žemai! Oho, šįsyk jau geriau!

Kita salvė kirto tiesiai į būrio vidurį, ir po kelių sekundžių iš viršaus ėmė dribti žalios mėsos gniutulai. Palikęs praviras duris, nėriau į slėptuvę: net žuvusios hidros oda sukelia skausmingus nudegimus.

Slėptuvėje Martina šnekučiavosi su kiurė ir tolydžio dirsčiojo pro storo stiklo langelį. Tarsi suvokusios, kad būryje likti pavojinga, hidros pikiravo grupelėmis po dvi ar tris. Pro privertas duris mačiau, kaip jos sukasi virš mūsų siaurojo geležinkelio garvežio; mašinistas uždaroje kabinoje buvo saugus. Ūmai nusikvatojau: iš garvežio išsiveržė garo čiurkšlė, ir persigandusios hidros puolė kas kur. Vis dar juokiausi, žvalgydamasis aplink. Apačioje, kaime, tratėjo šūviai, ir aikštėje prie šulinio jau voliojosi kelios numuštos pabaisos. Ūmai dangų uždengė kažkoks šešėlis. Liuoktelėjau į slėptuvę ir užtrenkiau duris: hidra prašvilpė virš stogo. Kol pro šaudymo angą iškišau automatą, ji buvo jau toli.

Maitinos šūksnis privertė mane pašokti:

— Žanai, greičiau čionai!

Puoliau prie langelio: mūsų link skuodė gal dvylikos metų berniukas, o jį vijosi hidra. Iki slėptuvės dar liko apie pusantro šimto metrų. Nepaisant mirtino pavojaus, berniūkštis, regis, nepasimetė: jis bėgo zigzagais, sumaniai pasinaudodamas medžiais, kurie kliudė jo persekiotojai. Visa ta scena šmėstelėjo priešais mane nelyginant žaibo tvyksnyje: po akimirkos jau buvau lauke. Hidra pakilo aukštyn ir pasiruošė pikiruoti.

— Gulk! — surikau.

Berniukas suprato ir prigludo prie žemės; pabaisa nepataikė. Paleidau į ją dešimties šūvių seriją iš penkiasdešimties metrų nuo tolio. Hidra pašoko ore ir vėl pasigręžė puolimui. Kilstelėjau automatą, nusitaikiau; po antrojo šūvio automatas užsikirto. Dėkle turėjau atsarginį vamzdį, tačiau pakeisti jo jau nebesuspėjau. Sviedęs šalin automatą, stvėriau revolverį. Hidra artinosi.

Ir tuomet pro mane pūkšdamas nukūrė mūsų storuliukas kiurė su savo besiplaikstančia sutana. Ko gero, taip mikliai jis dar niekada nebėgiojo! Hidra veržliai nusileido, tačiau klebonas spėjo išskėsti rankas, pridengti berniuką ir sutikti mirtiną dūrį…

Per tas sekundes aš pakeičiau vamzdį ir iš dešimties metrų atstumo tol pleškinau į pabaisą, kol toji negyva žnektelėjo ant savo aukos kūno.

Apsidairiau: kitų hidrų gretimai nesimatė, o ir kaime nebeaidė— jo šūviai; tik aukštai danguje sklandė kelios žalios dėmės. Vargais negalais ištraukiau kiurė lavoną — vienas gramas hidros nuodų patiesia jautį, o šįsyk pabaisa sušvirkštė bent dešimt, jei ne daugiau! Martina lengvai pakėlė sąmonės netekusį berniuką, ir mudu pasukome į kaimą. Gyventojai baimingai vėrė iš vidaus užbarikaduotas duris. Berniukas atsitokėjo ir, kai perdavėme jį motinai, jau įstengė paeiti pats.

Aikštėje prie šulinio sutikome apsiniaukusį Lui.

— Bjauri diena, — pratarė jis. — Čia du nukauti — Pjeras Evrė ir Žanas Klodas Šaras. Jie nepasitraukė į slėptuvę, kad būtų patogiau šaudyti…

— Nukauti trys, — pataisiau jį.

— Kas trečiasis?

Paaiškinau.

— Kaip gaila… Prisipažinsiu, aš nelabai mėgstu dvasininkus, bet šis krito narsiųjų mirtimi. Reikia iškilmingai palaidoti visus tris.

— Daryk kaip nori, mirusiems jau vis vien.

— Reikia pakelti gyvųjų nuotaiką. Daugelis supanikavo, nors mes numušėme trisdešimt dvi hidras.

Iš Tarybos salės paskambinau dėdei, kad tasai dėl mūsų nesijaudintų. Kita dieną įvyko laidotuvės, kuriose Lui pasakė atsisveikinimo kalbą, šlovindamas trijų žuvusiųjų heroizmą.

Iš kapinių išėjau su Martina ir Mišeliu. Pasukę į takelį, radome trijų hidrų lavonus; ant kelio tysojo didžiulis daugiau nei šešių metrų ilgio padaras. Teko jį apeiti. Martina išblyško it kreida.

— Kas tau, sesyte? — paklausė Mišelis. — Pavojus jau praėjo.

— Ak, Mišeli, aš bijau! Šis pasaulis pernelyg baisus ir žiaurus! Tos žalios pabaisos nužudys mus visus!

— Nemanau, — įsiterpiau aš, — Mūsų ginklai kasdien vis tobulesni. Jei vakar būtume buvę kiek atsargesni, galėjome apsieiti be aukų. Tiesą sakant, indėnams džiunglėse gresia kur kas daugiau pavojų — tigrai, gyvatės…

— Nuo gyvatės nuodų yra priešnuodžių, o tigrai yra tigrai, paprasti žvėrys, kurie nedaug tesiskiria nuo mūsų. Tačiau šitos žalios dėlės, kurios suvirškina tave tavo paties odoje… koks siaubas! Aš bijau, bijau… — vos girdimai užbaigė Martina.

Guodėme ją kaip įmanydami, bet sugrįžęs į kaimą įsitikinau, kad paguodos reikėjo nėjai vienai. Atvažiavo vagonėlis su rūda, ir mašinistas išlipo paplepėti su valstiečiu. Tas porino:

— Tau į viską nusispjaut. Sėdi sau kabinoje, užsidarai ir žvalgaisi. O mes… kol sugrįši iš laukų, kol suvarysi jaučius ir įlįsi į slėptuvę… tie padarai spės dešimt kartų tave pribaigti! Žinia, sirenos, bet kiek iš jų naudos? Jos visuomet riaumoja po laiko. Dievas mato, prieš eidamas į laukus aš dabar kaskart meldžiuosi! Tik namuose ramu, ir tai nelabai…

Tądien panašių kalbų prisiklausėme iki valiai. Sudvejojo net gamyklos darbininkai, nors pastarieji dirbo po stogu. Jei hidros būtų puolusios kasdien, nežinau, kuo viskas būtų pasibaigę. Bet, laimei, iki pat didžiojo mūšio jos daugiau nebesirodė. Žmonės pamažu atsitokėjo, ir retsykiais mums netgi tekdavo išplūsti pernelyg nerūpestingus stebėtojus.

EKSPEDICIJA

Tuo metu, kai baigiau ruošti ekspedicijos planą, galutinai supratau, kad myliu Martiną. Mudu kas vakarą kopdavome į mano dėdės namą, kur drauge pietaudavome. Kartais mus lydėdavo Mišelis, bet paprastai jis ateidavo vienas, anksčiau. Dalinausi su Martina savo sumanymais, ir ji man davė nemažai naudingų patarimų. Nepastebimai nuo dalykinių pokalbių perėjome prie prisiminimų.

Sužinojau, kad Martina trylikos metų liko našlaite, tėvus mergaitei visiškai pakeitė Mišelis. Jis buvo astronomas, tad paaiškėjus, kad Martina gabi tiksliesiems mokslams, įtraukė seserį į savo darbą. Gerai pažinojau pirmosios ekspedicijos Žemė-Marsas narius (ekspedicijai vadovavo mano pusbrolis Bernaras Verilakas) ir galėjau papasakoti Martinai daug įdomių smulkmenų apie tą tarppla- netinį skrydį. Kažkoks susižavėjęs reporteris netgi nufotografavo mane tarp Bernaro ir Sigurdo Olesono, pristatydamas kaip „patį jauniausią ekspedicijos dalyvį”, o paskui fakultete pašaipuoliai neleido man praeiti. Ir vis dėlto, sulaukęs pasiūlymo sudalyvauti antrajame skrydyje, atsisakiau; iš dalies dėl to, kad nenorėjau liūdinti motinos — koksai kilnumas! — iš dalies dėl bailumo — čia kilnumu nė nedvelkė! Dėdės bibliotekoje suradau ano meto laikraščius ir parodžiau Martinai „įžymiąją” fotografiją. Ji savo ruožtu parodė man kitą nuotrauką: ekspedicijos viršininko Polio Bernadako paskaitoje penktoje klausytojų eilėje pieštuku buvo apvestos jaunuolio ir merginos galvos.

— Čia Mišelis ir aš. Man tai buvo didi diena!

— O žinote, tądien mudu, ko gero, buvome susitikę! Aš padėjau Bernadakui demonstruoti skaidres!

Pro didinamąjį stiklą nuotraukoje įžiūrėjau tuomet dar pusiau vaikišką Martinos veidelį.

Šitaip kas vakarą darėmės vis artimesni, kol kartą, jau nebeatmenu kaip, pradėjome į kits kitą kreiptis „tu”. O vieną vakarą kai Mišelis lūkuriavo ant namo slenksčio, mudu atėjome susikibę už rankų. Mišelis vylingai nusišypsojo, pakėlė rankas viršum mūsų galvų ir iškilmingai pareiškė:

— Laiminu jus, mano vaikai!

Mudu sumišę susižvalgėme.

— Kas yra? Galbūt suklydau?

Atsakėme sykiu:

— Paklausk Martinos!

— Paklausk Žano!

Ir visi trys prapliupome juoku.

Kitą dieną Tarybos posėdyje išdėsčiau savo seniai sumanytą ekspedicijos planą

— Ar įstengsite, — kreipiausi į Etranžą — perdirbti krovininę mašiną į savotišką lengvą šarvuotį su diuralio šarvu ir automatinės patrankos bokštu? Tai būtina Telo tyrimui.

— O kam apskritai reikalingas toks tyrimas? — įsiterpė Lui.

— Nepaprastai reikalingas. Tu žinai, žaliavos turim nedaug. Geležies rūdos pakaks vos keleriems metams ir tai tik tuo atveju, jei taupysime kaip įmanydami. Mus supa pelkės ir stepės, kuriose labai sunku ieškoti klodų. Turime nusigauti iki kalnų. Beje, gal ten aptiksime ir miškus, kurie aprūpintų mus mediena, antraip netruk sime iškirsti visus aplinkinius medžius, o jų ir šiaip liko nebedaug. Gal sutiksime mums naudingų gyvūnų, gal surasime anglies — kas žino! O gal aptiksime tokią vietą, kurioje nėra hidrų. Vargu ar jos skrenda toli nuo savo pelkių!

— Kiek degalų tau reikės?

— O kiek suvaitoja geriausias sunkvežimis?

— Dvidešimt du litrus šimtui kilometrų. Su kroviniu ir prastuose keliuose išdegins iki trisdešimties.

— Tarkime, tūkstančio dviejų šimtų litrų. Tuomet mūsų veiklos spindulys sieks du tūkstančius kilometrų. Taip toli važiuoti neketinu, bet reikia įvertinti visokiausius vingius.

— Kiek žmonių tu prašai?

— Įskaitant mane, septynių. Ketinu pasiimti Belterą, jis jau išmoko skirti pagrindinius mineralus; Mišelį, jeigu jis panorės…

— Žinoma, panorėsiu! Jau seniai svajoju tyrinėti planetas iš arti, ne vien per teleskopą.

— Tu man labai padėtum, nustatant topografinius aukščius. Gi dėl likusiųjų dar neapsisprendžiau.

Ekspedicijos planas buvo patvirtintas vienbalsiai — neskaitant Šarnjė prieštaravimų. Jau kitą dieną Etranžas liepė darbininkams pradėti sunkvežimio tobulinimo darbus.

Pasirinkome mašiną su sudvigubintais užpakaliniais bakais. Pernelyg trapius stiklus pakeitėme pleksistiklu, pasiskolinę jo iš observatorijos atsargų, patikrinome visas spynas ir prie stiklo pakė— lėjų įtaisėme diuralio lakštus, kurie nelaimės atveju galėjo aklinai uždaryti langus. Pertvarą tarp kabinos ir priekabos išardėme, priekabą praplatinome ir pavertėme kajute su pusapvaliu stogu, plieninių lankų karkasą uždengėme storais diuralio lakštais. Ant stogo įtaisėme besisukantį bokštelį su automatiniu dvidešimties milimetrų kulkosvaidžiu; šaulys galėjo sukioti jį, spaudydamas pedalą. Dar pasiėmėme penkiasdešimt toliašaudžių šimto dešimties centimetrų ilgio raketų, du rankinius kulkosvaidžius ir keturis automatus. Patrankai parūpinome aštuoniasdešimt užtaisų, kulkosvaidžiams — po šešis šimtus šovinių, automatams — po keturis šimtus. Atsarginius degalus supylėme į šešis papildomus dviejų šimtų litrų talpos bakus. Priekaboje įrengėme dviem eilėm išrikiuotus šešis atlenkiamus gultus, po tris vienas viršum kito, ir mažą sudedamą stalelį. Sukrovėme dėžes su maisto atsargomis — jos turėjo atstoti ir kėdes. Instrumentai, prietaisai, sprogmenys, geriamo vandens bakai ir mažas siųstuvas-imtuvas užėmė visus laisvus kampus, o tą, kas netilpo, pririšome ant stogo. Ten pat aplinkui bokštelį sugulė šešios naujos mūsų šarvuočio padangos. Kajutę apšvietė dvi lempelės, šviesa sklido ir per tris iš vidaus uždaromus langus. Šarve išgręžė— me šaudymo angas. Iš naujo perrinkome visą variklį, visą pavarų dėžę, ir mano žinioje atsidūrė pakankamai galinga kovinė mašina, kuriai nebaisios jokios hidros. Degalų turėjo pakakti keturiems tūkstančiams kilometrų, o maisto atsargų — dvidešimt penkioms dienoms. Bandymų metu sunkvežimis lengvai riedėjo keliu šešiasdešimties kilometrų per valandą greičiu, bet kalvotoje vietovėje derėjo tikėtis daugiausiai trisdešimties.

Tuo metu aš toliau rinkau įgulą. Jau turėjau sąrašą su šešiomis pavardėmis.

Ekspedicijos vadovas ir geologas — Žanas Burnė; viršininko pavaduotojas — Breforas; zoologas ir botanikas — Vandalis; šturmanas — Mišelis Sovažas; geologas-žvalgybininkas — Belteras; mechanikas ir radistas — Polis Šeferis. Pastarasis, kadaise laivo mechanikas, buvo Lui bičiulis.

Nežinojau, ką pasirinkti septintuoju. Norėjau pakviesti Masak— rą, bet tas neturėjo teisės išvykti iš kaimo, kur daktaro pagalbos gali prireikti kiekvieną minutę. Kažkur išėjau, ant stalo palikęs savo popierius, o grįžęs radau užpildytą sąrašą — po šešiomis pavardėmis drąsiu Martinos braižu buvo prirašyta: „Sanitarė ir virėja — Martina Sovaž”.

Kad ir kaip stengėmės mudu su Mišeliu, merginos perkalbėti nepavyko. Galiausiai net apsidžiaugiau, kai Martina privertė mane pasiduoti: ji buvo stipri, narsi, puikiai šaudė, be to, buvau tikras, kad mūsų šarvuotyje bijotis nėra ko.

Paskutinieji pasiruošimai artėjo į pabaigą Kiekvienas kur galėdamas sukišo savo knygas ir asmeninius daiktus, kiekvienas išsirinko sau gultą. Martina užėmė patį viršutinį dešinėje, o aš — kairėje. Po manimi įsitaisė Vandalis ir Breforas, žemiau Martinos — Mišelis ir Belteras. Šeferio laukė nakvynė ant vairuotojo sėdynės: jo šimtui šešiasdešimčiai centimetrų kabina buvo pakankamai plati. Baimindamiesi, jog viduje bus pernelyg karšta, įrengėme papildomą ventiliatorių. Per stogo liuką kopėtėlėmis galėjome užkopti viršun, bet menkiausio pavojaus atveju privalėjome nedelsdami slėptis priekaboje.

Ir štai išaušo žydrosios dienos rytas, kai galiausiai visi sėdome į savo vietas. Įsitaisiau prie vairo. Mišelis ir Martina — šalia manęs, Šeferis, Vandalis ir Breforas išlipo ant stogo, o Belteras įsiropštė į patrankos bokštelį; su manimi jis galėjo susisiekti telefonu. Prieš išvykdamas įsitikinau, jog vairuoti mašiną, taisyti įprastus gedimus ir šaudyti kulkosvaidžiu geba kiekvienas ekspedicijos dalyvis.

Paspaudžiau rankas draugams, atsisveikindamas apglėbiau dėdę bei brolį — ir išvykome. Pasukome keliu į pilį. Belteras per bokšto liuką ilgai mojo Idai, kuri atsiliepdama mosavo skarele.

Buvau susijaudinęs, laimingas ir visa gerkle plėšiau dainą. Pravažiavome griuvėsius, paskui nuriedėjome palei siaurąjį geležinkelį ir nauju, neseniai pažymėtu keliu nusigavome iki rūdvietės. Stebėtojai buvo savo vietose. Vieni darbininkai vaikštinėjo grupelėmis, laukdami pamainos, kiti užkandžiavo. Draugiškai atsisveikinome ir nuvažiavome tolyn, {stepę, per pilką Telo planetos žolę.

Iš pradžių tai šen, tai ten dar pasitaikydavo žemiškųjų augalų, bet veikiai jie dingo. Po valandos už nugaros liko paskutinės regimos vėžės, galutinis taškas, kurį buvome pasiekę savo žvalgybos metu. Priešais mus dryksojo nepažinta planeta.

Lengvas vakaris šiureno žolę, kuri treškėdama gulė po sunkvežimio ratais. Dirva buvo kieta ir stebėtinai lygi. Pilkoji stepė plytėjo aplink kiek tik užmatė akys. Pietuose susitelkė reti balti debesėliai, „paprasti debesys”, kaip pastebėjo Mišelis.

— Kokia kryptimi važiuojame? — paklausė jis, dėliodamas ant planšetės šturmano prietaisus.

Paaiškėjo, kad Telo planeta turi tokį pat nuolatinį magnetinį lauką kaip ir Žemė, ir mūsų kompasai veikė puikiai, skirtumas tik tas, kad čia viskas buvo atvirkščiai, ir šiaurinis strėliukės galas rodė į pietus.

— Iš pradžių tiesiai į pietus, paskui į pietryčius. Šitaip aplenksime pelkę. Šiaip ar taip, labai tikiuosi, jog aplenksime. Paskui tiesiai link kalnų.

Vidudienį sustojome ir pirmąkart papusryčiavome „sunkvežimio šešėlyje”, kaip išsireiškė Polis Šeferis. Tas šešėlis buvo veikiau įsivaizduojamas nei realus. Dar laimė, kad mus gaivino menkas vėjelis.

Linksmai gurkšnojome vyną, tik ūmai žolė greta mūsų suvilnijo, ir išjos išniro plokščioji gyvatė. Neleisdama mums atsitokėti, ji metėsi į priekį ir įsisiurbė… tiesiai į kairįjį priekinį sunkvežimio ratą. Iš padangos tučtuojau šnypšdamas išsiveržė oras.

— Ak, kad tave! — nusikeikė Polis, liuoktelėjo į kabiną ir po akimirkos iššoko su kirviu rankose.

— Nesugadinkite jos, meldžiu! — sušuko Vandalis, tačiau Polis nekreipė dėmesio; jis vienu smūgiu perkirto gyvatę, ir dar taip, jog kirvio ašmenys sulindo į dirvą iki pat rankenos. Mes net susirietė— me iš juoko.

— Tikriausiai šis grobis jai pasirodė sausokas, — pratarė Mišelis, stengdamasis pražioti gyvatės nasrus. Šiam tikslui teko griebtis replių. Išmontavę ratą įsitikinome, jog plokščiojo padaro skrandžio sultys pasižymi neįtikėtina galia: guma jau susiraukšlėjo, o protektorius aplink dūrio vietą išnyko be pėdsako.

— Atleiskite, — pratarė Mišelis, pasigręždamas į plokščiosios gyvatės liekanas. — Nežinojau, madam, kad jūs galite virškinti kaučiuką!

Nuvažiavome tolyn, riedėdami vidutiniu dvidešimt penkių-tris— dešimties kilometrų per valandą greičiu. Kelis kartus mėginau pasukti į kairę, bet tenai vis dar tyvuliavo pelkė. Naktis praėjo ramiai. Tiktai kitą dieną, po trijų spartaus važiavimo valandų, galų gale įstengėme pakeisti kryptį. Aplink po senovei šnarėjo pilka žolė, retsykiais pasitaikydavo krūmokšnių, kelis kartus teko apvažiuoti griovius. Judėjome link kalnų, stūksančių ties horizonto linija.

Dešimtą valandą oras subjuro, o kai sustojome užkąsti, lietus negailestingai čaižė diuralio stogą. Pavalgėme, neišlipdami iš mašinos. Tuo tarpu lietus virto liūtimi, matomumas visai suprastėjo, ir aš nusprendžiau palaukti.

Pravėrėme langus, įsileisdami gryno oro, ir įsitaisėme kas kur — vieni ant gultų, kiti aplink stalą. Aš pusiau gulom tysojau ant priešakinės sėdynės, Mišelis su Martina sėdėjo ant slenksčio tarp kabinos ir priekabos. Tingiai čiurleno pašnekesys. Mudu su Mišeliu dūmijome pypkes, likusieji traukė cigaretes. Kažkokio laimingo atsitiktinumo dėka kaime išliko didelės tabako atsargos, be to, vienas gyventojas „atsigabeno” nedidelį tabako lauką tad dabar auginome jį patys, nesibaimindami valdininkų sankcijų.

Lietus pliaupė septyniolika valandų iš eilės ir, pasak budinčiųjų, nesiliovė nė akimirkai. Kai prabudome ryte, vis dar lijo, nors ir nebe taip stipriai. Visą lygumą užliejo vanduo, tankios puvenos lėtai siurbė drėgmę. Mišelis pamėgino pajudinti šarvuotį iš vietos; sunkvežimiukas užbuksavo, bet paskui ėmė ristis, atsargiai didindamas greitį.

Trečiosios dienos pabaigoje pažymėjau, kad pravažiavome jau šešis šimtus penkiasdešimt kilometrų ir pastebimai priartėjome prie kalnų. Vietovė keitėsi: dabar aplink rikiavosi kalvų grandinės, nu— drykusios iš pietvakarių į šiaurės rytus. Tarp dviejų tokių grandinių man pavyko padaryti labai svarbų atradimą.

Jau vakarėjo. Sustojome rausvos molingos kalvos papėdėje — čia neaugo netgi žolė. Pasičiupau automatą, išlipau iš sunkvežimio ir iškeliavau pasivaikščioti. Ėjau neskubėdamas, retsykiais dirsteldamas į dangų ir mąstydamas apie tai, ar Telo planetoje galima taikyti žemiškosios geologijos dėsnius. Kai jau galvojau gausiąs teigiamą atsakymą ore man pasivaideno kažkas keista, nepaaiškinama, tačiau labai pažįstama. Sustojau. Priešais plytėjo nedidelė riebaluota pelkė, apžėlusi skurdžia augmenija: iš vaivorykštine plėvele aptraukto vandens tik šen bei ten styrojo rusvos, tarsi surūdijusios žolės kuokštai. Iš netikėtumo net pašokau: nuo pelkės dvelkė nafta!

Priėjau arčiau. Ten, kur pelkė nežymiai įsigraužė į krantą, į paviršių veržėsi dujų burbuliukai. Nuo žiebtuvėlio ugnies jie lengvai įsiliepsnodavo, bet tai dar nieko nereiškė — paprastos pelkių dujos taip pat dega. Betgi vaivorykštinė plėvelė… Pagal visus požymius čia buvo naftos ir, regis, nelabai giliai. Ištyrinėjau vietovę. Molis, iš kurio sudaryta kalva, šioje vietoje perėjo į tamsų skalūną, o už šimto metrų nuo pelkės skalūno klodas rėmėsi į balto kalkakmenio skardį. Visi sprūdžio požymiai! Mažumą sunerimau. Po sprūdžio nafta galėjo išsilieti paviršiuje — tuomet santalka būtų prarasta, — bet galėjo ir pasilikti kažkur visai negiliai. Kad ir kaip ten būtų, viena neabejotina: naftos Telo planetoje yra, ir mes vienaip ar kitaip įstengsime ją išgauti.

Maršrutiniame žemėlapyje uoliai pažymėjau šią vietą, ir mes vėl leidomės į kelią iš pietų aplenkdami kalnų grandinę, tiksliau pasakius, aukštas kalvas, kadangi nė vienos aukštis neviršijo aštuonių šimtų metrų. Tai buvo klintinė grandinė, matyt, atsiradusi visai neseniai: erozijos pėdsakai dar beveik nepastebimi. Viename atskilusiame luite aptikau kriauklę, panašią į žemiškąjį brachiopodą. Vadinas, Telo planetoje, neskaitant bekaulių hidrų, gyvena ar gyveno būtybės su tvirtu šarvu.

Augmenija kaip buvo, taip ir liko skurdi bei monotoniška: pilka žolė bei pilkšvai žali „medžiai”, tiksliau pasakius, paprasčiausi krūmai. Kai sustodavome poilsiui, Vandalis paversdavo stalą laboratorija ir palinkdavo prie mikroskopo, tačiau jam iki šiol nepavyko ap tikti nieko sensacinga. Augalų ląstelės tokios pat, kaip ir Žemėje, neskaitant to fakto, jog daugelis turėjo viso labo vieną branduolį. Visi augalai buvo bežiedžiai: jie dauginosi sporomis, kaip Žemėje paleozojaus eroje.

Išsyk už kalvų grandinės išvydome galingą kalnagūbrį su snieguotomis viršūnėmis. Centrinis atrodė ypač šauniai! Gigantiška jo apimtis stulbino akį. Stebėtinai taisyklingos geometrinės formos kalnas stūksojo lygumoje milžinišku kūgiu — didingas, juodas it naktis, pasidabinęs akinama sniego kepure. Jį pavadinome Tamsos viršukalne.

Dabar važiavome juodojo milžino link. Mišelis mikliai apskaičiavo jo aukštį ir net švilptelėjo iš nuostabos:

— Oho! Ne mažiau kaip dvylika tūkstančių septyni šimtai metrų!

— Dvylika? Vadinas, jis aukštesnis už Everestą…

— Taip, daugiau nei trim kilometrais.

— Bet kodėl gi taip gerai matyti viršūnė? Juk ji turėtų būti aukščiau debesų?

— Nes debesų dabar kaip tik nėra. Ir apskritai jie Telo planetoje, regis, reti svečiai. Užtat kai susirenka!.. Atmeni užvakarykščią liūtį?

— Ko gero, lietūs čia ne tokie reti, kaip manai. Be jų visa ši augmenija jau seniai būtų žuvusi.

Be jokių nuotykių riedėjome Tamsos viršukalnės link, kol visai netikėtai radome beveik neįveikiamą kliūtį. Visureigis ėmė riedėti nuožulniu šlaitu, ir apačioje, plataus slėnio dugne, išvydome upę. Jos krantuose žėlė į medžius panašūs augalai: iš visko, ką regėjome iki šiol, dar niekas taip nepriminė žemiškųjų medžių. Kai kurie netgi žydėjo, ir jų žiedelius Vandalis palygino su kai kurių pli— kasėklių piestelėmis.

Tačiau kaipgi persikelti per upę? Ji nebuvo labai plati, vos poros šimtų metrų, tačiau gili ir srauni, sklidina juodo klaikaus vandens. Gimtojo krašto atminimui pavadinau ją Dordone. Vargu ar veržliuose jos vandenyse galėjo gyventi hidros, bet dėl viso pikto reikėjo būti budriems.

Nusprendėme važiuoti prieš srovę, vildamiesi aptikti tinkamesnę vietą perkėlai, ir vakarop visiškai netikėtai pasiekėme upės ištakas: jau ganėtinai gili ir vandeninga srovė veržėsi iš po krūmokšniais apaugusios kalkakmenio atbrailos. Buvo nelengva suvaldyti šarvuotį, neleisti jam nusprūsti nuo to uolėto tilto, užversto stam biomis nuolaužomis ir išraižyto grioviais, tačiau galiausiai mums visgi pavyko. Kitame krante nusileidome kiek žemiau ir pasukome jau tiesiai link Tamsos viršukalnės.

Kažkokios regėjimo apgaulės dėka mums rodėsi, jog ši viršukalnė šliejasi prie kalnagūbrio, nors iš tiesų ji vieniša stūksojo lygumoje toli priešais likusius kalnus. Monolitiniame milžino kūne spindėjo bazaltas ir juoda lava — dar vienas nesenos vulkaninės veiklos požymis. Skystos lavos paprastai išlygina šlaitų nelygumus, kol galiausiai pačios ima eižėti bei irti.

Plačios sustingusio vulkaninio stiklo — obsidiano — čiurkšlės leidosi link pačios kalno papėdės. Priėjau prie vienos tokios čiurkšlės — nė neįtardamas, kad čia manęs lauks stulbinantis radinys. Ant atbrailos gulėjo krūva obsidiano skeveldrų. Viena jų patraukė mano dėmesį. Atrodė, kad nuolaužai dirbtinai suteikta lauro lapo forma. Lygiai tokius pat strėlių antgalius gamino mūsų tolimi žemiškieji protėviai soliutrė[3] epochoje.

SSVISAI

Pasikviečiau į šalį Vandalį, Mišelį bei Breforą ir parodžiau jiems savo radinį.

— Tu įsitikinęs, kad čia ne atsitiktinis gamtos žaismas? — paklausė Mišelis.

— Visiškai įsitikinęs. Pažvelk į bendrą formą į apdailą. Čia tiksli akmens amžiaus antgalio kopija.

— Tokius antgalius iš obsidiano gamino ir indėnai, — pridėjo Breforas. — Galėjai matyti juos Žmogaus Muziejuje Pietų Amerikos skyriuje — jei buvai ten užsukęs.

— Vadinas, Telo planetoje yra žmonių? — kilstelėjo antakius Mišelis.

— Nebūtinai, — atsakė Vandalis. — Protas gali glūdėti ne tik žmogiškajame kūne. Šiaip ar taip, Telo planetoje iki šiol nesutikome nieko panašaus į žemiškąsias formas.

— Teisybė, — pritariau aš. — Jei mano pusbrolis aptiko huma— noidus Marse, dar nereiškia, kad juos rasime ir čia.

— O gal jie tokie pat žemiečiai kaip ir mes? — paspėliojo Mišelis. — Gal jiems nebeliko jokių kitų priemonių, ir vargšeliai grįžo prie akmens amžiaus įnagių?

Atlaužiau saugiklį, bet nesiryžau priglausti piršto prie nuleistuko — baiminausi, kad nervai neišlaikys, ir aš nejučia paleisiu seriją.

— Dėmesio! — tariau. — Pasiruošk, bet nešauk.

— Kas čia per šlykštynė?

— Nežinau. Dėmesio!

Pabaisa sukruto vėl. Dabar ji traukė stačiai į mus! Galvą vainikavo plokšti šakoti ragai, žibantys mėnulio šviesoje. Lėtai siūbuodamas į šalis ir kone bruoždamas žemę pilvu, milžinas oriai nukiūtino pro šalį ir dingo giraitėje. Tai buvo baisios minutės! Neilgai trukus pabaisa vėl išniro iš už medžių — šįsyk jau labai toli. Veikiai ji visiškai ištirpo tamsoje.

Telefono ausinėje pasigirdo palengvėjimo atodūsis. Atsidusau ir aš.

— Apsidairyk aplink, — tariau.

Iš pedalų girgždesio supratau, kad Mišelis suka bokštą. Ir ūmai išgirdau slopų bičiulio šūksnį:

— Greičiau! Lipk čionai!

Užsiropščiau kopėtėlėmis ir įsitaisiau šalia, kitoje kulkosvaidžio pusėje.

— Pažvelk! Tenai, tiesiai prieš tave, tolumoje!

Dar vakar toje pusėje pastebėjome uolėtą šlaitą; dabar tame šlaite mirguliavo žiburėliai, kuriuos retsykiais užstodavo kažkieno šešėliai.

— Laužai! Urvuose! Štai kur gyvena tie, kurie iš obsidiano gamina antgalius!

Žvelgėme į tuos žiburius tarsi užhipnotizuoti, tik retsykiais apsidairydami aplink. Ir kai už poros valandų ėmė rausti dangus, mes vis dar stebeilijome į šlaitą.

— Kodėl mūsų nepažadinote? — pasipiktino prabudęs Vandalis. — Kada gi dar pamatysiu tą žvėrį!

— Tikrai, pasielgėte nedraugiškai! — pritarėjam Martina.

— Apie tai nepagalvojome, — atsakiau. — Kol pabaisa buvo greta, anaiptol netroškau, kad jūs pašoktumėt ir pusiaumiegy imtumėt triukšmauti, o paskui jinai pasišalino. Dabar mudu su Mišeliu nu— snūsime. Budės Vandalis ir Breforas. Patys žinote, privalu būti budriems. Šaukite tik tuo atveju, jei neliks kitos išeities! Tu, Šarli, — kreipiausi į Breforą, — pasiimk antrą automatą ir kopk į bokštą. Kulkosvaidžiu naudokitės tik tuomet, jei kitaip nebeišsiversite: šaudmenų mažoka. Bet jei prireiks — negailėkite jų! Išlipti iš mašinos griežtai draudžiu. Kai patekės Helijas, pažadinkit mane.

Tačiau nusnūsti pavyko tik valandą. Miegą pertraukė šūviai ir pašėlęs iš vietos pajudėjusios mašinos kratymas. Akimoju nusiritau nuo gulto, ir man ant galvos išsyk užvirto apsimiegojęs Mišelis. Išvydau prie vairo sėdintį Polį ir prie automato prigludusio Vandalio nugarą; Martina padavinėjo jam naujai užtaisytas apkabas. Nuo užpakalinės šaudymo angos nesitraukė Breforas, ginkluotas antruoju automatu. Bokštas sukiojosi į visas puses, kaleno sunkusis kulkosvaidis, paleisdamas trumputes keturių ar penkių šūvių serijas.

— Mišeli, paduok kulkosvaidžio juostą!

Persikrausčiau ant priekinės sėdynės.

— Kas nutiko? Kur lekiame?

— Dega stepė.

— Į ką šaudėte?

— \ tuos, kurie ją padegė. Štai jie.

Aukštai virš žolės išvydau, tiksliau pasakius, man pasirodė, jog regiu viršutinę žmogaus kūno dalį, kuri beveik neatsilikdama šuoliavo gretimai.

— Raiteliai?

— Ne, kentaurai!

Ir, tarsi patvirtindama Vandalio apibūdinimo taiklumą viena tų būtybių iššoko į atvirą erdvę maždaug per šimtą metrų priešaky. Iš pirmo žvilgsnio atrodė, kad čia išties legendinis kentauras. Keturios laibos kojos nešė horizontalų liemenį, o priešaky į dviejų metrų aukštį statmenai kilo beveik žmogiškas torsas su plikutėlaite galva ir dviem ilgom rankom. Ruda būtybės oda žvilgėjo it tik ką nuluptas kaštonas. Kairėje rankoje ji laikė pluoštą ilgų lazdų. „Kentauras” dešine ranka pastvėrė vieną jų, pasuko mūsų link ir švystelėjo savo įnagį.

— Ietis! — sušukau, negalėdamas patikėti savo akimis.

Ietis įsmigo į žemę priešais šarvuotį ir triokštelėjo po jo ratais. Išgirdau jaudulio sklidinus balsus, aidinčius iš priekabos:

— Greičiau! Greičiau! Ugnis mus vejasi!

— Mes ir šiaipjau lekiame ribiniu greičiu — penkiasdešimt penkis kilometrus per valandą! — atsiliepiau. — Liepsna arti?

— Maždaug už trijų šimtų metrų, ne toliau. Vėjas gena ją įkandin.

Toliau lėkėme tiesiai. „Kentaurai” dingo.

— Kas nutiko? — paklausiau Martinos.

Tačiau nusnūsti pavyko tik valandą. Miegą pertraukė šūviai ir pašėlęs iš vietos pajudėjusios mašinos kratymas. Akimoju nusiritau nuo gulto, ir man ant galvos išsyk užvirto apsimiegojęs Mišelis. Išvydau prie vairo sėdintį Polį ir prie automato prigludusio Vandalio nugarą; Martina padavinėjo jam naujai užtaisytas apkabas. Nuo užpakalinės šaudymo angos nesitraukė Breforas, ginkluotas antruoju automatu. Bokštas sukiojosi į visas puses, kaleno sunkusis kulkosvaidis, paleisdamas trumputes keturių ar penkių šūvių serijas.

— Mišeli, paduok kulkosvaidžio juostą!

Persikrausčiau ant priekinės sėdynės.

— Kas nutiko? Kur lekiame?

— Dega stepė.

— Į ką šaudėte?

— Į tuos, kurie ją padegė. Štai jie.

Aukštai virš žolės išvydau, tiksliau pasakius, man pasirodė, jog regiu viršutinę žmogaus kūno dalį, kuri beveik neatsilikdama šuoliavo gretimai.

— Raiteliai?

— Ne, kentaurai!

Ir, tarsi patvirtindama Vandalio apibūdinimo taiklumą viena tų būtybių iššoko į atvirą erdvę maždaug per šimtą metrų priešaky. Iš pirmo žvilgsnio atrodė, kad čia išties legendinis kentauras. Keturios laibos kojos nešė horizontalų liemenį, o priešaky į dviejų metrų aukštį statmenai kilo beveik žmogiškas torsas su plikutėlaite galva ir dviem ilgom rankom. Ruda būtybės oda žvilgėjo it tik ką nuluptas kaštonas. Kairėje rankoje ji laikė pluoštą ilgų lazdų. „Kentauras” dešine ranka pastvėrė vieną jų, pasuko mūsų link ir švystelėjo savo įnagį.

— Ietis! — sušukau, negalėdamas patikėti savo akimis.

Ietis įsmigo į žemę priešais šarvuotį ir triokštelėjo po jo ratais. Išgirdau jaudulio sklidinus balsus, aidinčius iš priekabos:

— Greičiau! Greičiau! Ugnis mus vejasi!

— Mes ir šiaipjau lekiame ribiniu greičiu — penkiasdešimt penkis kilometrus per valandą! — atsiliepiau. — Liepsna arti?

— Maždaug už trijų šimtų metrų, ne toliau. Vėjas gena ją įkandin.

Toliau lėkėme tiesiai. „Kentaurai” dingo.

— Kas nutiko? — paklausiau Martinos.

— Mes kaip tik kalbėjomės apie pabaisą, kurią matėte nakčia, ir ūmai Breforas mums už nugarų pastebėjo ugnį. Jis pranešė Vanda— liui. Ir tučtuojau pasirodė koks šimtas šitų būtybių. Jos ėmė svaidyti į mus ietis. O kai kurios, man regis, turėjo net lankus. Atsakėme automato serija ir leidomės bėgti. Štai ir viskas.

— Ugnis vejasi! — riktelėjo Belteras. — Ji vos už šimto metrų!

Dešinėje viską jau aptraukė dūmai. Kibirkštys lėkė viršum šarvuočio, įkurdamos naujus židinius, kuriuos tekdavo aplenkti.

— Padidink greitį, Poli, — įsakiau.

— Aš ir šiaip spaudžiu iki dugno — šešiasdešimt per valandą. O jeigu subyrės pusašis…

— Tuomet mes sudegsime gyvi. Tačiau jis nesubyrės!

— Kairėn, Poli, kairėn! — sušuko Breforas. — Ten nėra žolės!

Šeferis staigiai pasuko, ir po kelių akimirkų jau riedėjome plačia plika rusvo molio juosta. Kalnai buvo nebetoli, ir Helijas kilo vis aukščiau. Dirstelėjau į laikrodį: nuo tos akimirkos, kai mudu su Mišeliu išsitiesėme nusnūsti, praėjo viso labo pusantros valandos.

Dabar mūsų padėtis kiek pasitaisė. Aplink gal per kelis kilometrus plytėjo plika erdvė, kurioje nesimatė jokios augmenijos. Su savo ginklais čia neturėjome ko bijotis. Nei ietis, nei strėlė negalėjo pramušti sunkvežimio šarvo, vienintelė pažeidžiama vieta buvo padangos. Nusprendėme sustoti.

Veikiai ugnis prisiartino prie mūsų išganingosios salos ir aplenkė ją iš kairės. Mūsų link, gelbėdamiesi nuo liepsnos, ištisu srautu plūdo keisčiausi neregėti žvėriukai.

Vandalis iššoko laukan ir nutvėrė kelis. Jie buvo įvairiausio dydžio: vieni ne stambesni už kirstuką, kiti sulig kiemsargiu šunim; visi turėjo po šešias letenas ir po tris ar šešias akis.

Dešinėje ugnis atsirėmė į drėgnus brūzgynus ir ėmė gesti. Kairėje gaisras nuvilnijo pirmyn. Liepsna pasiekė medžius — tie sutreškėjo ir tvykstelėjo, tarsi aplieti benzinu. Pasigirdo šiurpus staugimas. Ugnyje šmėstelėjo didžiulis kūnas ir siūbuodamas pasileido stačiai į mus! Tai buvo naktinė pabaisa ar jos giminaitis: matyt, giraitėje žvėris buvo įsitaisęs guolį. Per penkis šimtus metrų nuo mūsų, jau atsidūręs plikoje erdvėje, milžinas sustojo. Dabar per žiūroną galėjau išvysti visas smulkmenas. Neskaitant šešių letenų, pabaisa labai panėšėjo į dinozaurą. Keterota nugara, ilga dygliuota uodega, raukšlėta oda, apvilkta spindinčiais žaliais žvynais. Didžiulė, gal trijų ar keturių metrų ilgio galva padabinta ragais, dvi viršutinės išsišakojusios ataugos kybojo viršum trijų akių — dviejų šoninių ir vienos vidurinės, kaktoje. Kai dinozauras pasuko galvą, norėdamas lyžtelti nudegintą vietą, pamačiau eilę ilgų aštrių dantų ir raudoną liežuvį, nukarusį iš violetinių nasrų.

Ir tuomet pasirodė lankais apsiginklavę „kentaurai”. Pabaisą nučaižė strėlių lietus. Žvėris puolė medžiotojus. Tie stulbinančiai vikriai vangstėsi į šalis, jų judesiai buvo tikslūs ir gracingi, o greitumu nepažįstamieji būtų galėję varžytis su bet kuriuo ristūnu. Beje, tik miklumas bei sparta juos ir gelbėjo: nepaisant milžiniško svorio, pabaisa pasirodė besanti stebėtinai judri. Mes užgniaužę kvapą stebėjome tą epinės medžioklės sceną, nesiryždami įsikišti. O ir šaudyti buvo pavojinga, nes medžiotojai viesulu sukosi aplink savo grobį. Jau ketinau įsakyti važiuoti toliau, kai ūmai įvyko nelaimė. Vienas „kentauras” paslydo, ir dantyti nasrai perkrimto jį pusiau.

— Pirmyn! — įsakiau. — Pasiruoškite šauti!

Riedėjome vidutiniu greičiu, kad galėtume geriau manevruoti. Kad ir keista, „kentaurai” mus pastebėjo tik tada, kai atsidūrėme vos per šimtą metrų nuo jų. Išvydę šarvuotį, jie akimoju liovėsi atakavę pabaisą ir grupelėmis atsitraukė. Mums artėjant, jie traukėsi vis toliau, ir galiausiai mes likome akis į akį su apokaliptiniu žvėrimi.

Reikėjo bet kokia kaina išvengti susirėmimo: tas gigantas suplotų mus į blyną.

— Ugnis! — sukomandavau. Pabaisa puolė šarvuotį. Atrodė, kad jos neima nei kulkos, jei sprogstantys užtaisai! Šeferis staigiai pasuko į kairę. Man pasidingojo, kad žvėris slysta kažin kur į dešinę, ir tuomet galingas smūgis uodega įlenkė šarvą. Bokštas apsigręžė, ir vėl prabilo sunkusis kulkosvaidis. Žvėris mus persekiojo. Bet štai galiausiai jis suklupo ir parvirto — nebegyvas. „Kentaurai” stebėjo mus, laikydamiesi saugaus atstumo.

Regėdamas, jog „dinozauras” nebejuda, su automatu rankose išlipau iš šarvuočio. Mišelis ir Vandalis sekė įkandin. Martina taip pat norėjo išlipti, tačiau aš jai neleidau. Ir buvau teisus.

Nespėjome žengti nė kelių žingsnių, ir „kentaurai” metėsi mūsų link, veriamai šaukdami: „Ssvi-i-i! Ssvi-i-i!” Sutratėjo ir tuojau nutilo automatas; matyt, užsikirto. Bokšto kulkosvaidis paleido viso labo du pavienius šūvius: atakuojantys atsidūrė pernelyg arti. Taikli automato serija pakirto išsyk tris „kentaurus”, dar du, ma tyt, buvo sužeisti ir pasuko atgal. Likusieji atakavo toliau, apiberdami mus strėlių lietumi — laimei, strėlės skriejo pro šalį. Dar akimirka — ir mes stojome į grumtynes! Sviedėme šalin automatus su ištuštėjusiomis apkabomis ir čiupome revolverius, bet aš saviškiu pasinaudoti nesuspėjau: kažkas apglėbė mane iš užnugario, atplėšė nuo žemės ir nusinešė. Galingos rankos prispaudė mane prie riebaluoto liemens, skleidžiančio aitrų apkartusių taukų kvapą. Abu riešus primygė prie šonų, tad iš kairėje rankoje sugniaužto revolverio nebuvo jokios naudos. Už nugaros girdėjau šūvius, tačiau atsigręžti negalėjau. Po mano pagrobėjo kanopomis dundėjo sausa žemė.

Supratau, jog delsti nevalia. \ pagalbą atakuojantiems skubėjo per trisdešimt „kentaurų”. Jei neištrūksiu dabar, vėliau manęs jau niekas neišgelbės. Sutelkęs visas jėgas, akimirkai atlaisvinau gniaužtus ir ištraukiau dešiniąją ranką. Perėmiau į ją revolverį, vamzdžiu užčiuopiau mane nešančios būtybės galvą ir penkis kartus iššoviau. „Kentauro” rankos atsigniaužė, ir aš žnektelėjau ant žemės.

Šiaip ne taip atsistojau — gerokai apdaužytas ir vis dar pusiau apsvaigęs. „Kentaurai” buvo vos per tris šimtus metrų nuo manęs, o iš kitos pusės visu greičiu artėjo sunkvežimis. Šarvuočio automatai ir kulkosvaidis kažin kodėl tylėjo. Beveik nieko nesitikėdamas, mečiausi jam priešais. Visas mano veidas bei kūnas sruvo oranžiniu „kentauro” krauju. Dusau, man diegė šoną, o persekiotojų galopas dundėjo vis arčiau ir arčiau. Pro bokšto liuką išlindęs Mišelis beviltiškai mojo man ranka.

„Per vėlu, — pagalvojau aš. — Šaukite! Kodėl gi jūs nešaunate?”

Ir tik tuomet staiga supratau: draugai bijosi pataikyti į mane! Tučtuojau išsitiesiau ant žemės ir atsigręžiau veidu į priešą: mano revolveryje dar liko trys šoviniai. Tą pat akimirką virš galvos nušvilpė pirmosios serijos, išsyk pakirtusios bent dešimt persekiotojų. Suglumę „kentaurai” stabtelėjo; tik du toliau šuoliavo artyn. Pa— kirtau juos dviem šūviais iš dešimties metrų atstumo. Šalia sužviegė sunkvežimio stabdžiai. Vienu šuoliu liuoktelėjau vidun ir užtrenkiau dureles sau už nugaros. Į šarvą subarbeno strėlės, braižančios langų pleksistiklą. Viena jų įskriejo stačiai į šaudymo angą ir virpėdama įstrigo krėslo atkaltėje. Teko vėl atidengti ugnį, ir tik tuomet išlikę „kentaurai” pasitraukė. Mūšio lauke likome vieni.

— Na, seni, tu lengvai išsisukai! — pasveikino mane Mišelis, nusileidęs iš bokšto. — Kurių velnių neišsitiesei anksčiau?!

— Dabar bepigu sakyti!.. Nuostolių nėra?

— Vandaliui grumtynių metu į ranką pataikė strėlė. Žaizda niekinė… nebent strėlė būtų užnuodyta. Tiesa, Breforas apžiūrėjo antgalį ir sakė, jog baimintis nėra ko.

— Prakeikti padarai!

— Ką darysim toliau?

— Sugrįšim ir apžiūrėsim nukautą galijotą.

Mes su Mišeliu ir Vandaliu antrąsyk išlipome iš šarvuočio, ketindami apžiūrėti pabaisą — o podraug ir grumtynių vietoje likusius „kentaurų” lavonus.

Vandalis pareiškė, jog galijoto (taip pakrikštijome šešiakojį dinozaurą) šarvas primena žemiškųjų vabzdžių chitiną, tačiau yra ir nemažai skirtumų; kad ir kaip ten būtų, šis gerokai tvirtesnis. Norėdami atpjauti vieną šakotą ragą kurį Vandalis nusprendė pasiimti su savimi, turėjome pasitelkti pjūklelį — kol baigėme darbą, ašmenys visiškai atšipo. Turėjau dar kelias fotojuosteles, kurias tausojome kaip akies vyzdį, tačiau šįsyk nusprendėme nufotografuoti pabaisą ir „kentaurus”.

Stulbinančios būtybės tie „kentaurai”, arba ssvisai, kaip praminėme juos vėliau. Beje, patys save jie vadina lygiai taip pat. Beveik cilindrinis kūnas, keturios laibos kojos su mažomis tvirtomis kanopomis ir trumpa žvynuota uodega. Priešaky kūnas stačiu kampu linksta aukštyn, formuodamas beveik žmogišką torsą su dviem ilgom rankom. Ant rankų po šešetą nevienodo ilgio pirštų; du pirštai išsidėstę priešais kits kitą. Galva apvali, beplaukė ir beausp — ausis atstoja būgneliai, pridengiantys vidines klausos kriaukles. Trys šviesiai pilkos spalvos akys; vidurinioji, visų didžiausia, glūdi kaktos viduryje. Plati burna pilna aštrių dantų, ilga bei minkšta nosis leidžiasi kone iki pat lūpų.

Vandalis paskubomis atliko vieno „kentauro” skrodimą. Velionis turėjo dideles išsivysčiusias smegenis, kurias saugojo ne tik kaukolė, bet ir chitininis apvalkalas, bei lankstų, tačiau mineralinių medžiagų gausos dėka pakankamai tvirtą skeletą. Nepaisant reikšmingų skirtumų, „kentaurai” savo sandara buvo nepalyginamai artimesni žmonėms nei hidros.

Vertikaliame torse išsidėstė du galingi plaučiai (panašūs į mūsiškius, tik gerokai paprastesni) bei širdis su keturiais skyreliais; skrandis, žarnos ir kiti vidaus organai užėmė horizontaliąją kūno dalį. Kai kurie lavonai buvo dar šilti, iš jų sunkėsi tirštas oranžinės spalvos kraujas.

— Šias būtybes daug kas sieja su žmogumi, — baigdamas pratarė Vandalis. — Jos naudojasi ugnimi, gamina lankus, tašo akmenis; trumpiau tariant — tai protingos būtybės. Kaip gaila, kad mūsų pažintis prasidėjo taip liūdnai!

Kai kurie „kentaurai” turėjo ne tik ginklus — lankus bei ietis su meistriškai nutašytais obsidiano antgaliais, — bet ir kažką panašaus į drabužius: aplink viršutinę liemens dalį jie dėvėjo plačius, dailiai nupintus augalinio pluošto diržus. Prie diržų kybojo tokie pat pinti maišeliai, kuriuose radome įvairiausių obsidiano gaminių. Visi jie stulbinamai priminė vėlyvojo paleolito žmonių įnagius.

Apleidome kautynių lauką ir nuvažiavome tolyn. Šįsyk nakvynei pasirinkome atvirą vietą, kur nebuvo nei medžių, nei žolės.

Tokie keisti pliki ruožai pasitaikydavo gana dažnai. Dabar mums būtent tokio ir reikėjo, tad vieną išsirinkome ir sustojome, pagręžę sunkvežimį šlaito papėdės link — jei ūmai sugestų starteris, šarvuotį galėtume užvesti beriedantį. Beje, visų tų atsargos priemonių neprireikė; naktis praėjo ramiai — neskaitant iš tolo ataidinčių gerklinių galijoto riksmų. Užtat ryte Mišelis pažadino mane vos išaušus. Jis atrodė labai susirūpinęs.

— Tik pažvelk, — pratarė bičiulis, tiesdamas man barometrą. Gyvsidabrio stulpelis vietoj jau įprasto devyniasdešimt vieno slėgio centimetro dabar vos siekė septyniasdešimt šešis.

— Regis, veikiai prasidės linksmas orelis!

— Gal barometras taip sureagavo į aukštį virš jūros lygio?..

— Vakar šitoje pačioje vietoje barometras rodė devyniasdešimt. Be to, dirstelėk į kalnus!

Mišelis trūktelėjo mane link kairiojo lango. Nepažintųjų kalnų grandinė, palei kurią riedėjome pastarosiomis dienomis, pranyko rūke. Vakaruose viską užtraukė žemai plaukiantys tamsiai pilki, kone juodi debesys.

— Čia pasilikti negalima, — nusprendžiau. — Pirmyn! Reikia susirasti kokią nors natūralią slėptuvę.

Polis sėdo prie vairo. Įsitaisydamas aprėpė žvilgsniu horizontą ir tik švilptelėjo iš nuostabos.

— Čia tai bent! Panašų dalyką mačiau tik kartą, kai virš Pietinio Atlanto siautėjo ciklonas.

Vakarus užtvėrė grėsmingų švininių debesų siena. Kontrastas buvo stulbinantis: rytuose žėrinčiame mėlyje spindėjo saulė, o vakaruose iš už horizonto sparčiai artėjo grėsminga migla.

— Suk dešiniau, — įsakiau. — Reikia kuo greičiau nusigauti į aukštesnę vietą — tikiuosi, ten mūsų neužlies.

Švilpėme per negyvą lygumą į pietvakarius. Debesys užklojo jau beveik pusę dangaus. Ūmai į šarvą subildo pirmieji sunkūs lašai. Tačiau vėjo nebuvo, jis siautėjo kažkur aukštybėse, vaikydamas debesų kalnus, o čia, palei žemę, mus gaubė dusinantis karštis.

Palikau Mišelį su vairuotoju ir kartu su Martina užkopiau į bokštą vildamasis iš ten pastebėti kokią nors slėptuvę. Norėdami kuo greičiau pasiekti kalnus, pasukome į pietus, paskui į pietryčius. Vietovė palaipsniui kilo. Pradėjo kristi stambūs reti lašai; audra dusliai grumėjo kažkur vakaruose. Artėjome link uolų, kuriose vargiai įžiūrėjau gausybę urvų: šviesa priblėso, aplink sparčiai temo. Kai mus užgriuvo audra, iki uolų dar buvo likę bent du kilometrai. Baisus gūsis beveik apgręžė šarvuotį, išgirdau, kaip už vairo nusikeikė Polis, stengdamasis suvaldyti mašiną. Prasidėjo neįtikėtinos galios liūtis; iš dangaus įstrižai krito ilgos skystos strėlės, ir mums atrodė, jog uolos tai priartėja, tai nutolsta — priklausomai nuo vėjo plaikstomos vandens užuolaidos pasvirimo kampo. Kurtinamai nugrumėjo griaustinis. Mus apgaubė tamsa, kurią raižė vien akinantys ryškiai violetiniai žaibų tvyksniai. Paskubomis įtraukiau kulkosvaidį vidun ir užkimšau šaudymo angą. Ir vis vien netgi uždaroje priekaboje teko šaukti visa gerkle: griaustinis dundėjo be atvangos, goždamas mūsų balsus.

Sunkvežimis stengėsi iš paskutiniųjų. Padangos buksavo pažliugusioje dirvoje. Vėjas tai nutykdavo, tai vėl užgriūdavo veržliais šuorais, stumdamas automobilį į šalį. Nenorėdami rizikuoti, mes vos vilkomės maždaug dešimties kilometrų per valandą greičiu. Tolydžio tvyksčiojo žaibai; paskui prasidėjo tikra fantasmagorija, akinantys pliūpsniai kaitaliojosi su aklina tamsa, iš kurios akimirkai greta manęs išnirdavo blyškus ir mažumą išsigandęs Martinos veidas.

Pasilenkęs po kojomis regėjau šarvuočio kabiną: Breforas prie stalelio pildė kelionės žurnalą Vandalis tvarkė savo pastabas, ir tik Beltero niekur nesimatė. Galiausiai įžiūrėjau vaikino koją karančią nuo gulto, — jis miegojo. Po netrikdomos kabinos ramybės lauke siaučianti stichija atrodė dar siaubingesnė. Liūtis ir vėjas varžėsi, kuris niršesnis. Žaibų tvyksniuose atrodė, jog mašinos kapotas vargiai skiria jūros bangas. Vanduo kliokė srautu, stogas virpėjo, maksimaliai įtempta antena vibravo, ir pertraukose tarp griaustinio dundesio girdėjau sielvartingą jos skambesį.

— Čia tai bent audra! — sušukau. — Visų audrų audra!

— Nuostabu! — atsiliepė Martina.

Reginys išties buvo nuostabus, nors ir klaikokas. Žemėje ne sykį mačiau kalnuose siaučiančią audrą tačiau visos jos buvo tik niekas palyginti su šituo įnirtusių stichijų šėlsmu.

Žaibas tvykstelėjo maždaug per du šimtus metrų nuo mūsų. Kai nutilo griaustinis, riktelėjau Mišeliui:

— Ką rodo barometras?

— Krenta toliau.

— Jau arti! Matau urvus. Įjunkite žibintus!

Uolėtas kalnagūbris išties buvo visai šalia. Kelias minutes riedėjome palei jį, kol suradome ganėtinai lygią aikštelę, kurioje galėjo tilpti mūsų sunkvežimis. Uola pakibo viršum jo tarytum stogas. Baimindamasis sutikti ssvisus ar galijotą, vėl iškėliau kulkosvaidį; pro atvirą šaudymo angą vidun veržėsi šaltas drėgnas oras ir lietaus šniokštimas. Laimei, slėptuvė buvo tuščia, ir veikiai mūsų automobilis jau stovėjo sausoje vietoje, kurią pridengė bent trisdešimties metrų storio akmens atbraila. Pasukome šarvuotį išėjimo link ir išlipome iš priekabos. Prie kulkosvaidžio liko Belteras — atėjo jo eilė budėti.

Mūsų slėptuvės ilgis siekė penkiasdešimt metrų, plotis — bemaž dvidešimt, o skliautas kilo į dvidešimt penkių metrų aukštį. Šen ir ten juo sruvo vanduo, pragraužęs savotiškus latakus, tačiau, laimei, olos grindys nuožulniai kilo viršun, ir aukštėliau buvo visiškai sausa. Viename kampe aptikome laužavietę, pelenų, kaulų ir obsidiano įnagių: čia pabuvojo ssvisai, ir, matyt, visai neseniai. Vadinas, teks būti budriems. Be to, pridengtoje angoje suradome rūpestingai paslėptų neapdoroto obsidiano gabalų ir glėbį sausų šakų.

Galimas daiktas, pasielgėme neatsargiai, tačiau neištvėrėme ir už sunkvežimio sukūrėme laužą. Čia pat ir pavalgėme, tuščias konservų dėžutes išmesdami į šiukšlių krūvą, kurią paliko ssvisai.

— Įsivaizduoju, kaip išsprogins akis mūsų bičiuliai „kentaurai”, kai aptiks šituos keistus indus, — tariau.

— Ypač kai išvys etiketes, — pridėjo Mišelis. Vieną dešrelių skardinę puošė užrašas „Tetulė Irma” ir storulės virėjos atvaizdas.

— Ko gero, jie susidarys nekokią nuomonę apie mūsų meną — pastebėjo Martina.

Visas šias replikas teko rėkti visa gerkle, peršaukiant kliokiančios liūties šniokštimą.

Kai prie kulkosvaidžio stojo Mišelis, paprašiau Beltero padėti mums su Breforu išrausti nedidelę tranšėją. Norėjau sužinoti, kas ir kada gyveno šiame grote. Už mūsų pastangas buvo gausiai atlyginta: smėlėtoje dirvoje aptikome du dvidešimties centimetrų storio pelenų ir visokiausių atliekų sluoksnius. Abiejuose sluoksniuose gulėjo vienodi įnagiai; kiek galėjome spręsti, jie smarkiai skyrėsi nuo tų, kuriais naudojosi šiandieniniai ssvisai. Daiktai buvo gerokai primityvesni, strėlių antgalius atstojo paprasčiausios iš vienos pusės nusmailintos obsidiano skeveldros, o ne grakštūs „lauro lapai”. Be to, atkasėme vieną ssviso skeletą, tačiau taip ir neįstengėme nuspręsti, ar jis čia palaidotas sąmoningai, ar ne. Tuose pačiuose sluoksniuose gulėjo ir daugybė visokiausių kaulų; kai kurie, matyt, priklausė galijotams.

Vakarop mus aplankė trys gyvi šios genties atstovai. Jie buvo palyginti nedideli, pats stambiausias gal dešimties metrų ilgio. Atsisakėme juos priimti ir gana nemandagiai išvijome į lietų. Galijotai užsispyrė; teko pavaišinti juos automato serija, kuri patiesė vieną atvykėlį. Likusieji pasileido bėgte.

Liūtis su trumpomis pertraukomis pliaupė dar dvi paras. Visą tą laiką mes kasinėjome urvą, daugiau nebuvo ką veikti. Aš pagilinau tranšėją. Vietoje viršutinių sluoksnių smėlio apačioje slūgsojo nelygių kalkakmenio nuolaužų sluoksnis — ankstyvesnės epochos, kai viešpatavo akivaizdžiai vėsesnis klimatas, pėdsakas. Tikriausiai Telo planetoje, kaip ir Žemėje, buvo savas ledynmetis, ir aš mintyse nusprendžiau kalnuose paieškoti senovinių ledyninių morenų. Krūvelę kaulų bei nutašytų akmenų sukrovėme į mašiną; tai buvo mūsų pirmoji kolekcija, būsimojo muziejaus pagrindas.

Trečiosios dienos rytą giedrame danguje pakilo saulė. Tačiau keliauti dar negalėjome: žemumose tyvuliavo vanduo, o vietomis dirva taip išmirko, jog virto purvina pelke, kurios gylis kur ne kur siekė keturis metrus. Laimei, pūtė stiprus vėjas, ir lygumos greit išdžiūvo.

Pasinaudojome priverstiniu poilsiu ir per radiją susisiekėme su Taryba. Atsiliepė mano dėdė. Papasakojau jam apie susitikimą su ssvisais ir apie naftą. Jis savo ruožtu taip pat pasidalino naujienomis: pastarosiomis dienomis hidros nuolat skraido virš „žemiškosios” teritorijos, tačiau nebepuola. Raketos numušė jau per pen kiasdešimt pabaisų. Perspėjau Tarybą, kad ketiname toliau judėti į pietvakarius, o paskui suksime atgalios. Sunkvežimis buvo puikios būklės, mums dar liko beveik pusė degalų ir iki valiai produktų bei šaudmenų.

Kai dirva pradžiūvo, nuriedėjome tolyn. Veikiai privažiavome dar vieną upę, kurią pavadinau Vezeriu. Ši upė buvo menkesnė už Dordonę ir vietomis susiaurėdavo iki penkiasdešimties metrų. Tačiau persikelti per ją buvo nelengva, nes po liūčių upė ištvino, tapo kur kas gilesnė, o srovė ženkliai paspartėjo. Ir visgi mes persikėlėme į kitą krantą, tačiau to persikėlimo iki šiol negaliu prisiminti be virpulio.

Važiuodami prieš srovę, nusigavome iki krioklio; čia Vezeris krito žemyn iš kokių trisdešimties metrų aukščio. Apžvelgęs vietovę nusprendžiau, jog ši atbraila bei pakrantės uolos atsirado po geologinio sprūdžio. Keliais kilometrais aukštėliau mums pasisekė aptikti tinkamą nuožulnų nusileidimą, ir sunkvežimis atsargiai nuriedėjo link upelės, iki pat vandens. Mes atsidūrėme kiek aukščiau krioklio. Bet ką gi daryti toliau? Ir tuomet Mišeliui dingtelėjo pašėlusi mintis, kuri iš pradžių mane stačiai pašiurpino.

— Pažvelk! — tarė jis, rodydamas į plačią plokščią uolą, kyšančią iš vandens per dešimtį metrų nuo kranto. Už jos bemaž vienoje linijoje rikiavosi dar du ar trys didžiuliai akmenys, išsidėstę maždaug penkių metrų atstumu vienas nuo kito. — Ar matai? Štai tilto atramos. Belieka pakloti grindinį!

Išsižiojęs įsistebeilijau į jį.

— Grindinį? O iš ko? Kokiu būdu?

— Netoliese mačiau medžių, kurių aukštis siekia nuo dešimties iki dvidešimties metrų. Mes turime kirvių, virvių, vinių. Atrasime ir lanksčių krūmų paklotui.

— Ar tau neatrodo, kad tai, švelniai tariant, truputį rizikinga?

— O ar visa mūsų ekspedicija nėra rizikinga?

— Gerai, paklauskim likusiųjų.

Breforui Mišelio planas pasirodė įgyvendinamas.

— Žinoma, teks paplušėti. Bet… būdavo ir blogiau.

Martiną pasodinome prie vairo, Vandalį — prie kulkosvaidžio, prisidengėme sunkvežimiu ir virtome medkirčiais. Nuvertėme bei nužievinome medžių kamienus, grubiai juos aptašėme, ir sunkvežimis nutempė rąstus penkiasdešimt metrų aukščiau krioklio. Dabar reikėjo užkelti vieno rąsto galą ant pirmosios uolos. Laužiau galvą, kaip tą padaryti, ir ūmai pamačiau, kad Mišelis skubiai nusimeta rūbus.

— Tikiuosi, tu neketini ten nusigauti plaukte?

— Ketinu. Duok man virvės galą. Nersiu čia, ir srovė nuneš mane tiesiai prie akmenų.

— Tu išprotėjai! Prigersi!

— Nepergyvenk. Aš buvau plaukimo čempionas — šimtas metrų per penkiasdešimt aštuonias ir keturias dešimtąsias sekundės. Greičiau, kol sesė nepamatė! Aš tai nebijau, tačiau jai jaudintis nėra ko.

Mišelis šoko į vandenį ir stipriais grybšniais nusiyrė link upės vidurio, o paskui atsidavė srovės valiai. Mudu su Breforu laikėme virvę, kuria apjuosėme savanorį. Už poros metrų nuo uolos plaukikas ėmė pašėlusiai darbuotis rankomis bei kojomis, kaudamasis su srove, tempiančia narsuolį į prarają. Jis be didesnių pastangų nusitvėrė už atbrailos, prisitraukė ir išlipo ant akmens.

— Br-r-r! Vandenėlis šaltokas! — suriaumojo Mišelis, stengdamasis perrėkti krioklio ūžesį. — Pririškite mano virvę prie vieno rąsto galo, prie antro — kitą virvę ir pamažėle leiskite. Tik laikykit! Štai šitaip, šitaip… Laikykit tvirčiau. Neleiskit rąstui nuplaukti žemyn!

Didžiulė sija vienu galu įsirėmė į akmenį, o kitu, kurį prilaikėme mes, nubruožė seklumą. Ne be vargo išvilkome savąjį galą į krantą, paskui Polis, Breforas ir aš persikėlėme ant akmens: mudu su Poliu šliaužte, raitomis ant rąsto, nukorę kojas į vandenį, o Breforas stačias, balansuodamas virš tėkmės per penkis metrus nuo krioklio. Jis pareiškė negalįs pakęsti šlampančių kojų.

Keturiese užtempėme antrąjį rąsto galą ant didžiulio akmens ir pritvirtinome plieninėmis kabėmis. Pirmasis tilto rąstas užėmė jam skirtą vietą.

Norint paguldyti antrąjį, teko viską pradėti iš pradžių. Vakarop įtvirtinome trečiąjį. Darbą nutraukė naktis. Aš pavargau, Polis su Mišeliu nusikamavo kaip reikiant, ir tik Breforas atrodė dar pakankamai gyvybingas. Drauge su juo atbudėjome pirmąją pamainą iki pusiaunakčio. Antroje pamainoje budėjo Vandalis su Belteru, o trečioje, jau patekėjus Soliui, viena Martina.

Ryte darbas užvirė iš naujo. Kitą dieną nutiesėme rąstus tarp visų akmeninių atramų ir pasiekėme kitą krantą.

Sugaišome dar keturias dienas, kol paklojome grindinį. Mūsų statinys atrodė keistokai, bet nepaprastai vaizdingai. Oras buvo giedras, kiek vėsokas, gaivus ir perregimas netgi prieblandoje, visi ekspedicijos nariai energingi ir linksmi. Paskutinę dieną po vėlyvų pusryčių atkimšau kelis seno vyno butelius, ir gėrimas įkvėpė mums begalinio optimizmo. Įsitaisę ant pilkos žolės šalia sunkvežimio, palaimingai mėgavomės paskutiniuoju saldžiu patiekalu — ir staiga ore sušvilpė strėlės. Laimei, niekas nenukentėjo, tačiau strėlė pradūrė šarvuočio padangą. Pastvėręs gretimai gulėjusį automatą, prigludau prie žemės ir ėmiau dosniai laistyti švinu medžių juostą, iš kurios skriejo strėlės. Iki giraitės buvo gal šimtas metrų, ir kulkos pasiekė tikslą. Iš už medžių išsyk išniro grupelė ssvisų — daugelis buvo sužeisti — ir pasileido bėgte.

Jau nebe taip linksmai — juk visi galėjome žūti! — paskubomis baigėme kloti grindinį, ir Polis sėdo už vairo. Sunkvežimis atsargiai užropojo ant tilto. Ko gero, nė vienas inžinierius, netgi pastatęs didžiausią pasaulyje tiltą, nesijautė toksai išdidus… ir nepatyrė tokio palengvėjimo kaip mes, kai galiausiai sėkmingai pasiekėme kitą krantą!

Diena užsibaigė be nuotykių. Prieš saulėlydį numačiau rytojaus maršrutą. Nusprendėme važiuoti tiesiai į pietus, link kalno, kuris atrodė gerokai mažesnis už Tamsos viršukalnę, bet visgi siekė bent trijų tūkstančių metrų aukštį. Vidurnaktį — buvo mano eilė budėti — to kalno viršūnėje pastebėjau švytintį tašką. Kas ten, vulkanas? Bet šviesa netrukus užgeso. Tiesą supratau tada, kai švieselė įsižiebė vėl, šįsyk jau gerokai žemiau, kalno šlaite. Šviesos signalizacija! Apsidairiau. Mums už nugaros, anoje upės pusėje stūksančiose kalvose, tvyksčiojo atsakomosios ugnys. Nepajėgdamas nuslėpti nerimo, savo nuogąstavimais pasidalinau su manęs pakeisti atėjusiu Mišeliu.

— Taip, malonumo nedaug, — pritarė Mišelis. — Jei ssvisai skelbia visuotinę mobilizaciją, mums bus riesta, nepaisant visų ginkluotės pranašumų. Ar pastebėjai, kad jie nesibijo šaunamojo ginklo? O ir šaudmenų turime nebedaug…

— Ir visgi aš norėčiau pasiekti tą Signalinį kalną. Juk tik kalnuose ar jų papėdėse galima tikėtis aptikti rūdą. Mūsų reidas turi būti spartus.

Ryte prieš išvykdami turėjome pakeisti strėlės perdurtą padangą: plyšys tolydžio plėtėsi. Galiausiai leidomės į kelią. Vietovė nepastebimai kilo, vėliau tapo kalvota, išraižyta upeliais — mašina neįstengė pervažiuoti jų kur pakliuvo. Vieno mažo slėnio šlaituose pastebėjau žalsvas gysleles: tai buvo garnieritas — gana sodri nikelio rūda. Ir apskritai slėnis pasirodė besąs tikras rūdų lobynas. Vakarop jau turėjau nikelio, chromo, kobalto, geležies ir mangano pavyzdžių, o svarbiausia — puikios akmens anglies, kuri galingais klodais veržėsi į paviršių. Apie šitokią sėkmę galima buvo tik svajoti!

— Čia mus mūsų metalurgijos centras, — tariau.

— O ssvisai? — paprieštaravo Polis.

— Gyvensime nelyginant didvyriškųjų laikų Amerikos pionieriai. Kaip matyti, čionykštė dirva derlinga. Arsime plėšinius, kasime rūdas ir, jei prireiks, kausimės. Šiaip ar taip, čia nėra hidrų, jos dingo antrąją mūsų kelionės dieną, ir vien tai atstoja visa kita.

— Tegul bus taip! — sutiko Mišelis. — Valio! Tegyvuoja Kobalt Sitis. Bet kaipgi mes pergabensime čionai savo įrangą bei mašinas?

— Kaip nors pergabensime. Iš pradžių reikia apsirūpinti nafta, o tai ne taip paprasta.

Pasukome į šiaurę, paskui į vakarus. Už šešiasdešimties kilometrų nuo slėnio aptikau boksitų klodus.

— Ak, čia tikras geologų rojus! — nesusilaikiusi šūktelėjo Martina.

^ Mums pasisekė, — atsiliepiau aš ir pridūriau, jau mintydamas savo mintis: — Tikiuosi, seksis ir toliau…

Visą tą rytą laužiau galvą, stengdamasis išspręsti vieną užduotį: ar negalėtume kaip nors taikiai susitarti su čionykščiais ssvisais ar bent jau su kai kuriais iš jų?

Matyt, šiuose kraštuose gyveno daugybė tarpusavyje kovojančių genčių. Ar negalima būtų bent dalį ssvisų patraukti savo pusėn? Tačiau šiam tikslui reikėtų ne šaudyti vieniems į kitus, o kokiu nors būdu užmegzti draugiškesnius santykius.

— Jeigu dar sykį susitiksime ssvisus, — pratariau aš, kreipdamasis į visus likusius, — reikia bent vieną paimti gyvą.

— Kuriems galams? — nusistebėjo Polis.

— Pamėgintume išmokti ssvisų kalbą ar išmokytume juos mūsiškės. Tai gali praversti.

— Jūs manote, kad dėl to verta rizikuoti gyvybėmis? — pasiteiravo Vandalis, nors pats tik ir svajojo apie šitokią galimybę.

Išdėsčiau savo planą. O netrukus atsitiktinumas padėjo jį įgyvendinti.

Kitą dieną, vos pajudėję iš stovyklavietės, buvome priversti sustoti dėl mašinos gedimo. Kol Polis knebinėjo variklį, mūsų aki vaizdoje įvyko trumpas susirėmimas tarp rausvai rudų ssvisų, kuriuos mums jau teko sutikti, ir dešimties kitų, mažesnio ūgio ir su juoda žvilgančia oda. Raudonieji pašėlusiai gynėsi ir paguldė penketą užpuolikų, tačiau patys krito po strėlių lietumi. Nugalėtojai, nė neįtardami apie mūsų buvimą, puolė badyti aukas.

Paleidau įjuos automato seriją trys juodieji ssvisai sukniubo, likusieji metėsi bėgti. Tuomet išėjau iš už medžių, kurie mus slėpė. Vienas raudonasis ssvisas mėgino pakilti, bet tučtuojau susmuko vėl: jo galūnėse smygsojo penkios strėlės.

— Vandali, drauguži, pasistenk jį išgelbėti! — paprašiau.

— Padarysiu, ką galėsiu, bet dėl rezultato galvos nededu, aš gi labai prastai išmanau jų anatomiją. Beje, — pridėjo Vandalis, apžiūrėjęs sužeistąjį, — regis, jo sužeidimai lengvi.

Ssvisas gulėjo nejudėdamas, visos trys akys užmerktos, ir vien iš ritmiškai besikilojančios „kentauro” krūtinės galima buvo suprasti, kad jis tebėra gyvas. Vandalis ėmėsi traukti strėles. Jam padėjo Breforas, kuris prieš tapdamas astronomu studijavo mediciną.

— Nuskausminamųjų neduodu, — pratarė Vandalis, — nežinau, ar jis ištvers.

Visos operacijos metu ssvisas nekrutėjo, tik retsykiais jo kūnu nuvilnydavo trumputis virpulys. Breforas sutvarstė žaizdas, ir tvarstį tučtuojau išmargino geltonos dėmės. Paskui pernešėme sužeistąjį į sunkvežimį (jis nebuvo labai sunkus: Mišelio manymu, septyniasdešimt kilogramų, ne daugiau) ir paguldėme į improvizuotą žolės bei antklodžių guolį. Visą tą laiką ssvisas gulėjo užsimerkęs. Užtat kai Polis pataisė mašiną ir suriaumojo variklis, „kentauras” susijaudino ir… pirmąkart prabilo! Tai buvo ištisinis spragsinčių, keistai ritmingų skiemenų srautas, sudarytas, regis, vien iš švilpiančių priebalsių. Ssvisas mėgino pakilti, ir mums teko laikyti jį keturiese: jis buvo nepaprastai stiprus. Kūnas iš pažiūros rodėsi labai tvirtas ir podraug stebėtinai lankstus. Pamažu belaisvis apsiramino, ir mes j į paleidome. Atsisėdau prie stalelio, ketindamas šį tą brūkštelti į savo dienoraštį, užsinorėjau gerti ir įsipyliau stiklinę vandens. Slopus Vandalio šūksnis privertė mane atsigręžti: pusiau pakilęs nuo grindų, ssvisas tiesė ranką.

— Jis prašo gerti, — tarė Vandalis.

Padaviau jam stiklinę. Ssvisas ją priėmė, nepatikliai apžiūrėjo, paskui išgėrė vandenį. Tuomet nusprendžiau atlikti bandymą. Pri pyliau stiklinę ir tariau: „Vanduo”. Ssvisas išsyk suprato ir stulbinamai tiksliai atkartojo: „Vanduo”.

Parodžiau jam tuščią stiklinę. Jis įkandin manęs pakartojo: „Tiklinė”. Gurkštelėjau ir tariau: „gerti”. Jis aidu atsiliepė: „Gerti”. Išsitiesiau ant gulto miegančiojo poza, užsimerkiau ir tariau: „Miegoti”. Ssvisas atkartojo: „Miegti”. Parodžiau į save: „Aš”. Pakartojęs mano gestą, belaisvis pratarė: „Vzlik”. Kas tai buvo, įvardžio „aš” vertimas ar jo vardas? Pamąstęs nusprendžiau, jog veikiau vardas. Betgi tuomet jis pamanys, kad mane vadina „aš”!

Apsunkindamas bandymą tariau:

— Vzlikas miegoti.

Jis man atsakė:

— Vanduo gerti.

Mes išsižiojome. Toji būtybė buvo apdovanota neįtikėtinu nuovokumu! Tučtuojau įpyliau ssvisui vandens, ir jis godžiai atsigėrė. Norėjau tęsti pamoką bet Vandalis priminė, jog belaisvis sužeistas ir veikiausiai nusikamavęs. Ir išties, „kentauras” mums tarė: „Vzlikas miegti” — ir netrukus užsnūdo.

Vandalis stačiai spindėjo iš džiaugsmo.

— Jeigu visi jie tokie gabūs, mes greitai perduosime jiems daugelį savo žinių.

— Ko gero, — sutikau, nutaisęs rūgščią miną. — Ir po penkiasdešimties metų jie medžios mus su šautuvais! Beje, taip toli žvalgytis neverta. Aišku viena: jeigu mes su jais susitarsime, ssvisai bus neįkainojami sąjungininkai.

— O kodėl turėtume nesusitarti? — įsiterpė Breforas. — Juk mes išgelbėjome jam gyvybę, ar ne?

— Na, taip, vienam išgelbėjome, o dešimtį kitų nušovėme. Galimas daiktas, anie buvojo gentainiai.

— Betgi jie mus užpuolė!

— Mes įsiveržėme į jų žemes. Ir jeigu čiabuviai paskelbs mums karą… tuomet norom nenorom pasijusime nelyginant Kortesas tarp actekų, skirtumas tik tas, kad actekai bijojo šautuvų bei arklių, o ssvisai nesibijo nieko. Todėl… reikia kuo geriau juo rūpintis. Šitaip susiklosčiusioje padėtyje turime elgtis itin įžvalgiai.

Persiropščiau į priekį. Mišelis vairavo mašiną Martina sėdėjo šalia.

— Ką apie visa tai manai? — paklausiau merginos.

— Jie labai protingi, net pernelyg!

— Ir man taip atrodo. Bet, kita vertus, džiaugiuosi: dabar mes šiame pasaulyje ne vieniši.

— O aš nelabai. Visgi jie ne žmonės.

— Na, žinoma! O ką pasakysi tu, Mišeli?

— Kol kas nežinau. Palauksime! Žiūrėk, ar kairėje matai medžių juostą? Ko gero, ten upė. Vėl teks keltis į kitą pusę.

— Dešinėje irgi medžiai. Juostos susilieja. Ko gero, čia dviejų upių santaka.

Ir išties — netrukus atsidūrėme siaurame sausumos liežuvyje tarp dviejų upelių. Kairiąją, dar nematytą, pavadinome Drona. Bet kuri gi upė dešinėje: Vezeris ar Dordonė? Sprendžiant iš pločio — šis siekė tris šimtus metrų, — tai buvo Dordonė, tingiai plukdanti savo pilkas niaurias bangas. Vakarėjo.

— Nakvosime čia. Pusiasalį lengviau ginti.

— Taip, bet išsinešdinti iš čia pavojaus atveju bus gerokai sunkiau, — pastebėjo Breforas. — Tikri spąstai!

— Tikrai, trauktis iš čia nėra kur, — pridūrė Vandalis.

— Tas, kas įstengs pastoti mums kelią, įstengs ir paprasčiausiai sunaikinti. Todėl negalvokime apie blogiausia. Užtat čia teks ginti tik vieną pusę — užnugarį. Antpuolio atveju visi sutelksime ugnį į vieną vietą. O rytoj paieškosime brastos.

Tas vakaras išliko mano atmintyje kaip vienas iš pačių ramiausių bei tykiausių per visą ekspediciją, šiaip ar taip, per visą pirmąją jos pusę. Prieš saulėlydį pavakarieniavome ant žolės. Oras buvo tiesiog nuostabus, ir, jei ne šalimais padėti ginklai ir ne keistas Vzli— ko siluetas, galima būtų pamanyti, kad esame kažin kur Žemėje, turistiniame žygyje. Kaip ir gimtojoje planetoje, prieš pasislėpdama už horizonto saulė užliejo dangų fejeriniu auksinių, gintarinių ir purpurinių tonų kriokliu, kurio fone aukštybėse tingiai plaukė reti rožiniai debesys. Visi jautėmės išalkę ir valgėme su apetitu, neišskiriant nė Vzliko. Jo žaizdos jau traukėsi. Ssvisui ypač patiko džiūvėsiai ir sūdyta mėsa, bet, sumanęs paragauti vyno, „kentauras” tučtuojau bjaurėdamasis jį išspjovė.

— Matyt, alkoholio atžvilgiu ssvisai protingesni už mūsų žemiškuosius laukinius, — pastebėjo Vandalis.

Saulė leidosi. Trys mėnuliai teikė tiek šviesos, kad galima buvo skaityti. Pasikišau po galva susuktą palapinę ir išsitiesiau ant nugaros veidu į dangų, kur spindėjo jau pažįstami žvaigždynai. Čia jie buvo ryškesni ir didesni nei Žemėje. Papsėjau pypkutę, apie kažin ką mąsčiau ir ausies krašteliu klausiausi, kaip Vandalis su Breforu moko ssvisą prancūzų kalbos. Martina prigulė man iš kairės, Mišelis — iš dešinės. Belteras ir Šeferis, abu užkietėję šachmatininkai, lošė eilinę partiją ant pieštuku sugrafuoto kartono gabalo; figūras lošėjai irgi pasigamino savo rankomis.

Jau snūsdamas pasikišau po galva Martinos ranką ir prisitraukiau ją arčiau. Pusiaumiegy girdėjau švilpiantį Vzliko balsą, retus šachmatininkų šūksnius ir taikų Mišelio šnarpštimą.

Pabudau nuo kurtinančio riksmo. Už puskilometrio nuo mūsų vandens link tipeno visas keistų gyvūnų būrys. Jie buvo mažesni už galijotus, bet visgi bent aštuonių metrų ilgio ir keturių aukščio. Ilgos, smarkiai ištemptos ir iki žemės nukarusios nosys, apvalios nugaros, trumpos uodegos ir masyvios kojos — jie visa kuo priminė dramblius, netgi trimituojančiais balsais. Tik kojos ne keturios, o šešios.

Gyvūnai išsirikiavo pakrantėje, priklaupė ant priekinių kojų ir palinko prie vandens. Vandalis bedė įjuos pirštu ir su klausiama grimasa pasisuko į ssvisą.

— Assek, — pratarė Vzlikas, paskui pavaizdavo kramtąs.

— Veikiausiai jis nori pasakyti, kad tų gyvūnų skani mėsa, — nutarė biologas.

Mes žiūrėjome, kaip nepažįstami žvėrys malšina troškulį; reginys, šviečiant trims mėnuliams, buvo išties įspūdingas. Pamaniau, jog likimas padovanojo man tai, apie ką laboratorijos tyloje galėjau tik svajoti: aš išvydau pirmykštę jėgą! Martina irgi atrodė susijaudinusi. Išgirdau, kaip jinai sukuždėjo:

— Neliesta planeta.

Banda pasišalino. Bėgo minutės.

— O kas gi čia? — ūmai paklausė Belteras, atstumdamas šachmatus, nuo kurių jo neįstengė atplėšti net įspūdingieji milžinai. Pasekiau bendražygio žvilgsnį. Ten, iš užnugario nutviekstas mėnulio šviesa, judėjo keistas siluetas. Visi žvėries judesiai — miklūs, lankstūs, tamprūs — bylojo, kad tai plėšrūnas. Nepaisant sąlyginai nedidelio ūgio — maždaug pusantro metro, — atėjūnas darė neįtikėtinai stipraus gyvūno įspūdį. Parodžiau jį ssvisui. Tas išsyk susijaudino ir ėmė skubiai kažin ką tarškėti, podraug gyvai gestikuliuodamas rankomis. Sumojęs, kad mes ničnieko nesuprantam, apsimetė, neva įtempia lanką o paskui bedė pirštu į mūsų ginklus, kartodamas vieną žodį: „Bizir! Bizir!” Supratau, jog žvėris pavojingas, ir nesku- bedamas — plėšrūnas buvo per gerus du šimtus metrų nuo mūsų— užtaisiau automatą.

Visa kita įvyko svaiginamai greit. Žvėris liuoktelėjo, tiksliau pasakius, pakilo į orą. Pirmuoju šuoliu jis įveikė trisdešimt penkis metrus! Ir vėl pakilo virš žemės, šasteldamas tiesiai į mus. Martina sukliko. Visi likusieji pašoko. Nesitaikydamas paleidau seriją — pro šalį. Greta sutratėjo antras automatas, bet kas šaudė — nesupratau. Dar viena serija — ir vėl tuščiai; bergždžiai išeikvojau visus šovinius. Greta išsitiesęs Mišelis skubiai kyštelėjo man naują apkabą.

— Į mašiną! Greičiau! — sušukau, spausdamas nuleistuką.

Belteras ir Vandalis nėrė į sunkvežimį, drauge įsitempdami ir ssvisą.

— Dabar tu, Mišeli!

Iš šarvuočio viršum mūsų galvų ištryško trasuojanti sunkioji kulkosvaidžio serija. Ko geroji pasiekė tikslą, nes plėšrūnas stabtelėjo. Dabar lauke likau aš vienas. Šokau į priekabą ir užtrenkiau užpakalines duris. Mišelis išplėšė man iš rankų automatą, kyštelėjo vamzdį į šaudymo angą ir atidengė ugnį. Tuščios gilzės žvangėda— mos žiro ant grindų. Apsidairiau: čia buvo visi, išskyrus Martiną.

— Martina! — surikau.

— Aš čia, — pertraukėlėje tarp dviejų kulkosvaidžio serijų atsiliepė mergina.

Ūmai Mišelis atšlijo nuo šaudymo angos ir beviltiškai sukliko:

— Laikykitės!

Mašiną sudrebino baisingas smūgis. Šarvas sutreškėjo ir įlinko į vidų. Mane bloškė ant Vandalio, o iš viršaus visu aštuoniasdešimt penkių kilogramų svoriu užvirto Mišelis. Sudrebėjo grindys, ir aš jau pamaniau, kad jos perlūžo. Kulkosvaidis nutilo, užgeso šviesa. Mišelis vargais negalais atsistojo ir įžiebė kišeninį žibintuvėlį.

— Martina! — šūktelėjo jis.

— Aš čia, bokšte. Viskas baigta. Pavarykit mašiną truputėlį į priekį, nes užpakalinės durelės užbarikaduotos.

Plėšrūno lavonas tysojo, šliedamasis į sunkvežimį. Į jį pataikė dvidešimt viena kulka, kurių penkios buvo sprogstamosios; ko gero, jis mirė paskutiniame šuolyje, skriedamas oru. Subjaurota jo galva atrodė šlykšti, o nasrai su trisdešimties centimetrų ilgio iltimis kėlė siaubą.

— Kaip visa tai nutiko? Martina, tu turėjai matyti!

— Labai paprastai. Kai tu, paskutinis iš mūsų visų, įšokai į sunkvežimį, žvėris sustojo. Aš jį kaip reikiant pavaišinau. Plėšrūnas liuoktelėjo. Nuo smūgio nusiritau iš bokšto žemyn, paskui vėl užkopiau į viršų ir pamačiau, kad jis nebegyvas tyso ant sunkvežimio.

Ssvisas šiaip ne taip prišliaužė prie durų.

— Vzlik! — šūktelėjo jis, paskui pavaizdavo tempiąs lanko templę ir parodė du pirštus.

— Ką tai reiškia? Jis tvirtina, jog strėlėmis nudobė dvi tokias pabaisas?

— O kodėl gi ne? — įsiterpė Breforas. — Ypač jei strėlių antgaliai buvo pamirkyti pakankamai stipriuose nuoduose.

— Betgi jie, laimei, neužnuodija antgalių? Laimei, nes kitaip Vandalio su mumis galėtų ir nebebūti.

— O gal jie užnuodija strėles vien medžioklei? Juk Žemėje taip pat yra genčių, kurios mano, jog naudotis nuodais kare negarbinga.

— Šiaip ar taip, pasakysiu jums viena, — tarė Belteras, keldamas koją ant nukauto žvėries, — jei Kobalt Sičio apylinkėse veisiasi daug tokių žvėrių, turėsime daug vargo. Kad taip čionai galėtų atvykti mūsiį tigrų medžiotojai, norėčiau įjuos pasižiūrėti! Kokie šuoliai! Koksai gyvybingumas! Tik pažvelkite į iltis, į nagus, — tęsė jis, apžiūrinėdamas plėšrūno leteną.

— Užtat proto, regis, ne kažkiek, — pastebėjo Vandalis. — Net neaišku, kur tokioje plokščioje kaukolėje galėtų tilpti smegenys?

Pasigręžiau į Martiną ir sukuždėjau:

— Atmeni, tik ką sakei: „Neliesta planeta, žavinti savo pirmapradžiu grožiu”? Taip, bet joje slypi ir visi nepaliestos planetos pavojai. Beje, turiu tave pasveikinti: puikiai valdei kulkosvaidį!

— Čia ne mano, o Mišelio nuopelnas. Tai jis išmokė mane šaudyti, sakė, kada nors pravers, o jei nepravers, vis vien naudinga — stiprina nervus.

— Tikrai nemaniau, kad mano pamokomis tu pasinaudosi tokiomis sąlygomis! — šypsodamasis prisipažino Mišelis.

SUGRĮŽIMAS

Trumpa raudonoji naktis praėjo ramiai. Ryte nusprendėme visgi persikelti per upę. Šiam tikslui teko suręsti didžiulį plaustą-jo statybai sugaišome ištisas šešias dienas. Tomis dienomis regėjome nemažai keistų gyvūnų, tačiau nė vieno plėšrūno.

Pirmąsyk paragavome Telo planetos gyvūno mėsos: kepsniui pasirinkome nedidelio žvėries — gerokai sumažintos „dramblio” kopijos — išpjovą. Iš atsargumo suvalgėme po mažą kąsnelį, kadangi bijojome apsinuodyti ir apskritai nežinojome, ar mūsų organizmas pajėgs suvirškinti nepažįstamą maistą. Skoniu mėsa priminė veršieną tik buvo mažumą rausvoka. Iki to meto beveik pasitaisęs Vzli— kas kirto ją su akivaizdžiu pasitenkinimu. Virškinimo problemų neturėjo nė vienas ekspedicijos dalyvis, tad nuo tos dienos iki pat sugrįžimo į hidrų zoną mes nuolat paįvairindavome savo meniu, tiesa, kaskart apsiribodami nedidelėmis porcijomis. Užtat niekaip ne— pasiryžome paragauti vaisių, augusių ant plaustui nuverstų medžių, nors Vzlikas kimšo juos pilna burna. Jis jau pamažėle vaikščiojo ir, regis, visiškai priprato prie mūsų kompanijos. Ssvisas jau sukaupė šiokią tokią prancūziškų žodžių atsargą ir gebėjo reikšti paprasčiausias mintis.

Per upę persikėlėme sėkmingai. Nurišome nuo plausto virves, susirinkome vinis ir nuriedėjome pasroviui. Taip važiavome dvi dienas. Kai kur upė laisvai išsiliedavo nelyginant glotnus ežeras, kai kur veržliai srūdavo per tarpeklius. Pažymėjau, kad jos gelmė visur gana įspūdinga, be jokių seklumų ar slenksčių.

Upės pakrantėse virė gyvenimas. Sutikome gausias „dramblių” bandas, retsykiais šmėsteldavo galijotai, kurie ganėsi poromis ar po vieną nuolat išvysdavome nepažįstamus gyvūnus — tiek mažus, tiek ir milžiniškus. Du kartus tolumoje pasirodė tigrozaurai. Tas pavadinimas, kurį Belteras suteikė mus užpuolusiam žvėriui, prigijo, nepaisant Vandalio protestų — biologas tvirtino, kad gyvūnas visiškai nepanašus nei į tigrą, nei į driežą. Mišelis jam atrėžė, jog svarbiausia — suprasti vienam kitą o kaip pavadinsi plėšrūną — tig— rozauru, leviatanu ar, tarkim, sepija — ne tiek svarbu.

Upėje buvo apstu žuvies ir kitų vandens gyvių, tačiau visi jie laikėsi atokiai nuo kranto, ir mes neįstengėme kaip reikiant jų apžiūrėti. Antrosios dienos vakarą vėl pradėjo lynoti. Kaip ir anksčiau, aplink plytėjo stepė, ir tik palei upelius bei upes driekėsi medžių juostos. Vidurdienį temperatūra siekdavo trisdešimt penkis laipsnius šešėlyje, tačiau vakarėjant nukrisdavo iki dešimties.

Auštant trečiajai dienai, po miego, kurį nuolatos pertraukdavo gūdus galijotų staugimas, pažvelgę laukan visų pirma pastebėjome dūmus. Jie kilo toli pietuose, kitame Dordonės krante. Kas ten buvo — ssvisų laužai ar miško gaisras, taip ir nesužinojome.

Kelias tolydžio prastėjo; žemos kalvos vertė nuolat sukti aplinkkeliais. Persiritę per paskutiniąją, užuodėme ore tvyrantį aitrų pažįstamą kvapą — dvelkė vandenynu.

— Jūra netoli, — pareiškė Belteras.

Veikiai vaikinas pirmas išvydo ją iš bokšto, o po kelių minučių jūrą pamatėme visi. Ji buvo tamsiai žalia, audringa. Pūtė vakaris vėjas, ir putotos bangos riaumodamos daužėsi į krantą. Nusileisti į pakrantę kliudė skardžiai, tačiau už poros kilometrų smėlėtos pakriaušės tapo kiek nuožulnesnės — čia plačiai išsiliejusi Dordonė plukdė savo vandenis į jūrą.

Nuriedėjome žemyn ir sustojome kone prie pat mūšos linijos, paplūdimyje, nusėtame granito bei gneiso žvirgždu. Vandalis pirma visų iššoko iš mašinos, nekantraudamas ištyrinėti jūros pakrantę — tikrą biologų rojų. Balutėse knibždėjo tūkstančiai nepažįstamų būtybių! Vienos panėšėjo į žemiškąsias formas, kitos buvo visai neregėtos. Kiekviename žingsnyje voliojosi tuščios kriauklės, primenančios švento Žako kriaukles — taip jas vadinome Prancūzijoje, tik čia jos buvo didžiulės: pačių stambiausių skersmuo siekė tris metrus! Mažėlesnės tvirtai laikėsi ant uolų. Mišelis vargais negalais atplėšė vieną nuo akmens ir atnešė Vandaliui. Paaiškėjo, kad ta būtybė kur kas artimesnė žemiškiesiems brachiopodams nei plokščia— žiauniams moliuskams.

— Kaip norėtųsi išsimaudyti! — pratarė Martina.

Toli jūroje tarp bangų šmėstelėjo ir dingo juoda nugara.

— Nevalia, — nusprendžiau aš. — Kas žino, kokios pabaisos veisiasi šiose pakrantėse! Nerizikuokime.

Bet netrukus už gneisinio barjero Šeferis aptiko izoliuotą įlankėlę — šimto žingsnių ilgio ir bemaž dviejų metrų gylio. Vanduo joje atrodė toks perregimas, jog galėjai suskaičiuoti visus akmenėlius, o vieninteliai įlankėlės gyventojai buvo mažos kriauklelės bei keli vandens dumbliai. Mes pliuškenomės kaip vaikai! Vandalis pasišovė saugoti mus su automatu rankose, o aš surengiau plaukimo varžybas. Mišelis be vargo aplenkė mus visus ir įrodė esąs puikus plaukikas. Jam įkandin finišavo Martina, Šeferis ir Breforas. Aš atplaukiau priešpaskutinis, vos puse galvos aplenkęs Belterą. Užtat paskui, suradęs apvalų penkiakilograminį akmenį, nurungiau bendražygius rutulio stūmimo rungtyje.

Vzlikas ilgai žiūrėjo į mus, o paskui ir pats įlipo į vandenį. Jis plaukė keistai, gyvatiškai rangydamas visu ilgiu ištemptą kūną ir beveik nejudindamas kojų, tačiau stūmėsi ganėtinai sparčiai. Mano manymu, nuo Mišelio šioje distancijoje ssvisas atsiliko vos per dešimtį metrų.

Pakeičiau Vandalį, kuris tučtuojau puolė rinkti pakrančių floros bei faunos pavyzdžius. O paskui nuvažiavome tolyn į šiaurę, laikydamiesi per kelis šimtus metrų nuo jūros. Kelias buvo prastas, išraižytas keistomis properšomis, staigiai besileidžiančiomis link vandens. Po pusketvirtos valandos atsirėmėme į pelkę, kurioje knibždėjo hidros. Jos buvo rudos, gan smulkios (maždaug pusės metro ilgio) ir nekreipė į mus dėmesio. Norint aplenkti pelkę, teko pasukti į rytus. Tik vakarop liūnas galiausiai baigėsi, mes galėjome pasukti į vakarus ir vėl nusigauti iki jūros. Pirmąkart nesustojome nakvynės ir tęsėme kelionę mėnulio šviesoje. Idealiai lygus kieto smėlio dryžis netrukdė riedėti penkiasdešimties kilometrų per valandą greičiu.

Prieš patekant raudonajai saulei pakrantė pasišiaušė uolomis, ir mums vėl teko sukti į žemyno gilumą. Taip visiškai atsitiktinai suradome ežerą. Atsidūrėme pietvakariniame, žemame, krante, o iš rytų ežerą juosė uolų bei kalvų grandinė. Mažumėlę ribuliuojantį vandenį rėmino tankūs bei tamsūs brūzgynai; vanduo mėnulio šviesoje mainėsi ir žėrėjo. Čia viešpatavo tokia taika, tokia ramybė, jog vaizdas atrodė tiesiog nerealus. Baimindamiesi hidrų — tik vėliau sužinojome, kad tiems padarams reikalingas vien sūrokas pelkių vanduo, — nesiartinome prie kranto ir apsistojome ant kalvos už kilometro nuo ežero.

Poste mane pakeitė Mišelis. Buvau toks pavargęs, jog užmigau akimoju, o kai atsimerkiau, pasidingojo, kad miegojau vos kelias sekundes. Tačiau pro langus jau skverbėsi žydrosios aušros šviesa, o greta stovėjo Mišelis, pridėjęs prie lūpų pirštą Paskui, stengdamasis netriukšmauti, jis pažadino savo seserį.

— Eime, tuojau pamatysite reginį, skirtą dievams, — sukuždėjo

jis.

Išėjome laukan ir neįstengėme sutramdyti susižavėjimo šūksnių. Priešais dryksojo ežeras — tirštai mėlynas, net žalsvas, nelyginant ledo luitas, — apjuostas rausvai auksiniu apvadu. Pakrantės uolos nusidažė stulbinama raudona spalva, o medžiai, žolė ir krū— mokšniai mainėsi visais geltonumo atspalviais — nuo elektrono[4] iki grynojo aukso. Tik šen bei ten tą gamą margino žalios dėmės, o rytinės kalvos, virš kurių kilo Helijas, rausvėjo tarsi skęsdamos žydinčiuose viržiuose.

— Koksai grožis! — tepajėgiau išspausti aš.

— Stebuklingasis ežeras, — pritarė Martina. — Gyvenime nesu regėjusi nieko gražesnio!

— Stebuklingasis ežeras — neblogas pavadinimas, — pastebėjo Mišelis.

— Lai šitaip ir lieka! Pažadinkim likusius.

Ežero pakrante važiavome visą dieną Vandens paviršių šiaušė smagus nuo jūros pučiantis vėjelis. Netoli šiaurinio ežero pakraščio už aukštos kalvų grandinės vėl radome pelkę, susiliejančią su jūra. Kol riedėjome aplink, nusprendžiau per radiją susisiekti su Taryba. Tą akimirką Breforas pastebėjo hidras. Mažos rudosios pabaisos atlėkė visu pulku ir ėmė suktis virš sunkvežimio nelyginant bičių spiečius. Beje, jos nė neketino pulti, tik visąlaik sekė įkandin. Įsitikinęs, kad pavojaus nėra, pamėginau iškviesti kaimą tačiau nesėkmingai. Nevalia sakyt, jog aparatas tylėjo, — atvirkščiai, dar niekad gyvenime eteryje negirdėjau tokio švilpimo, šnypštimo ir treškesio! Neišmanydamas, kuo paaiškinti šiuos trukdžius, laikinai atsisakiau savo sumanymo. Ūmai be jokių regimų priežasčių rudųjų hidrų spiečius paliko mus ramybėje.

Važiavome visą dieną ir visą naktį. Kai ėmė brėkšti žydroji aušra, iki žemiškosios salelės beliko vos šimtas kilometrų, tačiau mes norėjome ištyrinėti aplinkines kalvas ir į kaimą sugrįžti tiktai vakarop. Ūmai radijo signalas suardė visus mūsų planus: naujienos buvo ne iš linksmųjų.

KAUTYNĖS SU HIDROMIS

Su manimi kalbėjo Lui. Tris pastarąsias dienas hidros puldinėjo be atvangos. Išvakarėse jos nudobė tris žmones ir du jaučius. Dabar pabaisos pikiravo po vieną ir skraidė prie pat žemės, kur raketos negalėjo joms pakenkti. Padėtis darėsi kritiška.

— Manau, jog visų geriausia būtų apleisti šį Žemės lopinėlį, — atsakiau. — Atokiau nuo pelkių nematėme nė vienos hidros.

— Viskas ne taip paprasta, bet jeigu… Na, štai, vėl atskrenda! — Iš imtuvo pasigirdo sirenos kauksmas.

— Neišsijunkite! — šūktelėjo Lui. — Pasistengsiu nuolatos jus informuoti. Gal geriau…

Jo balsą užgožė kurtinančių sprogimų serija, paskui nuaidėjo šūviai. Visi, išskyrus Mišelį, kuris sėdėjo prie vairo, ir Breforą kuris budėjo bokšte, susispietė aplink imtuvą. Nustebęs ssvisas taip pat įsiklausė, tačiau radijas tylėjo. Sunerimęs ėmiau šaukti bičiulius. Išgirdau, kaip trinktelėjo durys, paskui prabilo uždusęs Lui:

— Paskubėkite! Pasistenkite parvykti iki tamsos. Dabar tos maitos kabinasi į stogus, mums iš namų sunku į jas šaudyti. O išeiti laukan — užtikrinta mirtis. Jų čia bent trys tūkstančiai! Važiuokite gatvėmis ir šienaukite visas iš eilės. Tik greičiau! Kai kur hidros jau nuplėšė čerpes!

— Mišeli, ar girdėjai? Spausk!

— Spaudžiu iki dugno, šešiasdešimt per valandą!

— Lui, kaime būsime po poros valandų, — pratariau į mikrofoną. — Laikykitės!

— Jūs taip arti? Mums pasisekė. Ant mano namo stogo tupi bent trys, tačiau lubos čia tvirtos. Apmaudu, kad su niekuo negaliu susisiekti telefonu.

— Tu vienas?

— Ne, su manimi šeši savanoriai ir Ida. Ji prašo perduoti Belte— rui, kad tas nesijaudintų.

— Kur mano dėdė?

— Užsibarikadavo observatorijoje kartu su Menaru, jiems ten niekas negresia. Tavo brolis su inžinieriais septintojoje slėptuvėje. Jie turi rankinį kulkosvaidį ir, regis, visai neblogai tvarkosi. Turiu susisiekti su kitomis grupėmis.

— Tik neišeik iš namo!

— Nebijok, neisiu.

Breforas pasilenkė iš bokšto ir riktelėjo:

— Pavojus! Hidros.

Užsiropščiau pas jį. Priešakyje, maždaug už kilometro, penkių ar šešių šimtų metrų aukštyje sklendė tirštas didžiųjų žaliųjų hidrų būrys. Jų buvo bemaž šimtas.

— Greičiau raketas, kol jos neišsisklaidė!

Bokšto šonais pakilo raketinių atramų vamzdžiai. Pasilenkęs pamačiau, kad Vandalis su Martina jau guldo raketas į ištraukiamą lovį vienoje pusėje, o Belteras su Poliu — kitoje.

— Breforai, žemyn! Nutaikyk raketas. Aš liksiu prie kulkosvaidžio.

Prisitaikiau ir įsakiau:

— Ugnis!

Trasuojančios kulkos nušvilpė link hidrų, joms įkandin pakilo raketos, palikdamos baltas uodegas. Mums pasisekė: raketos sprogo pačiame žaliojo debesies viduryje, ir iš viršaus ėmė dribti mėsos gniutulai. Dangaus fone atrodė, jog prapliupo juodas lietus. Išlikusios hidros puolė į ataką, ir nuo tos akimirkos aš šaudžiau vienas. Kol pabaisos sukosi aplink šarvuotį, man pavyko numušti dar tuziną. Paskui — tarsi sumojusios, kad mes neįveikiami, — hidros metėsi į šalį ir nulėkė palei pat žemę.

Be didesnių nuotykių nusigavome iki kasyklos; čia nesimatė nė gyvos dvasios. Po sekundės prasivėrė vienos slėptuvės durys, ir kažkas pamojo mums ranka. Mišelis privažiavo prie pat slėptuvės; tik tada pažinau meistrą Žozefą Amarą.

— Kur likusieji?

— Išvažiavo traukiniu. Perdirbo jį į šarvuotį ir pasiėmė visus ginklus.

— O jūs?

— Pasilikau, norėdamas perspėti jus. Skambino iš Tarybos, sakė, kad turite pasirodyti. Vaikinai garvežyje įsitaisė brandspoitą su karštu vandeniu.

— Gerai, lipkit pas mus. Ar seniai jie išvyko?

— Prieš valandą.

— Pirmyn, Mišeli.

Amaras pastebėjo Vzliką ir išpūtė akis.

— O kas čia per pilietis?

— Čiabuvis. Viską sužinosit paskui.

Po dešimties minučių išgirdome šūvius ir galiausiai išvydome kaimą. Visi langai ir durys aklinai užbarikaduoti. Hidros tupėjo ant daugelio namų stogų ar visai pažeme skraidė gatvėmis. Kasyklos traukinys stovėjo „stotyje”; kai tik priėjo prisiartindavo kuri nors hidra, pabaisą pakirsdavo automatinės patrankos šūvis.

— Į vietas! Poli, sėsk prie vairo. Mišeli, Breforai, čiupkit automatus. Martina, Vandali, padavinėkit man juostas. Belterai ir tu, Amarai, būsite automatininkų padėjėjais. Vzliką paguldykit į kampą, kad netrukdytų. Pasiruošę? Puiku. Poli, varyk prie traukinio!

Rūdkasiai pasidarbavo iš peties. Pasinaudoję rąstais, lentomis bei metalo lakštais, jie savo traukinį pavertė tikra tvirtove ant ratų. Aplinkui ant žemės voliojosi jau per šimtą išpampusių padvėsusių hidrų.

— Velniai rautų, kokiu gi būdu šitiek patiesėte? — sušukau.

Man atsakė mašinistas — pasirodo, ten būta Birono:

— Patys sugalvojome! Tvilkome jas karštu vandeniu ir garu. Štai, dar vienas pulkelis, tuojau patys pamatysite. Kol kas nešau— dykit! — šūktelėjo jis saviškiams, sėdintiems pirmajame vagone prie dvidešimties milimetrų kulkosvaidžio.

— Nešaudyti, — pakartojau aš, kreipdamasis į savo būrį.

Artėjo gal trisdešimties hidrų ruja.

— Kai įsakysiu, įjunkite siurblį, — grįžtelėjo į savo kūriką Bironas ir kyštelėjo pro šaudymo angą žarną su variniu antgaliu bei medine rankena.

— Patraukite sunkvežimį!

Pabaisos buvojau už trisdešimties metrų ir lėkė didžiuliu greičiu. Ūmai joms priešais smogė verdančio vandens ir garo srovė, nukovusi išsyk apie dvylika užpuolikių. Likusios išsisklaidė. Sulojo pirmojo vagono patranka, mes taip pat atidengėme ugnį.

— Matėte? — šūktelėjo Bironas. — Paprasčiau nei paprasta! Būtume nudobę dar daugiau, jei pirmąjį kartą būčiau susiprotėjęs prisileisti jas arčiau. Padariau klaidą, o dabar hidros mūsų lyg ir privengia.

— Puikus sumanymas, jis sutaupys mums nemažai kulkų. Reiks patobulinti jūsų išradimą. Pranešiu Tarybai — manau, jums bus grąžintos pilietinės teisės. Dabar važiuojame į kaimą. Kuriame name įsitaisė Lui Moljeras?

— Tikriausiai pašte.

— Vadinas, pradėsime nuo pašto! Visi vietose? Pirmyn, tik pamažėle. Gerai prisitaikykit ir šaudykit tik užtikrintai.

Pakeliui į aikštę hidros mūsų nelietė, ir šarvuotis ramiai nuriedėjo iki pašto. Pastato stogas virto kunkuliuojančia žalia mase. Visos kulkos pataikė į tikslą, bet, norint nukauti pabaisą, neretai tekdavo šauti kelis kartus; pasinaudoti raketomis ar sunkiuoju kulkosvaidžiu nesiryžau, baimindamasis sužeisti draugus. Hidros tarsi apmirė, čiuptuvais įsikirtusios į čerpes ir kvailai sprogindamos akis. Jų nejudrumas mus nustebino: anksčiau pabaisos atrodė gudresnės. Pradėjome taikytis dar uoliau, stengdamiesi išsyk pažeisti nervinį centrą, ir veikiai mums pavyko nuplėšti nuo pašto jo antrąjį — gyvąjį — stogą.

Tai čia, tai ten sproginėjo raketos. Du kartus sušvilpė garvežys, švęsdamas naujas verdančio vandens pergales. Lui atlaisvino užverstas duris, iššoko iš namo ir liuoktelėjo pas mus į sunkvežimį.

— Kas naujesnio? — paklausiau.

— Jums pasirodžius reikalai pajudėjo, bet ta šlykštynė prasiskverbė į tris namus. Žuvo dar dvylika žmonių.

— Kas?

— Alfredas Šarnjė su žmona ir viena jo dukra. Penki valstiečiai, jų nepažįstu. Madlena Diušer, aktorė, ir trys darbininkai. Kažkur tarp pašto ir gamyklos pažeista telefono linija. Pasistenkite ją sutaisyti, nes aš nė nenutuokiu, kas ten dedasi. Pats pasiliksiu pašte.

Lui sugrįžo į namą o mes nuriedėjome palei telefono liniją. Už penkiasdešimties metrų nuo pažeidimo vietos ant namo stogo prigludo trys hidros. Stvėriau varinio laido galą, iššokau iš šarvuočio ir kibau jungti nuplėštus laidus. Kai tik baigiau, virš galvos sukale— no kulkosvaidis: artyn švilpė hidros. Pasinaudodamas senu metodu, išsipleikiau ant žemės, o kai pabaisos pralėkė pro šalį, skubiai šokau į mašiną. Man teko dar du sykius sužaisti tą pavojingą žaidimą, kuris galėjo baigtis labai tragiškai.

Atstatę ryšį, ėmėme valyti stogus. Veikdami pagal iš anksto parengtą planą, pradėjome nuo aikštės, ir po valandos čia viskas buvo baigta. Paskui sunkvežimis nuriedėjo pagrindine gatve. Kai tik atidengėme ugnį, visos hidros it pagal signalą pakilo į dangų. Tučtuojau ėmė trinksėti durys, vyrai bei moterys šoko iš namų, nešini kreipiančiosiomis atramomis, ir po dviejų minučių įkandin pabaisų nušvilpė bent pusantro šimto raketų. Visą dangų nusėjo juodos bei žalios dėmės — hidros ir sprogimai. Pakilusios dar aukščiau, užpuolikės susitelkė į debesį ir dingo iš akių.

— Įdomus dalykas! — mums sugrįžus į paštą, pastebėjo Lui. — Kai atlėkė tos žalios maitos, aš beveik lioviausi girdėjęs tavo balsą per radiją. Klaikūs trukdžiai.

— Keista! — nusistebėjau ir aš. — Man nutiko lygiai taip pat, kai virš mūsų ėmė suktis rudosios hidros. Nejau tie padarai siunčia vieni kitiems kažką panašaus į radijo signalus? Veikiausiai todėl jie veikia taip draugiškai. Reikės pasikalbėti su Vandaliu.

Tą patį vakarą susirinko Taryba. Mūsų beliko septyni, nes kiurė ir Šarnjė žuvo. Trumpai papasakojau apie ekspediciją pristačiau Tarybai Vzliką bei mūsų įgulos narius, kurie dalyvavo posėdyje kaip konsultantai. Paskui Lui apsakė, kas nutiko mums išvykus. Pagrindine problema tapo naujoji hidrų taktika. Dabar jos at lėkdavo nakčia, pasislėpdavo krūmuose ar medžiuose ir iš ten netikėtai puldavo praeivius. Žmonės baiminosi eiti iš namų ir vaikščiojo tik ginkluotomis grupėmis.

— Per radiją tu pasiūlei persikelti į kalnų rajoną — tęsė Lui. — Aš neabejotinai „už”, bet kaip tą padaryti? Sunkvežimiais važiuoti negalime — mums nepakaks degalų, o įveikti tokį kelią pėsčiomis, nuolat grumiantis su hidromis ir ssvisais… Be to, kaipgi technika? Net sunkvežimiais neįstengtume pervežti garvežių, staklių ir viso kito.

— Aš siūlau visai kitokį planą.

— Ir kokį gi? Gal nusipirkim bilietus į lėktuvą?

— Siūlau laivą.

— O iš kur j į paimsi?

— Tikiuosi, Etranžas sugebės padaryti brėžinius. Supergalingo kreiserio, išvystančio penkiasdešimties mazgų greitį, mums neprireiks; pakaks mažo krovininio laiviūkščio. Mūsų teritorija ribojasi su jūra. Ja mes pasieksime Dordonės žiotis. Upę ištyrinėjome nuo žiočių iki uolinio tilto, esančio vos per du šimtus kilometrų nuo Kobalt Sičio, ir visa ji, be jokios abejonės tinka laivybai. Visur, kur tik matavau, gylis siekė bent dešimtį metrų. Jūra čia rami. Tiesą sakant, plaukti tektų vos septynis šimtus kilometrų jūra ir dar apie du su puse šimto — aukštyn upe.

— Kokiu būdu judės jūsų laivas? — paklausė dėdė.

— Pastatysim garo mašiną ar didįjį gamyklos dyzelį. Nors degalai… Velniai, jei turėtume gręžimo įrangą, galėčiau patikrinti, ar toli čia nafta!

— Įranga yra, — ūmai prabilo Etranžas, — visas komplektas. Kai projektavome antrąją užtvanką, čia darė bandomuosius gręžinius, ir visi instrumentai liko gamyklos sandėlyje. Kaip tik prieš katastrofą gavau laišką: tyrinėtojai norėjo atsiimti įrangą, tačiau taip ir nesuspėjo.

— Na, žinote, mums, regis, pasisekė labiau nei visiems robin— zonams, sudėtiems draugėn! Kokiai gelmei skirti grąžtai?

— Na, jie siekė šešis ar septynis šimtus metrų.

— Stebėtina! Norint ištyrinėti užtvankos statybvietės gruntą, tokia gelmė nereikalinga.

— Aš dar anuomet pamaniau, jog darbus atliekanti kompanija tuo pačiu ieškojo ir kažko dar. Bet mums nuo to tik geriau! Beje, trys mano žmonės kadaise dirbo Akvitanijos naftos gręžiniuose.

— Tuomet viskas gerai. Rytoj pat trauksime į žvalgybą. Tikiuosi, visi sutinka persikelti iš šių vietų?

— Reiks balsuoti, — pratarė Mari Prel. — Suprantu, čia likti pavojinga, tačiau keliauti į šalį, kur gyvena šitie… — Ji linktelėjo į Vzliką, kuris tylėdamas klausėsi pokalbio. — Ne, reikia balsuoti!

— O, su jais, manding, susitarsime, — paprieštaravo Mišelis. — Beje, balsuoti galime, taip bus geriau.

Kai išvyniojome popierėlius, kurie mums atstojo biuletenius, radome du balsus „prieš”: Mari Prel bei mokytojo, visi likusieji buvo „už”.

— Žinote, dėde, mes veikiausiai nesugebėsime pergabenti jūsų observatorijos, — perspėjau aš. — Šiaip ar taip, neišsyk.

— Žinau, žinau. Bet jei pasiliksime čia, visi žūsime.

ŽYGIS

Po kelių dienų iškeliavome tyrinėti naftos: priešaky sunkvežimiuku važiavau aš, įkandin — trys mašinos su įranga ir dar vienas sunkvežimis su degalais gręžimo bokšto varikliui. Darbo ėmėmės nedelsdami. Kaip ir spėjau, nafta tyvuliavo negiliai: pasiekėme ją iš— gręžę vos aštuoniasdešimt trijų metrų gylio gręžinį. Ne be vargo pripildėme greitosiomis sumontuoto naftovežio cisterną ir pasiuntėme jį į kaimą, kur gyventojai jau statė naftos perdirbimo įrangą. Nepaisant viso čionykštės naftos primityvumo, išjos gavome padorios kokybės benziną.

Prie gręžinių praleidau du mėnesius. Vzlikas visiškai pasveiko ir atvyko pas mane; jis stebėtinai sparčiai mokėsi prancūzų kalbos, ir mudu plepėjomės it žemiečiai. Be to, ssvisas pasirodė besąs puikus žvalgybininkas; akylas ir nenuilstantis „kentauras” galėjo bėgti net devyniasdešimties kilometrų per valandą greičiu!

Kiekvieną vakarą per radiją susisiekdavau su Taryba. Laivo brėžiniai buvojau parengti, gamykla pradėjo gaminti atskiras dalis, tačiau gyventi kaime darėsi vis baisiau. Hidros puldinėjo be atvangos, kautis su jomis buvo nepaprastai sunku, ir mes praradome dar septyniolika žmonių bei didžiąją bandos dalį. Naujienas bei laiškus atgabendavo naftovežių vairuotojai. Kai jiems su kroviniu tekdavo grįžti į žemiškąją teritoriją, vaikinai keikdavo viską pasaulyje.

Palikau prie gręžinio mane pavaduojantį meistrą ir kartu su Vzliku parsikrausčiau į kaimą Per tuos du mėnesius čia daug kas pasikeitė. Laukų pakraščiuose stovėjo lengvos, tačiau ganėtinai tvirtos slėptuvės, kad valstiečiai galėtų be didesnės rizikos nuimti derlių. Gamykla dideliais kiekiais leido bėgius, tačiau mes neturėjome valcavimo staklyno ir juos teko lieti; bėgiai išėjo grubūs, tačiau pakankamai tvirti. Didžiąją jų dalį panaudojome geležinkelio statybai — naujasis kelias vedė į pakrantę, kur dirbo laivų statykla. Laivo kilis jau gulėjo vietoje. Pats laivas turėjo būti keturiasdešimt septynių metrų ilgio, aštuonių pločio ir, pasak Etranžo skaičiavimų, plaukti septynių ar aštuonių mazgų greičiu. Šalia statyklos stūksojo kuro rezervuarai. Tuo metu atsargoje turėjome jau keturiasdešimt tūkstančių litrų degalų.

Aštuonis mėnesius vyko įtemptas darbas. Per tą laiką užbaigėme laivo korpusą ir sėkmingai nuleidome jį į vandenį. Dabar reikėjo įrengti laivo vidų ir pastatyti molą. Antrųjų gyvenimo Telo planetoje metų pabaigoje pirmasis mūsų laivas leidosi į bandomąjį plaukiojimą. Jis puikiai atrėmė bangas, nežymiai sūpavosi, tačiau kreiserinis greitis neviršijo šešių mazgų.

Mišelis su Breforu atliko skubų reisą į Kobalt Sičio prieigas; su savimi jie pasiėmė žemiškųjų žolių sėklų, kad iki to meto, kai pergabensime galvijus, kalvose jau nestigtų mūsų gyvuliams įprasto pašaro. Su jais išplaukė ir Vzlikas, kuriam pavedėme derėtis su savo gentimi. Vėliau ssvisas turėjo pasitikti mus ties Dordonės ir Dronos santaka. Prieš išplaukdamas Vzlikas atskleidė mums vieną įdomų dalyką: pasirodo, į Droną įteka siaura, tačiau ganėtinai gili upelė, srūvanti viso labo per trisdešimt kilometrų nuo mūsų nusižiūrėtos vietos. Mišelis ištyrinėjo tą upelę: laivas turės išmesti inkarą per penkiasdešimt kilometrų nuo Kobalt Sičio, bet žemiau upė visiškai tinkama laivybai.

Tuo tarpu mes pastatėme baržą su nedidele grimzle, kurią reikėjo traukti buksyru. Ir štai po pustrečių žemiškųjų gyvenimo Telo planetoje metų prasidėjo didysis žygis: į pietus išplaukė pirmasis karavanas. \ laivą sulipo septyniasdešimt penki žmonės, be to, juo gabenome ginklus, instrumentus, bėgius, diuralio bei plieno lakštus. Aš buvau kapitonas, Mišelis su Martina — mano padėjėjai. I baržą sukrovėme gamyklos garvežiuką, išardytą keltuvą bei degalus. Plaukėme atsargiai, apčiuopomis, visąlaik matuodami gylį. Retsykiais tekdavo trauktis nuo pakrančių, tačiau jūra liko rami.

Paprastai budėdavau laivo priešakyje ar ant kapitono tiltelio. Vanduo atrodė stulbinamai žalias. Aplink laivą šmėsčiojo kažkokie neaiškūs šešėliai, ir mano širdį kaskart sugniauždavo nerimas: kas žino, kokios pabaisos gali gyventi šiose gelmėse! „Konkeranas” — „Pergalingasis” — taip pakrikštijome savo pirmagimį — buvo apsiginklavęs dvidešimties milimetrų patranka bei kulkosvaidžiu, bet visi lengviau atsiduso tik tada, kai galiausiai pasiekėme Dordonės žiotis.

Mažiausiu greičiu leidomės upe aukštyn — ir, kaip paaiškėjo, ne veltui. Nepaisant nedidelės grimzlės, žiotyse dukart užplaukėme ant seklumų — laimei, buvo atoslūgio metas, ir su potvyniu laivas nuplaukė tolyn.

Mūsų įgulos nariai, neskaitant Mišelio bei mudviejų su Martina, dar nebuvo susipažinę su Telo gyvūnija — iki šiol jiems teko matyti tik hidras. Lengva įsivaizduoti, su kokia nuostaba žmonės stebeilijo į neregėtus žvėris. Kartą vakare vienam tigrozaurui pavyko liuoktelti nuo kranto stačiai į denį ir sužeisti du žmones. Laimei, jį veikiai pribaigė patrankos šūvis. O kai atsidūrėme jau visai netoli Dronos žiočių, pakrante galopu nuskriejo du ssvisai. Po kelių minučių priešaky išvydome tris dūmų stulpus: sutartą Vzliko ženklą.

Jis laukė mūsų iškyšulyje, dviejų upių santakoje. Stovėjo vienas, o bemaž penkiasdešimt jo genties ssvisų pleištu išsirikiavo už mūsų bičiulio nugaros.

— Sveiki! — savo švilpiančiu balsu pratarė Vzlikas.

— Sveikas, Vzlikai, — atsakiau.

„Konkeranas” išjungė variklius, tačiau inkaro neišmetėme — baiminomės kokių nors netikėtumų.

— Kopk pas mus, — pasiūliau aš.

Vzlikas puolė į vandenį ir keleiviniu trapu įsiropštė į laivą. Tuo metu iš mašinų skyriaus išlindo mechanikas ir iš nuostabos išsižiojo.

— Nejau mums teks gyventi su šitais keistuoliais?

Vzlikas grįžtelėjo į jį ir atsakė:

— Nesibijok, jie geri.

Mechanikas taip suglumo, jog net neįmanoma apsakyti.

— Čia tai bent! Jis kalba prancūziškai?!

Vyruko elgesys mane nustebino, bet paskui prisiminiau, jog didžiuma kaimo gyventojų ssvisą regėjo tik prabėgom: jis beveik visą laiką buvo su manimi, o aš dažniausiai triūsiau ekspedicijose.

Prie manęs priėjo Mišelis su Martina.

— Na, kaip? — pasiteiravo mergina. — Ką jūs atsakysite į mūsų pasiūlymus?

— Mes pasirinkome taiką. Duodame jums Signalinį kalną, mūsiškai Nssa, duodame visą žemę tarp Vezerio, Dordonės ir Dronos iki Nepažintųjų kalnų, mūsiškai Bsser. Mainais jūs duosite mums geležies — tiek, kiek reikės mūsų ginklams, ir padėsite kovoje su juodaisiais ssvisais, ar slvipais, su tigrozaurais ir galijotais. Galėsite eiti per mūsų žemes ir rausti jose savo duobes, tačiau negalėsite jose medžioti. Tam reikės prašyti genties tarybos leidimo.

— Mes sutinkame, — atsakiau. — Tik dėl geležies — mums reikės laiko, kad įstengtume ją iškasti.

— Žinome. Papasakojau ssvisams, kaip jūs išgaunate ją iš žemės. Vadai nori jus matyti.

— Gerai, eime.

Nuleidome į vandenį valtelę ir sėdome į ją trise: Vzlikas, Mišelis ir aš. Martina liko laive, nepastebimai pasislinkusi arčiau patrankos.

— Be quiet, but careful[5], — tariau pasibaisėtina anglų kalba — kad Vzlikas nesuprastų.

Keturi geri yriai — ir valtelė nosimi bedėsi į krantą. Tuzinas ssvisų prisiartino, norėdami apžiūrėti mus iš arčiau. Mums atrodė, kad visi jie visiškai vienodi, ir, jei Vzlikas būtų įsimaišęs tarp likusiųjų, mes jau nebūtume įstengę jo rasti. Vėliau, mažumą įpratę prie čiabuvių išvaizdos, mes, žinia, pradėjome skirti pažįstamus ssvi— sus, nors, atvirai šnekant, jų tarpusavio skirtumai gerokai menkesni nei žmonių.

Vzlikas keliais žodžiais perdavė, kad mes priėmėme visas sąlygas. Ssvisai atsakė tradiciniu pasveikinimu, kuris nėmaž nepanėšėjo į spalvingą žemiškųjų laukinių šneką iš nuotykinių mano vaikystės romanų. Tuomet draugystės vardan kiekvienam įteikiau po puikų plieninį peilį — Vzlikas tokį jau turėjo. Sprendžiant iš padėkos žodžių, dovana jiems patiko, tačiau veiduose nevirptelėjo nė vienas raumuo.

Grįžome į laivą kartu su Vzliku ir lėtai pajudėjome upe aukštyn. Sustojome ten, kur Iželis — taip pavadinau tą naująją upelę — iš— linksta plačiu lanku: toliau prasidėjo slenksčiai. Čia upė išsiliejo į ramų dviejų šimtų metrų pločio užutekį; į šiaurinį krantą įsigraužė nedidelė įlankėlė, tarsi žyminti būsimą uostą. Geresnės vietos nebuvo ko ieškoti. Norėjau pradėti iškrovimo darbus, tačiau jau temo; mes išmetėme inkarą ir pernakvojome upės viduryje.

Visą kitą dieną vertėme medžius prieplaukos statybai. Po savaitės ji buvo baigta. Patiesėme bėgius ir ėmėmės pačios sudėtingiausios operacijos — reikėjo iškrauti keltuvą. Jis net išardytas buvo neįtikėtinai sunkus, ir mums nepavyko išvengti nelaimės: apie vidudienį jaunas darbininkas (viso labo dvidešimt trejų metų amžiaus) Leonas Beljeras paslydo, ir vargšelį sutraiškė kritusi sija. Bet netgi sielvartauti neturėjome kada; palaidojome jaunuolį ir jo atminimui įlanką pavadinome Port Leonu.

Kai galiausiai surinkome keltuvą dirbti tapo kur kas lengviau. Ir vis dėlto su garvežiuku bei trimis vagonais teko kaip reikiant paplušėti. Užtat visa kita iškrovėme tarsi žaisdami.

Mišelis perėmė laivo kapitono pareigas, ir „Konkeranas” išplaukė atgalios, o mes, likusieji šešiasdešimt žmonių, pradėjome statyti rąstų fortą, kuriame galėtume pasislėpti nuo tigrozaurų ir netgi nuo ssvisų, jei tie dėl kokių nors priežasčių sumanytų mus pulti. Nuolatos palaikėme radijo ryšį su Taryba. Kelininkų brigada išsyk ėmė kloti geležinkelio bėgius — tiesti penkiasdešimties kilometrų ilgio atšaką, turinčią sujungti Port Leoną su Kobalt Sičiu.

Kol sugrįžo „Konkeranas”, gabenantis naują krovinį, spėjome nutiesti viso labo keturis kilometrus, kuriems sunaudojome visą bėgių atsargą. Laivo reisas truko dvidešimt tris dienas. Mums atplukdė gausybę degalų, bėgių bei mažutį ekskavatorių. „Konkeranu” atvyko ir penkiasdešimt darbininkų. Trečiuoju reisu atplaukė pirmosios šeimos, moterys su vaikais. Tuo metu padėtis kaime truputį pagerėjo, tačiau hidros vis vien atlėkdavo kone kasdien.

Kitu reisu atvyko kelios karvės bei avys, kurias išleidome į sklypą užsėtą žemiškosiomis žolėmis. Baimindamiesi netoliese besišlaistančių tigrozaurų, jas kas vakarą pargindavome į forte suręstą tvartą. Penkis ar šešis plėšrūnus teko nukauti, ir likusieji galiausiai pasišalino iš mūsų ganyklų.

Į naująsias valdas plūdo vis nauji persikėlėliai, jiems išsyk statėme laikinas lūšnas — po du kambarius šeimai. Viengungiai — beje, jų darėsi vis mažiau ir mažiau — gyveno bendrabutyje. Palaipsniui Port Leonas įgavo tipiško Laukinių Vakarų pionierių miestelio pavidalą, tik be susišaudymų ir be saliūnų.

Visų nuotaika buvo pakili: žmonės jautėsi laimingi, jog galų ga le nusikratė hidrų. Geležinkelio atšaka kasdien vis ilgėjo. Iš pradžių atkariavome dvidešimtą kilometrą, paskui trisdešimtą, po to — keturiasdešimtą. Galutiniame geležinkelio taške išaugo kaimelis-tvir— tovė, keliaujanti priekin kartu su kelio statytojais.

Ir štai išaušo diena, kai geležinkelis pasiekė slėnį, kuriame turėjo išaugti mūsų sostinė. Tuo metu žemiškajame kaime liko vos pusantro šimto žmonių — daugiausiai darbininkai, kurie, vadovaujami inžinierių, ardė gamyklos įrangą. Su jais liko ir mano dėdė bei Menaras: žinodami, jog observatorijos perkelti nepavyks, jie nusprendė išvykti tik paskutiniuoju reisu. Prieš kelionę visi pastatai buvo kuo kruopščiausiai užkonservuoti — paruošti laukti dienos, kai mes įsitaisysime tobulesnes transporto priemones.

Žinia, negalėjome pasiimti didžiojo teleskopo su pusšešto metro skersmens veidrodžiu, tačiau du kitus teleskopus, pusmetrio ir šimto aštuoniasdešimties centimetrų skersmens, visgi pervežėme.

Apie tas naujakurystės dienas išsaugojau pačius šviesiausius prisiminimus.

Mūsų namai, dažniausiai ręsti iš rąstų, netvarkingai, tačiau labai vaizdingai rikiavosi slėnio šlaituose. Aplink šmirinėjo gausybė gyvūnų, tačiau tarp jų nesimatė nei tigrozaurų, nei galijotų: dažniausiai pasitaikydavo taikūs žolėdžiai ar smulkūs plėšrūnai, primenantys mūsų lapes ar kates. Beje, žemiškosios kaimo katės dauginosi neišpasakytai greit ir labai mums padėjo, naikindamos smulkius graužikus, besikėsinančius į pasėlius.

Iš artimiausių uolų mergelio pradėjome gaminti cementą. Pirmiausiai už trijų šimtų metrų nuo akmens anglies radimvietės pastatėme metalurgijos cechus. Kai tik atvyko staklės, jas tučtuojau pastatėme numatytose vietose. Ir netrukus gamykla pradėjo veikti.

Tą atmintiną dieną vedžiau Martiną. Vestuvės buvo labai paprastos, perdėm civilinės, nes nei aš, nei jinai netikėjome dievu. Telo planetoje susituokėme ne pirmi: dviem mėnesiais anksčiau Kobalt Sityje žiedus sumainė Belteras ir Ida. Tačiau kadangi mūsų vedybos buvo, pasak Vzliko, „vadų jungtuvėmis”, ssvisai atsiuntė visą delegaciją su dovanomis. Vzlikas jiems papasakojo, kad man labiau už viską patinka akmenys, tad priešais mane pažėrė visą krūvą visokiausių pavyzdžių, tarp kurių radau kelis nepaprastai gražius brangakmenius bei gabalėlį puikiausios vario rūdos. Pastarąja apsidžiaugiau labiausiai. Paklausiau, kur ją surado, ir ssvisai parodė man vietą į pietryčius nuo Tamsos viršukalnės. Radimvietė pasirodė besanti neįtikėtinai turtinga.

Jau seniai norėjau aplankyti Vzliko gentį, tik vis neištaikiau progos. O dabar nusprendėme pasidovanoti sau „povestuvinę kelionę” ir nukeliauti pas ssvisus savo senuoju šarvuočiu. Tiltas, kurį kadaise pastatėme per Vezerio upę, išliko: ssvisai juo naudojosi ir tausojo. Vakarop nusigavome iki urvų. Jie išsidėstė gana stačiame, į vakarus žvelgiančiame skardyje, kurio papėdėje čiurleno upeliukas.

Vzlikas iš anksto perspėjo saviškius apie mūsų vizitą. Mus sutiko ir nulydėjo pas genties vadą — labai seną ssvisą su nuo laiko pažaliavusia oda. Jis gulėjo ant storos sausų žolių paklotės dideliame atvirame urve, kurio sienas puošė stulbinančiai gyvi strėlėmis suvarpytų galijotų ir tigrozaurų atvaizdai. Tarp tų piešinių, veikiausiai turinčių magišką reikšmę, ūmai išvydome save: žmonės ir sunkvežimis buvo pavaizduoti ganėtinai tiksliai. Tačiau strėlės uoliai nutrintos! Ši detalė mus pralinksmino ir podraug nudžiugino.

Mane apstulbino ssvisų olose viešpataujanti švara. Įėjimus gana sandariai pridengė odiniai skydai. Viduje degė augalinio aliejaus šviestuvai.

— Jų kultūra visai žmogiška! — pastebėjo Martina.

— Tu teisi. Net manau, kad ssvisų gyvenimo būdas menkai tesiskiria nuo akmens amžiaus žmogaus gyvenimo būdo. Nebent valyvumu.

Senasis Slijukas — taip vadino vadą — atsistojo ir per Vzliką kreipėsi į mus pasveikinimo žodžiais. Už Slijuko nugaros ant akmeninės sienos kybojo jo ginklai: didelis lankas, strėlės bei ietys. Vadas nevilkėjo jokių drabužių, neskaitant žėrinčių akmenėlių vėrinio.

Įteikiau jam peilį ir plieninius strėlių antgalius, o taip pat mažą veidrodėlį, kuris ssvisą apstulbino labiau nei visa kita. Visos vakarienės metu — dabar žinojome, kad Telo planetos gyvūnija valgoma, tad kimšome nesibijodami — jis nepaleido veidrodėlio iš rankų.

Ssvisai labai atidūs savo žmonoms ir apskritai nepaprastai jomis rūpinasi — išties stulbinantis elgesys tokiame primityviame išsivystymo lygyje. Ssvisų „moterys” mažesnio ūgio, kresnesnės, jų oda šviesesnė nei „vyrų”. Man pasirodė, jog Vzlikas ir vado dukra Ssuai kits kitą pažįsta labai artimai. Ši aplinkybė mane labai nudžiugino — jei Vzlikas po savo „uošvio” mirties taps genties vadu, mūsų sąjunga tik sutvirtės.

Pas ssvisus paviešėjome aštuonetą dienų. Ilgai šnekučiuoda— vausi su Vzliku, klausinėdamas visko, ko nespėjau sužinoti anksčiau.

Palaipsniui išsiaiškinau jų bendruomenės sandarą. Skirtingai nei slvipai, juodieji ssvisai, rudieji pripažino monogamiją. Gentyje buvo keturios giminės, turinčios savo vadus; giminės susivienydavo tik karo ar didelės medžioklės atveju. Viso gentyje apie aštuonis tūkstančius ssvisų, įskaitant „moteris” bei vaikus. Gentis priklauso sąjungai, vienijančiai dar dešimt genčių, tačiau visos jos renkasi draugėn tik ypatingo pavojaus atveju. Pagrindinis ssvisų darbas — medžioklė, tačiau jie užsiima ir primityvia „žemdirbyste” — tai yra, išberia sėklas ir dukart metuose surenka derlių. Jie moka rūkyti mėsą ir tokiu būdu ruošia atsargas ateičiai.

Iš visų pusių, išskyrus šiaurinę, ssvisų gentį supa jų amžini priešai — juodieji slvipai. Toli pietuose gyvena kitos raudonųjų ssvisų gentys. Legendos byloja, kad kadaise ten buvo jų progimtinė.

Ssvisai priklauso kiaušdėjų rūšiai. Patelės per metus padeda po du kiaušinius — didumo sulig stručio kiaušiniu. Po trisdešimties dienų iš kiaušinio išsirita visiškai susiformavęs mažutis ssvisas, kuris išsyk gali maitintis savarankiškai.

Giminiški ryšiai už šeimos ribų praktiškai neegzistuoja. Ssvisai gyvena labai ilgai, po šimtą, šimtą dešimt žemiškųjų metų, nebent žūtų kare — kas, beje, nutinka gana retai. Paprastai visi jie pasižymi beatodairiška narsa, be to, yra nepaprastai karingi. Ssvisai šventai puoselėja ištikimybę sąjungininkams ir žudo priešus ne iš neapykantos, o vien todėl, kad anie yra priešai. Vagystė jiems visiškai nežinomas dalykas. Priešų atžvilgiu — kitas reikalas! Čia jie nepaprastai išmoningi. Intelekto požiūriu ssvisai niekuo nenusileidžia žmonėms ir, palyginti su pastaraisiais, pasižymi stulbinamu imlumu. Bet prašau man atleisti, pasakoju apie tai, ką jūs seniai jau žinote, nes ilgainiui ssvisai taip įsitraukė į kasdienį mūsų gyvenimą, jog šiandien daugelis jų tapo darbininkais, o kai kurie netgi matematikais.

Keliaudami atgalios užsukome į Port Leoną. „Konkeranas” tik ką grįžo iš paskutiniojo reiso su čerpių bei plytų kroviniu. Jis atgabeno ir šimto aštuoniasdešimties centimetrų skersmens teleskopą bei paskutiniuosius kaimo gyventojus. Drauge atvyko ir mano dėdė su Menaru.

LĖKTUVAS

Prabėgo daugiau nei dvylika žemiškųjų mėnesių. Jei matuotume senais matais, Telo planetoje gyvenome jau penktus metus. Menaras paskaičiavo, jog šis laikotarpis turėtų atitikti trejus Telo metus.

Kobalt Sitis pamažėle keitėsi. Dabar jis panėšėjo į tirštai gyvenamą miesto tipo gyvenvietę, juosiamą laukų, kuriuose žmonės pjovė kviečius ir skiną — vietinius ssvisų javus. Kobalt Sityje buvo du su puse tūkstančio gyventojų, elektros stotis, maža klinika, kurioje Masakras ruošė būsimus gydytojus, ir netgi universiteto užuomazga, kur pats dėsčiau penketą valandų per savaitę. Žemiškosios žolės vis atkakliau stūmė Telo augmeniją, ir artimiausiose kalvose ganėsi gausios galvijų bandos.

Mes kasėme įvairius metalus ir anglį, visiškai tenkindami savo reikmes; penkiasdešimt penkių kilometrų ilgio geležinkelio atšaka jungė gyvenvietę su Aliuminio kalva, kur karjere dirbo keturiasdešimt žmonių, tiekiančių gamyklai boksitus. Port Leone įsikūrė šeši šimtai gyventojų. Svajodamas apie tolimesnius tyrimus, ten įkūriau laivų statyklą, kurioje darbininkai baigė įrengti greitesnį laivą nei mūsiškis „Konkeranas”. Inžinieriai dėjo visas pastangas, kad išlikusios technikos dėka pagamintų daugiau naujesnių bei tobulesnių staklių.

Kas dvidešimt dienų jau įprastu keliu į Naftos šaltinį išvykdavo du naftovežiai. Gręžinys buvo toli — už aštuonių šimtų kilometrų. Beje, tas gręžinys sparčiai seko, ir aš žinojau, kad netrukus bus galima atšaukti šešiasdešimt jį aptarnaujančių žmonių. Tačiau dėl to nėmaž nesijaudinau: atsargoje turėjome dešimtis tonų benzino bei mazuto, o visų svarbiausia — vos už šimto kilometrų nuo miesto atradau naują naftingą rajoną.

Trumpiau tariant, viskas klojosi taip, jog retsykiais užsimiršęs galėjai pagalvoti, kad per kažkokį stebuklą vėl atsidūrėme Žemėje — jei ne kartkartėmis gatvėse pasirodantys ssvisai ir ne dvi saulės bei trys mėnuliai danguje. Būtent tuo metu nutiko visų reikšmingiausias įvykis po mūsų atvykimo į Telo planetą.

Tą vakarą užsisėdėjau savo kabinete pirmajame mūsų mažyčio namo aukšte: reikėjo surūšiuoti pastabas ir sutvarkyti paskubomis brūkšteltus geologinių žemėlapių juodraščius. Jau vėlai nakčia per radiją iškviečiau naftos bokštelių meistrą daviau jam užduotį rytojaus dienai ir užkopiau aukštyn, visai pamiršęs išjungti kampe stovintį imtuvą Pamiegojau vos pusvalandį, kai mane pažadino Martina:

— Paklausyk, apačioje kažkas kalba!

— Tikriausiai lauke…

Priėjau prie lango, atlapojau jį, įsiklausiau. Lauke viešpatavo tamsa bei tyla. Miestas miegojo. Languose nesimatė nė žiburėlio. Tik sargybos bokšto prožektorius lėtai piešė ratus, išplėšdamas iš tamsos namą po namo.

— Tikriausiai tau pasivaideno, — tariau, vėl guldamas į patalą.

— Paklausyk, štai ir vėl!..

Įsiklausiau: išties, apačioje girdėjosi kažkokie balsai.

— Niekai! — sumurmėjau snūsdamas ir ramiai išlemenau pusiau pamirštus žemiškus žodžius: — Paprasčiausiai pamiršau išjungti radiją…

Ir tuomet mano sapnas išgaravo it nebuvęs.

— Velniai rautų, kas gi gali mus kviesti tokiu metu?

Kūlvirsčia nusiritau laiptais ir puoliau prie imtuvo. Lempos degė, tačiau eteris tylėjo. Per langą regėjau dangų, nusėtą žvaigždėmis; ko gero, mėnuo jau nusileido. Ir ūmai iš garsiakalbio nuskambėjo balsas:

— Here is WA, calling New Washington… Here is WA, calling New Washington…[6]

Tyla. Ir vėl:

— Here is WA…

Garsas buvo labai aiškus. Matyt, transliuojanti stotis kažkur netoliese.

— Paklausyk! — vėl tarė Martina.

Apmiriau, sulaikydamas kvapą. Tolumoje kažkas tyliai dūzgė.

— Nejau lėktuvas?

Pribėgau prie lango. Tarp žvaigždžių lėtai šliaužė mažutėlaitis žiburėlis. Puoliau prie aparato ir ėmiau karštligiškai sukioti rankenėles, stengdamasis surasti transliacijos bangą

— WA, WA. Who are you? — šaukiau į siųstuvą laužyta anglų kalba. — Who are you?

Galiausiai aptikau reikiamą bangą.

— WA. Who are you? Here New France![7]

Išgirdau slopų šūksnį ir atsakymą puikia prancūzų kalba:

— Kalba WA lėktuvas. Kur jūs esate?

— Stačiai po jumis. Žiūrėkite, lauke įžiebsiu šviesą.

Dabar lėktuvas sukosi viršum mūsų galvų.

— Matau jūsų žiburius. Naktį leistis neįmanoma, mes atskrisi— me vėliau. Kiek jūsų ir kas esate?

— Maždaug keturi tūkstančiai, visi prancūzai. O jūs?

— Lėktuve septyni, o Naujajame Vašingtone — vienuolika tūkstančių amerikiečių, prancūzų, kanadiečių ir norvegų. Neišjunkite šios bangos. Mes jus iškviesime.

— Ar ilgai skrendame?

— Dešimt valandų. Išskridome į žvalgybą. Dieną sugrįšime pas jus, o dabar lekiame į pietus. Nekvieskite mūsų, bet lai kas nors visąlaik budi prie imtuvo. Netrukus susisieksime su Naujuoju Vašingtonu. Nuoširdžiai džiaugiamės, kad čia esame ne vieni. Iki greito pasimatymo!

Ir balsas vėl ėmė kartoti šaukinius.

— Here is WA!

Netrukus prasidėjo dvišalis pokalbis anglų kalba, kurią prastai supratau. Matyt, pilotas pranešė apie mus.

Nepajėgdami nusėdėti namuose, nuskubėjome žadinti mano brolio, Lui ir Breforo, kurie gyveno visi drauge vos už šimto metrų nuo mūsų namelio. Paskui ištraukėme iš lovų Mišelį, Menarą visus Tarybos narius ir galiausiai sukėlėme visą miestą. Naujiena plito žaibo greičiu. Paskambinau net į Port Leoną ir, pranešęs apie lėktuvą įsakiau paspartinti „Temerero” — „Narsiojo” — įrengimo darbus. Mes vos įstengėme sulaukti aušros.

Ryte Kobalt Sičio gyventojai pradėjo ruoštis lakūnų sutikimui. Nenorėdami pasišiukšlinti, išvalėme didelę kietos dirvos aikštelę ir išdėliojome baltą strėlę, nurodančią vėjo kryptį. Tada grįžau prie imtuvo, kur budėjo Martina.

— Na, ką?

— Kol kas nieko.

— Juk mums negalėjo prisisapnuoti!

Lėtai praslinko dar dvi varginančio laukimo valandos. Apie imtuvą susirinko visa minia. Mano darbo stalą prie kurio net Martina nedrįsdavo prisiliesti, be ceremonijų nustūmė į šalį, nubraukė popierius, tačiau man buvo vis vien. Tas pat vyko ir merijoje, kur stovėjo toks pat siųstuvas-imtuvas. Ir staiga:

— VA kviečia Naująją Prancūziją! VA kviečia Naująją Prancūziją!

— Naujoji Prancūzija klauso! Kalbėkite!

— Mes skrendame virš žemyno šalia ekvatoriaus. Sugedo du varikliai. Matyt, grįžti nebeįstengsime. Ryšys su Naujuoju Vašingtonu nutrūko. Jus girdime labai prastai. Jei žūtume, štai Naujojo Vašingtono koordinatės: 41°32′ šiaurės platumos, 62°12′ vakarų ilgumos…

— Kur esate dabar?

— Maždaug aštuoni laipsniai šiaurės platumos ir dvylika laipsnių vakarų ilgumos.

— Ar turite ginklų?

— Taip. Kulkosvaidį ir šautuvus.

— Pasistenkite nusileisti. Mes jus surasime. Sugaišime (mintyse skubiai paskaičiavau) maždaug dvidešimt ar dvidešimt penkias dienas. Gyvūnų, panašių į raganosius, mėsa valgoma. Tik neragaukite nepažįstamų vaisių.

— Griežtai taupant atsargas, jų mums pakaks trisdešimčiai dienų. Leidžiamės, trečiasis variklis taip pat gęsta.

— Saugokitės hidrų! Svarbiausia — neprisileiskite jų arti!

— Kas tos hidros?

— Skraidančios dėlės. Jei pamatysite, patys suprasite. Šaudykite į jas iš apačios!

— Aišku. Leidžiamės į lygumą tarp labai aukštų kalnų ir jūros. Iki greito…

Transliacija nutrūko. Mes laukėme, tramdydami tolydžio augantį nerimą. Kažkur tenai, už šešių suvirš tūkstančių kilometrų nuo mūsų, septynetas narsuolių kovėsi su mirtimi. Praėjo gera valanda, ir tik tada mūsų garsiakalbis atgijo vėl:

— Nusileidome sėkmingai. Lėktuvas smarkiai apgadintas, tačiau mes visi gyvi. Nelaimei, turėjome išpilti beveik visą benziną o mūsų akumuliatoriai gerokai išsikrovę. Todėl tik retsykiais siusime savo šaukinius, kad jūs neiškryptumėt iš kelio. Baigiau.

— Kai leisimės į kelią, pranešime. Susisieksime su jumis kiekvieną dieną tuo pačiu Žemės laiku. Dabar devynios valandos trisdešimt septynios minutės. Laikykitės! Iki pasimatymo.

Tučtuojau išvykau į Port Leoną, kur ant bangų jau sūpavosi

„Temereras”. Tą pačią dieną j į ir išbandėme. Tai buvo nedidelis keturiasdešimt aštuonių metrų ilgio ir penkių metrų pločio laivelis su keliamąja viso labo šimto keturiasdešimties tonų galia. Du galingi dyzeliniai demontuotos gamyklos varikliai įgalino jį išvystyti dvidešimt penkių mazgų greitį. Plaukdamas vidutiniu dvylikos mazgų greičiu, „Temereras” su turimomis degalų atsargomis galėjo įveikti dešimt tūkstančių mylių. Įvertinus kuklias mūsų galimybes, jis buvo tikras laivų statytojų šedevras!

„Temererą” apginklavome sunkiuoju dvidešimties milimetru kulkosvaidžiu, o kadangi pastarajam liko nebedaug šovinių, pridėjome dar ir raketinę artileriją. Nuo didvyriško mūšio su hidromis laikų iš esmės patobulinome šį ginklą. Laivo priekyje bei paskuigalyje stovėjo sudvejinti kreipiantys įrenginiai, nuo kurių vienu metu galėjo pakilti keturios raketos, sveriančios po dvylika kilogramų: jos stebėtinai taikliai numušdavo taikinį penkių kilometrų atstumu. Palei bortus išsidėstė lengvesnių raketų atramos — šios „mažylės” kliudydavo taikinį septynių kilometrų atstumu.

Paskubomis išmėginome laivą (nuplaukėme juo iki Dordonės žiočių ir atgal), o tada įsakiau sukrauti į jį maisto atsargas bei šaudmenis.

Įgulą sudarė dvylika žmonių. Šturmanu paskyriau Mišelį, vyriausiuoju mechaniku — Bironą. Penketas kitų jūreivių kadaise tarnavo laivyne, gi aš pats mažu buriniu bičiulio laiveliu triskart perplaukiau Viduržemio jūrą ir šiaip ne taip įsisavinau laivo vairavimo pagrindus.

Pasiėmėme mažą specialiai įrengtą sunkvežimiuką — sumažintą mūsų ištikimojo šarvuočio kopiją aprūpintą radijo siųstuvu.

„Temereras” lėtai nuplaukė upe. Kai pasiekėme Dordonės žiotis, pasiunčiau šaukinius; lėktuvo įgula trumpai atsiliepė. Ir štai mūsų laivas vėl sūpavosi ant bangų — mes išplaukėme į vandenyną.

Nutolę nuo kranto, pasukome į pietus. Pakrantėje plytėjo plokščia lyguma, apėjusi aukštomis žolėmis. Keli ssvisai, kurie apsilankė šioje slvipams priklausančioje teritorijoje ir sugebėjo pargrįžti atgal gyvi, pasakojo, kad tokia stepė driekiasi toli į žemyno gilumą ir siekia kalnagūbrį, tačiau iš jūros tų kalnų neįžiūrėjome.

Mudu su Mišeliu stovėjome ant tiltelio. Laivas plaukė dvylikos mazgų greičiu, varikliai dirbo nepriekaištingai, jūra liko rami. Nenorėdamas gaišti laiko veltui, paėmiau jūros vandens mėginių ir ištyriau juos mūsų mažoje laboratorijoje: pasirodė, jog vandenyje gausu chloro. Neilgam sumažinę greitį, išmetėme už borto primityvų tralą; kai netrukus ištraukėme jį į denį, tinkle knibždėjo visokiausių rūšių žuvys: vienos panėšėjo į žemiškas, kitos buvo visai netikėtų formų.

Vakare saulė nuskendo purpurinio saulėlydžio gaisuose. Nors palyginti su mūsų senąja žemiškąja Saule Helijas atrodo žydras, Telo planetos saulėlydžiai pasižymi raudonų tonų gausa, nes čionykštis atmosferos sluoksnis gerokai plonesnis.

Mėnuliai švietė pakankamai ryškiai, tačiau naktį greitį sumažinome iki šešių mazgų. Anaiptol netroškau, kad „Temereras” užplauktų ant kokio nors nežinomo rifo. Paryčiui buvome jau už keturių šimtų penkiasdešimties kilometrų nuo uosto. Krantas liko toks pat žemas bei plokščias.

Vidudienį išvydome salų, salelių ir smėlėtų seklumų labirintą; nesiryždamas plaukti į nepažįstamus užutekius, kur mūsų kiekviename žingsnyje tykojo pavojai, įsakiau sukti į atvirą jūrą, ir veikiai žemė dingo iš akių. Paskyrėme tris budėjimo laikotarpius: pirmas budėjau aš, po manęs — Mišelis, o trečias — mūsų bocmanas, senas jūrininkas, penkiolika metų ištarnavęs kariniuose laivuose.

Ketvirtąją dieną tolumoje vėl pasirodė žemė, nors mes visąlaik plaukėme tuo pačiu kursu — stačiai į pietus. Matyt, žemynas linko į pietvakarius, bet, galimas daiktas, toji sausuma buvo kokia nors sala. Kirtome 32° šiaurės platumos. Buvo karšta, bet kol kas pakenčiama. Tos pačios dienos vakare išvydome, kaip tarp bangų nardo ir pliuškenasi kažin koks didžiulis juodas gyvis. Dėl viso pikto įsakiau paguldyti raketas į kreipiančiuosius lovius ir pasiruošti, tačiau pabaisa dingo, neatkreipusi į mus dėmesio. Susisiekiau su Kobalt Sičiu ir sužinojau, kad, nepaisant visų įmanomų pastangų, ryšys su Naujuoju Vašingtonu kol kas dar neužmegztas.

Krantas vėl išnyko tolyje. Ryte, kai jau norėjau įsakyti sukti į rytus, stebėtojai priešaky išvydo žemę. Nusprendžiau išžvalgyti vietovę. Lotu matuodami dugną, atsargiai prisiartinome prie tuštutėlio kranto. Mišelis nustatė koordinates: 19°44′ šiaurės platumos, 18°22′ vakarų ilgumos Kobalt Sičio atžvilgiu. Veikiausiai mes aptikome kokios nors salos iškyšulį. Iš pradžių norėjau išlipti į krantą, bet paskui šios minties atsisakiau, ir mes pasukome į pietryčius.

Iškvietėme lėktuvą ir ilgai nesulaukėme atsakymo. Po dviejų valandų jie patys susisiekė su mumis ir paaiškino, jog tik ką atmušė hidrų ataką — ne žalių, o rudų, tačiau nepaprastai didelių — nuo dvylikos iki penkiolikos metrų ilgio.

Be didesnių nuotykių (neskaitant smarkaus bangavimo, kuris „Temererui” buvo nė motais) pasiekėme žemę, kurioje nusileido lėktuvas. Pasak lakūnų, tai buvo žemynas, kurį nuo mūsiškio skyrė plati sąsmauka. Norėdami ją surasti, apčiuopomis leidomės į šiaurę ir aplenkėme ilgą pusiasalį. Pakrante nuplaukėme dar bent dešimt platumos laipsnių. Čia tvyrojo nepakeliamas karštis: visiems teko užsidėti plačiabryles skrybėles ir nuolat laistyti metalinį denį. Retsykiais jūra išnykdavo tirštame tvankiame rūke — kur kas šiurpesniame už akinantį Helijo tviskesį.

Kai nusigavome iki numatyto punkto, jau vakarėjo; pasak mūsų apskaičiavimų, šį tašką ir lėktuvo katastrofos vietą skyrė trumpiausias sausumos ruožas. Tačiau krantas mus nuvylė: čia žėlė tikros mangrovinės džiunglės, medžiai stiebėsi stačiai iš jūros ir grūdosi dumblinose, klampiose seklumose, kur knibždėjo visokiausios šlykštynės, o ore tvyrojo neištveriamai dvokūs garai. Apie išsilaipinimą negalėjo būti nė kalbos. Toli horizonte regėjome didžiulį kalnagūbrį, centrinė jo viršūnė kilo į daugiau nei penkiolikos tūkstančių metrų aukštį.

Nuplaukėme palei krantą, ieškodami svetingesnės vietelės, ir už kelių kilometrų aptikome drumstos upės žiotis. Nepaisant sparčios tėkmės, mums pavyko į ją įplaukti ir įveikti dar bent devyniasdešimt kilometrų. Čia kelią galutinai pastojo dumblo sąnašos.

Užtaisėme savo ginklus, padvigubinome stebėtojų postus. Aplinkui pelkėtose pakrantėse rangėsi, šmirinėjo ir pliuškenosi pasi— šlykštėtini, kone protoplazminiai padarai. Iš balos į balą amebiniais judesiais šliaužė keisčiausios pilkos ar žalios spalvos gyvų drebučių krūvos. Dusome nuo puvimo dvoko; termometras šešėlyje rodė plius keturiasdešimt aštuonis laipsnius! Kai sutemo, pakrantes nutvieskė fosforescuojančios įvairiausių spalvų, dydžių bei formų dėmės, lėtai judančios troškioje tamsoje.

Ilgai ieškoję dešiniajame krante aptikome uolėtą atbrailą ant kurios, regis, nesiveisė jokios gyvos būtybės. Manevruodamas dviem sraigtais, „Temereras” prisišliejo prie uolos. Tada įkalėme į minkštą skalūną plieno pleištus ir prišvartavome laivą virvėmis. Laivą su krantu sujungė rąstinis tiltas, kuriuo į sausumą atsargiai nuriedėjo sunkvežimiukas.

— Kas važiuos? — paklausė Mišelis. — Tu, aš, o kas su mumis?

— Tu nevažiuosi, — paprieštaravau. — „Temerere” turi pasilikti žmogus, nelaimės atveju galintis parplukdyti laivą į uostą.

— Vadinas, pasilieki tu. Astronomų turime devynias galybes, gi tu — vienintelis mūsų geologas.

— Čia vadovauju aš. Įsakau tau pasilikti! Galėsi važiuoti vietoj manęs antruoju reisu. Susisiek su lėktuvu, sužinok, kiek iki jo kilometrų ir kokia kryptimi mums važiuoti.

Ryšį užmezgėme greit. Mišelis mikliai paskaičiavo:

— Apie trisdešimt kilometrų, pietvakarių kryptis.

Sužinoję, kad mes atsidūrėme taip arti, amerikiečiai sukliko iš džiaugsmo.

— Mes beturime du litrus geriamo vandens ir nė vienos tabletės sterilizacijai, — pasiskundė lakūnai.

— Atvyksime po poros valandų, — atsakiau. — Pasiruoškite. Jei turite bent kiek degalų, užkurkite laužą: dūmai bus mums orientyru.

Sėdau už vairo, jūreivis Andrė Etjenas stojo prie sudvejintų raketų lovių. Apkabinau Mišelį, pamojavau likusiems, ir mes leidomės į kelią.

VIOLETINĖ MIRTIS

Nenuleisdamas akių nuo kompaso, vairavau šarvuotį į pietvakarius. Akmenuotas dryžis tęsėsi vos du ar tris kilometrus, o vėliau prasidėjo minkštas slidus gruntas. Etjenui teko išlipti ir užtempti ant sunkvežimio ratų grandines. Nepaisant draudimo, jis visgi pamėgino nutverti amebinį keturiasdešimties centimetrų skersmens padarą ir nusidegino ranką. Tų šliužų čia knibždėjo devynios galybės. Kai kurių skersmuo viršijo metrą. Mūsų akivaizdoje nuolat vyko žiaurios, nebylios ir lėtos grumtynės, po kurių nugalėtasis pranykdavo ir ištirpdavo nugalėtojo skrandyje.

Vargais negalais stūmėmės į priekį, iš po ratų fontanais tryško vanduo. Laimei, augmenija paklusniai lenkėsi ir gulė po šarvuočio grandinėmis. Mus be atvangos persekiojo supuvusių kiaušinių dvokas, kurį skleidė pūvančios žolės arba drebutiniai padarai. Po dviejų valandų tokio vargano važiavimo toli priešaky išvydome dūmų stulpą.

Vietovė pamažėle kilo, pasišlykštėtini šliaužiojantys padarai nyko. Tvirtu gruntu galėjome riedėti ir be grandinių. Dabar sunkvežirnis padidino greitį. Ir galiausiai tolumoje pamačiau siluetą — lėktuvą su nulūžusiais sparnais.

Pastebėję mus, amerikiečiai pamiršo atsargumą ir metėsi pasitikti mašinos. Visi, išskyrus vieną, vilkintį aviacinį kombinezoną dėvėjo JAV karinio jūrų laivyno uniformas. Atidariau užpakalines dureles ir įsileidau juos vidun. Devyniese vos tilpome mažame sunkvežimiuke, tačiau tai nekliudė amerikiečiams audringai reikšti savo jausmus. Savo tvirtais rankų paspaudimais jie vos nesulaužė man pirštų! Išsitraukiau iš po sėdynės butelį ir įpyliau jiems po puodelį konjako su vandeniu — gal nelabai šviežiu, užtat visiškai tinkamu gerti. Mano svečiai netruko įvertinti šią aplinkybę.

Pačiam vyriausiam iš jų buvo trisdešimt penkeri. Jis, kaip ekspedicijos viršininkas, pristatė man likusius, pradėdamas nuo baltaplaukio milžino, visa galva aukštesnio už mane: kapitonas Eliotas Smitas. Augalotas brunetas — kapitonas Ronaldas Briusteris. Ug— niaplaukį išgverusį vaikiną vadino Donaldu O'Hara, jis buvo leitenantas. Inžinierius Vilkinsas, trisdešimtmetis šatenas, su skvarbiomis juodomis akutėmis, spindinčiomis po plinkančia kakta. Plačiapetis seržantas Džonas Paris pasirodė besantis kanadietis. Beliko vyras aviatoriaus kombinezonu. Ekspedicijos vadovas bedė į jį pirštu ir tarė:

— O čia jums staigmena: Andrė Birabanas, geografas ir jūsų tėvynainis.

— Ak, koks malonus netikėtumas! — sušukau. — Žemėje dažnai girdėdavau jūsų vardą.

— Ir galiausiai leiskite prisistatyti pačiam: Arturas Džeinsas.

Savo ruožtu supažindinau juos su savo mechaniku ir tariau:

— O dabar, bičiuliai, reikia nuimti nuo jūsų lėktuvo viską ką galima išgelbėti, ir kuo greičiau traukti atgalios. Ar milžiniškos hidros daugiau nebuvo atskridusios?

— Ne, — atsakė Džeinsas. — Numuštųjų lavonai voliojasi anoje lėktuvo pusėje.

Apvažiavome nukentėjusį fiuzeliažą: anapus jo puvo rudos mėsos kalnai.

— Ar jums jau teko grumtis su panašiais padarais? — pasiteiravo Birabanas.

— Žinoma! Tik mūsiškės hidros buvo žalios ir mažėlesnės, nors tokios pat pavojingos. Jos negali įsibrauti į lėktuvą?

— Ne, kabina patikima.

— Tokiu atveju išsivesiu keturis iš jūsų; trys likusieji ir mano jūreivis pasiliks. Tuo tarpu išmontuokite visą ginkluotę. Ar šovinių jums pakaks?

— Turime pilną kovinį komplektą.

— Ginklus ir šaudmenis išgabensime paskutiniuoju reisu.

Džeinsas su manimi išsiuntė Smitą, Briusterį, Birabaną ir Vil- kinsą, o pats su likusiais užsidarė lėktuve.

Smitą pasisodinau greta: angliškai kalbėjau prastai, bet, kaip paaiškėjo, vaikinas gan padoriai mokėjo vokiečių kalbą, kuria aš šnekėjau laisvai, tad pakeliui mudu galėjome pasikalbėti. Sužinojau, kad Naujasis Vašingtonas — tai Jungtinių Valstijų teritorijos gabalėlis, nukritęs į Telo vandenyno vidurį. Iš penkiasdešimt penkių tūkstančių žmonių gyvi liko tik dešimt tūkstančių. Jų sala buvo maždaug trisdešimt septynių kilometrų ilgio ir dvidešimties kilometrų pločio; joje atsidūrė katastrofos apgriauta aviacijos gamykla, kurią amerikiečiai šiaip ne taip atstatė, žemdirbystei tinkami laukai, didelės ginklų bei maisto atsargos ir — tai visų svarbiausia — gana daug laivų: lengvasis prancūzų kreiseris „Siurkufas”, eskadrinis amerikiečių minininkas „Poupas”, Kanados torpednešys ir du prekybiniai laivai — norvegų pusiau krovininis ir argentiniečių tankeris. „Siurkufe” tarnavo mano mokyklos laikų draugas; deja, sužinojau, kad po katastrofos jis prapuolė ir yra laikomas dingusiu be žinios. Visi tie laivai plūduriavo atvirame vandenyne ir tik vėliau šiaip ne taip nusigavo iki Naujojo Vašingtono. Kai kurie atplaukė su savadarbėmis burėmis, apdaužyti, nuniokoti it po kautynių, bet visgi atplaukė! Jūreivius katastrofa užgriuvo milžiniškos bangos, pakilusios nuo pat vandenyno dugno, pavidalu.

— Kodėl gi jūs tik dabar išskridote į žvalgybą?

— Turėjome svarbesnių darbų. Teko laidoti aukas, valyti griuvėsius, statyti namus. Mums liko labai mažai benzino — visas atsargas supylėme į vieno iš septyniolikos lėktuvų bakus. Tas buvo geriausiai išsilaikęs. O dabar sudužo ir jis…

— Ar nė sykio negirdėjote mūsų transliacijų?

— Ne, nė sykio, nors eterį naršėme ištisus metus.

— Keista! Kaipgi jūs gyvenote visą tą laiką?

— Turėjome daug konservų, gerai derėjo kviečiai. Gaudėme žuvį: kai kurios žemiškosios rūšys išgyveno ir sparčiai dauginosi. Tačiau visiškai neturėjome pieno, — liūdnai pridėjo Smitas. — Dėl to numirė daug vaikučių.

Aš savo ruožtu papasakojau jam apie mūsų reikalus.

Trečią valandą dienos pasiekėme „Temererą”. Išlaipinau išgelbėtus žmones ir nedelsdamas vėl leidausi į kelią, nepaisydamas karštų Mišelio protestų. Jei būčiau žinojęs, kokia klaiki scena manęs laukia!

Jau artinausi prie lėktuvo, kai ūmai pastebėjau didžiulę drebu— tinę stulbinamos šviesiai violetinės spalvos masę, kuri didžiuliu greičiu šliaužė ta pačia kryptimi — ko gero, įveikdama po trisdešimt ar keturiasdešimt kilometrų per valandą. Savo forma ji priminė klaikią amebą kurios skersmuo viršijo dešimt metrų, o aukštis siekė metrą.

Susidomėjęs sustabdžiau mašiną. Nekreipdamas į mane dėmesio, violetinis padaras toliau šliaužė lėktuvo link.

Tą akimirką atsivėrė fiuzeliažo durys, ir pro angą dirstelėjo kanadietis. Vaikinas pastebėjo sustojusį sunkvežimiuką pamojo ranka ir pasileido man priešais. Jam įkandin iš lėktuvo išlipo Etjenas, O'Hara ir Džeinsas.

Dėbtelėjau į pabaisą: prašmatni violetinė spalva išnyko, dabar šliužas buvo pilkas, apvalus ir panėšėjo į didžiulį apipelijusį akmenį. Paris artėjo. Nujausdamas pavojų, ėmiau riedėti jo link, tolydžio mygdamas signalą. Mechanikas nusišypsojo, dar sykį pamojo man ranka ir paspartino žingsnį. Riedėjau pas jį visu greičiu! Ir visgi pavėlavau.

Ūmai pabaisa vėl sutvisko violetine spalva ir puolė kanadietį. Paris išvydo ją stabtelėjo, apsigręžė ir nukūrė atgal. Ir tuomet įvyko šiurpus bei nesuprantamas dalykas: nuaidėjo sausas treškesys, ore šmėstelėjo kažkas panašaus į melsvą kibirkštį, ir vaikinas griuvo ant žemės. Po akimirkos jis dingo violetinėje masėje.

Iš siaubo netekęs žado, spustelėjau stabdį. Pabaisa apsigręžė ir puolė prie mašinos. Šokau iš savo vietos, įsiropščiau į bokštą prie kreipiančiųjų lovių, kur dar nuo ryto gulėjo raketos, ir ėmiau karštligiškai sukioti taikymosi rankenėles. Vėl žybtelėjo melsva kibirkštis ir smogė į radiatorių. Mane kaip reikiant krestelėjo. Tai nepanėšėjo į elektros srovės iškrovą — mano kūną sutraukė ledinis mėšlungis. Tą pat akimirką spustelėjau paleidimo mygtuką. Abi raketos nėrė į gyvas gleives, atsidūrusias vos per dešimt metrų nuo sunkvežimiuko. Nuaidėjo du duslūs sprogimai, kurtinantis iškrovų treškesys, į orą pakilo violetinių drebučių skiautės. Pabaisa susirietė ir sustingo.

Vėl pajudėjau į priekį atsargiai privažiavau arčiau. Violetinė želė mažumą virpčiojo, jos gelmėse blaškėsi paskutinės kibirkštys. Bet kanadietis pradingo be pėdsako. Pravėriau dureles ir sviedžiau į violetinę šaltieną dvi padegamąsias granatas; nuo karščio ji sutreškėjo, susigniaužė ir liovėsi virpėjusi.

Tuo tarpu prisiartino likusieji.

— What an awful thing! — sumurmėjo Džeinsas ir pakartojo prancūziškai: — Koks siaubas!

— Bijau, kad jūsų mechanikui jau niekuo nebegalėsime padėti, — tariau. — Nebent palaidoti.

Bet kai kirviu sukapojome susiraukšlėjusį bei tarsi sumedėjusį padaro kūną, radome vien auksinį žiedą, daugiau ničnieko!

Prislėgti sukrovėme į sunkvežimį du kulkosvaidžius. Amerikiečių lakūnai įsitaisė priekaboje, Etjenas užėmė savo vietą prie raketinio įrenginio, ir visi sugrįžome į laivą.

Kitą dieną atlikome dar kelis reisus — norėjome pasiimti likusius ginklus, šaudmenis, elektros variklius bei viską kas dar galėjo praversti. Paskutinysis sunkvežimį vairavo Mišelis — ir vėl sutiko violetinę mirtį. Bičiulis iš tolo sušaudė keturis pasišlykštėtinus ir klaikius padarus.

Kai tik sunkvežimiukas sugrįžo į denį, pakėlėme inkarą ir nedelsdami išplaukėme — atsisveikinimui raketomis pavaišinę pernelyg smalsią gigantišką hidrą kuri ištiško į skutus. Dabar jaučiausi kur kas ryžtingesnis nei pradžioje. Visų pirma, mes sėkmingai atlikome savo misiją antra, nuo šiol valdymą galėjau patikėti žmonėms, iš kurių bent du išties žinojo, kas yra laivas ir kaip jį valdyti.

AŠ APLANKIAU NEŽINOMAS ŽEMES

Techninį vadovavimą patikėję Džeinsui ir jo karininkams, mudu su Mišeliu likome vien formaliais ekspedicijos vadovais. Pasiunčiau radiogramą į Kobalt Sitį, paskui, paklausęs Vilkinso patarimo, pamėginau susisiekti su Naujuoju Vašingtonu. Kad ir kaip keista, man pavyko išsyk. Džeinsas trumpai pranešė, kas nutiko, perdavė mums vyriausybės padėką ir kvietimą apsilankyti saloje.

— Apgailestauju, — atsakiau, — bet šiuo metu kvietimo priimti negaliu. Iki Naujojo Vašingtono bent dešimt tūkstančių kilometrų; mums paprasčiausiai nepakaks kuro. Iš pradžių sugrįšime į Kobalt Sitį.

— Kodėl gi jūs, prancūzai, šitaip pavadinote savo miestą? — pasidomėjo O'Hara.

— Ogi todėl, kad jis visų labiausiai primena jūsiškius aštuoniasdešimtųjų metų Laukinių Vakarų miestelius; šiaip ar taip, aš juos įsivaizduoju būtent tokius.

Išsinešdinęs iš dvokiosios upės, „Temereras” pasuko į šiaurės vakarus. Pūtė stiprus vėjas, ir mūsų laivelis žemai lenkėsi bangoms, nepaisydamas streikuojančių kai kieno skrandžių. Pokalbį tęsėme pusiau angliškai, pusiau prancūziškai. Kai pritrūkdavo žodžių, pavertėjaudavo Birabanas. Pirmoji kelionės diena praėjo be nuotykių.

Naktį jūra aprimo, tačiau mes visgi sumažinome greitį. Ant tiltelio palikau Smitą ir priguliau miegoti.

Mane pažadino neįtikėtinas supimas. Įsiklausiau, stengdamasis suvokti, kas gi nutiko, paskui supratau: varikliai neveikia, vadinas, mes stovime. Skubiai apsirengiau ir išpuoliau į denį.

— Kas atsitiko? — paklausiau vairininko.

— Nežinau. Mes tik ką sustojome.

— Kur kapitonas amerikietis?

— Paskuigalyje drauge su inžinieriumi.

Iš liuko išlindo Mišelio galva.

— Kas nutiko? Kodėl stovim?

— Pats nežinau. Eikš čionai!

— Tuojau ateisiu.

Kai tik jis ištarė paskutinį žodį, kažin kas garsiai pliūkštelėjo, ir laivo korpusas sudrebėjo. Išgirdau skambų anglišką keiksmą paskui nuostabos šūksnį ir riksmą šiurpų riksmą:

— Žemyn! Visi žemyn!

Tą pat akimirką Smitas parbloškė mane ant žemės ir nusirito į liuką. Jam įkandin niurktelėjo Vilkinsas. Smitas kyštelėjo galvą laukan, įsitikino, jog ant denio nieko nebėra, ir užtrenkė dureles. Lempos šviesoje įžiūrėjau išblyškusius, siaubo iškreiptus amerikiečių veidus. Su griausmu užsitrenkė jūreivių kubriko durys. Laivą vėl smarkiai krestelėjo, ir „Temereras” pakrypo ant dešiniojo borto. Suklupau ir skaudžiai trenkiausi į pertvarą.

— Sakykit gi, kas čia, velniai rautų?

Galiausiai Vilkinsas atsakė:

— Milžiniški kalmarai!

Sustingau iš siaubo. Nuo pat vaikystės, kai pirmąkart perskai

čiau „Dvidešimt tūkstančių mylių po vandeniu”, tie gyvūnai man kėlė panišką baimę. Vos versdamas liežuvį, angliškai sulemenau:

— Eime su manimi!..

Linkstančiomis švininėmis kojomis užkopėme į uždarą tiltelį: pažvelgiau pro didžiulius iliuminatorius ir išvydau tuščią mėnulio šviesos nutviekstą denį. Tik priešakyje už raketinės įrangos rėmo rangėsi kažkas panašaus į storą virvę. Paskui už dešimties metrų nuo kairiojo borto iš juodo vandens išniro kažin kokia masė, ir kylančio mėnulio fone sušmėžavo čiuptuvai. Man pasidingojo, kad jie buvo bent dvidešimties metrų ilgio!

Prie mūsų prisijungė Mišelis, paskui ir likusieji amerikiečiai. Smitas papasakojo, kas atsitiko. Kai sykiu užstrigo abu sraigtai, jiedu su Vilkinsu nukulniavo į paskuigalį ir pasilenkė pasižiūrėti, kas ten dedasi. Stačiai į Smitą stebeilijo didžiulės, mažumą švytinčios akys. Pabaisa mostelėjo čiuptuvais, ir tuomet jis sukliko…

Pamėginome išjudinti laivą; sraigtai suplakė vandenį, „Temereras” nušliaužė kelis metrus, paskui varikliai nutilo vėl — sulaukėme naujos smūgių serijos.

— Palaukime, — patarė Vilkinsas.

Atrodė, jog toji naktis niekada nesibaigs. Bet tik auštant pamatėme, koks didelis pavojus. Mūsų laivą iš visų pusių apsupo bent trisdešimt „kalmarų”. Žinoma, čia buvo ne kalmarai, nors iš pirmo žvilgsnio kiekvienas gali suklysti. Ištempto, į galą smailėjančio kūno ilgis siekė per dešimt metrų, jo skersmuo svyravo nuo dviejų iki trijų metrų. Priešaky augo šeši milžiniški dvidešimties metrų ilgio bei pusės metro storio čiuptuvai su spindinčiais nagais — smailiais galuose ir kiek platesniais per vidurį, panašiais į ieties antgalius. Čiuptuvų papėdėse išsidėstė šešios akys.

— Rodos, čia hidrų pusbroliai, — pastebėjau aš.

— \ jų giminystę man dabar kuo nuoširdžiausiai nusispjaut, — atsiliepė Mišelis. — Jeigu jie visi sykiu įsikibs į bortą, mūsų „Temereras”…

— Koksai aš idiotas! Raketinius įrenginius turėjau sumontuoti taip, kad prireikus galėtume pergabenti juos į kitą vietą!

— Gailėtis jau per vėlu. O jei iškištume pro iliuminatorių lėktuvo kulkosvaidį? Ir sraigtus reikės įtaisyti tuneliuose… jei išsikrapšty— sime iš čia!

Riktelėjau jūreiviams:

— Tempkite čionai kulkosvaidžius ir šaudmenų juostas! Tik nelįskite į denį!

— Atsargiai!.. — perspėjo mus Mišelis.

Viena pabaisa artinosi, čiuptuvais plakdama vandenį. Štai ji įsikirto į dešiniojo borto turėklą ir be vargo jį nuplėšė.

— Jeigu mums pavyks nudobti bent vieną, gal likusieji puls jį doroti ir paliks mus ramybėje?

Nuaidėjo skambutis, aš pakėliau vidaus telefono ragelį.

— Kapitone, sraigtai išsilaisvino.

— Gerai, būkite pasirengę. Kai pasakysiu, spauskite visu greičiu.

Trys jūreiviai trapu atvilko kulkosvaidį. Nuleidau vieną iliuminatoriaus stiklą iškišau laukan vamzdį ir jau norėjau atidengti ugnį, tačiau mane sulaikė Mišelis — jis plekštelėjo man per petį ir šūktelė— jo:

— Palauk! Lai šaudo amerikiečiai: jie geriau pažįsta savo ginklus.

Užleidau vietą Smitui: kulkosvaidis jo rankose atrodė it vaikų žaislelis. Vaikinas uoliai nusitaikė į bangose snūduriuojantį kalmarą ir paleido seriją. Sužeistas gyvūnas iššoko iš vandens, paskui nėrė į dugną. Smitas jau taikėsi į antrąjį, tik ūmai prasidėjo tikra audra: denyje siautėjo dešimtys milžiniškų rankų, niokojančių viską iš eilės. Už borto skriejo nuplėšti turėklai, nulėkė priešakinio kulkosvaidžio skydas, žvangėdamas dužo stiklas, o vienas čiuptuvas įlindo pro iliuminatorių, pakeliui išplėšdamas ir rėmą. Baisingoji atauga niršiai rangėsi. Mišelį bloškė į sieną, mudu su Vilkinsu iš siaubo neįstengėme pakrutėti, ir tik Smitas išsyk atgavo amą. Nuplėšęs nuo kablio ugniagesių kirvuką plačiai užsimojo ir vienu smūgiu nurėžė čiuptuvą. Per pravertas duris puoliau prie radijo siųstuvo, ketindamas pasiųsti nelaimės signalą, kol dar nepraradome antenos stiebo. „Temereras” sūpavosi vis smarkiau. Girdėjau, kaip vienas jūreivis suriko: „Gelbėkitės! Skęstam!” Visa jūra virė nuo gyvatiškų ataugų smūgių, klaiku buvo žiūrėti. Ir tuomet nutiko stebuklas, išgelbėjęs mums gyvybes.

Per du šimtus metrų nuo laivo į vandens paviršių išniro plokščia bent dešimties metrų ilgio galva. Ji tarsi perskilo pusiau, atverdama godžius nasrus, nusmaigstytus baltais aštriais dantimis. Pabaisa vienu krimstelėjimu perkando pusiau pirmąjį „kalmarą” ir ne— gaišdama puolė prie kito. Greta išniro dar dvi tokios pat galvos, ir tarp atvykėlių bei „kalmarų” užvirė kova — tokia nirši bei žiauri, jog aš iki šiol nežinau, kiekgi ji truko — minutę ar visą valandą!

Lygiai taip netikėtai jūra nurimo, ant bangų liko sūpuotis vien čiuptuvų likučiai ir negyvi kūnai. Prabėgo bent dešimt minučių, kol galiausiai suvokėme, jog esam išgelbėti. Ir kai įsisąmoninome, visu greičiu leidomės į šiaurę.

Vakarop kairėje pasirodė uolėtas archipelagas; jo skardžiai saulėlydžio fone panėšėjo į pilių griuvėsius. Atsargiai prisiartinome. Kai iki kranto liko visai nebedaug, tarp dviejų dantytų uolų pastebėjau įtartiną bangavimą. Dar po minutėlės įžiūrėjome „kalmarų” būrį ir, staigiai pasukę dešinėn, visu greičiu grįžome į atvirą vandenyną palikdami pabaisas toli už paskuigalio.

Naktis pasitaikė šviesi, tviskėjo mėnesiena, ir mes galėjome plaukti nemažindami greičio. Vos neužkliudėme vienišo „kalmaro” snaudžiančio bangose, ir tučtuojau sudraskėme jį į skutelius raketų salve. Ryte priešaky pastebėjome salą.

O'Hara įlindo į kabiną drauge pasiimdamas ir žemėlapį, sudarytą pagal aerofotonuotraukas. Tame žemėlapyje mums pavyko aptikti ir šį žemės lopinėlį, ištįsusį iš rytų į vakarus, įsiterpusį tarp ekvatorinio kontinento, kurį palikome už nugaros, bei šiaurinio žemyno.

Fotonuotraukos, darytos iš didelio aukščio, buvo labai neryškios, tačiau jose aiškiai matėsi didžiulių miškų dėmės bei ašinė kalnų grandinės linija. Šiaurės rytuose už plataus sąsiaurio į objektyvo lauką pakliuvo dar kažkoks žemės lopinėlis. Nusprendžiau patyrinėti rytinį pirmosios salos krantą, pasiekti vakarinį antrosios kyšulį, o paskui sukti link didelio pusiasalio šiaurinio žemyno pietuose.

Nuplaukėme palei pietinį salos krantą. Jis buvo uolėtas, status ir atrodė ne itin svetingai. Salos gilumoje stūksojo neaukštų kalnų grandinė. Dienos pabaigoje pasiekėme rytinį iškyšulį ir išmetėme inkarą nedidelėje įlankėlėje.

Pakilo raudonoji saulė, nutvieksdama niaurią, plokščią ir beveik pliką pakrantę. Kai danguje nušvito Heliosas, geriau įžiūrėjome liūdną stepę, kurią nuo vandens skyrė siauras balto smėlio dryžis. Kai atlikome matavimus, paaiškėjo, kad tas siaurutis nuožulnus paplūdimys už kelių metrų kažin kodėl staigiai neria žemyn, ir prie pat kranto vandens gylis siekia dešimt jūrsieksnių[8]. „Temereras” surizikavo priplaukti dar arčiau. Lengvai permetėme tiltą kuriuo į krantą išriedėjo sunkvežimiukas. Raketinį įtaisą pakeitėme judresniu laivo kulkosvaidžiu ir į žvalgybą išleidome Mišelį, Vilkinsą bei Džeinsą. Ne be nerimo žvelgiau į mašiną, nykstančią už pirmojo šlaito. Laimė, sumintoje žolėje liko padangų žymės: jeigu kas, pagal jas nesunkiai surasime draugus.

Saugomas laivo raketų, išlipau į krantą ir apžiūrėjau artimiausias apylinkes. Žolėje pavyko surinkti kelias dešimtis nepaprastai įdomių Telo planetos „vabzdžių” pavyzdėlių. Pėdsakai smėlyje bylojo, kad čia veisiasi ir stambesni žvėrys. Po dviejų valandų variklio gausmas pranešė, jog sunkvežimiukas grįžta. Iš kabinos iššoko Mišelis.

— Kur kiti? — paklausiau.

— Pasiliko ten.

— Kur „ten”?

— Važiuojam, pamatysi. Mes kai ką suradome.

— Ką gi?

— Pamatysi pats…

Smalsumas nugalėjo protą: perdaviau vadovavimą Smitui ir sėdau į mašiną. Riedėjome per banguotą stepę su kur ne kur tamsuojančiomis giraitėmis. Prie vienos tokios ganėsi gyvūnų, panašių į beragius galijotus, banda. Dar po valandos išvydau dešimties metrų aukščio uolą; plokščioje jos viršūnėje stovėjo Džeinsas. Mišelis sustabdė sunkvežimiuką pačioje papėdėje. Mudu išlipome, aplenkėme uolą ir kitoje pusėje įžengėme į grotą.

— Ką apie tai manai? — paklausė Mišelis.

Uolėto groto sieną margino eilėmis iškalti keisti ženklai, stulbinamai panašūs į sanskrito abėcėlę. Iš pradžių pamaniau, kad bičiuliai paprasčiausiai nusprendė iš manęs pasijuokti, tačiau laiko nuosėdos ant akmens veikiai įtikino, kad čia ne pokštas. Ant sienų radau apie tris ar keturis šimtus ženklų.

— Čia dar ne viskas. Eime tolyn.

— Palūkėk, aš pasiimsiu ginklą.

Pasiėmiau iš mašinos automatą ir nusekiau paskui Mišelį ir Džeinsą. Už kelių šimtų metrų nuo uolos plytėjo nedidelis, tarsi išmiręs slėnis, kurio dugne kūpsojo metalo lakštų ir susisukusių sijų krūva — kažkokio didžiulio cigaro formos aparato liekanos.

Vilkinsas susimąstęs žingsniavo aplink.

— Kas čia per daiktas? Lėktuvas?

— Galbūt. Tik veikiausiai ne mūsiškas, ne žemiškas.

Prisiartinau ir įsispraudžiau į tarpą tarp nuolaužų. Šarvo lakštai giliai įsigremžė į birų smėlį. Jų metalas man buvo nepažįstamas; Vilkinsas pareiškė, kad čia kažkoks aliuminio lydinys.

Kol gremžiau šarvą, stengdamasis išsiaiškinti, koks gi čia metalas, amerikiečių inžinierius pasuko ten, kur turėjo būti priešakinė laivo dalis. Išgirdome nuostabos šūksnį, paskui jis pakvietė mus prieiti. Pirmagalio pažeidimai nebuvo itin reikšmingi, ir keistasis aparatas išsaugojo didžiulio cigaro galiuko pavidalą. Išlikusioje pertvaroje aptikome duris be užraktų. Jos lengvai atsivėrė, ir mes įsi— spraudėme vidun.

Ant šono paguldyto nukirsto kūgio formos kabinoje viešpatavo prieblanda, ir iš pradžių aš ničnieko nemačiau, išskyrus savo draugų siluetus. Palaipsniui akys įprato prie tamsos. Išvydau kažką panašaus į valdymo skydą su tokiais pat ženklais, kokius radome iškirstus uoloje, siaurus metalinius krėslus, nuo lubų karančius nuplėšytus varinius laidus. Ant balto vairininko sverto sustingo išdžiūvusi plaštaka. Ji buvo didžiulė, juoda, vis dar raumeninga, nepaisant audinių mumifikacijos, ir turėjo viso labo keturis pirštus — matyt, su išleidžiamais nagais. Nuo riešo ranka buvo nuplėšta.

Nesitardami nulenkėme galvas. Kiek laiko ši plaštaka iš paskutiniųjų gniaužia valdymo svertą? Kiek metų praėjo nuo tos dienos, kai ji vis dėlto nutupdė laivą į šią atkampią salą? Kokios būtybės valdė laivą? Gal tai buvo tyrinėtojai iš kurios nors Helijo planetos, o gal ateiviai iš kosmoso, o gal aukos, išsviestos į Telą iš savosios visatos nelyginant mes? Tik po daugelio metų mums pavyko rasti atsakymą į šį klausimą — ir tai anaiptol ne išsamų.

Aparato nuolaužose rausėmės iki pat sutemos. Nieko ypatinga neaptikome: kelias tuščias skardines, kažkokių prietaisų dalis, knygą aliuminio viršeliais (deja! — be jokių iliustracijų) bei kone žemiškos formos plaktuką — štai ir visi radiniai. Paskuigalyje, kur turėtų glūdėti varikliai, kūpsojo apsilydę ir surūdiję luitai, o tarp jų storame švininiame vamzdelyje — balto metalo gabalas. Po Naujajame Vašingtone atliktos analizės sužinojome, jog tai buvo uranas.

Nufotografavome radinį ir grįžome į laivą. Stebėtis mūsų radinių skurdumu nėra ko: sprendžiant iš užrašo ant uolos, dalis įgulos išsigelbėjo, tad, be abejo, pasiėmė viską, kas galėjo praversti. Nuodugniai ištyrinėti salą nebuvo kada. Pavadinome ją Paslapties sala ir nuplaukėme į gretimą, plytinčią kiek toliau į šiaurės rytus.

Čia tik vargais negalais įstengėme prisiartinti prie kranto, tačiau mašinos išritinti nepavyko. Nedidelė sausumos dalis, kurią apžiūrėjome, atrodė plika bei sausa. Neskaitant „vabzdžių”, saloje veisėsi vien plokščiosios „gyvatės”. Beje, čia suradome ir kelis akmeninius ssvisų įnagius. Tyrinėdami šiaurinį pietinio žemyno pakraštį, padarėme kur kas daugiau atradimų, bet podraug patyrėme ir nerimą.

Anksti ryte „Temereras” išmetė inkarą įlankoje, kurią juosė aukštos pačių fantastiškiausių formų uolos. Nuleisti sunkvežimiuką buvo nelengva, ir tuo metu, kai jis galiausiai išriedėjo į krantą, Helijas kybojo beveik zenite. Mišelis, Smitas ir aš sėdome į mašiną ir leidomės į kelią.

Ne be vargo užsiropštėme į plokščiakalnį, kuris tiek į šiaurę, tiek ir į rytus driekėsi iki pat horizonto. Iš pietų plokščiakalnį rėmi— no neaukštų kalnų grandinė — ten link ir nuriedėjome. Aplink plytėjo savana, šen ir ten pamarginta retomis medžių grupelėmis. Čia buvo tikras žvėrių draustinis: galijotai, „drambliai” bei smulkesni gyvūnai, šmižinėjantys ir po vieną ir dideliais būriais. Pažadinome porelę tigrozaurų, tačiau pastarieji, mūsų laimei, buvo nusiteikę taikiai: sunkvežimiukas nebūtų ištvėręs susirėmimo su tais baisūnais.

Trečią valandą dienos, kai baigėme valgyti vėlyvus pusryčius, tolumoje pasirodė gausi ir kažkokia keista banda. Kai ji priartėjo, atpažinome didžiuosius raudonuosius Vzliko genties ssvisus. Prisiminiau, jog mūsų bičiulis ne sykį kartojo, kad jų gentis atėjo iš pietų, dėl nežinomų priežasčių atsiskyrusi nuo likusiųjų. Šitai nutiko ne taip seniai, vos prieš keletą kartų iki mūsų „persikėlimo” į Telo planetą.

Šis susitikimas mus nuliūdino: ssvisai pastojo kelią į kalnus. Deja, žinant karingą „kentaurų” temperamentą, nepaisyti užkardos buvo pavojinga — ssvisų teisių pažeidimas neišvengiamai baigtųsi susirėmimu.

Bet, regis, šeimininkai mūsų nepastebėjo; jie pasuko į kairę ir dingo už horizonto linijos.

Suruošėme trumpą karinį pasitarimą. Aš reikalavau tučtuojau grįžti atgal, kadangi mes ir šiaip pernelyg nutolome nuo „Temere— ro”. Tačiau Smitas su Mišeliu troško pavažiuoti dar truputį į priekį ir grįžti kitą dieną. Teko paklusti daugumos valiai.

Nuriedėjome tolyn ir apie ketvirtą valandą pietuose išvydome uolą: trijų dešimčių metrų aukščio akmens luitas stovėjo toli priešais kalnų grandinę. Man pasidingojo, kad uolos viršūnė dantyta. Privažiavę arčiau įsitikinome, jog tai ne dantys, o bokštai — dešim ties metrų aukščio, išsidėstę maždaug dvidešimties žingsnių intervalais. Puskilometrio spinduliu aplink uolą dirva buvo visiškai plika — čia neaugo nei medžiai, nei krūmai. Tarp bokštų šuoliavo ssvisai. Atrodė, kad jie labai sunerimę. Per binoklį įžiūrėjau, kaip čiabuviai rodo į mus pirštais. Nežinodamas, ką daryti, sumažinau greitį. Iki uolos beliko keturi šimtai metrų.

Ūmai tiesiai priešais mus iš vieno bokšto viršūnės į dantų pakilo kažkoks ilgas juodas daiktas ir, išpiešęs lanką, švilpdamas metėsi žemyn. Milžiniška strėlė ar bemaž trisdešimt kilogramų sverianti ietis įsmigo į žemę viso labo per tris žingsnius nuo mašinos. Staigiai sustojau, o paskui, atgavęs žadą, pasukau vairą ir spustelėjau akseleratorių.

— Zigzagais, varyk zigzagais! — sušuko Mišelis.

Grįžtelėjęs atgal, danguje išvydau tuziną juodų žaibų. Jie virpėdami smigo į dirvą aplink mašiną, ir vieno išsilenkėme tiktai per stebuklą. Man už nugaros sulojo kulkosvaidis: Smitas ėmėsi darbo! Dera paminėti, kad savo laiku jis buvo šaudymo iš aviacinio kulkosvaidžio čempionas. Vėliau Mišelis pasakojo, kad amerikietis akimoju padegė šešis bokštus.

Aš nieko nemačiau. Įsikibęs į vairą, iki dugno įmynęs akseleratorių, giniau sunkvežimiuką per duobes bei griovius ir tolydžio laukiau, jog man į nugarą įsmigs didžiulė ietis.

Nelaimės išvengėme tik per plauką! Kai aplink sušmėžavo pirmieji medžiai, augantys ties plikosios zonos riba, man už nugaros pasigirdo trenksmas ir drykstančio metalo džeržgesys. Staigiai šastelėjau į šalį. Po dešimties minučių, kai vairą perėmė Mišelis, atsigręžiau atgal ir išvydau, kad ietis pramušė šarvuotą stogą, praslydo Smitui tarp kojų ir įsmigo į didžiulę konservuotos jautienos skardinę, prismeigdama pastarąją prie grindų. Nesustodami nupjovėme kotą ir ištraukėme antgalį: trikampį, dantytą, nukaldintą iš plieno!

Jau nakčia trumpam stabtelėjome užkąsti ir aptarti nesuvokiamo nutikimo.

— Visų keisčiausia, — tariau, — ne tai, kad šitie ssvisai naudoja metalą, o tai, kad jų plienas puikiai užgrūdintas! Matyt, čia toji sena tauta, nuo kurios atsiskyrė Vzliko gentis. Vadinas, viso labo prieš kelias kartas salos čiabuviai irgi gyveno akmens amžiuje. Žinoma, ssvisai labai protingi, tačiau toks spartus progresas stačiai stulbina!

Mišelis susimąstė.

— Gal kartais egzistuoja koks nors ryšys tarp šių ssvisų išsivystymo ir mūsų radinio Paslapties saloje?

— Visko gali būti. Ar pastebėjote, jie turi katapultas, tiksliau pasakius, balistas, kurios nusviedžia ietį per puskilometrį!

— Šiaip ar taip, aš suskaldžiau bent šešis jų bokštus, — angliškai pratarė Smitas.

— Taip, taip. O dabar nešdinkimės. Čia nesaugu.

Važiavome visą naktį. Telo planetoje išgyvenau nemažai nerimastingų naktų, bet nė viena neatrodė tokia pavojinga. Dangumi plaukė visi trys mėnuliai, ir atrodė, kad šiame žemės kampelyje susitelkė visos planetos pabaisos. Žibintų šviesa priviliojo „dramblių” bandą, ir mums teko skverbtis tarp jų. Paskui pasirodė alkanas tig— rozauras, tykantis grobio. Pasitikome jį kulkosvaidžio serija. Beje, plėšrūno nesužalojome, jis paprasčiausiai išsigando — ko gero, ne menkiau už mus. Triskart kelią pastojo galijotai, versdami sukti aplink. „Gyvatės” puolė po sunkvežimiuko ratais, ir mums teko keisti dvi pragraužtas padangas. Tik prieš pat aušrą išvydome signalines raketas, kylančias nuo „Temerero” denio, ir jau brėkštant galiausiai užkopėme į laivą.

PASKUTINYSIS PAVOJUS

Po kelių dienų be didesnių nuotykių pasiekėme Dordonės žiotis. Tiesa, kelis kartus geso varikliai, priversdami mus plaukti su burėmis. Apie sugrįžimą per radiją pranešėme į Kobalt Sitį ir nelabai tenustebome, kai Dordonės ir Iželio santakoje mus pasitiko valtis. Joje sėdėjo Martina, Lui ir Vzlikas. Visi trys užkopė į denį, valtį pririšome prie paskuigalio ir ramiai nuplaukėme iki Port Leono. Mūsų nebuvo ištisą mėnesį! Nėra ko ir kalbėti, aš nepaprastai nudžiugau, vėl susitikęs su Martina. Kiek sykių per šią kelionę maniau, kad jau niekada jos nebepamatysiu!

Lui parodė man paskutiniosios Naujojo Vašingtono radiogramos tekstą. Perskaičiau ją, netikėdamas savo akimis, paskui perdaviau amerikiečiams — Birabanas išvertė jiems esmę. O esmė buvo tokia: dėl nežinomų priežasčių Naujasis Vašingtonas lėtai niro į vandenyną ir jei nirimo greitis nesumažės, po pusės metų sala visiškai pranyks po vandeniu. Todėl vyriausybė pasiuntė mums nelaimės signalą — SOS.

Susirinko Taryba, pasikvietėme ir amerikiečius. Pirmas kalbėjo Džeinsas:

— Naujojo Vašingtono uoste stovi du eskadriniai minininkai, prancūzų kreiseris „Siurkufas”, krovinvežys ir mažas tankeris. Be to, turime šešiolika lėktuvų, keturi jų sraigtiniai, ir tris helikopterius. Tačiau nebeturime nei benzino, nei dyzelinio kuro. Gal galite parduoti mums degalų? Svarbiausia, su pristatymu į vietą!

— Apie jokį pardavimą negali būti nė kalbos, — atsiliepė mano dėdė. — Padėti jums — pati elementariausia mūsų pareiga. Svarbiausia problema — transportas. Turime tiktai vieną laivą, „Temererą”, o jis šiam tikslui per menkas.

— O „Konkerano” korpusas? — paklausiau. — Man regis, jis dar pasitarnaus. Be to, yra baržos, jeigu jas galima pritaikyti kuro gabenimui. Ką pasakysite jūs? — kreipiausi į mūsų inžinierius.

Etranžas kiek pamąstė, paskui prabilo:

— Cisternų gamyba truks nuo dešimties iki dvylikos dienų. Mažiausiai tiek pat — specialios priešgaisrinės įrangos gamyba. Taigi, mėnuo. Dvi dešimties metrų ilgio, trijų pločio ir dviejų aukščio cisternos — iš viso šimtas dvidešimt tūkstančių litrų: šešiasdešimt tonų benzino ir šešiasdešimt tonų dyzelinio kuro.

— Verčiau daugiau dyzelino ir mažiau benzino, — įsiterpė Džeinsas.

— Įmanoma. Kiek kuro turime atsargoje?

— Šešis milijonus litrų, — atsakiau. — Visi rezervuarai sklidini, todėl pristabdžiau gavybą.

— Koks atstumas nuo Port Leono iki Naujojo Vašingtono?

— Maždaug keturi su puse tūkstančio kilometrų.

— Taip, bet čia nosies tiesumu, per atvirą vandenyną, — patikslinau.

Dėdė kreipėsi į Džeinsą:

— Jeigu mes patikėsime jums „Temererą” ir savo įgulą, ar įstengsite nuplukdyti laivą iki amerikiečių salos?

— Už tai atsakau savo galva. Jūsų mažasis laivas tiesiog nuostabus!

— Gerai, surizikuosime.

Po mėnesio „Temereras” išplaukė, iš paskos buksyru tempdamas baržą su šimtu keturiasdešimt penkiais tūkstančiais litrų kuro. Kaip vėliau man pasakojo Mišelis, kelionė buvo stebėtinai rami: nei audrų, nei „kalmarų”, nei jokių kitokių jūros pabaisų.

Naujasis Vašingtonas — vos viršum vandens iškilusi lyguma su dviem pakrantės kalvom, ant kurių grūdosi namai. Atvykėlius sutiko visokiausių pabūklų salvėmis. Miestas, išsidėstęs prie pat vandens, buvo papuoštas vėliavomis. Kreiserio orkestras sugrojo Jungtinių Valstijų himną. Paskui, skambant „Marselietei”, mažasis „Temereras” su savo barža įplaukė į uostą. Jūrų laivyno karininkai nulydėjo laivelį nustebusiais žvilgsniais. Dyzelinį kurą išsyk perpumpavo į Argentinos tankerio bakus, ir šis nedelsdamas pakėlė inkarą gi benziną sunkvežimiais išgabeno į aerouostą.

Naujojo Vašingtono prezidentas Linkolnas Donaldsonas iškilmingai priėmė Mišelį. Paskui prancūzai pakvietė jį į „Siurkufą”. Kai karininkai ir jūreiviai sužinojo, jog veikiai galės pamatyti Prancūzijos gabalėlį, jų džiaugsmui nebuvo galo!

Naujojo Vašingtono gyventojams prasidėjo įtempto darbo metas: norėdami demontuoti ir sukrauti į laivus viską, ką dar galima buvo išgelbėti, žmonės nesudėdami rankų triūsė nuo aušros iki aušros. Paskui sugrįžo tankeris, ir pirmasis karavanas — „Siurku— fas”, norvegų krovinvežys bei du eskadriniai minininkai, gabenantys minias žmonių bei įrangą, — išplaukė į žemyną.

Mišelis perspėjo mane per radiją. Atsakydamas pranešiau, jog mes tuo tarpu susitarėme su Vzliku, kuris po „uošvio” mirties tapo vyriausiuoju genties vadu. Ssvisai užleido amerikiečiams teritoriją, kuri, tiesą sakant, priklausė juodiesiems ssvisams, arba slvi— pams, ir dalį savo žemių tarp Dronos bei Nepažintųjų kalnų. Be to, išsiderėjau koridorių palei visą Dordonę iki pat žiočių, kur ketinome statyti Vakarų Uostą. Kol vyko derybos, prancūzai taip pat nesėdėjo be darbo. Kalnų papėdėje statėme amerikiečiams namus — toje žemėje, kuri išties priklausė raudoniesiems ssvisams, daugiausiai kitoje Dronos pusėje, kaip tik priešais mažytį mūsų postą vadinamą Chromu.

Ir štai pasirodė pirmasis karavanas. Stebėtojai iš posto Dronos žiotyse pranešė apie jį anksti ryte, kai laivai tik artinosi prie kranto. Krovininis laivas ir „Siurkufas” dėl pernelyg didelės gramzdos išmetė inkarus pačioje Dronoje, o eskadriniai minininkai nuplaukė Iželiu. Toliau amerikiečiai traukė didžiuliu stambių valčių karavanu. Nubuksyravome persikėlėlius į naująsias jų valdas. Buvo nuspręsta, jog kol kas amerikiečiai tenkinsis raudonųjų ssvisų žemėmis, o slvipų žemių užkariavimą atidės geresniems laikams — būtent todėl, kad už tą žemę prisieitų kovoti.

Mišelis parskrido lėktuvu, netrukus pasirodė ir septintasis, paskutinysis, karavanas. Iki to meto sala beveik visiškai paskendo, tačiau Naujojoje Amerikoje jau išaugo septynių kaimų miestelis, o laukuose subrendo pirmasis derlius. Naujajame Nju Vašingtone, kaip juokais jį praminė amerikiečiai, gyveno apie penkis tūkstančius žmonių.

Naujosios Prancūzijos gyventojų skaičius taip pat išaugo — prie mūsų prisidėjo šeši šimtai „Siurkufo” jūreivių ir šešiasdešimt argentiniečių, panorusių gyventi „lotyniškoje šalyje”. Be to, prisijungė ir penkiasdešimt Kanados prancūzų. Iš pradžių juos atbaidė mūsų kolektyvinis ūkis, nors jis aprėpė tik pramonės įmones, bet veikiai kanadiečiai įsitikino, kad niekas jiems nekliudo vaikščioti į bažnyčią — jeigu taip norisi.

Norvegai (išsyk po katastrofos jie išgelbėjo skęstančio norvegų lainerio keleivius, ir dabar skandinavų buvo apie pustrečio šimto) paprašė skirti jiems dalį mūsų teritorijos prie Dordonės žiočių. Mes neprieštaravome, ir toje vietoje netruko išaugti žvejybos uostas.

Iš tiesų joks griežtas pasidalijimas neegzistavo, ir mišrios santuokos tapo įprastu reiškiniu. Laimei, amerikiečių moterų buvo kur kas daugiau nei vyrų, ir didžiuma mūsų jūreivių susituokė dar Senajame Nju Vašingtone. Prabėgus metams po Didžiojo Žygio, man gimė sūnus Bernaras, o Mišelis vedė septyniolikmetę gražuolę — norvegę Ingą Unset, krovininio norvegų laivo kapitono dukrą.

Padėjome amerikiečiams statyti gamyklas. Jie savo ruožtu atidavė mums dalį savo staklių bei keturis lėktuvus. Drauge su dviem amerikiečių kolegomis jų teritorijoje, tačiau jau slvipų žemėse, aptikau nemenkus naftos klodus. O dar po penketo metų mes apsijungėme į Telo Respublikų Sąjungą. Bet iki tol dar teko atsikariauti žemes iš slvipų. Ir buvo akimirka, kai vos neprasidėjo karas su amerikiečiais, kai visų mūsų likimas kybojo ant plauko.

Slvipai pirmieji pradėjo priešiškus veiksmus. Kartą vakare šimtas jų karių netikėtai užpuolė mažą amerikiečių postą ir nukovė dešimt žmonių iš dvylikos. Dviems amerikiečiams pavyko pasprukti automašina. Kai šią naujieną sužinojo vadovybė, į orą pakilo du lėktuvai, tačiau žudikų rasti nepavyko: stepės ištuštėjo, o neperžvelgiami miškai užėmė pernelyg didelius plotus. Amerikiečiai apginklavo koloną, patyrė didžiulius nuostolius ir grįžo nieko nepešę. Tuomet jie kreipėsi pagalbos į mus, jau patyrusius šių žemių gyventojus, ir į mūsų sąjungininkus ssvisus.

Sunku būtų įsivaizduoti keistesnį karą ir pasakiškesnę kariau ną! Centre sunkvežimiais riedėjome mes ir amerikiečiai, viršum galvų sukiojosi keturi lėktuvai, priešaky skrido žvalgybinis malūnsparnis, o aplink šuoliavo kito pasaulio būtybės, apsiginklavusios lankais ir strėlėmis!

Kampanija buvo sunki, neapsiėjome be nuostolių. Greit sumoję, kad eiliniame mūšyje išsyk bus sumušti, slvipai ėmė niokoti pasienio rajonus, nuodyti šaltinius bei šulinius, puldinėti Naująją Ameriką, ssvisų žemes ir netgi Naująją Prancūziją, skverbdamiesi į ją per kalnus.

Eskadriniai minininkai apšaudė du slvipų pakrantės kaimus. Lėktuvai aptiko ir subombardavo kelias gyvenvietes. Bet visa tai neatnešė trokštamos pergalės. Tik tada, kai nusigavome į priešišką teritoriją peržengdami net būsimas Naujosios Amerikos sienas, slvipai nusprendė, jog išmušė lemiamos kovos valanda.

Auštant mūsų stovyklą iš visų pusių atakavo daugiau nei penkiasdešimt tūkstančių juodųjų bestijų. Būriui vadovaujantis Džeinsas tučtuojau iškvietė aviaciją, ir iš Naujojo Vašingtono bei Kobalt Sičio aerouostų akimoju pakilo lėktuvai. Skriedami tūkstančio kilometrų per valandą greičiu, jie turėjo veikiai pasirodyti mūšio lauke, tačiau iki to meto mes privalėjome atsilaikyti. Buvome puikiai apsiginklavę, bet kas iš to?.. Penki šimtai amerikiečių, trys šimtai prancūzų ir penki tūkstančiai ssvisų prieš penkiasdešimt tūkstančių įniršusių priešų, kurių strėlės lekia per keturis šimtus metrų!.. Padėtis buvo kritiška! Svarbiausia, mes negalėjome pasinaudoti sunkvežimių manevringumu: ssvisai apjuosė mus trisdešimties gretų žiedu! Sustatėme visas penkiasdešimt mašinų, išskyrus mūsų senąjį šarvuotą sunkvežimį, ratu, sugulėme prie kulkosvaidžių ir laukėme.

Atidengėme ugnį, kai priešas atsidūrė per šešiasdešimt metrų, ir vos nepražuvome. Neatleistina klaida, nevalia buvo laukti taip ilgai! Slvipai kone užgriuvo mus juoda banga. Automatai ir kulkosvaidžiai šienavo priešus nelyginant prinokusius kviečius, ssvisai leido strėlę po strėlės, bet viskas veltui! Po akimirkos dešimt mūsiškių gulėjo negyvi, daugiau nei aštuoniasdešimt — sužeisti, ssvisų tarpe — šimtas nukautų, o sužeistųjų bent dvigubai daugiau.

Beprotiška slvipų narsa kėlė siaubą o jų gyvybingumas rodėsi stačiai neįtikimas. Vienas jų toliau šuoliavo priekin netgi tuomet, kai dvidešimties milimetrų kulka nuplėšė nelaimėliui ranką su visu petimi, ir griuvo negyvas vos per kelis žingsnius nuo amerikiečių. Tą regėjau savo akimis.

Po pirmosios atakos sekė antra. Kai slvipai pakilo trečią kartą, galų gale pasirodė lėktuvai, bet naudos iš jų buvo nedaug: puolantys ir besiginantys neįtikėtinai persimaišė, ir lakūnai paprasčiausiai nežinojo, kur šauti.

Trečiosios atakos metu strėlė pervėrė Mišeliui ranką, o man antgalis persmeigė kairiąją kulkšnį; beje, mūsų abiejų sužeidimai buvo nesunkūs. Kai šiaip ne taip nubloškėme priešus, lėktuvai ėmė laistyti juos kulkosvaidžių ugnimi, mėtyti bombas bei raketas. Prasidėjo triuškinimas! Atviroje stepėje slvipų gretos pabiro, ir mes vijomės juos sunkvežimiais, šaudėme iš arti, o Vzlikas su savo kariais gaudė ir pribaiginėjo pavienius kovotojus.

Šen bei ten priešas dar bandė suregzti kontrataką. Vakarop suradome vieną sunkvežimį, kuriame kiūtojo strėlėmis suvarpyti lavonai. Tačiau sutemus išgyvenę slvipai pabėgo ir daugiau nebesugrįžo.

Užtat pasirodė šimtai tigrozaurų, viliojamų kraujo kvapo, ir mums vėl teko stoti į mūšį, kuriame netekome šešių saviškių. Iš viso praradome dvylika žmonių, amerikiečiai — dvidešimt du, o ssvisai — du šimtus dvidešimt septynis. Mes turėjome aštuoniasdešimt septynis sužeistuosius, amerikiečiai — šimtą keturiasdešimt penkis, ssvisai — devynis šimtus šešiasdešimt. Slvipai kautynių lauke neteko bent dvidešimties tūkstančių.

Po šio žygio amerikiečiai savo pasienyje surentė fortų grandinę — tvirtovių gynybą gerokai palengvino tas faktas, jog fortai rikiavosi ant natūralaus sprūdžio keteros, besidriekiančios nuo jūros iki pat kalnų. Keteros ilgis siekė beveik septynis šimtus kilometrų.

Ramiai ir taikiai triūsiant prabėgo dar dveji metai. Apgailestaudami regėjome, kad amerikiečiai vis labiau užsidaro savyje. Jie beveik niekada neatvykdavo pas mus — neskaitant pavienių atvejų: atskris koks vienas lėktuvas, ir viskas. Mes taip pat ėmėme retinti savo vizitus ir pas juos užsukdavome tiktai su reikalais: mainytis žaliava ar pramoniniais dirbiniais. Iki to meto amerikiečiai savo žemėse aptiko akmens anglies — tiesa, tie klodai nebuvo tokie gausūs kaip mūsiškiai, tačiau su kaupu tenkino visas jų reikmes. Be to, iš mūsiškių mažai kas šnekėjo angliškai, ir taip toliau, ir panašiai. Ir jie, ir mes gyvenome savaip, pagal skirtingus papročius. Jie baisėjosi mūsų nuosaikiu bei išmintingu kolektyvizmu ir Tarybą vadino diktatūra. Be to, amerikiečiai išsaugojo kvailas nuostatas „čiabuvių” atžvilgiu, kurioms mes nieku gyvu nepritarėme: mūsų mokyklose mokėsi per du šimtus jaunųjų ssvisų.

Užtat su norvegais užmezgėme kuo puikiausius santykius. Tiekėme jiems metalą, būtiną žvejybinių laivų statybai, o jie mus dosniai aprūpindavo visokeriopomis jūros gėrybėmis. Išlikusios žemiškosios žuvys dauginosi neįtikėtinai sparčiai, be to, ir Telo vandenyno gyventojai buvo puikaus skonio.

„Didvyriškasis periodas” artėjo į pabaigą. Kad ateityje nesuteiktume amerikiečiams preteksto piktintis, įvedėme visą eilę pakeitimų. Po ilgų perdėm prancūziškų diskusijų nusprendėme, jog Naująją Prancūziją nuo šiol sudarys šie departamentai:

1) Kobalto departamentas (5000 žmonių), sostinė Kobalt Sitis (800 žmonių) ir Port Leono miestas (324 žmonės);

2) Vakarų uosto departamentas su tokio pat pavadinimo sostine (600 žmonių);

3) Naftos gręžinių departamentas (ten liko viso 50 darbinin- kų);

4) Boljė-Šachtininkų departamentas, kuriam priklauso Stebuklingasis ežeras su miestu Boljė (400 žmonių) ir Šiaurinis uostas (60 žmonių).

Tokiu būdu Naujosios Prancūzijoe gyventojų skaičius siekė beveik šešis tūkstančius. Port Leone, Boljė ir Šiauriniame uoste veikė savos municipalinės tarybos. Centrinę vadovybę sudarė penkiasdešimt parlamento deputatų, renkamų visuotiniu tiesioginiu balsavimu, ir nepakeičiamoji Taryba, sudaryta iš septyneto žmonių; iš pradžių jai priklausė mano dėdė, Mišelis, Etranžas, Bevenas, Lui, mūsų naujasis kiurė ir aš. Parlamentas turėjo teisę leisti įstatymus, skirti ministrus bei tvirtinti jų sprendimus. Taryba turėjo ne tik įstatymų leidybos, bet ir veto teisę, bet kuriuos sprendimus pri— stabdančią šešetui mėnesių. Paskelbus ypatingąją padėtį — tam reikėjo surinkti du trečdalius balsų, — Taryba šešetui mėnesių visą valdžią perima į savo rankas; prireikus šis terminas gali būti pratęstas. Susikūrė trys politinės partijos; Lui vadovaujama kolektyvistų partija parlamente turėjo dvidešimt vietų, konservatorių-valstiečių partija gavo tiek pat, o likusios dešimt vietų atiteko Etranžo organizuotai liberaliajai partijai. Jai paprastai atitekdavo ir visi ministrų portfeliai — laikantis senos prancūzų tradicijos, bylojančios, jog valdyti turi mažuma.

Visi tie pokyčiai nėmaž neatsispindėjo mūsų gyvenime. Gamyklos, mašinos, šachtos, laivai bei visa kita liko liaudies nuosavybe, bet žemė visuomet priklausė tiems, kurie ją dirbo.

Išplėtėme geležinkelių ir plentų tinklą. Amerikiečiai pasekė mūsų pavyzdžiu. Jie gamino daugiau garvežių, užtat mums pavyko sukurti labai galingus elektros variklius. Visų ilgiausia geležinkelio linija jungė Kobalt Sitį su Vakarų uostu, užsukdama į Port Leoną.

Tuo tarpu santykiai su amerikiečiais šlijo toliau. Pirmas rimtas kivirčas kilo dėl eskadrinio kanadiečių minininko, kuriame tarnavo Kanados prancūzai. Nusprendę apsigyventi su mumis, prancūzai, žinia, panoro atsiplukdyti ir savo laivą. Amerikiečiai pradėjo visaip jiems kliudyti. Galiausiai atidavėme jiems visą ginkluotę ir pavertėme minininką greitaeigiu krovininiu laivu.

Antrąja nepasitenkinimo priežastimi tapo mūsų atsisakymas drauge naudotis naftos telkiniu, slūgsančiu ssvisų žemėse šalia Tamsos viršukalnės. Amerikiečiams nestigo savų telkinių, tegul ir gilesnių. Bet dėl to nenorėjome be reikalo trikdyti ssvisų.

Ir galiausiai devintųjų Telo eros metų liepos penktąją įvyko incidentas.

Tądien, laikydamiesi sutarties, suteikiančios čiabuviams teisę nekliudomiems eiti per žmonių žemes, dešimt ssvisų norėjo kirsti rytinę amerikiečių teritorijos dalį, šioje vietoje ilgu pleištu įsirėžusią į jų asmenines žemes. Jie keliavo į mūsų postą Boljė, ketindami iškeisti žvėrieną į strėlių antgalius. Ir štai ssvisai įžengė į Ameriką, regint mūsų sargybiniams, budintiems poste kitame Dronos aukštupio krante. Staiga juos sulaikė trys ginkluoti amerikiečiai ir grubiai įsakė sukti atgal. Reikalavimas buvo idiotiškas, kadangi iki Boljė beliko šimtas metrų, o iki sienos kitoje pusėje — penkiolika kilometrų. Ssvisų vadas Avicas prancūziškai jiems išrėžė, ką apie tai galvoja. Įpykę amerikiečiai paleido tris salves; du ssvisus nukovė, du sužeidė, tarp jų ir Avicą, kurį paėmė į nelaisvę. Likusieji, be atvangos švilpiant kulkoms, perplaukė Droną ir apie įvykį pranešė posto viršininkui Pjerui Lefranui.

Norėdamas išsiaiškinti, kas ir kaip, Lefranas su ssvisais nusileido prie upės. Ir karčiai pasigailėjo! Iš kito kranto trenkė automato serija, nukaudama dar vieną ssvisą ir sužeisdama patį Lefraną. Įtūžę viršininko draugai atsakė dešimtimi raketų, kurios padegė ir sugriovė fermą amerikiečių pakrantėje.

Laimingo atsitiktinumo dėka mudu su Mišeliu tąsyk buvome netoliese. Paguldęs Lefraną ir sužeistus ssvisus į sunkvežimį, visu greičiu nušvilpiau į Kobalt Sitį. Nedelsdami sušaukėme parla mento ir Tarybos posėdį. Po balsavimo buvo paskelbta ypatingoji padėtis. Gulėdamas ant neštuvų, Lefranas nupasakojo įvykį, ir ssvisai patvirtino jo žodžius. Mes dar ginčijomės neišmanydami, ko griebtis, kai atėjo radiograma iš Ssvisų Tilto posto prie Vezerio: stebėtojai aiškiai girdėjo kovos būgnų trenksmą ir regėjo signalinių laužų dūmus, kylančius visoje ssvisų teritorijoje. Kažkokiu nesuvokiamu būdu Vzlikas jau žinojo, kas nutiko, ir dabar telkė savo karius.

Žinodamas kerštingą bei negailestingą ssvisų būdą, visų pirma pagalvojau apie izoliuotas amerikiečių fermas, išsidėsčiusias pasienyje. Kas laukia niekuo dėtų žmonių?! Pas Vzliką tučtuojau išskrido malūnsparnis su mano laišku, kuriame prašiau palūkėti vieną dieną o pats su likusiais Tarybos nariais puoliau į radijo stotį — norėjome kuo greičiau susisiekti su Naujuoju Vašingtonu.

Tuo tarpu atmosfera kaito. Stotyje radistas įteikė man naują radiogramą: eskadrinis amerikiečių minininkas apšaudė Vakarų uostą. „Temereras” ir „Siurkufas” į ugnį atsiliepė artilerijos salvėmis.

Dėl viso pikto buvo paskelbtas įsakas dėl visuotinės mobilizacijos. Lėktuvai su pilnais bakais ir koviniais komplektais buvo pasirengę kilti po pirmojo signalo.

Užmezgę ryšį, per radiją kreipėmės į amerikiečių vyriausybę, prašydami sustabdyti karo veiksmus ir pradėti derybas. Amerikiečiai sutiko. Mūsų uosto apšaudymas liovėsi. Beje, eskadrinis minininkas su džiaugsmu išsinešdino savais keliais, nes iš „Siurkufo” paleista radijo bangomis valdoma raketa sutrupino visą jo pirmgalį.

Mišelis, mano dėdė ir aš negaišdami sėdome į lėktuvą ir už pusvalandžio jau buvome Naujajame Vašingtone.

Derybos prasidėjo audringai. Amerikiečiai elgėsi taip arogantiškai, jog Mišelis buvo priverstas jiems priminti, kad be mūsų jie jau seniai būtų tapę jūros pabaisų grobiu ar mirę iš bado savo degalų pristigusiuose laivuose. Galiausiai buvo sudaryta tyrimo komisija, į ją pateko Džeinsas, Smitas, mano dėdė, aš ir Vzliko brolis Iscis. Abu amerikiečiai elgėsi ganėtinai kilniai ir pripažino savo tėvynainių kaltę — šie buvo nuteisti dešimt metų kalėti. Ssvisai kaip kompensaciją gavo dešimt tūkstančių plieninių strėlių antgalių.

Įdomu pažymėti, jog po šio incidento, kuris tik per plauką nesibaigė tragiškai, mūsų santykiai išsyk pasitaisė. Dešimtųjų metų pabaigoje jie tapo tokie draugiški, jog atsirado reali galimybė susivienyti į Laisvųjų Telo Respublikų Sąjungą.

Vienuoliktųjų metų sausio septintąją susirinko amerikiečių, kanadiečių, argentiniečių, norvegų ir prancūzų atstovų konferencija. Buvo sukurta ir priimta federalinė konstitucija. Ji kiekvienai respublikai suteikė plačią autonomiją, tačiau numatė vieną bendrą vyriausybę, kurios rezidencija tapo naujas Juniono miestas, pastatytas Dordonės ir Dronos santakoje, kaip sykis toje vietoje, kur kadaise nudobėme pirmąjį tigrozaurą. Aplinkinė dviejų šimtų kvadratinių kilometrų teritorija buvo paskelbta federaline žeme.

Sunkiausiai sekėsi spręsti klausimą dėl ssvisų medžioklės valdų. Čia amerikiečiai pademonstravo visą savo kietakaktiškumą! Tik po ilgų ginčų buvo priimtas įsakymas dėl mūsų sąjungininkų žemių neliečiamybės — ne vien raudonųjų ssvisų, bet ir kitų genčių, kurios sumanys prisidėti prie mūsų per artimiausią šimtą metų. Visos būsimos kolonijos, įkurtos naujose vietose, bus laikomos fede— ralinėmis žemėmis, kol jų gyventojų skaičius pasieks penkiasdešimt tūkstančių — tada kolonija gaus Laisvosios Respublikos statusą su teise leisti savus įstatymus.

Dvyliktųjų metų rugpjūčio dvidešimt penktąją įvyko pirmasis federalinio parlamento posėdis, kuriame mano dėdė buvo išrinktas pirmuoju Laisvųjų Telo Respublikų Sąjungos prezidentu. Pirmąkart suplevėsavo mūsų valstybinė vėliava — mėlynas baltas audeklas su penkiomis baltomis žvaigždėmis (jos atitiko respublikų skaičių: Naujoji Amerika, Naujoji Prancūzija, Argentina, Telo Kanada ir Norvegija). Valstybinėmis kalbomis paskelbėme dvi — anglų ir prancūzų.

Nenagrinėsiu anuomet priimtų įsakymų, jie veikia iki šiol, jūs puikiai juos žinote. Tik pasakysiu, kad armija, laivynas, aviacija ir ginklų gamyba buvo perduotos federalinės vyriausybės žinion. Žvelgdami toli į priekį, jai patikėjome ir atominę energiją, nes išauš diena, kai mes ir Telo planetoje įvaldysime tą galingą jėgą.

NUBRĖŽTAS KELIAS

Nuo tų laikų prabėgo penkiasdešimt metų. Taip, Telas sukasi nenuilsdamas!

Pirmus septynerius metus, kol prezidentu buvo mano dėdė, teko paaukoti organizaciniams darbams. Plėtėme geležinkelių tinklą — veikiau dėl ainių, nei dėl savęs, nes mūsų skaičius nesiekė nė dvi dešimt trijų tūkstančių. Beje, jis sparčiai augo. Gamtiniai ištekliai atrodė neišsemiami, laukai brandino stulbinančius derlius, ir šeimos darėsi vis gausesnės. Aš turiu vienuolika vaikų, ir visi jie gyvi; Mišelis — aštuonis. Vidutinę pirmosios kartos šeimą sudarė šeši žmonės, antrosios kartos — jau septyni. Podraug stebėjome stebėtiną žmogaus ūgio didėjimą. Pasak statistikos, mūsų senojoje Žemėje vidutiniu laikytas šimto šešiasdešimt penkių centimetrų ūgis. Maždaug toks ir buvo vidutinis prancūzas. O šiandien Naujojoje Prancūzijoje šis skaičius išaugo iki šimto septyniasdešimt aštuonių centimetrų, Naujojoje Amerikoje — iki šimto aštuoniasdešimt dviejų, o Norvegijoje — iki šimto aštuoniasdešimt šešių! Atsilieka tik argenti— niečiai bei jų grynakraujai ainiai — jų ūgis siekia šimtą septyniasdešimt vieną centimetrą.

Valdant kitiems prezidentams, amerikiečiui Kroufordui bei norvegui Hansenui, daugiausiai pastangų skyrėme pramonės vystymui. Pastatėme aviacijos gamyklą. Leidome jau įsisavintus modelius ir kūrėme naujus. Čia, Telo planetoje, amerikiečių inžinieriui Stounui pavyko įgyvendinti vieną idėją, kurią vaikinas brandino dar Žemėje, ir jo lėktuvas „Kometa” sumušė visus rekordus.

Be to, toliau tyrinėjome planetą. Likusią gyvenimo dalį praleidau nesibaigiančiose ekspedicijose, sudarinėdamas geologinius bei topografinius žemėlapius. Retsykiais dirbdavau vienas, kartais — su kolegomis amerikiečiais, o vėliau — su savo vyresniaisiais sūnumis: Bernaru, Martinu ir Žaku.

Apskridau visą planetą, plaukiojau kone visais vandenynais, kasinėjau visuose žemynuose bei nesuskaičiuojamose salose. Kokie stulbinantys atradimai teko mūsų daliai!

Beje, ir techniką turėjome tokią apie kokią negalėjo svajoti nei Kristoforas Kolumbas, nei Vaško da Gama!

Dusau ekvatoriuje, temperatūrai siekiant šešiasdešimt laipsnių, stingau abiejuose ašigaliuose, koviausi ar sudarinėjau sąjungas su raudonaisiais, juodaisiais bei geltonaisiais ssvisais, dar ne sykį stojau į kovą su „kalmarais” bei hidromis, kurios po senovei kėlė neįveikiamą siaubą. Ir visuomet greta manęs buvo Mišelis, o Maitina laukė namuose — kartais ilgus, labai ilgus mėnesius.

Padarytų atradimų šlovės negaliu priskirti sau vienam. Nedaug būčiau pasiekęs, jei ne ekspedicijose dalyvaujančių jūreivių bei lakūnų narsa ir sumanumas! Apie neįkainuojamą Mišelio pagalbą neverta nė kalbėti, didžiule parama buvo ir mano žmonos pasiauko

jimas: sugrįžęs iš trečiosios ekspedicijos, susirgau pavojinga pelkių karštine, kuri prikaustė mane prie patalo visam pusmečiui. Jei ne Martina, veikiausiai būčiau nusigalavęs. Mano ištikimoji Martina triskart lydėjo mane kelionėse ir nesiskųsdama dalijosi visais mūsų daliai tekusiais pavojais bei negandomis.

Tokių tyrinėtojų, kaip aš, buvo daug! Visi išgirdo viliojantį nežinomybės šauksmą. Tarkime, ką sakyti apie neprilygstamą Polio Brenžė ir Natanielio Gotorno žygdarbį? Jiedu dviese automobiliu leidosi į pietus, pakrante apvažiavo visą Senąjį Žemyną, už septynių tūkstančių kilometrų nuo Naujosios Prancūzijos sudaužė savo mašiną ir visgi pargrįžo namo pėsčiomis, įveikdami visus tuos tūkstančius kilometrų tarp galijotų, tigrozaurų bei priešiškai nusiteikusių genčių! O ką kalbėti apie kapitono Unseto, Mišelio uošvio, nuotykius? Jis su savo sūnumi Eriku bei trisdešimčia jūreivių per septynis mėnesius ir dvidešimt vieną dieną pirmąkart „Temereru” apiplaukė mūsų naująjį pasaulį!

Po dvidešimties metų mes su Mišeliu dar sykį aplankėme Paslapties salą. Ten viskas liko kaip buvę, tik smėlis dar labiau užnešė keistojo aparato nuolaužas. Mudu vėl įžengėme į kabiną, kur išdžiūvusi juoda ranka tebegniaužė valdymo svertą, ir ant grindų išvydome savo pėdsakus, išlikusius uždaroje patalpoje.

Keliaudami atgal, aplankėme Bokštų Miestą. Dabar su mumis plaukė Vzliko sūnus Ssiju, jo padedami pradėjome derybas su ssvi— sais, pažįstančiais plieną. Čiabuvių vadas parodė mums primityvias aukštakrosnes, kur ją lydė, ir po ilgų prašymų papasakojo mums legendą.

Prieš penkis šimtus suvirš Telo metų smėlėtoje pakrantėje kiek piečiau nuo dabartinės ssvisų gyvenvietės sustojo „valtis, kuri vandeniu plaukė pati”. Išjos išlipo trys keistos būtybės. Kai ssvisai sumanė jas sugauti, būtybės išvaikė užpuolikus, „svaidydamos liepsną”. „Ne trumpas strėlytes, kurios daro „bum” kaip jūsiškės, — patikslino vadas, — o ilgą žydrą liepsną!”

Po kelių dienų ssvisai užklupo atėjūnus nakčia ir paėmė į nelaisvę. Dėl tų būtybių gentyje kilo įnirtingas ginčas. Net nežinia, dėl kokios priežasties pusė raudonųjų ssvisų atsiskyrė ir išėjo į šiaurę. Tai ir buvo Vzliko protėviai.

Atėjūnai išmoko ssvisų kalbą ir išmokė juos lydyti metalą. Jie dukart gelbėjo sumenkusią gentį nuo slvipų, „svaidydami žydrąją ugnį”. Atrodė, kai jie visąlaik kažin ko laukia iš dangaus. Paskui ateiviai vienas po kito mirė. Prieš mirtį jie parašė didelę knygą, kuri kaip relikvija saugoma šventojoje oloje su kitais jų daiktais.

Paprašiau apibūdinti ateivius. Vadas negalėjo to padaryti, užtat nusivedė mus į šventąją olą. Ten vos gyvas senutėlis ssvisas parodė mums sienines freskas: jose buvo pavaizduotos trys juodos figūros — galvos ir kūnai panašūs į žmogiškus, tačiau rankos labai ilgos, nukarusios kone iki pat žemės, ir viso labo viena ryškiai apibrėžta akis kaktos viduryje. Jei greta pavaizduoti ssvisai buvo teisingų proporcijų, tų būtybių ūgis turėjo siekti bemaž pustrečio metro.

Paprašėme parodyti jų daiktus. Mums atnešė tris knygas metaliniais puslapiais — panašias į tą, kurią aptikome Paslapties saloje, kelis gana primityvius instrumentus bei liekaną ginklo, kuris „svaidė liepsną”. Tai buvo trys platėjantys septyniasdešimties centimetrų ilgio vamzdeliai, viduje iškloti platinos žvyneliais. Kituose galuose karančios laidų nuopjovos turėjo jungti vamzdelius su pradingusia dalimi. Matyt, ateiviai nepanoro palikti puslaukiniams ssvisams pernelyg galingo ginklo.

Ir galiausiai išvydome knygą, rašytą ant pergamento. Maždaug penkiasdešimt puslapių margino tokie pat ženkleliai, kokius matėme metalinėse knygose. Liūdnai pamaniau, jog vargiai kas nors įstengs juos perprasti, bet tuomet senasis ssvisas pareiškė, neva toji knyga rašyta jų kalba ir jis gebąs ją skaityti. Po ilgų įkalbinėjimų senolis paėmė knygą, gal net aukštyn kojomis, ir prodainiu užtraukė:

— Tiliras, Tiliras, Tiliras! Tie, kurie ateisite pernelyg vėlai, būkit pasveikinti! Mes tikėjomės iki paskutinio mirksnio. Dabar du jau nebegyvi. Mes niekuomet nebeišvysime Tiliro. Būkite geri ssvisams, jie mus priėmė svetingai…

Senis nutilo.

— Toliau skaityti nebegaliu, — po ilgos pauzės pridūrė ssvisas.

Man pavyko sužinoti, jog pirmąsias mintinai išmoktas knygos eilutes žyniai perduoda kits kitam iš kartos į kartą, o žodis „Tiliras” turėtų būti tarsi slaptažodis, jei ateivių gentainiai kada nors vėl išsilaipintų Telo planetoje.

Senolis man papasakojo, kad knyga buvo dviguba: pirmoji jos pusė rašyta ssvisų kalba, o antroji — ateivių. Kad ir kaip ten būtų, dabar turėjau neįkainojamą raktą, galintį padėti iššifruoti paslaptingąją knygą, tad kruopščiai ją nusikopijavau.

Kiek sykių vėliau susimąstydavau, palinkęs prie patamsėjusių puslapių su įmantriais ženklais! Kiek sykių apleisdavau kasdienius reikalus, kad Vzliko padedamas imčiausi vertimo! Bet man niekuomet nepakako laiko. Vargais negalais sudėliojęs atskiras frazes, tik sužadinau savo smalsumą, taip nieko ir nesužinojęs…

Knygoje buvo kalbama apie Tilirą, apie pabaisas, apie katastrofas, ledinį šaltį ir siaubą… Dabar ji saugoma Juniono mieste, kur mano anūkas Anri ir Vzliko anūkas, „sužmogintas” ssvisas Hojis, stengiasi ją iššifruoti. Tą knygą parašiusios būtybės veikiausiai atskrido iš artimiausios išorinės planetos, kurią pagal analogiją su senosios Saulės sistemos Marsu pavadinome Ariu. Gal dar sulauksiu dienos, kai mūsų anūkai įmins tą paslaptį. Bet tegul jie pasiskubina!

Mano anūkai! Mūsų nubrėžtas kelias, kuriuo jiems lemta eiti. Padarėme viską, ką galėjome, tačiau liko dar daug neišspręstų problemų, o tarp jų — dvi svarbiausios.

Pirmoji — dviejų protingų būtybių rasių koegzistavimo vienoje planetoje problema. Galimos tik trys išeitys: žmonių sunaikinimas — ji mums būtų baisiausia; ssvisų sunaikinimas — šito nieku gyvu nenorime; ir, galiausiai, visų išmintingiausia — pripažinti ssvisus lygiateisiais piliečiais ir įtraukti juos į Laisvųjų Telo Respublikų Sąjungą. Kol kas tam priešinasi amerikiečiai, bet mes viliamės, kad ir jie įgaus proto. Man šis klausimas jau seniai aiškus. Ssvisai tokios pat protingos būtybės kaip mes, o kai kuo netgi pranašesnės. Kad ir matematinis Hojio traktatas — tik nedaugelis žmonių sugeba jį perprasti!

Ir antroji problema — dviejų protingų būtybių rasių koegzistavimas tos pačios saulės sistemos planetose, jei ateiviai iš Paslapties salos išties buvo atskridę iš Ario. Tarkime, jie vėl apsilankys Telo planetoje, mums dar nespėjus užkariauti Kosmoso! Tokiu atveju išties pravartu turėti tokius sąjungininkus kaip ssvisai.

EPILOGAS

Štai ir viskas. Mano pasakojimas baigtas, aš tik ką sudeginau juodraščius. Solis jau leidžiasi, danguje spindi Helijas. Pro savo namo langus Kobalt Sičio pakraštyje matau laukus, kur siūruoja dar žali kviečiai. Mano proanūkis Žanas grįžo iš mokyklos. Praskriejo lėktuvas, ir vėl viskas nutyko. Gatvėse ssvisai prancūziškai šnekučiuojasi su žmonėmis. Dabar Kobalt Sityje dvidešimt penki tūkstančiai gyventojų. Iš mano kambario matyti observatorija, stūksanti Paryžiaus kalno viršūnėje; ten mano dėdei nusišypsojo laimė nuodugniai ištyrinėti Arį, pasitelkus didįjį teleskopą, kurį prieš keturiasdešimt metų visgi pergabenome čionai. Štai po langu praėjo Mišelio anūkė Martina — iki skausmo, iki ašarų panaši į mano Martiną, tik šitoji blondinė… Ji ir mano anūkas Klodas… Beje, ne man kalbėti apie ateitį. Ateitis priklauso jums, Telo Respublikų Sąjungos piliečiai…

1

Kiurė — katalikų parapijos klebonas.

2

Helios (gr.) — saulė.

3

Soliutrė — vėlyvasis paleolitas Europoje.

4

Elektronas — blyškiai-geltonas aukso ir sidabro lydinys.

5

Nesijaudink, tačiau būk budri (angl.).

6

Kalba VA, kviečia Naująjį Vašingtoną.

7

VA. Kas jūs? Kalba Naujoji Prancūzija!

8

Jūrsieksnis lygus šešioms angliškoms pėdoms arba maždaug šimtui aštuoniasdešimčiai centimetrų.

Content

Carsac Francis Kosmoso robinzonai

Francis Carsac Kosmoso robinzonai

PROLOGAS

PERSPĖJIMAS

KATASTROFA

TARP GRIUVĖSIŲ

VIENATVE

HIDROS

JĖGA PRIEŠ SMURTĄ

TEISMAS

ORGANIZACIJA

EKSPEDICIJA

SSVISAI

SUGRĮŽIMAS

KAUTYNĖS SU HIDROMIS

LĖKTUVAS

VIOLETINĖ MIRTIS

AŠ APLANKIAU NEŽINOMAS ŽEMES

PASKUTINYSIS PAVOJUS

NUBRĖŽTAS KELIAS

EPILOGAS

1